Κυρίες και κύριοι συνάδελφοι, αρχίζει η συνεδρίαση. Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, επί της προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για σύσταση Εξεταστικής Επιτροπής, σχετικά με τη διερεύνηση της εμπλοκής του Υπουργού Εθνικής Άμυνας κ. Πάνου Καμμένου και άλλων στελεχών και λειτουργών σε εκκρεμή δικαστική υπόθεση. Η συζήτηση επί της προτάσεως για σύσταση Εξεταστικής Επιτροπής, διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης. Υπενθυμίζω ότι η συζήτηση της εν λόγω προτάσεως είχε προγραμματιστεί για την Παρασκευή 21 Ιουλίου και αναβλήθηκε με απόφαση του Προέδρου της Βουλής, κ. Νικόλαου Βούτση μετά από επικοινωνία με τον Πρωθυπουργό κ. Αλέξη Τσίπρα και σχετικό αίτημα του Προέδρου της Νέας Δημοκρατίας, κ. Κυριάκου Μητσοτάκη, λόγω του ισχυρού σεισμού στην Κω. Ως προς τη διαδικασία, σύμφωνα με την ομόφωνη απόφαση της Διάσκεψης των Προέδρων, θα διεξαχθεί οργανωμένη συζήτηση, χωρίς εγγραφή ομιλητών. Ειδικότερα, η συζήτηση θα αρχίσει με έναν πρώτο κύκλο, εννέα κατά προτεραιότητα ομιλητών, έναν από κάθε Κοινοβουλευτική Ομάδα και έναν Ανεξάρτητο Βουλευτή, ξεκινώντας με τον Βουλευτή του κόμματος που υπέβαλε την πρόταση, δηλαδή της Νέας Δημοκρατίας. Και θα συνεχιστεί με έναν δεύτερο κύκλο, δεκατεσσάρων ομιλητών, κατ' εφαρμογή της διάταξης της παραγράφου 5 του άρθρου 65 του Κανονισμού της Βουλής και κατ' αναλογία της κοινοβουλευτικής δύναμης των κομμάτων. Πιο συγκεκριμένα, σε αυτόν θα συμμετέχουν πέντε Βουλευτές από τον Συνασπισμό Ριζοσπαστικής Αριστεράς, τρεις από τη Νέα Δημοκρατία και ένας Βουλευτής από τις υπόλοιπες Κοινοβουλευτικές Ομάδες. Οι προτεινόμενοι χρόνοι ομιλιών είναι για τους εννέα κατά προτεραιότητα ομιλητές από οκτώ λεπτά για τον καθένα και την καθεμία χωρίς δικαίωμα δευτερολογίας, για τους ομιλητές από τον ενιαίο κατάλογο από έξι λεπτά, χωρίς δικαίωμα δευτερολογίας. Για τους Προέδρους των κοινοβουλευτικών ομάδων, όπως προβλέπεται από τις διατάξεις του άρθρου 97 του Κανονισμού της Βουλής, ο χρόνος της αγόρευσης του Πρωθυπουργού και του Αρχηγού της Αξιωματικής Αντιπολίτευσης θα είναι έως είκοσι λεπτά και των Προέδρων των υπολοίπων έξι κοινοβουλευτικών ομάδων έως δεκαπέντε λεπτά. Για τους αρμόδιους Υπουργούς θα είναι δέκα λεπτά. Για τους Κοινοβουλευτικούς Εκπρόσωπους θα είναι δέκα λεπτά, με την επιφύλαξη του περιορισμού που θέτει το άρθρο 167, παράγραφος 2 του Κανονισμού. Ερωτάται το Σώμα: Γίνεται δεκτή αυτή η πρόταση;
Συνεπώς έχω την τιμή να σας ανακοινώσω τους οκτώ πρώτους ομιλητές που έχουν υποδείξει τα κόμματα: Τον Βουλευτή κ. Νικόλαο Παναγιωτόπουλο από τη Νέα Δημοκρατία, τον Βουλευτή κ. Νικόλαο Παρασκευόπουλο από τον Συνασπισμό Ριζοσπαστικής Αριστεράς, τον Βουλευτή κ. Θεόδωρο Παπαθεοδώρου από τη Δημοκρατική Συμπαράσταση ΠΑΣΟΚ - ΔΗΜΑΡ, τον Βουλευτή κ. Ηλία Κασιδιάρη από τον Λαϊκό Σύνδεσμο - Χρυσή Αυγή, τον Βουλευτή κ. Ιωάννη Δελή από το Κομμουνιστικό Κόμμα Ελλάδας, τον Βουλευτή κ. Κωνσταντίνο Κατσίκη από τους Ανεξάρτητους Έλληνες, τον Βουλευτή κ. Μάριο Γεωργιάδη από την Ένωση Κεντρώων, τον Βουλευτή κ. Γεώργιο Αμυρά από το Ποτάμι και τον Ανεξάρτητο Βουλευτή κ. Ευστάθιο Παναγούλη. Επίσης, τα κόμματα έχουν υποδείξει επί του ενιαίου καταλόγου τους κάτωθι ομιλητές: Η Κοινοβουλευτική Ομάδα του ΣΥΡΙΖΑ την κ. Παναγιώτα Κοζομπόλη - Αμανατίδη, την κ. Μαρία Τριανταφύλλου, τον κ. Ιωάννη Θεοφύλακτο, τον κ. Αριστείδη Μπαλτά και τον κ. Βασίλειο Τσίρκα, η Κοινοβουλευτική Ομάδα της Νέας Δημοκρατίας τον κ. Κωνσταντίνο Τζαβάρα, τον κ. Ιωάννη Κεφαλογιάννη και τον κ. Σπυρίδωνα - Άδωνι Γεωργιάδη, η Κοινοβουλευτική Ομάδα της Δημοκρατικής Συμπαράταξης ΠΑΣΟΚ - ΔΗΜΑΡ τον κ. Αθανάσιο Θεοχαρόπουλο, η Κοινοβουλευτική Ομάδα του Λαϊκού Συνδέσμου - Χρυσή Αυγή τον κ. Σαχινίδη, η Κοινοβουλευτική Ομάδα των Ανεξαρτήτων Ελλήνων τον κ. Αθανάσιο Παπαχριστόπουλο, η Κοινοβουλευτική Ομάδα της Ένωσης Κεντρώων τον κ. Δημήτριο Καβαδέλλα και η Κοινοβουλευτική Ομάδα του Ποταμιού τον κ. Γρηγόρη Ψαριανό. Εκ μέρους της Κυβέρνησης θα μιλήσουν ο κ. Σταύρος Κοντονής, Υπουργός Δικαιοσύνης, Διαφάνειας και Ανθρωπίνων Δικαιωμάτων για δέκα λεπτά και ο κ. Δημήτριος Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων επίσης για δέκα λεπτά. Οι Κοινοβουλευτικοί Εκπρόσωποι είναι οι εξής: από τον ΣΥΡΙΖΑ ο κ. Σπυρίδων Λάππας, από τη Νέα Δημοκρατία ο κ. Νικόλαος Δένδιας, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Ανδρέας Λοβέρδος, από τον Λαϊκό Σύνδεσμο - Χρυσή Αυγή ο κ. Ιωάννης Λαγός, από το Κομμουνιστικό Κόμμα Ελλάδας ο κ. Αθανάσιος Παφίλης, από τους Ανεξάρτητους Έλληνες ο κ. Γεώργιος Λαζαρίδης, από την Ένωση Κεντρώων ο κ. Ιωάννης Σαρίδης και από το Ποτάμι ο κ. Γεώργιος Μαυρωτάς με χρόνο ομιλίας δέκα λεπτών. Μετά την ολοκλήρωση της συζήτησης, θα ακολουθήσει ονομαστική ψηφοφορία επί της προτάσεως. Ευχόμαστε και παρακαλούμε η όλη διαδικασία να έχει περατωθεί έως τις 21.00΄ το αργότερο. Ταυτόχρονα, κάνω έκκληση, για να μην υποβαθμιστεί η διαδικασία, να περιοριστούμε στο θέμα το οποίο υπάγεται στην ημερήσια διάταξη, δεδομένου ότι, όπως είπα ξανά στην αρχή, αυτό το οποίο συζητάμε είναι η διερεύνηση της εμπλοκής του Υπουργού Εθνικής Άμυνας σε εκκρεμή δικαστική υπόθεση. Για όλα τα άλλα υπάρχουν μέσα κοινοβουλευτικού ελέγχου για να αναζητηθούν τυχόν ευθύνες. Ξεκινάμε με τον κ. Νικόλαο Παναγιωτόπουλο. Κύριε Παναγιωτόπουλε, έχετε τον λόγο, για οκτώ λεπτά, όπως σας ανακοίνωσα.
Με μια μικρή ανοχή, κύριε Πρόεδρε. Θεωρώ ότι θα μπορούσατε να μου δώσετε τουλάχιστον τον μισό χρόνο από τον χρόνο συνομιλιών του κ. Καμμένου με τον ισοβίτη, δεδομένου ότι πρέπει να αναπτυχθεί η πρόταση ενδελεχώς. Είκοσι ένα λεπτά είναι αυτά! [[Χειροκροτήματα από την πτέρυγα της Νέας Δημοκρατίας]] Ξεκινάω, λοιπόν. Συζητούμε σήμερα, κυρίες και κύριοι συνάδελφοι, την πρόταση της Αξιωματικής Αντιπολίτευσης για σύσταση Εξεταστικής Επιτροπής κατά τα οριζόμενα στο Σύνταγμα και τον Κανονισμό της Βουλής ως προς της διερεύνηση της εμπλοκής του Υπουργού Εθνικής Άμυνας, κ. Πάνου Καμμένου κι άλλων στελεχών και λειτουργών σε εκκρεμή δικαστική υπόθεση. Η πρόταση που διατυπώνουμε είναι μια πρόσκληση σε όλες τις κοινοβουλευτικές παρατάξεις για την αναζήτηση της αλήθειας σε μια υπόθεση μεγάλου δημοσίου ενδιαφέροντος με πάρα πολλά ερωτηματικά ως προς την ανάμειξη πολιτικών προσώπων σε αυτή. Οπωσδήποτε δεν έχει να κάνει με την ουσία της υπόθεσης «NOOR 1» και τη διερεύνησή της από τη μόνη αρμόδια να το πράξει ελληνική δικαιοσύνη. Θυμίζω ότι τεράστιο κύκλωμα διακίνησης και εμπορίας ναρκωτικών είχε εξαρθρωθεί από τις διωκτικές αρχές ήδη από το καλοκαίρι του 2014. Οι έρευνες είχαν παράξει αποτέλεσμα και η ελληνική δικαιοσύνη έστειλε στη φυλακή με καταδίκη σε ισόβια κάθειρξη πρωτοδίκως πέντε από τους δεκατρείς συνολικά καταδικασθέντες ένοχους. Προ ημερών, ομολογουμένως με μεγάλη καθυστέρηση, οι αρμόδιες ανακριτικές αρχές εξέδωσαν εντάλματα σύλληψης για δύο Τούρκους λαθρέμπορους ναρκωτικών που εμπλέκονται στην υπόθεση. Ευχής έργο είναι η υπόθεση να διαλευκανθεί πλήρως και οι ένοχοι να αντιμετωπίσουν τις συνέπειες του νόμου. Σήμερα όμως βρισκόμαστε εδώ, κυρίες και κύριοι συνάδελφοι, για να αποφασίσουμε κάτι άλλο πολύ συγκεκριμένο. Η εμπλοκή του Υπουργού Εθνικής Άμυνας κ. Πάνου Καμμένου στην υπόθεση με στόχευση να επηρεαστεί ουσιωδώς η έκβασή της αποτελεί ευθύτατη και απροκάλυπτη παρέμβαση στο έργο της δικαιοσύνης. Πιθανολογώ ότι δεν έχει υπάρξει προηγούμενο παρόμοιας παρέμβασης σε παρόμοια υπόθεση από πρωτοκλασάτο Υπουργό Κυβέρνησης. Όμως οι τηλεφωνικές συνομιλίες του κ. Καμμένου με τον ισοβίτη διάρκειας είκοσι ενός λεπτών, όπως είπα, δώδεκα τον αριθμό, έχουν συνομολογηθεί. Έχουν γίνει. Ο ίδιος ισχυρίστηκε ότι το μόνο που έκανε ήταν να παροτρύνει στοργικά τον ισοβίτη να πει την αλήθεια χωρίς να φοβάται. Ο Υπουργός Δικαιοσύνης υιοθέτησε πλήρως την εκδοχή Καμμένου αξιολογώντας την περίπου ως αξιέπαινη συμπεριφορά. Στελέχη της Κυβέρνησης θεώρησαν αυτονόητη την παρέμβασή του και ο Πρωθυπουργός τον κάλυψε στην Βουλή. Ακόμα κι αν υιοθετήσουμε όμως αυτούσια αυτή την εκδοχή, το θεσμικό ατόπημα του Υπουργού Άμυνας και κατ' επέκταση αυτών που τον υπερασπίζονται υπάρχει κι είναι σοβαρό. Γιατί το μόνο αυτονόητο, το μόνο που όφειλε να πράξει όταν έλαβε γνώση της υπόθεσης ήταν να πληροφορήσει σχετικά τις αρμόδιες εισαγγελικές αρχές, προκειμένου αυτές να επιληφθούν συνδράμοντας έτσι πραγματικά τη δικαιοσύνη στο έργο της και εξαντλώντας μ' αυτόν και μόνο τον τρόπο τη συμμετοχή του στην υπόθεση. Δεν είναι δουλειά του. Δεν είναι δουλειά κανενός Υπουργού καμιάς Κυβέρνησης να κάνει τηλέφωνα στο κινητό κάποιου ισοβίτη, να ανταλλάσσει μηνύματα μαζί του, να διατηρεί ανοιχτό κανάλι επικοινωνίας και τακτική επαφή εν είδει διαμεσολαβητικής υπηρεσία υποστήριξης κρατουμένων. Υπάρχει όμως, κυρίες και κύριοι συνάδελφοι, και μια άλλη εκδοχή ως προς την εμπλοκή του, πιο περίπλοκη και πιο σκοτεινή θα έλεγα. Στηρίζεται σε δημοσιευθείσες στο διαδίκτυο ηχογραφημένες συνομιλίες του ισοβίτη με τον λιμενικό ανακριτικό υπάλληλο που τον επισκεπτόταν, ο οποίος του είχε ασκήσει πίεση να εμπλέξει με συμπληρωματική κατάθεσή του άλλο πρόσωπο, αφ' ενός με κίνητρο και αντάλλαγμα την ευνοϊκή ποινική μεταχείριση του ισοβίτη, αφ' ετέρου με απώτερο σκοπό την πολιτική εξόντωση του Προέδρου της Νέας Δημοκρατίας, κ. Κυριάκου Μητσοτάκη. Αυτά είναι πολύ σοβαρά πράγματα. Η κατάθεση αυτή βέβαια δεν προέκυψε ποτέ. Τα ερωτηματικά όμως σχετικά με τα κίνητρα, την έκταση και την σκοπιμότητα της εμπλοκής του κ. Καμμένου παραμένουν. Τι ακριβώς, λοιπόν, έχει συμβεί; Ποιο ακριβώς ήταν το περιεχόμενο δώδεκα τηλεφωνικών συνομιλιών διάρκειας είκοσι ενός λεπτών μεταξύ του Υπουργού Άμυνας και του ισοβίτη; Υπήρξε επικοινωνία του κ. Καμμένου με την εισαγγελική λειτουργό και τον λιμενικό υπάλληλο; Στο πλαίσιο ποιας ακριβώς αρμοδιότητάς του ενεπλάκη στην υπόθεση; Ποιο είναι το ζήτημα εθνικής ασφάλειας για το οποίο έκανε λόγο από το Βήμα της Βουλής και επικαλέστηκε δημόσια; Ήταν ενήμερος για όλα αυτά ο Πρωθυπουργός; Και ποιος ο βαθμός εμπλοκής στην υπόθεση του Υπουργού Δικαιοσύνης και άλλων λειτουργών της δικαιοσύνης σε μια υπόθεση η οποία κατά το στάδιο που υπήρχε εκείνη την εποχή, ανακριτική διαδικασία δηλαδή, προκαταρκτική εξέταση, διέπετο από την αρχή της μυστικότητας κι επομένως απέκλειε την οποιαδήποτε έξωθεν παρέμβαση; Εδώ, λοιπόν, υπάρχουν πάρα πολλά αναπάντητα ερωτήματα. Προ ημερών ο εισαγγελέας εφετών Πειραιώς, στο πλαίσιο διενέργειας προκαταρκτικής εξέτασης μετά από δύο μηνυτήριες αναφορές απολύτως σχετικές με την υπόθεση, εξέδωσε πόρισμα δυνάμει του οποίου αρχειοθετήθηκαν μηνυτήριες αναφορές ως προς την εισαγγελική λειτουργό, εις την οποία αποδίδονται πειθαρχικές, αλλά όχι ποινικές ευθύνες κατά την εκτέλεση των καθηκόντων της, ως προς τον δημοσιογράφο Τριανταφυλλόπουλο και ως προς τους δύο ακόμα μηνυθέντες επιχειρηματίες. Ο κ. Καμμένος, βέβαια, εξέλαβε αυτήν την εξέλιξη, περίπου, ως θριαμβευτική απαλλαγή του από κάθε ευθύνη και εμπλοκή. Δεν είναι έτσι, όμως. Ως προς τον λιμενικό υπάλληλο Χριστοφορίδη και τον Υπουργό Άμυνας, Πάνο Καμμένο, δεν έχει γίνει καμμία απολύτως αρχειοθέτηση της υπόθεσης. Για τον πρώτο, η δικογραφία διαβιβάστηκε στο αρμόδιο να επιληφθεί Ναυτοδικείο Πειραιά. Δεν με εκπλήσσει, βέβαια, το γεγονός ότι για αυτή τη δραστηριότητα του Λιμενικού δεν είχε καν διαταχθεί ΕΔΕ από τον αρμόδιο Υπουργό Ναυτιλίας. Τα ανακλαστικά του τα διαπιστώσαμε προ ολίγων ημερών. Επιπλέον, όμως, όσον αφορά τον κ. Καμμένο, η δικογραφία διαβιβάστηκε στη Βουλή δια της εισαγγελέως του Αρείου Πάγου, όπως ο νόμος ορίζει. Διαβάζω το έγγραφο που έστειλε στις 23-6-2017 ο εισαγγελέας εφετών Πειραιά Παναγιώτης Μπρακουμάτσος προς την εισαγγελέα του Αρείου Πάγου: «Κατά τη μελέτη της δικογραφίας διαπιστώσαμε ότι στις μηνυτήριες αναφορές και τα λοιπά έγγραφα αναφέρονται στοιχεία που αφορούν πολιτικά πρόσωπα, στην αξιολόγηση των οποίων δεν μπορούμε να προβούμε δυνάμει των άρθρων 86 παράγραφος 1-3 του Συντάγματος, που έχουν να κάνουν με την άσκηση ποινικής δίωξης από τη Βουλή και του νόμου περί ευθύνης Υπουργών» κ.λπ.. Συνεπώς ο εισαγγελέας εφετών Πειραιά διαβίβασε ως όφειλε τη δικογραφία στην εισαγγελία του Αρείου Πάγου και η εισαγγελέας του Αρείου Πάγου την παρέπεμψε σε μας, στην Ολομέλεια της Βουλής, ως όφειλε, κατά τον νόμο και το Σύνταγμα, προκειμένου να αποφασίσουμε ως μοναδικό αρμόδιο όργανο για τη διενέργεια προκαταρκτικής εξέτασης για τον κ. Καμμένο. Πρέπει να μην ξεχνάμε και το γεγονός, δε, ότι αυτή η δικογραφία δεν αρχειοθετήθηκε από την εισαγγελέα του Αρείου Πάγου, όπως είχε συμβεί για παράδειγμα στην περίπτωση την αντίστοιχη δικογραφίας για την επιβολή κεφαλαιακών περιορισμών, capital controls, που η μηνυτήρια αναφορά είχε κριθεί προφανώς αβάσιμη και είχε αρχειοθετηθεί η δικογραφία. Στην περίπτωση αυτή, όμως, ήρθε εδώ. Αυτό δείχνει λοιπόν ότι για τις εισαγγελικές αρχές η εμπλοκή του κ. Καμμένου στην υπόθεση πρέπει να διερευνηθεί και πρέπει να διερευνηθεί από μας, τη Βουλή των Ελλήνων. Απευθύνω λοιπόν σε όλους: Κύριε Πρωθυπουργέ - υποθέτω ότι από κάπου παρακολουθείτε - , προφανώς η συμπόρευση με τον κυβερνητικό σας εταίρο είναι μονόδρομος για τη διατήρησή σας στην εξουσία. Πού είναι, όμως - αναρωτιέμαι - το όριο της ανοχής σας σε αυτήν, αλλά και σε άλλες παρόμοιες και πρόσφατες συμπεριφορές του; Σας καλύπτει αυτό το ύφος; Συμφωνείτε με αυτόν τον συνδυασμό αλαζονείας, επιπολαιότητας και τυχοδιωκτισμού - τολμώ να πω - κατά την άσκηση εξουσίας, η οποία άλλοτε επιδιώκεται με τηλεφωνικές παρεμβάσεις σε ισοβίτες και άλλοτε με επισκέψεις σε πολυτελή ξενοδοχεία και καζίνο για λίγο παιχνιδάκι, για να φύγουμε από τους μπελάδες της εξουσίας, αλλά πάντα - και λέω πάντα - εκφράζει τη στάση ότι «εξουσία είμαι και ό,τι θέλω κάνω»; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο την ανοχή σας, κυρία Πρόεδρε. Τελειώνω. Κύριε Υπουργέ της Εθνικής Άμυνας - κι εσείς δεν είστε εδώ, υποθέτω ετοιμάζετε τα αντεπιχειρήματά σας - , τον Ιούλιο που μας ρωτήσατε στη Βουλή με το γνωστό γλαφυρό σας ύφος αν έχουμε τα άντερα να ζητήσουμε σύσταση προανακριτικής επιτροπής ή πρόταση μομφής εναντίον σας, σας λέω ότι εμείς σήμερα ζητάμε τη σύσταση εξεταστικής επιτροπής και ρωτάω το εξής: Εσείς, κύριε Καμμένε, έχετε τα άντερα να δεχθείτε την πρότασή μας; Αν όπως ισχυρίζεστε, η σκευωρία εναντίον σας έχει καταπέσει, τότε προφανώς δεν έχετε να φοβηθείτε τίποτα. Άλλωστε η εξεταστική επιτροπή, καίτοι αποτελεί στη θεωρία δικαίωμα άσκησης κοινοβουλευτικού ελέγχου από την κοινοβουλευτική Μειοψηφία, στην πράξη ελέγχεται, όταν συσταθεί, από την κοινοβουλευτική Πλειοψηφία. Τι φοβάστε λοιπόν; Επιπλέον, μας είχατε υποσχεθεί από το Βήμα της Ολομέλειας ότι θα καταθέσετε αυτούσιο το περιεχόμενο των συνομιλιών σας με τον ισοβίτη. Δεχθείτε, λοιπόν, την πρότασή μας και πάμε στην εξεταστική. Τέλος, κυρίες και κύριοι συνάδελφοι, ιδίως εσείς της κυβερνητικής Πλειοψηφίας, λίγο πριν την πρώτη αναβληθείσα συνεδρίαση του Αυγούστου, η Κοινοβουλευτική Ομάδα του ΣΥΡΙΖΑ είχε αποφασίσει, δια ανακοινώσεώς της, να καταψηφίσει την πρότασή μας. Αν τότε νομίζατε ότι όλα αυτά δεν χρήζουν διερεύνησης, σήμερα έχετε την ευκαιρία να αναθεωρήσετε. Σήμερα έχουμε μια ευκαιρία να αποφασίσουμε να αναζητήσουμε ως Σώμα την αλήθεια σε μια υπόθεση με πολλές σκιές για τη δημόσια ζωή του τόπου και ακόμα περισσότερους κραδασμούς στο θεσμικό υπόβαθρο του κράτους δικαίου, όπως αυτό ορίζεται με την αρχή της διάκρισης των εξουσιών και τη λειτουργική ανεξαρτησία της δικαιοσύνης. Αν, όμως, τελικά σας καλύπτουν το ύφος και η συμπεριφορά εξουσιομανών που κάνουν ό,τι θέλουν και δεν λογοδοτούν πουθενά, αν συνεχίζετε να καταπίνετε την κάμηλο, τότε κινδυνεύετε να μετατραπείτε σε υποκριτική Πλειοψηφία συγκάλυψης. Εσείς κρίνετε, εσείς αποφασίζετε. Αναμετρηθείτε, λοιπόν, ο καθένας και η καθεμιά με τη συνείδησή σας και αποφασίστε. Ζητώ την υπερψήφιση της πρότασης της Αξιωματικής Αντιπολίτευσης για σύσταση εξεταστικής επιτροπής. Σας ευχαριστώ.
Τον λόγο έχει ο κ. Παρασκευόπουλος από την Κοινοβουλευτική Ομάδα του ΣΥΡΙΖΑ.
Κυρία Πρόεδρε, προηγήθηκε δεινός ομιλητής και σας παρακαλώ, επίσης, για μια αντίστοιχη ανοχή χρόνου σε εμένα εάν μου χρειαστεί. Η πρόταση των Βουλευτών της Νέας Δημοκρατίας για σύσταση εξεταστικής επιτροπής για το συγκεκριμένο θέμα νομίζω ότι εντάσσεται σε μια αντιπολιτευτική τακτική. Πρόκειται περί τακτικισμού. Δεν θέλω να μιλήσω με κλισέ και να πω «τακτική του κόμματος της Αξιωματικής Αντιπολίτευσης» - είναι μάλλον ευρύτερο το θέμα - , αλλά θα την περιγράψω. Η τακτική αυτή τι θέλει, τι προσπαθεί; Προσπαθεί χάριν της δημιουργίας ενός κομματικού οφέλους να παραμερίζεται το δημόσιο συμφέρον. Πού τη βλέπουμε; Την είδαμε πολύ πρόσφατα. Δεν μας ενδιαφέρει το περιεχόμενο ενός νόμου, εάν είναι καλός. Επειδή ο νόμος απευθύνεται σε όλους τους πολίτες, δεν μας ενδιαφέρει εάν ο νόμος είναι καλός για όλους τους πολίτες, μας ενδιαφέρει με τη ψήφο μας να διασαλεύσουμε την κυβερνητική συνοχή, επομένως να γίνουμε εμείς κυβέρνηση, το καλό του τόπου ας μείνει στην άκρη. Δεν μας ενδιαφέρει αν η χώρα χρειάζεται σήμερα επενδύσεις. Εμείς έμμεσα ή και άμεσα προτρέπουμε τους επενδυτές να περιμένουν να έρθουμε εμείς στην εξουσία ή να μας βοηθήσουν να έρθουμε εμείς στην εξουσία, γιατί τότε θα μπορούν να επενδύσουν επικερδέστερα. Και φτάνουμε στο προκείμενο. Δεν μας ενδιαφέρει αν η πρότασή μας βοηθά ή όχι τη διερεύνηση μιας υπόθεσης, η οποία είναι εκκρεμής στη δικαιοσύνη - εδώ διαφωνώ με τον προλαλήσαντα - και η οποία σε πολλές πτυχές της και άγνωστη και σημαντική και βαρύτατη είναι για την ελληνική κοινωνία. Καθόλου δεν μας ενδιαφέρει. Μας ενδιαφέρει το αν θα πλήξουμε έναν σημαντικό Υπουργό της Κυβέρνησης και την Κυβέρνηση στο σύνολό της. Αυτή, λοιπόν, η περίπτωση τι κάνει; Διακινδυνεύει τη δικαιοσύνη και την ασφάλεια, γιατί η απονομή δικαιοσύνης σε μια υπόθεση που αφορά δύο και τόνους ηρωίνης αφορά την ασφάλεια των πολιτών, προκειμένου να πληγεί ένας Υπουργός. Και γιατί διακινδυνεύει αυτή η υπόθεση την ηρεμία της δικαιοσύνης στην προσπάθεια της να τη διερευνήσει; Μα, διότι σε ορισμένες ερευνητικές, ανακριτικές πράξεις χρειάζεται μυστικότητα. Βεβαίως, να απαντήσω και εξειδικευμένα σε αυτό το οποίο ειπώθηκε ότι έκλεισε η υπόθεση. Βεβαίως και δεν έκλεισε η υπόθεση. Πρώτα απ' όλα υπάρχει μια οριστική μόνο υπόθεση, πράγμα που σημαίνει ότι υπολείπονται στάδια ενδίκων μέσων, εφετείο, ενώ πιθανότατα θα χρειαστεί και ακυρωτικό δικαστήριο. Δεύτερον, η υπόθεση έχει ανοικτές πτυχές. Προς το παρόν, δεν έχουν βρεθεί χρηματοδότες, δεν έχουν καταδικαστεί. Έχει συμφέρον η χώρα να φανούν οι χρηματοδότες; Μα, αλίμονο! Ο χρηματοδότης μιας τόσο μεγάλης επιχείρησης, που είναι προφανώς ο εγκέφαλος, εάν σε αυτήν την περίπτωση μείνει χωρίς να πληγεί και χωρίς να βρεθεί, θα έχει λυμένα τα χέρια να συνεχίσει. Να συνεχίσει ποιος; Αυτός ο οποίος έφερε δύο τόνους ηρωίνη. Ξέρετε τι σημαίνουν δύο τόνοι ηρωίνη. Ωστόσο, θα το θυμίσω για όσους συνηθίζουν να ξεχνούν κάποια πράγματα. Δεν σημαίνει μόνο άνθρωποι εξαρτημένοι, σημαίνει και θανάτους, διότι υπάρχουν μετρημένα με στατιστικές ποσοστά θανάτων που αντιστοιχούν σε αυτούς οι οποίοι είναι εξαρτημένοι από τα ναρκωτικά. Θα πεθάνουν άνθρωποι από αυτήν την εισαγωγή της ουσίας. Επιπλέον, θα δημιουργηθούν παράνομα κέρδη. Τα παράνομα κέρδη θα δημιουργήσουν μια ισχυρή παραοικονομία. Θυμίζω ότι η παραοικονομία θα έχει τους μπράβους της, δηλαδή θα παράξει βία. Τα ναρκωτικά δεν θα σκορπίσουν αδιακρίτως. Σε ορισμένες περιπτώσεις θα μπουν και σε χώρους. Ποιους; Δεν ξέρω, αλλά έχουμε διεθνή παραδείγματα, όπως είναι οι οπαδικοί, οι κατασταλτικοί χώροι. Έχουμε και τέτοια παραδείγματα που ναρκωτικά μπαίνουν σε όλον τον κόσμο, σε φυλακές, σε διάφορους χώρους. Όλα αυτά θα συμβούν. Μόνο αυτά; Ούτε μόνο αυτά. Δεν θα δημιουργηθούν επιχειρήσεις για να ξεπλένουν το χρήμα, το οποίο θα έχει προκύψει από τα ναρκωτικά; Στις επιχειρήσεις δεν θα δουλέψει κόσμος; Δεν θα έχουμε την παραοικονομία να εμποδίζει τη νόμιμη οικονομία; Δεν μας ενδιαφέρει αυτό. Μας ενδιαφέρει μήπως ένα τηλεφώνημα δεν ήταν comme il faut, όπως πρέπει. Αυτό μας ενδιαφέρει μόνο και το άλλο ας διακινδυνευτεί. Βεβαίως, το να συζητηθούν σήμερα εδώ, ακόμα και στη σημερινή Ολομέλεια, ζητήματα του τύπου «ποιος τηλεφώνησε σε ποιον, με ποιον τρόπο και τι είπε», σημαίνει ότι ερευνητικές προσπάθειες που πρέπει να γίνονται κατά τη νομοθεσία - και μάλιστα τη διεθνή - με μια μυστικότητα για να είναι αποτελεσματικές, θα έρθουν στη δημοσιότητα. Το να έρχονται αυτά τα θέματα στη δημοσιότητα αποτελεί παγκόσμια πρωτοτυπία και εμφανίζουμε το κλισέ γνωστού δημοσιογράφου - δεν θυμάμαι το όνομά του - που μιλούσε συνέχεια για παγκόσμιες πρωτοτυπίες και τέλειωσε στο καλαμπούρι. Δεν μπορεί παρά η διεθνής έννομη τάξη να προβλέπει κάποια εργαλεία για την προσπάθεια εξάρθρωσης του σοβαρού εγκλήματος. Και μόνο γι' αυτό, για το σοβαρό έγκλημα, η Σύμβαση του ΟΗΕ του Παλέρμο για το οργανωμένο έγκλημα και η σύμβαση για την τρομοκρατία προβλέπουν ειδικά εργαλεία. Τι προβλέπει; Προβλέπει την πριμοδότηση της παροχής πληροφοριών ακόμα και με αναστολές και με απαλλαγές, ακόμα και μετά την καταδίκη την αμετάκλητη, πόσω μάλλον αν έχουμε μόνο οριστική. Το λέω και πάλι για τον κ. Παναγιωτόπουλο που είπε ότι έκλεισε η υπόθεση. Προβλέπει άρση του άδικου χαρακτήρα πράξεων που θα γίνουν για τη διείσδυση και την προσπάθεια εξάρθρωσης μιας συμμορίας. Ξέρετε τι σημαίνει άρση του άδικου χαρακτήρα, όσοι δεν είστε νομικοί; Σημαίνει ότι προκειμένου να εξαρθρωθεί μια συμμορία, δικαιολογείται ακόμα και έγκλημα, πόσω μάλλον ένα τηλέφωνο, το οποίο δεν είναι καν εγκληματικό ως προς τον πολιτικό, ο οποίος το έκανε. Προβλέπει η ίδια νομοθεσία, η ειδική νομοθεσία για τα ναρκωτικά, ότι το έργο αυτό το διερευνητικό της προσπάθειας λήψης πληροφοριών, μπορεί να ανατεθεί και σε τρίτο. Γιατί σε τρίτο; Διότι αυτός ο οποίος έχει την πληροφορία, με βάση την οποία μπορεί να σωθεί ο κόσμος από τα ναρκωτικά, μπορεί να μην θέλει να τη δώσει στον αστυνομικό, στον δημόσιο λειτουργό γιατί τον φοβάται και να τη δώσει σε έναν άλλο. Γιατί; Διότι τον θεωρεί φίλο του, διότι τον εμπιστεύεται ότι για λόγους ισχύος μπορεί να του δώσει μια προστασία την οποία χρειάζεται. Βεβαίως και προβλέπεται από την ειδική νομοθεσία και η προστασία των μαρτύρων. Όλα αυτά τα εργαλεία που προβλέπονται, προκειμένου να μπορούν να υπάρχουν πληροφορίες για να εξαρθρωθεί μια ομάδα, έχουν μάλιστα και μια μεγάλη γκάμα. Προβλέπονται και για άλλες πράξεις, ακόμα και για ελεγχόμενες παραδόσεις που χωρίς αυτήν την ειδική νομοθεσία οι παρακολουθήσεις θα ήταν παράνομες. Μέχρι και στην παρανομία τη μικρή φθάνει η έννομη τάξη η ελληνική, η διεθνής, προκειμένου να αντιμετωπίσει ένα τόσο σοβαρό έγκλημα, όπως αυτό το οποίο βρέθηκε εδώ. Άλλο πρόβλημα είναι ότι η υπόθεση, το συγκεκριμένο θέμα, βρίσκεται στη δικαιοσύνη. Μας είπε, βέβαια, ο εισηγητής της Πλειοψηφίας: «Ξέρετε, η αρχειοθέτηση δεν αφορά τον πολιτικό. Παραπέμφθηκε εδώ στη Βουλή το θέμα». Μπορούσε να κάνει αλλιώς; Δεν μπορούσε. Υποχρεωτική είναι η παραπομπή στη Βουλή την ώρα που μνημονεύεται ένα όνομα πολιτικού. Όμως η κατάχρηση εξουσίας ως φυσική αυτουργία έφυγε. Εδώ φαίνεται να καλείται το πολιτικό πρόσωπο, ο Υπουργός, με την κατηγορία ηθικής αυτουργίας για μια φυσική αυτουργία, η οποία έφυγε και τελείωσε. Καταλαβαίνετε ότι έχει ξεκαθαρίσει η υπόθεση σε σημαντικό βαθμό στο υλικό της και έρχεται στη Βουλή, προκειμένου κι αυτή να κρίνει αν υπάρχει αξιόποινη ηθική αυτουργία για μια πράξη η οποία δεν κρίθηκε αξιόποινη. Δεν κρίθηκε αξιόποινη επειδή δεν μπορείς να σταθμίσεις με κανέναν τρόπο το όφελος τού να διαλευκανθεί από τη μία πλευρά ένα τόσο βαρύ έγκλημα κι από την άλλη πλευρά να έχει γίνει μια ερευνητική προσπάθεια όχι από το προβλεπόμενο πρόσωπο, αλλά από ένα τρίτο, που εδώ προβλέπονται και τρίτα πρόσωπα, όπως σας είπα προηγουμένως. Άκουσα, βέβαια, ότι έγινε λόγος και για πίεση που ασκήθηκε και από το Λιμενικό κ.λπ.. Πρέπει να πω ότι και αυτό καλύπτεται από την αρχειοθέτηση, η κατάχρηση εξουσίας, δηλαδή η άσκηση πίεσης. Κατά τον εισαγγελέα που έκανε την αρχειοθέτηση, τελικώς δεν υπάρχει. Ξέρετε τι προκύπτει μέσα από αυτό το ιστορικό; Από αυτό το ιστορικό προκύπτει ότι υπάρχει ένα ψυχολογικό θέμα. Η Αντιπολίτευση τείνει να καταλογίζει στους άλλους τα δικά της ελαττώματα. Τα γνωρίζει και τείνει να τα καταλογίζει στους άλλους. Καταλογίζει στους άλλους τι; Το κυνήγι της καρέκλας. Τι κάνει η ίδια εδώ; Όπως σας είπα και προηγουμένως, προσπαθεί να κατηγορήσει την Κυβέρνηση για εξουσιομανία, τη στιγμή που η ίδια, προκειμένου να μπορέσει να ανατρέψει την Κυβέρνηση, να υποσκάψει την Κυβέρνηση, δυναμιτίζει τη διερεύνηση μιας πολύ σημαντικής υπόθεσης, φέρνοντάς της εδώ. Βέβαια, είναι κατάφωρη η παρέμβαση στη δικαιοσύνη. Είναι το δεύτερο ψυχολογικό θέμα που σας έλεγα. Διαρκώς η Κυβέρνηση βάλλεται ότι δεν υπολογίζει την ασφάλεια, ότι παρεμβαίνει στη δικαιοσύνη. Όμως εδώ έχουμε ωμή παρέμβαση στη δικαιοσύνη, διότι όταν κατατέθηκε το αίτημα για τη σύσταση της επιτροπής, ούτε καν είχαμε την αρχειοθέτηση. Ωμή παρέμβαση στη δικαιοσύνη! Παρέμβαση και στην ασφάλεια, προκειμένου να υπάρχει ένα κομματικό όφελος. Θα προσέξατε, με βάση όσα σας είπα, ότι δεν αναφέρθηκα καθόλου στα πράγματα, στο τι έγινε και τι δεν έγινε, παρά μόνο στο θεσμικό πεδίο. Νομίζω ότι αυτή ήταν η μόνη οφειλόμενη απάντηση σε αυτήν την πρόταση σύστασης εξεταστικής επιτροπής, η οποία είναι απολύτως εκτός Κανονισμού Βουλής και νομοθετικού κλίματος. Σας ευχαριστώ πολύ.
Τον λόγο έχει ο κ. Παπαθεοδώρου από τη Δημοκρατική Συμπαράταξη ΠΑΣΟΚ - ΔΗΜΑΡ.
Ευχαριστώ, κυρία Πρόεδρε. Κυρίες και κύριοι Υπουργοί, από την πρώτη παρέμβασή μου στο πλαίσιο του κοινοβουλευτικού ελέγχου στις 26 Ιουνίου 2017, αναφέρθηκα στην ύπαρξη ενός παραπολιτικού κυκλώματος με δικαστικές διαστάσεις, για μια απόπειρα χειραγώγησης της δικαιοσύνης με πολιτικές μεθοδεύσεις. Φαίνεται ότι ο πολιτικός τζόγος, όπως και ο τζόγος γενικότερα, δεν ευνόησε αυτήν τη φορά τον κ. Καμμένο. Από τότε, από τον Ιούνιο, πολλά νέα στοιχεία είδαν το φως της δημοσιότητας. Πολλές αποκαλύψεις τεκμηριώνουν πλέον το πλαίσιο της πολιτικής ευθύνης. Υπάρχουν, όμως, και ενδείξεις για την ποινική ευθύνη του κ. Καμμένου. Συντίθεται ένα σκηνικό παρακράτους με κυβερνητική κάλυψη, αν όχι με κυβερνητική καθοδήγηση. Ξεκινώ από τα βασικά, τα οποία αποδεικνύουν μη νόμιμη λειτουργία λιμενικών, σωφρονιστικών και δικαστικών αρχών, μη νόμιμες παρεμβάσεις - θα δούμε κατά πόσο αυτές είναι σοβαρές ή όχι - της εκτελεστικής εξουσίας, παραβίαση του Ποινικού Κώδικα, του Κώδικα Ποινικής Δικονομίας και του Σωφρονιστικού Κώδικα. Όλα αυτά, φυσικά, δεν έγιναν για να λάμψει η αλήθεια, όπως έχει πει ο Πρωθυπουργός, όπως έχει τονίσει ο Υπουργός Εθνικής Άμυνας, όπως έχει επαναλάβει ο Υπουργός Δικαιοσύνης και πολλά άλλα στελέχη της Κυβέρνησης. Το βασικό είναι, λοιπόν, ότι εδώ έχουμε μια ομάδα ανθρώπων που συνεννοούνται μεταξύ τους για να διαπράξουν αδικήματα - τα αδικήματα αυτά είναι για να λάμψει η αλήθεια; - στα οποία συμμετέχουν ένας υπαξιωματικός του Λιμενικού, στελέχη κρατικών υπηρεσιών, στελέχη Υπουργείων, ένας Υπουργός και άλλα ίσως ακόμα πρόσωπα, που επιδιώκουν να επηρεάσουν την εξέλιξη μιας δικαστικής υπόθεσης, από την έκβαση της οποίας φαίνεται να έχουν όφελος. Πολιτικό όφελος; Άλλο όφελος; Θα το δούμε. Υπάρχει σήμερα η απόδειξη ότι ο κ. Καμμένος συνομίλησε με τον ισοβίτη Γιαννουσάκη δώδεκα φορές μεταξύ 17 και 18 Ιανουαρίου 2017. Έχουν δημοσιευτεί στο διαδίκτυο όλες οι συνομιλίες και ο χρόνος ο οποίος διετέθη γι' αυτές τις συνομιλίες, ακόμα και σε ώρες προχωρημένες. Τις καταθέτω για τα Πρακτικά. [[Στο σημείο αυτό ο Βουλευτής κ. Θεόδωρος Παπαθεοδώρου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι θα μπορούσε να λέει ο Υπουργός Εθνικής Άμυνας με έναν ισοβίτη για εικοσιένα ολόκληρα λεπτά; Οι καταγεγραμμένες συνομιλίες από τον ίδιο τον ισοβίτη, οι οποίες δημοσιοποιήθηκαν, αποδεικνύουν ότι κατά τον μισό χρόνο οι δύο άντρες αναφέρονται στην καθυστερημένη άφιξη της Τζίβα στο κατάστημα κράτησης του Αυλώνα - ενώ πριν είχε πάει από λάθος συνεννόηση στο κατάστημα του Κορυδαλλού - και κατά το άλλο μισό στις παροτρύνσεις του Υπουργού Άμυνας στον ισοβίτη του τύπου «δώσε εσύ στοιχεία στην κατάθεσή σου και εγώ θα έρθω μάρτυρας υπέρ σου στο Πενταμελές Εφετείο Αναστολών.» Αυτά δεν είναι τηλεφωνήματα comme il faut Αυτά ενέχουν ενδείξεις για αδικήματα. Φαίνεται, όμως, ότι ο κατηγορούμενος είναι δύσπιστος και καταγράφει τις κλήσεις και τα μηνύματα από και προς τον Υπουργό, όπως κάνει και με τον υπαξιωματικό του Λιμενικού και αγωνιά για την επίσκεψη της εισαγγελέως στον Αυλώνα. Ανησυχεί τόσο πολύ που στέλνει αργά το βράδυ μήνυμα - έχει δημοσιευτεί - στον κ. Καμμένο ρωτώντας τον εάν είναι σίγουρο ότι θα έρθει. Αυτό θα πει αμεσότητα επικοινωνίας μεταξύ κρατουμένου και ενός Υπουργού Εθνικής Άμυνας. Θέλω εδώ να σας πω το εξής: Πράγματι αυτό επιβεβαιώνεται και από το υπόμνημα που έχει καταθέσει η κ. Τζίβα για την όλη της εμπλοκή στη συγκεκριμένη υπόθεση.
Πού το ξέρετε; Για πείτε μας.
Έχουν δημοσιευτεί. Θα σας απαντήσω, κύριε Υπουργέ. Επειδή η εισαγγελέας είχε μπερδέψει τις φυλακές που της είπαν να πάει, φτάνει στον Αυλώνα στις 23.30΄ για να πάρει κατάθεση. Εδώ υπάρχει και η βεβαίωση της φυλακής. Σ' αυτό το σημείο, όμως, ακούστε ένα ουσιώδες στοιχείο του παραπολιτικού κυκλώματος που χρησιμοποιεί θεσμούς και υπηρεσίες. Όταν φτάνει η εισαγγελέας, κανείς δεν ενημερώνει την διευθύντρια του καταστήματος για την επίσκεψη της εισαγγελέως. Ενημερώνεται το Υπουργείο, ενημερώνεται ο συντονιστής φυλακών, που είναι κομματικό στέλεχος του ΣΥΡΙΖΑ. Δεν ενημερώνεται η επόπτρια εισαγγελέας του καταστήματος του Αυλώνα, ενώ αναζητείται ακόμα η αναφορά του αρχιφύλακα για την εν λόγω επίσκεψη. Αυτά τα στοιχεία δεν αποτελούν πράξεις, οι οποίες μπορούν να στοιχειοθετήσουν αδικήματα; Ερώτημα: Ισχύει αυτό που καταγγέλλει ο κρατούμενος, ότι δηλαδή για να εισέλθει η κ. Τζίβα στη φυλακή χρειάστηκε να τηλεφωνήσει ο κ. Καμμένος στον αρχιφύλακα κ. Τάσση; Για να λάμψει η αλήθεια έγινε αυτό. Πάμε σε άλλα τηλεφωνήματα, τα οποία δεν είναι τόσο comme il faut. Ισχύει ότι η διευθύντρια των φυλακών - κύριε Υπουργέ, θα ήθελα μια απάντηση, γιατί έχει σημασία για τη λειτουργία των θεσμών - μόλις πληροφορήθηκε την επόμενη μέρα την επίσκεψη και έκανε αναφορά, ως όφειλε, για σοβαρές δικονομικές παραβάσεις, μετατέθηκε αμέσως σε άλλο κατάστημα της βορείου Ελλάδας; Για πόσο ακόμα η παρακμή αυτού του καθεστώτος και η υπονόμευση των θεσμών θα δείχνουν ότι η κατάλυση κάθε έννοιας κράτους δικαίου έχει γίνει καθημερινή πρακτική; Αυτές οι μέθοδοι είναι μέθοδοι παρακράτους και πάντως δεν θυμίζουν ευρωπαϊκή χώρα, όταν εισαγγελείς μπαίνουν σχεδόν κρυφά σε φυλακές - δεν έχει να κάνει με τη μυστικότητα της διαδικασίας - τα μεσάνυχτα για να πάρουν κατάθεση από κρατουμένους. Κατά τη διάρκεια της συνάντησης καταγγέλλεται από τον κρατούμενο πάλι - και έχει δημοσιευτεί - ότι η εισαγγελέας συνομιλεί με τον Υπουργό Δικαιοσύνης για ώρα και αυτό δεν φαίνεται να ενοχλεί κανέναν, ούτε τον ίδιο τον Υπουργό μέχρι σήμερα. Η εισαγγελέας, στις τρεις ώρες που παραμένει στη φυλακή, με βεβαίωση η οποία προέρχεται από το κατάστημα Αυλώνα, ζητάει από τον κρατούμενο να της δώσει κάτι συγκεκριμένο για να ενοχοποιήσει άλλο πρόσωπο, έναν επιχειρηματία. Ερώτηση: Τι είδους καταθέσεις είναι αυτές που η εισαγγελέας συζητά με τον Υπουργό Δικαιοσύνης κατά τον χρόνο λήψης της υποτιθέμενης κατάθεσης; Ούτε εδώ βρίσκετε κάτι περίεργο, φαντάζομαι.
Έχει κριθεί πλέον αυτό.
Η αδράνεια του συστήματος, όμως, κυρίες και κύριοι συνάδελφοι, που υποσχέθηκε διάφορα ανταλλάγματα στον κρατούμενο, όπως η αναστολή της ποινής του, φαίνεται ότι εκνευρίζει τον κρατούμενο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, δεν έχω τελειώσει, αλλά δεν θα χρειαστώ παραπάνω από ένα λεπτό από τον χρόνο που μου απομένει. Έτσι, στις 22 Ιανουαρίου του 2017, κυρίες και κύριοι συνάδελφοι, ο κρατούμενος στέλνει μεταμεσονύχτιο μήνυμα στον κ. Καμμένο και με τη γνωστή πλέον οικειότητα των δύο αντρών όχι μόνο κανονίζουν τη μεταγωγή του σε άλλη φυλακή, όχι μόνο προσδιορίζει τις καλύτερες ημερομηνίες που θεωρεί ότι τον βολεύουν, την 1η και 2α Φεβρουαρίου, αλλά παροτρύνει τον Υπουργό να καταθέσει για να πάρει ο κρατούμενος αναστολή, να βγει από τη φυλακή και τότε να δώσει κατάθεση. Έτσι είναι, δούναι και λαβείν. Είναι φανερό ότι αυτή η Κυβέρνηση δεν υποχωρεί απλά σε μεθόδους παρακράτους, αλλά τις υιοθετεί ως κύρια πρακτική για να συγκαλύψει τις αντιθεσμικές, παράνομες και αντιδημοκρατικές παρεμβάσεις της. Τίποτα δεν έχει να κάνει εδώ με το να λάμψει η αλήθεια. Εδώ έχει να κάνει όλη η διαδικασία με το να καθοδηγηθεί η δικαιοσύνη σε συγκεκριμένη απόφαση, σε συγκεκριμένη κατεύθυνση. Ταυτόχρονα, σε αυτήν την υπόθεση κυρίαρχο ρόλο έχει ο υπαξιωματικός του Λιμενικού κ. Χριστοφορίδης, ο οποίος μέχρι σήμερα δεν ενοχλήθηκε από τους πολιτικούς και ιεραρχικούς προϊσταμένους του και ιδιαίτερα από τον Υπουργό Ναυτιλίας, τον κ. Κουρουμπλή, ο οποίος μου είχε απαντήσει ότι δεν θα τον ενοχλήσει επειδή επιλαμβάνεται η δικαιοσύνη της συγκεκριμένης υπόθεσης. Φαίνεται ότι σε αυτό το Υπουργείο υπάρχουν τελικά πολλά ναυάγια. Ο εισαγγελέας εφετών παρέπεμψε ήδη τον υπαξιωματικό του Λιμενικού στο Ναυτοδικείο. Εμφανίζεται ο υπαξιωματικός ως άνθρωπος του κ. Καμμένου. Έχει επισκεφθεί τον κ. Γιαννουσάκη έξι φορές από τον Αύγουστο μέχρι τον Ιανουάριο του 2017 και αυτό πάλι με βεβαίωση του καταστήματος κράτησης, περισσότερες φορές τον Μάρτιο. Έχει ανταλλάξει δεκάδες μηνύματα με τον κρατούμενο. Υποσχόταν μεταγωγές και συνεννοήσεις με τον κ. Καμμένο για αναστολή της ποινής, αν λάμβανε κατάθεση που θα ενοχοποιούσε συγκεκριμένο επιχειρηματία. Άρα το ερώτημα το οποίο θα πρέπει να απαντήσουμε για τη συγκεκριμένη υπόθεση, κυρίες και κύριοι συνάδελφοι, είναι το εξής: Από πότε γνώριζε ο κ. Καμμένος το σχέδιο για την επίμαχη κατάθεση; Από τον Ιανουάριο του 2017 ή από τον Αύγουστο που είχε αρχίσει να οργανώνεται η καθοδήγηση των ερευνών; Από πότε γνώριζε ο κύριος Πρωθυπουργός αυτήν την παραδικαστική σκευωρία και τι έκανε για να αποτρέψει και να προστατεύσει τη δικαιοσύνη, τηρώντας τις δικονομικές εγγυήσεις, τις οποίες είχε ανάγκη ο κρατούμενος; Οι ευθύνες είναι υπαρκτές, όσο και αν προσπαθήσει η Κυβέρνηση να συγκαλύψει το σκάνδαλο, όσο και αν πιέσει τους Βουλευτές να κλείσουν τα μάτια μπροστά στην κάλπη όταν θα χρειαστεί να ψηφίσουν. Τώρα ξέρουν όλοι ότι ο Πρωθυπουργός δεν επέλεξε απλά έναν εταίρο με αντιθεσμικές συμπεριφορές για τη Συγκυβέρνηση. Επέλεξε να κολυμπήσει μαζί του στα μολυσμένα νερά του καθεστωτικού παρακράτους και όταν χρειάζεται, να τον καλύπτει με πλήρη συνείδηση αυτού που κάνει. [[Θόρυβος - διαμαρτυρίες από την πτέρυγα του ΣΥΡΙΖΑ]] Θα συνεχίσει πλέον με τη συναίνεσή σας, κυρίες και κύριοι Βουλευτές της Συμπολίτευσης, θα συνεχίσει με τη συναίνεσή σας να υποδουλώνει το όποιο αριστερό σας άλλοθι στην προστασία του κ. Καμμένου. Και θα το αφήσετε και αυτό να περάσει. Ευχαριστώ πολύ.
Κυρία Πρόεδρε, μπορώ να έχω τον λόγο;
Τι θέλετε, κύριε Κοντονή;
Θα ήθελα να μιλήσω για δέκα δευτερόλεπτα.
Έχετε τον λόγο για δέκα δευτερόλεπτα, αλλά να μη σταματήσει η ροή της συζήτησης.
Ο εισηγητής της Δημοκρατικής Συμπαράταξης έκανε μία αναφορά. Κακώς τον διέκοψα. Του υποβάλλω τώρα το ερώτημα. Ανέφερε στοιχεία από το υπόμνημα της Εισαγγελέως κ. Τζίβα, το οποίο είχε καταθέσει ενώπιον του εισαγγελέα εφετών, κ. Δρακουμάτσου. Τον ερωτώ: Με ποια διαδικασία και πώς έχει φτάσει το υπόμνημα της κυρίας εισαγγελέως στα χέρια του; Απαιτώ τώρα απάντηση.
Κύριε Υπουργέ, δεν προβλέπεται, βέβαια, τέτοια διαδικασία ερωτοαπαντήσεων. Κύριε Παπαθεοδώρου, δεν ξέρω αν θέλετε να απαντήσετε. Εν πάση περιπτώσει, να μην σταματήσει η ροή των ομιλητών.
Προφανώς θέλω να απαντήσω, κυρία Πρόεδρε. Κύριε Υπουργέ, να ξεκινήσουμε από τα βασικά, αν έχετε την καλοσύνη;
Όχι, θέλω να μου απαντήσετε σε αυτό.
Αυτό θα σας πω. Να αρχίσουμε από τα βασικά. Δεν θα κουνάτε το δάχτυλο όταν απευθύνετε…
Εδώ το κουνάγατε εσείς! Θα μας κάνει υποδείξεις…
Δεν καταλάβατε, κύριε Παπαθεοδώρου. Από εμένα θα ζητήσετε άδεια.
Το δεύτερο, κύριε Υπουργέ. Ακούστε την απάντηση. Να ανατρέξετε σε δημοσιεύματα του τύπου των τελευταίων δεκαπέντε ημερών. Έχει αναφερθεί. Ευχαριστώ πολύ.
Να μας πείτε ποια είναι τα δημοσιεύματα και να μας πείτε και τις εφημερίδες που τα έχουν δημοσιεύσει. Να μας πείτε πού βρήκατε το υπόμνημα της κυρίας εισαγγελέως.
Επιτρέπετε, κυρία Πρόεδρε;
Ορίστε, κύριε συνάδελφε.
Ευχαριστώ. Η αναφορά στο υπόμνημα, όπως επίσης και στα άλλα στοιχεία του φακέλου, έχει γίνει από τρεις εφημερίδες τις τελευταίες δεκαπέντε μέρες. Πολύ ευχαρίστως να τα καταθέσω, κατόπιν, για τα Πρακτικά. Όσο γι' αυτό το οποίο λέτε, ότι εσείς δεν είχατε γνώση, νομίζω ότι είχατε γνώση. Διαβάζουμε τις ίδιες εφημερίδες, κύριε Υπουργέ.
Εγώ δεν έχω καμμία γνώση της δικογραφίας. Μου κάνει εντύπωση που έχετε εσείς, αλλά και ορισμένες εφημερίδες. Περιμένουμε να δούμε ποιες εφημερίδες έχουν δημοσιεύσει στοιχεία της ομιλίας σας. Αναμένουμε.
Της ομιλίας μου;
Ναι, της ομιλίας σας. Αναφερθήκατε στο υπόμνημα της κ. Τζίβα και απ' αυτά που είπατε, να δούμε ποιες εφημερίδες τα έχουν δημοσιεύσει.
Εντάξει. Κύριε Παπαθεοδώρου, αν τις έχετε τις φέρνετε. Θα συνεχίσουμε, όμως τον κατάλογο.
Θα πρέπει να απαντήσω.
Όχι, δεν χρειάζεται να απαντήσετε. Δεν σας είπε κάτι.
Πρέπει να απαντήσω. Είναι προσωπικό. Κύριε Υπουργέ, είναι πολύ ευχάριστο ότι οι εφημερίδες αναφέρουν στοιχεία της ομιλίας μου. Δεν έχω κανένα πρόβλημα μ' αυτό, γιατί είναι δημόσια και τα δημοσιοποιώ εγώ. Αυτό είπατε προηγουμένως. Όσο για τα άλλα στοιχεία στα οποία αναφέρεστε, όπως επίσης και όλες τις συνομιλίες μεταξύ του κ. Καμμένου, του κ. Γιαννουσάκη και του κ. Χριστοφορίδη, έχουν τα πάντα δημοσιευθεί και όχι μόνο έχουν δημοσιευθεί, αλλά έχουν δημοσιευθεί εδώ και μήνες.
Από το πόρισμα του κ. Δρακουμάτσου μπορείτε να μας πείτε το υπόμνημα της κ. Τζίβα πώς βρέθηκε στα χέρια σας;
Αναφορές ήταν, κύριε Υπουργέ.
Να μας πείτε από πού αντλείτε τις αναφορές. Να μας το πείτε!
Λοιπόν, αναδείχθηκε ένα θέμα, το οποίο θα διερευνηθεί περαιτέρω. Ο κ. Κασιδιάρης από την Χρυσή Αυγή έχει τον λόγο.
Να μην κοροϊδευόμαστε, λοιπόν, και να μην κοροϊδεύουμε και τον κόσμο που παρακολουθεί, που κόπτονται δήθεν σε αυτήν την Αίθουσα για τη διαρροή ενός πορίσματος. Στη δικογραφία της Χρυσής Αυγής πρώτα έπαιζαν στα κανάλια τα υπομνήματα, οι αποφάσεις εισαγγελέων και ανακριτών και τα ευαίσθητα προσωπικά μας δεδομένα και μετά υπογράφονταν στο εφετείο και στο πρωτοδικείο. Μην κοροϊδευόμαστε και μην κοροϊδεύετε τον κόσμο. Δεν είμαστε κορόιδα εμείς που ακούμε και παρακολουθούμε αυτή την συζήτηση, ούτε η Νέα Δημοκρατία θίγεται και κάνει αγώνα για την ανεξάρτητη δικαιοσύνη. Ας γελάσω! Η Νέα Δημοκρατία, που είχα φέρει εδώ πέρα βίντεο και ηχητικό υλικό με εντολές του Σαμαρά προς τους εισαγγελείς και έκανε ότι δεν άκουγε; Ούτε ο ΣΥΡΙΖΑ βεβαίως και ο Καμμένος την είδαν δίωξη ναρκωτικών. Στα γεράματα ο Καμμένος την είδε DEA και θα κυνηγάει τους εμπόρους ναρκωτικών. Αυτό που παίζεται σήμερα είναι μια κοροϊδία, ένα στημένο θέατρο και θα αναδείξω και τους λόγους που γίνεται αυτή η συζήτηση. Επαναλαμβάνω, όμως, ότι είναι πραγματικά τραγική ειρωνεία και προσβολή στη νοημοσύνη μας να έρχεται στην Αίθουσα της Βουλής η Νέα Δημοκρατία και να κάνει λόγο για ανεξάρτητη δικαιοσύνη, η Νέα Δημοκρατία που ποδηγέτησε τα πάντα. Εμφάνισα βίντεο με τον γενικό σας γραμματέα, της κυβέρνησής σας, να ομολογεί τον τρόπο με τον οποίον είχαν πιάσει την εισαγγελέα του Αρείου Πάγου, είχαν στήσει τη δίωξη σε βάρος ενός κόμματος, είχαν καταλύσει κάθε έννοια διάκρισης των εξουσιών. Από την άλλη, βεβαίως, να μην παριστάνει και ο Καμμένος τον διώκτη των εμπόρων ναρκωτικών, λες και είδε στην τηλεόραση τη σειρά με τον Εσκομπάρ και πήρε έμπνευση και κάνει τον ντετέκτιβ! Στην πραγματικότητα, αυτό που γίνεται σήμερα μέσα στη Βουλή είναι η συνέχεια ενός πολέμου μεταξύ επιχειρηματιών. Είναι μια κόντρα μεταξύ επιχειρηματικών ομίλων, τα φερέφωνα των οποίων - διότι οι πολιτικοί είναι φερέφωνα επιχειρηματιών στην Ελλάδα, δυστυχώς, αυτός είναι και ο λόγος της κατάντιας της χώρας μας - προσπαθούν να αναδείξουν μια κόντρα. Επειδή λέμε ονόματα στη Χρυσή Αυγή, είναι η κόντρα μεταξύ Μελισσανίδη - Σαββίδη εναντίον Μαρινάκη, από τη μία πλευρά η πλευρά της Κυβέρνησης που εξυπηρετεί τα συμφέροντα Σαββίδη και από την άλλη η Νέα Δημοκρατία και το ΠΑΣΟΚ που εξυπηρετούν τα συμφέροντα Μαρινάκη. Βεβαίως, υπάρχει αλληλοκάλυψη. Είδαμε όλοι με την εξαγορά του ΔΟΛ από τον όμιλο Μαρινάκη πως τα συγκεκριμένα έντυπα, ο συγκεκριμένος οργανισμός έχουν γίνει πλέον φερέφωνο της Νέας Δημοκρατίας. Και επειδή βέβαια εμείς μιλάμε με στοιχεία, αρκεί να δούμε τις διαπροσωπικές σχέσεις, τις κοινωνικές επαφές των κυβερνητικών παραγόντων και των παραγόντων της Αξιωματικής Αντιπολίτευσης με αυτούς τους μεγιστάνες του χρήματος, που ο Θεός ξέρει πώς έκαναν τα λεφτά όλοι αυτοί! Έχουμε την περίπτωση του ζεύγους Καμμένου εδώ σε κοινωνική εκδήλωση της πλευράς Σαββίδη. Συγκεκριμένα, στον γάμο του γιου Σαββίδη είχαν πάει και κάποιοι νεοδημοκράτες. Ήταν αυτοί οι οποίοι δεν ήρθαν εδώ, για να καταψηφίσουν το σβήσιμο των προστίμων της ΣΕΚΑΠ. Στην άλλη πλευρά, έχουμε σε κοινωνικές εκδηλώσεις Μαρινάκη τη Ντόρα Μπακογιάννη και άλλους Βουλευτές, Βορίδη, Γεωργιάδη, πρώτο τραπέζι πίστα, δίπλα στον Μαρινάκη. Αυτό εξελίσσεται σήμερα. Η διαπλοκή που υπάρχει μεταξύ πολιτικής εξουσίας και διεφθαρμένων οικονομικών παραγόντων είναι η αιτία της σημερινής συζήτησης. Ο Καμμένος είναι αυτός που είναι. Πάει στα καζίνο, τζογάρει, κυκλοφορεί με τζάγκουαρ, αλλά μην τον εγκαλεί η Νέα Δημοκρατία του Σαμαρά και του Βενιζέλου με τις τεθωρακισμένες BMW, που έδιναν 6.000 ευρώ, για να αλλάξουν λάστιχα! Ο Καμμένος και ο ΣΥΡΙΖΑ είναι η συνέχεια του αμαρτωλού καθεστώτος Νέας Δημοκρατίας και ΠΑΣΟΚ. Και επειδή το θέμα της συζήτησης σήμερα είναι η ανεξαρτησία της δικαιοσύνης και διαβάζοντας εδώ από το έγγραφο που διανεμήθηκε, είναι η εμπλοκή παραγόντων, στελεχών της Κυβέρνησης και λειτουργών σε εκκρεμή δικαστική υπόθεση και επειδή είναι παρόντες εδώ ο Υπουργός Δικαιοσύνης και ο Υφυπουργός κατά της διαφθοράς, θέλω να πω απ' αυτό εδώ το Βήμα ότι έχει υπάρξει συγκεκριμένη δικογραφία, η οποία έφτασε στην Βουλή στις 28-3-2017, η οποία αφορούσε το έγκλημα της προτροπής τέλεσης αδικήματος από τον πρώην Πρωθυπουργό Σαμαρά. Αυτή τη δικογραφία, λοιπόν, την οποία η Νέα Δημοκρατία αποσιωπά - και είναι λογικό - την αποσιωπά και η Κυβέρνηση. Καλύπτει και ο ΣΥΡΙΖΑ, ο οποίος φαίνεται σήμερα εδώ να έχει αντιπαράθεση με τη Νέα Δημοκρατία και να ξιφουλκούν τα κυβερνητικά του στελέχη με τους νεοδημοκράτες, αλλά από κοινού με τη Νέα Δημοκρατία καλύπτει δικογραφία, η οποία αφορά την παρέμβαση στη δικαιοσύνη συγκεκριμένων κυβερνητικών στελεχών. Ο εισαγγελέας πρωτοδικών έχει ζητήσει τη διερεύνηση των ποινικών ευθυνών Σαμαρά για προτροπή σε τέλεση εγκλήματος. Αφορά την περίφημη ηχογραφημένη συνομιλία με τον εισαγγελέα «παναθηναϊκάκια», που τον προέτρεπε να κλείσει στη φυλακή Βουλευτές της Χρυσής Αυγής. Τα παρουσίασα αυτά μέσα στη Βουλή, παρουσίασα και το βίντεο Μπαλτάκου μέσα στη Βουλή. Ήταν εδώ τότε ο Παπαδημούλης από τον ΣΥΡΙΖΑ και έλεγε ότι θα ζητήσουν προ ημερησίας διατάξεως συζήτηση και έκαναν «γαργάρα» και έγιναν Κυβέρνηση και από κοινού με τον Καμμένο καλύπτουν αυτά τα εγκλήματα, αυτές τις παρεμβάσεις στη δικαιοσύνη. Γιατί; Θα διαβάσω κάτι πολύ κρίσιμο. Δεν έχουν ακουστεί αυτά τα πράγματα σ' αυτό εδώ το Βήμα και είναι ευκαιρία σήμερα, από το να μιλάμε περί ανέμων και υδάτων και να εξυπηρετεί το πολιτικό σύστημα συμφέροντα ολιγαρχών και οικονομικών παραγόντων, να ακουστούν στοιχεία για τις πραγματικές παρεμβάσεις στη δικαιοσύνη, για τις οποίες είναι συνυπεύθυνο ολόκληρο το πολιτικό σύστημα, πρωτίστως η νυν συγκυβέρνηση ΣΥΡΙΖΑ - ΑΝΕΛ, που είναι σε αγαστή συνεργασία με τη Νέα Δημοκρατία και συγκαλύπτει τα εγκλήματά της. Ο νυν προϊστάμενος της Εισαγγελίας Εφετών Αντώνιος Λιόγας, ο οποίος ήταν εισαγγελέας εφετών και είχε χειριστεί την υπόθεση Μπαλτάκου, γράφει επί λέξει γι' αυτή την υπόθεση που είχε συγκλονίσει το πανελλήνιο και σήμερα και αυτή αποσιωπάται, γιατί έχει στοχοποιηθεί η Χρυσή Αυγή ως μοναδική δύναμη που αντιστέκεται στο ξεπούλημα της Ελλάδας. Διαβάζω τα λόγια από το σχετικό πόρισμα, το οποίο οδήγησε και στην απαλλαγή μου από το συμβούλιο εφετών. Πότε ξανακούστηκε στην Ελλάδα να διώκεται πολίτης ή Βουλευτής, επειδή αποκάλυψε την αλήθεια; «Είναι εξάλλου γεγονός» - λέει ο εισαγγελέας - «ότι δεν προέκυψε η αλήθεια ή η αναλήθεια των ισχυρισμών Παναγιώτη Μπαλτάκου, διότι η διενεργηθείσα ανάκριση» - με πιασμένους εισαγγελείς και ανακριτές - «ικανοποιήθηκε από την επακολουθήσασα δημόσια διάψευση των πιο πάνω ισχυρισμών. Κατά τη δική μας άποψη, η ενέργεια αυτή του Παναγιώτη Μπαλτάκου ήταν και αυτονόητη και αναμενόμενη και δεν προέκυψε, εάν το ως άνω ζήτημα ερευνήθηκε και στο πλαίσιο κάποιας άλλης αυτοτελούς δικαστικής έρευνας με τη σχολαστικότητα, την επιμονή και τη μεγαλύτερη δυνατή διαφάνεια και δημοσιότητα που η υπόθεση απαιτούσε.». Δηλαδή, ο νυν προϊστάμενος της εισαγγελίας εφετών ζητά να διερευνηθεί αυτή η υπόθεση με σχολαστικότητα, επιμονή και με τη μεγαλύτερη δυνατή διαφάνεια. Όταν ήρθε η δικογραφία για τον Σαμαρά στην Βουλή, απέστειλα μία επιστολή σε όλους τους Βουλευτές, για να μην έχει κανείς το επιχείρημα να λέει ψέματα ότι δεν γνώριζε. Την έστειλα στις θυρίδες όλων των Βουλευτών και ανταπεκρίθη μόνο ο κ. Νικολόπουλος, πλην των Βουλευτών της Χρυσής Αυγής. Όλοι οι άλλοι σιώπησαν. Το γεγονός αυτό αποδεικνύει ότι στα ζητήματα της διαφάνειας, της καταπολέμησης της διαφθοράς των παραδικαστικών κυκλωμάτων, που δημιουργούνται από πολιτικούς, υπάρχει αγαστή συνεργασία Κυβέρνησης ΣΥΡΙΖΑ και Αντιπολίτευσης Νέας Δημοκρατίας. Και η σημερινή συζήτηση γίνεται, μόνο και μόνο για τα μάτια του κόσμου - δεν πρόκειται να οδηγήσει πουθενά - και για την εξυπηρέτηση συγκεκριμένων επιχειρηματικών συμφερόντων που έχουν μετατρέψει τη Βουλή, στην κυριολεξία, σε χώρο εφαρμογής των συμφερόντων αυτών, που έχουν μετατρέψει τα πολιτικά κόμματα, τους παράγοντες εξουσίας, αλλά και την Αντιπολίτευση σε φερέφωνά τους. Διότι αυτό που γίνεται σήμερα - το ξαναλέω και κλείνω με αυτό - είναι η διαμάχη Σαββίδη - Μαρινάκη. Δεν είναι διαμάχη πολιτικών για τη δικαιοσύνη, την οποία με παράνομες αποφάσεις έχουν ποδηγετήσει και ποδοπατήσει. Ευχαριστώ πολύ.
Τον λόγο έχει ο κ. Ιωάννης Δελής από το ΚΚΕ.
Κυρίες και κύριοι Βουλευτές, με αφορμή τη σημερινή πρόταση της Νέας Δημοκρατίας για σύσταση εξεταστικής επιτροπής για τον Υπουργό Άμυνας ωφέλιμο θα ήταν - για τον λαό, βέβαια - ο ίδιος ο λαός πρώτα απ' όλα να ανατρέξει στην πείρα του - υπάρχει πλούσια πείρα από δεκάδες εξεταστικές επιτροπές παλαιότερες, αλλά και πρόσφατες - και να κάνει τον δικό του απολογισμό γι' αυτές. Και σε αυτό το γαϊτανάκι των εξεταστικών δεν παίζει μόνο η εκάστοτε Κυβέρνησης, αλλά και η κάθε φορά αξιωματική αντιπολίτευση, όπως τώρα η Νέα Δημοκρατία ή παλαιότερα ο ΣΥΡΙΖΑ. Τι αφήνουν, όμως, πίσω τους αυτές οι εξεταστικές και κυρίως πόσο στοχεύουν ή και εμποδίζουν την αντιλαϊκή πολιτική και σε τι, τέλος πάντων, βελτιώνουν τη ζωή του λαού και τη σκληρή πραγματικότητα που αυτός βιώνει; Καθόλου, μα καθόλου, δεν θα δυσκολευτεί τότε, με βάση την πείρα, να βρει τις απαντήσεις. Δεν υπάρχει ούτε μία εξεταστική επιτροπή, που να μην ξεκίνησε μέσα στον μεγαλύτερο θόρυβο με κατακλυσμό δημοσιευμάτων και εκπομπών, με φανταχτερές δικομματικές κοκορομαχίες και με τις γνωστές, βέβαια, πάντα δηλώσεις για το μαχαίρι που θα φτάσει - τάχα - μέχρι το κόκαλο, για να καταλήξουν σχεδόν όλες να σβήσουν τελικά σιγά - σιγά μέσα στην ελάχιστη δημοσιότητα και συχνά στη σιωπή. Αυτός είναι ο κανόνας της κατάληξης αυτών των εξεταστικών. Οι όποιες εξαιρέσεις απλώς τον επιβεβαιώνουν. Όσο για το αν αυτές οι εξεταστικές στάθηκαν - έστω και για λίγο - εμπόδιο στην αντιλαϊκή επίθεση, αυτό ούτε για αστείο δεν το λέει κανείς. Το αντίθετο, ακριβώς, έγινε: αξιοποιήθηκαν και χρησιμοποιήθηκαν και έτσι συνεχίζουν και σήμερα ως πολύτιμο εργαλείο του λαϊκού αποπροσανατολισμού για την ένταση και την κλιμάκωση της αντιλαϊκής πολιτικής. Παρακολουθώντας κανείς το ιστορικό τους, δεν είναι καθόλου τυχαίο ότι οι κάθε λογής εξεταστικές επιτροπές εμφανίζονται και πυκνώνουν ακριβώς τότε, όταν προετοιμάζεται ή εξελίσσεται μια νέα κάθε φορά αντιλαϊκή επίθεση και καινούργια βάρη αντεργατικών πακέτων μέτρων ετοιμάζονται να φορτωθούν στις λαϊκές πλάτες. Όσο, δηλαδή, με την πολιτική σας λιγοστεύει ο άρτος του λαού, τόσο πυκνώνουν τα αποπροσανατολιστικά θεάματα του εφήμερου εντυπωσιασμού. Βεβαίως, αυτές οι εξεταστικές δεν στήνονται στον αέρα, αλλά πατούν πάνω σε πραγματικά γεγονότα και τραβούν λιγάκι την κουρτίνα του παρασκηνίου. Τότε είναι που πίσω από τη βιτρίνα γίνονται κάποιες αποκαλύψεις για τις λειτουργίες ενός συστήματος καπιταλιστικού. Και τότε ξεσπάει η μπόχα της σαπίλας του, που έχει φτάσει εδώ και καιρό ως το μεδούλι του, σαπίλα καπιταλιστική που δεν έχει, βέβαια, γιατρειά και λύση για τον λαό δεν υπάρχει άλλη, παρά μόνο η ανατροπή του. Έρχονται, λοιπόν, τα κόμματα του συστήματος, τα αστικά, και βρίσκουν, όποτε χρειάζεται τους αποδιοπομπαίους τράγους τους. Ενοχοποιούν κάποια πρόσωπα και αθωώνουν τον μεγάλο ένοχο: το ίδιο το σύστημα που εκτρέφει και αναπαράγει τέτοια φαινόμενα. Τέλος, οι εξεταστικές επιτροπές και ο κουρνιαχτός που σηκώνεται πάντα γύρω από αυτές δεν αποτελούν μόνο ένα πεδίο για το ξεκαθάρισμα, άγριο πολλές φορές, των ενδοαστικών λογαριασμών του αστικού πολιτικού προσωπικού στο φόντο των αδυσώπητων επιχειρηματικών ανταγωνισμών. Αποτελούν αυτές οι εξεταστικές επιτροπές - και αυτό είναι το κρίσιμο και να μην το προσπεράσει ο λαός - και το ανώτερο ίσως στάδιο της κούφιας δικομματικής αντιπαράθεσης κομμάτων τα οποία, ενώ συμπλέουν στρατηγικά και συμπορεύονται στον ίδιο δρόμο, τον καπιταλιστικό, και, όποτε χρειαστεί, ψηφίζουν μαζί και τα μνημόνια, όλο αυτό πρέπει να το κρύβουν υπερτονίζοντας τις επιμέρους και δευτερεύουσες διαφορές τους, για να μπορούν βέβαια να εγκλωβίζουν και να παρασύρουν τον λαό στον δικό τους δρόμο, ώστε να μην προσέχει ο λαός τις πινακίδες αυτού του δρόμου που γράφουν καθαρά και σταθερά «καπιταλιστική εκμετάλλευση, επιχειρηματικοί όμιλοι και ανάπτυξη των κερδών τους». Έτσι και τώρα με την πρόταση της Νέας Δημοκρατίας για την εξεταστική, η επιλογή της και το αιτιολογικό σκεπτικό της συμπυκνώνει όλα τα παραπάνω χαρακτηριστικά μέσα σε έναν άγριο επιχειρηματικό ανταγωνισμό που εξελίσσεται μπρος τα μάτια μας, στην καπιταλιστική ζούγκλα της ελληνικής οικονομίας που αγκαλιάζει πολλούς τομείς και κλάδους, από την ενέργεια και τις μεταφορές μέχρι τον έλεγχο των μέσων μαζικής ενημέρωσης, τις εφημερίδες, τα κανάλια, ανταγωνισμός κεφαλαιοκρατών και επιχειρηματικών ομίλων για το ποιος θα αποσπάσει τη μεγαλύτερη μερίδα των κερδών της καπιταλιστικής εκμετάλλευσης. Βλέπουμε σε αυτόν τον ανταγωνισμό να συμμετέχουν και να παίρνουν θέσεις μάχης όλα τα αστικά κόμματα της Κυβέρνησης και της αντιπολίτευσης, ως εκπρόσωποι διάφορων ανταγωνιστικών μεταξύ τους μερίδων του ελληνικού κεφαλαίου. Βλέπουμε σε αυτόν τον ανταγωνισμό να συμμετέχουν ακόμη και ισχυρά κράτη, όπως ομολόγησε και η κυβερνητική εφημερίδα για το σχετικό ενδιαφέρον των ΗΠΑ γύρω από τη σημερινή υπόθεση. Και ξαφνικά αυτή η υπόθεση του «NOOR 1», που είναι γνωστή εδώ και χρόνια, αυτή η εξαιρετικά σοβαρή ποινική υπόθεση, που αφορά σε μεγαλεμπόριο ναρκωτικών τόνων ηρωίνης και η οποία πρέπει να διαλευκανθεί οπωσδήποτε και απόλυτα και να καταλογιστούν όλες οι ευθύνες, βλέπουμε να έρχεται στο κέντρο της πολιτικής αντιπαράθεσης και να γίνεται η κορυφή του παγόβουνου των αδίστακτων επιχειρηματικών αντιπαραθέσεων. Και μάλιστα, κι ενώ παράλληλα εξελίσσεται η δικαστική έρευνα για το σοβαρό αυτό θέμα, να βγαίνουν στη δημοσιότητα παράξενες, επαναλαμβανόμενες επαφές του Υπουργού Άμυνας που δημιουργούν πολλά ερωτηματικά για τη σκοπιμότητά τους και σίγουρα δεν βοηθούν αυτή τη δικαστική διερεύνηση. Τα ερωτήματα, λοιπόν, για τον Υπουργό Άμυνας είναι πολλά και πρέπει να απαντηθούν καθαρά, ενώ η πρωθυπουργική ασπίδα προστασίας που στήνεται γύρω από τις περίεργες πρακτικές του κυβερνητικού εταίρου, στην πραγματικότητα είναι ομολογία ότι και αυτή η Κυβέρνηση παίρνει κανονικά μέρος στις άγριες επιχειρηματικές κόντρες και, παρά τα μεγάλα της λόγια ενάντια στη διαφθορά και στη διαπλοκή, δεν έχει σκοπό να πάει πιο βαθιά από τις προηγούμενες, αφού κι αυτή η Κυβέρνηση κορώνα στο κεφάλι της έχει το καπιταλιστικό σύστημα το ίδιο, που γεννάει αδιάκοπα τα σκάνδαλα, τη διαπλοκή και τη διαφθορά, μαζί με την εργατική εκμετάλλευση, τους πολέμους και τα ναρκωτικά. Και ας σταματήσει, επιτέλους, αυτή η κακόγουστη όσο και αποπροσανατολιστική κόντρα γύρω από τη δικαιοσύνη για την ανεξαρτησία της οποίας, όσο σκίζετε τα ρούχα σας τόσο τη σφιχταγκαλιάζετε, αφού, βέβαια, διορίσετε την ηγεσία της. Και η Κυβέρνηση να μην θαρρεί πως, επειδή κάνει κριτική στις δικαστικές αποφάσεις, ξεπλένεται κιόλας και από τις ευθύνες της. Τους νόμους που διατηρεί και τους νόμους που ψηφίζει εφαρμόζουν οι δικαστές και αν είναι ειλικρινής και όχι υποκριτική η στάση της, τότε ας τους αλλάξει αυτούς τους νόμους. Τα πολλά λόγια εδώ, εκτός από φτώχεια, είναι και υποκρισία. Μετρούν τα έργα. Κλείνοντας, με βάση όλα τα παραπάνω και χωρίς την παραμικρή ψευδαίσθηση, λόγω ακριβώς της προηγούμενης πείρας, για τον πραγματικό ρόλο αυτών των εξεταστικών επιτροπών, χωρίς να συμφωνούμε, βέβαια, με το σκεπτικό της πρότασης της Νέας Δημοκρατίας και θέλοντας, ως Κομμουνιστικό Κόμμα Ελλάδας, να αξιοποιηθεί κάθε μέσο για την πλήρη διερεύνηση της υπόθεσης, ψηφίζουμε θετικά στην πρόταση για τη σύσταση της εξεταστικής επιτροπής. Ευχαριστώ.
Τον λόγο έχει τώρα ο κ. Κωνσταντίνος Κατσίκης από την Κοινοβουλευτική Ομάδα των Ανεξαρτήτων Ελλήνων.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, η συχνότητα με την οποία η παράταξη της Νέας Δημοκρατίας ζητά από την Κυβέρνηση τη σύσταση εξεταστικής επιτροπών τείνει να λάβει επιδημικό χαρακτήρα. Η στόχευση, όμως, της σημερινής πρότασης είναι πασιφανής. Μέσω του προσώπου του Προέδρου των Ανεξαρτήτων Ελλήνων στοχεύεται η συνεργασία δύο μη συγχρωτιζόμενων ιδεολογικά Κομμάτων, που, όμως, η ενσυνείδηση και των δύο στον πολιτικό πολιτισμό τα έχει καταστήσει παραδειγματικούς ιστορικά εταίρους. Κι αυτό σας ενοχλεί, κύριοι της Νέας Δημοκρατίας - κυρίως της Νέας Δημοκρατίας, μιας και εσείς κάνατε την πρόταση για σύσταση εξεταστικής επιτροπής - , και η ενόχλησή σας αυτή είναι τόσο μεγάλη, που θα έλεγα ότι σας ξεστρατίζει, σας οδηγεί σε απερίγραπτα παραληρηματικά μονοπάτια, κινδυνεύοντας να χαρακτηριστείτε υποστηρικτές ενόχων μάλλον ανθρώπων στη μεγαλύτερη ίσως υπόθεση εμπορίας και διακίνησης ναρκωτικών των τελευταίων δεκαετιών, που μέχρι στιγμής μετρά επτά νεκρούς κάτω από αδιευκρίνιστες συνθήκες. Στην απέλπιδα προσπάθειά του ο μοναδικός επιζών Γιαννουσάκης να μην αριθμηθεί ως ο όγδοος νεκρός - αυτό προσπάθησε - αυτής της ιστορίας έκανε χρήση του συνταγματικά κατοχυρωμένου δικαιώματός του στην ελευθερία της επικοινωνίας, μια ελευθερία την οποία εσείς αποκαλείτε θέμα που επιφέρει τη δυνατότητα τόσο σ' εσάς όσο και στους κύκλους σας να προκαλείτε σήμερα συζήτηση για σύσταση εξεταστικής επιτροπής. Είστε εσείς οι ίδιοι οι υπέρμαχοι των ανθρωπίνων δικαιωμάτων, όταν ψηφίσαμε το σύμφωνο συμβίωσης, όταν ψηφίσαμε για το μουσουλμανικό τέμενος, όταν ψηφίσαμε για την ιθαγένεια, όταν ψηφίσαμε για τις βελτιώσεις του συμφώνου συμβίωσης των ομοφυλόφιλων, οι οποίοι ως υπέρμαχοι των ανθρωπίνων δικαιωμάτων - έτσι κρίνατε, έτσι κάνατε, καλά κάνατε - υπερψηφίσατε όλα αυτά τα νομοσχέδια. Όμως, είστε οι ίδιοι σήμερα που, ως δάσκαλος που δίδασκε και λόγο δεν εκράτει, άλλο προσπαθείτε να τηρήσετε, κάτι ξέχωρα και πέρα από οποιοδήποτε μέτρο ισότητας, διότι παραβιάζεται, κατά τα δικά σας πρότυπα, κύριοι της Νέας Δημοκρατίας και του ΠΑΣΟΚ, στο πεδίο της ισότητας η επικοινωνία οποιουδήποτε ανθρώπου με οποιονδήποτε άνθρωπο. Διότι το έγκλημα του ενός είναι ότι είναι Υπουργός και το παραστράτημα του άλλου είναι ότι είναι ισοβίτης και δεν μπορεί να επικοινωνεί με έναν Υπουργό, με έναν πολιτικό. Άραγε, αλήθεια, αν ανατρέξουμε στις δικές σας επικοινωνίες υπό ιδιότητα πολιτικού, έχετε επικοινωνήσει ποτέ, κύριοι, με φυλακισμένο; Εξηγήστε μας, λοιπόν, πού επικεντρώνετε την κατηγορία κατά του Προέδρου των Ανεξαρτήτων Ελλήνων. Μέχρι σήμερα λέμε να γίνει εξεταστική επιτροπή, για να δούμε πώς εμπλέκεται ο Πάνος Καμμένος σε αυτή την υπόθεση του «NOOR 1». Όμως, δεν λέτε τι προσπαθείτε να προσπορίσετε από μία τέτοια εξεταστική επιτροπή. Πού το πάτε; Δηλαδή, που εμπλέκεται; Δεν το λέτε ευθαρσώς. Και ξέρετε γιατί; Γιατί φοβάστε. Και για έναν ακόμη λόγο: γιατί δεν έχετε τα στοιχεία, για να μπορέσετε να προσδώσετε ποινικά κολάσιμες πράξεις στον Πρόεδρο των Ανεξαρτήτων Ελλήνων. Το ότι ο Πάνος Καμμένος σεβάστηκε το δικαίωμα ενός ανθρώπου, ευρισκόμενου ακόμη και υπό αυτό το καθεστώς ειδικής σχέσης με την πολιτεία, να επικοινωνεί με όποιον εκείνος επιθυμεί, για εσάς, είναι έγκλημα. Η στρατολόγηση δημοσιογραφικών «παπαγαλίσκων» με τα λιβελλογραφήματά τους θεωρείτε ότι θα εξωραΐσει την άθλια εικόνα που παρουσιάζετε. Πλανάσθε, λοιπόν, πλάνην οικτράν! Η Κυβέρνηση ΣΥΡΙΖΑ - ΑΝΕΛ θα δώσει πολιτική απάντηση. Άλλωστε - και επιτρέψτε μου να υπεισέλθω λίγο σε νομική ορολογία - το απόρρητο της επικοινωνίας και της καθ' οιονδήποτε τρόπο ελευθερίας ανταποκρίσεως αποτελεί εγγύηση της εν γένει προσωπικής ελευθερίας, διότι συνδέεται άμεσα με την ιδιωτική ζωή, προστατεύει την ελεύθερη και εμπιστευτική εκδήλωση και ανακοίνωση των στοχασμών, ιδεών και συναισθημάτων και έτσι μετέχει και της πνευματικής ελευθερίας και διακίνησης. Απόρρητο είναι το απολύτως μυστικό. Το απόρρητο αφορά στο περιεχόμενο των ανταποκρίσεων και όχι στα εξωτερικά στοιχεία της επικοινωνίας. Το περιεχόμενο της τηλεπικοινωνίας δεν μπορεί να χρησιμοποιηθεί έγκυρα ως νόμιμο αποδεικτικό στοιχείο ενώπιον δικαστηρίου ή άλλης αρχής, ούτε να θεμελιώσει οποιαδήποτε ευθύνη ή να έχει δυσμενή ή επιζήμια συνέπεια για τον φορέα του ασκηθέντος ατομικού δικαιώματος. Το Σύνταγμα ανέθεσε την κρίση και την ενέργεια της παραβίασης του απορρήτου κατ' αποκλειστικότητα στη δικαστική αρχή και όχι στη Βουλή. Η δικαστική αρχή δεν δεσμεύεται εκ του απορρήτου για λόγους εθνικής ασφάλειας και προς διακρίβωση ιδιαιτέρως σοβαρών προβλημάτων. Το απαραβίαστο του απορρήτου δεσμεύει τον νομοθέτη και τη διοίκηση εν γένει. Η ελευθερία των ανταποκρίσεων και της εν γένει επικοινωνίας σημαίνει ότι κάθε άτομο είναι ελεύθερο να επιλέγει το είδος, το μέσο και τον τρόπο της επικοινωνίας. Η επικοινωνία μπορεί να απευθύνεται σε οποιοδήποτε μέρος της επικράτειας ή το εξωτερικό και να γίνεται και με πρόσωπα υπό καθεστώς ειδικών σχέσεων εξουσίασης, για παράδειγμα πρόσωπα που υπηρετούν τις Ένοπλες Δυνάμεις ή ακόμη και φυλακισμένους. Αποτελεί υποχρέωση της κρατικής εξουσίας να διασφαλίζει το απόρρητο της ελεύθερης ανταπόκρισης και επικοινωνίας. Αυτά σχετικά με το άρθρο 19 του Συντάγματος, κυρίες και κύριοι συνάδελφοι. Στην αιχμή του δόρατος, λοιπόν, αυτής της απάντησης βρίσκεται η κάθαρση και η διαφάνεια. Και οι δύο αυτές θα απαιτήσουν έρευνα και η έρευνα θα φέρει στην επιφάνεια πράγματα και τότε να είστε σίγουροι πως οι εξεταστικές θα γίνουν για εσάς. Σε μία παράταξη με την ιστορική διαδρομή της Νέας Δημοκρατίας, δεν περιποιεί τιμή ο σημερινός σας λόγος. Οι δυνάμεις της διαφθοράς, της διαπλοκής και του οργανωμένου εγκλήματος, οι οποίες ελέγχουν έναν αριθμό των μέσων ενημέρωσης, προσπαθούν να συγκαλύψουν τη μεγαλύτερη υπόθεση εμπορίας ναρκωτικών. Παράλληλα, προσπαθούν να δημιουργήσουν ένα κλίμα εκφοβισμού και τρομοκρατίας προς τη δικαιοσύνη, αποσκοπώντας στην ατιμωρησία υψηλά ιστάμενων προσώπων και την αποσταθεροποίηση των θεσμών της δημοκρατίας. Προσπαθείτε, κύριοι της Αντιπολίτευσης, να αντιστρέψετε τους ρόλους και τις ιδιότητες των κατηγορουμένων και υπόπτων σε καταγγέλλοντες. Προ ολίγου, από αυτό το Βήμα, ως δημόσιος κατήγορος, εξεφράσθη ο ομιλητής της Δημοκρατικής Συμπαράταξης κ. Παπαθεοδώρου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, θα ήθελα δύο λεπτά ακόμα, σας παρακαλώ. Προσπαθείτε να συγκαλύψετε έναν επιχειρηματία, του οποίου εξετάζεται η εμπλοκή στην υπόθεση της εγκληματικής οργάνωσης με τα στημένα παιχνίδια στο ποδόσφαιρο, σε υπόθεση λαθρεμπορίας πετρελαίου και ξεπλύματος βρώμικου χρήματος. Πρόσφατα, μάλιστα, αποκαλύφθηκαν εμβάσματα εταιρειών συμφερόντων του προς τη ναυλώτρια εταιρεία του πλοίου «NOOR 1» και τηλεφωνικές συνομιλίες του με εμπλεκόμενο στην υπόθεση, την ώρα της σύλληψης της συμμορίας και της κατάσχεσης των ναρκωτικών. Τρία χρόνια μετά τη σύλληψη του «NOOR 1» έρχονται στοιχεία που πρέπει να ερευνηθούν και εμφανίζεται η Αντιπολίτευση να προστατεύει κάποιον, για τον οποίον προκύπτουν αυτά τα στοιχεία. Το μοναδικό πράγμα που έπραξε, κυρίες και κύριοι συνάδελφοι, ο Πρόεδρος των Ανεξαρτήτων Ελλήνων ήταν να προτρέψει τον καταδικασμένο σε ισόβια Γιαννουσάκη να πει την αλήθεια και να αποκαλύψει απευθείας όσες πληροφορίες είχε προς τη δικαιοσύνη. Η παρέμβαση του κ. Πάνου Καμμένου ήταν θεσμική. Αυτό που προβλέπεται, ο ποινικός κολασμός αυτής της ενέργειας, κύριοι έγκριτοι νομικοί της Νέας Δημοκρατίας, αυτό το πρωτοφανές γεγονός της ποινικοποίησης του αυτονόητου, πώς το αντιλαμβάνεται η Νέα Δημοκρατία; Το αντιλαμβάνεται ως ένα ζήτημα φθοράς της Κυβέρνησης, αναδεικνύοντάς το σε μείζον πολιτικό θέμα; Άξιο απορίας αποτελεί το γεγονός ότι η Αξιωματική Αντιπολίτευση, αντί να αντιληφθεί το τι διακυβεύεται σε αυτή την υπόθεση, εξαντλείται σε μικροπολιτικές αναφορές. Αντί να ασχοληθείτε με την πολιτική, ασχολείστε με την παραπολιτική και τα παραπολιτικά. Σκεφθείτε μόνο πως αν αυτό το φορτίο είχε διοχετευθεί σε Ελλάδα και Ευρώπη, χιλιάδες νέα παιδιά, αγόρια και κορίτσια, θα βρίσκονταν αντιμέτωπα με τον θάνατο και οι οικογένειές τους με την απελπισία. Η θέληση και η γενναιότητα του Προέδρου των Ανεξαρτήτων Ελλήνων να αποκαλυφθεί το κύκλωμα και να προστατευθούν τα υποψήφια θύματα από τη μάστιγα των ναρκωτικών καταδεικνύει την ευαισθησία του. Οι κορώνες του Αντιπροέδρου σας, κύριοι, του κ. Άδωνι Γεωργιάδη περί σπείρας θα καταπέσουν πανηγυρικά. Η υπόθεση του «NOOR 1» αφορά την εθνική ασφάλεια και η ιδιότητα του Προέδρου των Ανεξαρτήτων Ελλήνων κ. Πάνου Καμμένου ως Υπουργού Εθνικής Άμυνας τον υποχρεώνει να συνδράμει στη διερεύνηση της υπόθεσης. Αν η συνομιλία Καμμένου - Γιαννουσάκη υπέκρυπτε πράγματα περίεργα και διαφορετικά από αυτά που πραγματικά έχουν συμβεί, γιατί ο Πάνος Καμμένος να ενημέρωνε τον Υπουργό Δικαιοσύνης, προκειμένου εκείνος να ενεργήσει λόγω αρμοδιότητάς του; Όμως, κύριοι, σε εσάς βρήκε την απόλυτη εφαρμογή της η θυμοσοφία του λαού μας, «η βιάση ψήνει το ψωμί, μα δεν το καλοψήνει». Η απόφαση της δικαιοσύνης μετά από ενδελεχή έρευνα μηνών να θέσει στο αρχείο την υπόθεση για το σύνολο των εμπλεκομένων σάς αιφνιδίασε. Γνωρίζετε πως όλο αυτό που προκαλέσατε είναι ένα σόου με πυροτεχνήματα, όπως, επίσης, ξέρετε πως τα πυροτεχνήματα έχουν μεν λάμψη, αλλά δεν έχουν διάρκεια. Και τα δικά σας είχαν πράγματι ελάχιστη διάρκεια και ξαναβυθιστήκατε στο σκοτάδι και ξαναγίνατε σκιές. Όμως, κύριοι, εμείς δεν τις φοβόμαστε τις σκιές. Οι σκιές είναι απόδειξη πως υπάρχει φως και είμαστε αποφασισμένοι να τις διαλύσουμε, φέρνοντάς τα όλα στα φως, κάτι που, κύριοι, τόσο εσείς της μείζονος, όσο και της ελάσσονος Αντιπολίτευσης δεν κάνατε ποτέ.
Κύριε Κατσίκη, ολοκληρώστε.
Τελειώνω σε μισό λεπτό, κυρία Πρόεδρε. Ποτέ δεν έπεσε φως στην τραγική περίοδο του Χρηματιστηρίου. Ποτέ δεν μάθαμε τη διαδρομή των χρημάτων για τις προμήθειες των εξοπλιστικών. Ποτέ δεν ακούσαμε πειστικές δικαιολογίες για την εκποίηση της δημόσιας περιουσίας σε ευτελείς τιμές και την επανεκκίνησή τους σε υψηλότατες. Ας μη μιλήσουμε για το σκάνδαλο της «SIEMENS», τη λεηλασία των ασφαλιστικών ταμείων, το πανηγύρι των ολυμπιακών έργων και πόσα ακόμα. Πράγματι, ων ουκ έστιν αριθμός. Μήπως, όμως, κυρία Πρόεδρε και κύριε Πρόεδρε, κύριε Βούτση, θα πρέπει το Σώμα να εξετάσει την αναγκαιότητα τροποποίησης του άρθρου 144 του Κανονισμού της Βουλής περί σύστασης, συγκρότησης και λειτουργίας των εξεταστικών επιτροπών; Μήπως θα πρέπει να προβλεφθεί αξιολόγηση των προτάσεων για σύσταση εξεταστικής, ώστε να αποφευχθούν φαινόμενα, όπως το σημερινό, όπου συζητούμε επί υπαγορευμένων δημοσιευμάτων; Κινδυνεύουμε τα επιχειρηματικά συμφέροντα να καθοδηγούν ενέργειες κοινοβουλευτικών κομμάτων. Τέλος, πιστεύω ότι η πλειοψηφία των συναδέλφων θα αντιληφθεί το κατασκευασμένο και ψευδές της υπόθεσης και θα απορρίψει την πρόταση της Νέας Δημοκρατίας για σύσταση εξεταστικής επιτροπής εις βάρος ενός Υπουργού που έπραξε το ορθό και σύννομο. Ευχαριστώ πολύ και ευχαριστώ και για την ανοχή σας, κυρία Πρόεδρε.
Η ανοχή μου εξαντλείται στα δέκα λεπτά. Εσείς μιλήσατε δεκατρία λεπτά.
Κυρία Πρόεδρε, ζητάω συγγνώμη και ευχαριστώ.
Ο κ. Μάριος Γεωργιάδης είναι ο επόμενος ομιλητής από την Ένωση Κεντρώων. Ορίστε, κύριε Γεωργιάδη, έχετε τον λόγο.
Ευχαριστώ πολύ, κυρία Πρόεδρε. Μη λέμε και ανακρίβειες, δεν στηρίξατε το σύμφωνο συμβίωσης, αγαπητοί συνάδελφοι των ΑΝΕΛ. Εμείς το στηρίξαμε.
Είπα αυτό το πράγμα εγώ;
Βεβαίως.
Είπα ότι στήριξα εγώ το σύμφωνο συμβίωσης;
Στην ομιλία σας είπατε «στηρίξαμε το σύμφωνο συμβίωσης». Μάλλον εννοείτε ως Κυβέρνηση γενικότερα.
Εννοεί το «σύμφωνο συμβίωσης» ΣΥΡΙΖΑ - ΑΝΕΛ.
Μπορεί να εννοεί αυτό, κύριε Τασούλα, βεβαίως. Αγαπητοί συνάδελφοι Βουλευτές, εμείς στην Ένωση Κεντρώων, αλλά και κάθε δημοκρατικός και υπεύθυνος πολίτης δεν αρεσκόμεθα στο σπορ της ανθρωποφαγίας και γενικότερα του δημόσιου κανιβαλισμού συγκεκριμένων προσώπων. Εμείς ανέκαθεν ψάχναμε την αιτία της διαπλοκής, ώστε να μην δημιουργούνται παρόμοια φαινόμενα στο μέλλον. Όσα, όμως, μέσα μαζικής ενημέρωσης στο εξωτερικό έχουν αναφερθεί τους τελευταίους μήνες στη συγκεκριμένη περίπτωση, στάθηκαν στην ιδιότητα του Υπουργού και στην προσπάθεια της Κυβέρνησης για κουκούλωμα, δημιουργώντας άσχημες εντυπώσεις, τόσο για την Ελλάδα, όσο και για τον στρατό μας. Καταθέτω στα Πρακτικά σχετικό δημοσίευμα. Είναι στα αγγλικά. Όσοι δεν μπορείτε να το διαβάσετε, αναθέστε στους συμβούλους σας να το μεταφράσουν. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αν περιστασιακά βρίσκουμε έναν ή δύο ενόχους και τους φυλακίζουμε, ξεπλένουμε σίγουρα τα αμαρτήματα του πολιτικού συστήματος και της διαπλοκής, που συστηματικά εγκληματεί στις πλάτες του πολίτη. Αν, όμως, κόβουμε ένα κεφάλι και ξεφυτρώνουν άλλα δέκα σαν τη Λερναία Ύδρα, τότε απλώς κάνουμε μία τρύπα στο νερό. Αυτό, όμως, δεν σημαίνει πως η δικαιοσύνη δεν πρέπει να κάνει τη δουλειά της κάθε φορά που υπάρχουν συγκεκριμένα στοιχεία που ενοχοποιούν οποιοδήποτε πολιτικό πρόσωπο. Η ασυλία του νομοθέτη και της εκτελεστικής εξουσίας δεν πρέπει να χρησιμοποιείται για την τέλεση παράνομων ενεργειών. Επίσης, όμως, δεν πρέπει να παίζονται πολιτικά παιχνίδια στις πλάτες της δικαιοσύνης. Δεν γίνεται, δηλαδή, να κατηγορείται κάποιος με αβάσιμα στοιχεία μόνο και μόνο για να αποκομίσει κομματικό όφελος η άλφα ή η βήτα παράταξη. Η δικαιοσύνη πρέπει πάντα να στέκεται ανεξάρτητη, αμερόληπτη και τυφλή. Αυτό επιτάσσει η διάκριση των εξουσιών. Είναι το τελευταίο προπύργιο της δημοκρατίας και έτσι πρέπει να παραμείνει. Για σύσσωμη την Αντιπολίτευση το πιο εύκολο είναι να ασκεί κριτική στα πρόσωπα της Κυβέρνησης. Το έχουμε συνηθίσει τόσα χρόνια. Στο «blame game» είστε όλοι διδάκτορες. Εκεί που υστερούμε, όμως, πάντα, αγαπητοί συνάδελφοι Βουλευτές, είναι στην εναλλακτική αντιπρόταση. Ο ένας βρίζει τον άλλον εδώ μέσα λες και είμαστε στο γήπεδο και περιμένουμε να μετατραπεί το Κοινοβούλιο σε αρένα. Δεν βρισκόμαστε, κύριοι, σε αρένα ούτε σε θέατρο. Δεν κάνουμε παράσταση εδώ μέσα. Αν ο κ. Καμμένος και ο κάθε πολιτικός συνομιλεί με ισοβίτες, είναι μία ένδειξη προς διερεύνηση. Τελεία και παύλα. Τόσο απλά. Η οποιαδήποτε εξεταστική επιτροπή και η δικαιοσύνη εκείνο που οφείλουν να διερευνήσουν είναι εάν οι αποδεδειγμένες πράξεις του κ. Καμμένου σημαίνουν κάτι άλλο, κάτι που να αφορά παράνομη ή παράτυπη πράξη. Και ερωτώ: Άλλαξε κάτι στις ενέργειες της δικαιοσύνης μετά τις ενέργειες του κ. Καμμένου; Επωφελήθηκε κανείς χωρίς να έπρεπε; Παρενέβη ο κ. Καμμένος στο έργο της δικαιοσύνης; Υπήρξαν υπόγειες διαδρομές που έβλαψαν το κράτος δικαίου και την κοινωνία; Αυτά πρέπει να ερευνήσουμε, κυρίες και κύριοι. Όλα τα άλλα είναι πολιτικές κινήσεις εντυπωσιασμού και μικροπολιτικός παλαιοκομματισμός. Η Νέα Δημοκρατία κοιτάζει σαν ξερολούκουμο αυτήν την υπόθεση μόνο και μόνο για να ξηλώσει τους ΑΝΕΛ, μήπως και έρθει στην εξουσία. Η πτώση του ΣΥΡΙΖΑ και των Ανεξαρτήτων Ελλήνων, όμως, κυρίες και κύριοι, όσο και αν βιάζεστε να έρθετε στην εξουσία, πρέπει να γίνει με θεμιτά και δημοκρατικά μέσα. Η δικαιοσύνη δεν πρέπει να ενδιαφέρεται αν ο κ. Μητσοτάκης βιάζεται να στρογγυλοκάτσει στην καρέκλα του πρωθυπουργού. Οι θεσμοί είναι θεσμοί και ο κοινοβουλευτισμός απαράβατη αξία στη δημοκρατία. Επί της ουσίας ο Υπουργός κ. Καμμένος, παρ' ότι το παραδέχεται, δεν μας διαφωτίζει ιδιαίτερα. Στην απάντησή του μάλιστα στη Βουλή σε σχετική επίκαιρη ερώτηση στις 26 Ιουλίου του 2017 επέλεξε να συσκοτίσει ακόμη περισσότερο με ανεπαρκείς εξηγήσεις, που δεν ταιριάζουν σε πρόσωπο που έχει τέτοια υψηλή θέση. Ο αποπροσανατολισμός ήταν ο ορισμός των απαντήσεων. Ψέλλιζε κάτι για ομόλογα, για Κοσκωτά, για το ΚΕΕΛΠΝΟ, για ξαπλώστρες στη Μύκονο, για την εκπομπή «Η Δίκη της Δευτέρας», για τον Σημίτη και άλλες τόσες ασυναρτησίες που δεν είχαν καμμία σχέση με τη σχετική επίκαιρη ερώτηση. Κατάφερε, όμως, τελικά να παρασύρει και τον Υπουργό Δικαιοσύνης προς υπεράσπισή του, μήπως και επωμισθεί κάποιος κάτι από τα δικά του βάρη. Αν εδώ υπάρχει θέμα παράβασης καθήκοντος - η σύγχυση των εξουσιών - οφείλουμε, όπως είπα και στην αρχή, να το διερευνήσουμε εξονυχιστικά. Και αν πράγματι υπάρχουν ενδείξεις για κάτι τέτοιο, είναι απαράδεκτο που οι υπεύθυνοι δεν συναισθάνονται το μέγεθος των κατηγοριών και δεν συναινούν στη σύσταση οποιασδήποτε εξεταστικής επιτροπής. Αντιλαμβανόμαστε, βέβαια, ότι τα ρουσφέτια είναι πολλά, η καρέκλα ζεστή και πολλές φορές ίσως να είναι και πιο γλυκιά από το φιλότιμο. Αν τελικά υπάρχει αδίκημα, αυτό πρέπει να επιβαρύνει αποκλειστικά και μόνο τον κ. Καμμένο και μόνο ο ίδιος να υποστεί τις συνέπειες. Σύμφωνα με πρόσφατη δημοσκόπηση της κοινής γνώμης, ο στρατός είναι στην κορυφή των θεσμών που εμπιστεύονται οι Έλληνες πολίτες. Αυτό συμβαίνει επειδή ο στρατός δεν έχει διασυρθεί μέχρι στιγμής σε τέτοιο επίπεδο όσο έχουν διασυρθεί οι άλλοι θεσμοί λόγω αναξιοκρατίας και διαπλοκής. Ας σώσουμε, λοιπόν, κι έναν θεσμό. Καλό θα μας κάνει. Έχω εδώ έναν σχετικό πίνακα όπου ο στρατός είναι στην πρώτη θέση της εμπιστοσύνης των θεσμών. Στις τελευταίες θέσεις ξέρετε τι φιγουράρει; Η Κυβέρνηση, το Κοινοβούλιο, τα πολιτικά κόμματα, τα μέσα μαζικής επικοινωνίας και οι συνδικαλιστικές οργανώσεις. Αυτά δεν εμπιστεύεται ο Έλληνες πολίτης. Εμάς εδώ δεν μας εμπιστεύονται! Καταθέτω στα Πρακτικά τον σχετικό πίνακα. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς τώρα επί χρόνια, κύριοι της Κυβερνήσεως, κατηγορούσατε ΠΑΣΟΚ και Νέα Δημοκρατία ότι χρησιμοποιούσαν και κομματικοποιούσαν το στράτευμα προς το συμφέρον τους. Και τώρα οι ίδιοι προσπαθείτε να το χρησιμοποιήσετε ως κολυμβήθρα του Σιλωάμ για τον κ. Καμμένο. Ευτυχώς που τουλάχιστον υπάρχουν και τα στελέχη των ενόπλων δυνάμεων σε γη, αέρα, θάλασσα, αυτοί οι ηρωικοί πιλότοι μας που σώζουν την τιμή των Ενόπλων Δυνάμεων, αφού ο αρμόδιος Υπουργός περί άλλων τυρβάζει, για να μην αναφερθώ τώρα στα πρόσφατα δημοσιεύματα για ταξιδάκια αναψυχής, τζόγους κλπ.. Δεν είναι της παρούσης. Αν, λοιπόν, με το καλό - και προσωπικά εγώ το εύχομαι - αποδειχθεί ότι ο κ. Καμμένος δεν έχει διαπράξει το παραμικρό, μπορεί να παραμείνει στη θέση του σώος και ασφαλής. Το αν θα απομακρυνθεί ή όχι από την Κυβέρνηση είναι θέμα του Πρωθυπουργού. Το αν ήταν αποτελεσματικός ή όχι στο έργο του, θα το κρίνει η κάλπη και ο Έλληνας πολίτης. Αν δεν έχει διαπράξει αδίκημα, αν η έρευνα δεν βρει τίποτα επιβαρυντικό για εκείνον και τις ενέργειές του, εμείς ως νομοθετικό σώμα και ως αντιπολίτευση, δεν έχουμε κανένα δικαίωμα να τον κατηγορήσουμε και να ζητάμε την παραίτησή του. Δεν λειτουργεί έτσι η δημοκρατία ούτε οι θεσμοί και το γνωρίζετε όλοι στην Αίθουσα πάρα πολύ καλά αυτό. Κανείς δεν είναι ένοχος μέχρι αποδείξεως του εναντίου, αλλά το αντίθετο. Συμπερασματικά, είμαστε πάντα υπέρ της διερεύνησης επί οποιωνδήποτε αληθινών και εξακριβωμένων στοιχείων τα οποία καταδεικνύουν έκνομες πράξεις ή παραλείψεις. Όλα στο φως, δηλαδή. Το αν θα στηρίξουμε ή όχι την εν λόγω εξεταστική, θα φανεί από τη διάρκεια της συζήτησης και από το αν θα πειστούμε ότι πρέπει στο τέλος να γίνει η εν λόγω εξεταστική. Αυτόν που καλούμε, όμως, είναι τον ίδιο τον κ. Καμμένο, που θα έπρεπε από μόνος του εξαρχής να το κάνει, να δείξει γενναιότητα και να συναινέσει προς αυτή την κατεύθυνση. Θα κλείσω με το εξής. Κύριοι συνάδελφοι, αν ήμουν ο Αρκάς θα έκανα best seller το επόμενο βιβλίο της σειράς του «Ισοβίτη» και θα γλεντούσα την Κυβέρνηση μέχρι δακρύων. Σας ευχαριστώ πάρα πολύ.
Κύριε Αμυρά, είστε ο επόμενος. Τον λόγο έχει ο κ. Αμυράς από το Ποτάμι.
Κυρία Πρόεδρε, μου επιτρέπετε για ένα λεπτό;
Ναι.
Θα ήθελα να καταθέσω τα δημοσιεύματα. Δεν κάνω διαφήμιση σε εφημερίδες και δεν αναφέρω το όνομά τους, κύριε Υπουργέ. Θέλω να εκφράσω μία μόνο απορία. Εσείς δεν είχατε διαβάσει την εφημερίδα του κ. Βαξεβάνη που παρουσιάζει την κατάθεση, το έγγραφο υπόμνημα της κ. εισαγγελέως; Αυτό δεν είναι κακό. Το ζήτημα είναι πώς έφτασαν στα χέρια του από 22 Αυγούστου τα συγκεκριμένα έγγραφα και ενώ η δικογραφία δεν είχε ακόμη κλείσει. Παρακαλώ, καταθέτω για τα Πρακτικά δύο δημοσιεύματα, το πρώτο στις 22 και το δεύτερο αργότερα από άλλο site.
Κυρία Πρόεδρε, μπορώ να έχω τον λόγο;
Έχει ανέβει ο ομιλητής στο Βήμα, αλλά αν θέλετε, πείτε αυτό που θέλετε, για να μη χάσετε τον ειρμό σας.
Κυρία Πρόεδρε, εμένα μου κάνει εντύπωση πώς προσκομίζονται αυτά τα έγγραφα τα οποία προέρχονται από ρεπορτάζ και εσείς αντλείτε από αυτήν τη δημοσιογραφική έρευνα, ενώ δεν μπορείτε να ξέρετε αν είναι αληθή ή όχι, και λέτε «όπως έχει πει η εισαγγελέας». Μα, δεν κρατάτε καμμία επιφύλαξη; Δεν κρατάτε καμμία επιφύλαξη; Και όχι μόνο αυτό, αλλά είπατε και κάτι άλλο, κύριε συνάδελφε. Είπατε ότι η Κυβέρνηση μετέθεσε, μετά την επίσκεψη εισαγγελέως, τη διευθύντρια των φυλακών στη βόρεια Ελλάδα. Σας λέω ότι αυτό που είπατε δεν θα το χαρακτηρίσω ψευδές, γιατί μπορεί να μην έχετε συναίσθηση. Είναι απολύτως ανακριβές και παραπληροφορείτε, κύριε συνάδελφε.
Δείτε τα δημοσιεύματα, κύριε Υπουργέ.
Θα τα δούμε, αλλά σας λέω και πάλι: Αν εσείς βασίζετε τις ομιλίες σας σε στοιχεία ρεπορτάζ, χωρίς να ξέρετε αν αυτά είναι διασταυρωμένα ή όχι, τότε εκτίθεστε εσείς. Διότι είναι έγγραφα τα οποία είναι απολύτως απόρρητα, τα οποία δεν μπορεί να γνώριζε κανένας.
…(δεν ακούστηκε)
Κύριε Αθανασίου, αφήστε.
Κύριε Αθανασίου, δηλαδή αν κάνω εγώ μνεία σε κάποιο ρεπορτάζ, σε κάποιο δημοσίευμα, τότε τεκμαίρεται ότι αυτό είναι αληθές;
Ήρεμα, κύριε Κοντονή. Δεν αποδίδουμε σε εσάς...
Να το πείτε αυτό για να καταγραφεί.
Κυρία Πρόεδρε, ζητώ ξανά τον λόγο.
Όχι, κύριε Παπαθεοδώρου, δεν έχει νόημα. Αν υπάρχει κάτι, θα το συμπληρώσει ο Κοινοβουλευτικός Εκπρόσωπος. Δεν έχει νόημα τώρα αυτή η ανταλλαγή απόψεων συνεχώς. Κύριε Αμυρά, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, αγαπητή κυρία Πρόεδρε, πρέπει να αναρωτηθούμε - και σας ερωτώ και εσάς - ο κ. Καμμένος πού βρίσκεται. Δεν θα έπρεπε να είναι στην Αίθουσα; Συζητάμε για σύσταση εξεταστικής επιτροπής ή όχι για δική του υπόθεση;
Θα έρθει, κύριε Αμυρά.
Θα έρθει. Πότε θα έρθει, στην ψηφοφορία μόνο; Εν πάση περιπτώσει, πάμε παρακάτω. Όλα στο φως! Αλήθεια πείτε μου, κυρίες και κύριοι συνάδελφοι, πόσες φορές έχουμε ακούσει τον κ. Τσίπρα σε αυτή την Αίθουσα τα τελευταία δυόμισι χρόνια να το λέει και να το ξαναλέει, «όλα στο φως»; Αμέτρητες φορές. Πόσες φορές έχουμε ακούσει τον κ. Τσίπρα και τον κ. Καμμένο να κατηγορούν το λεγόμενο «παλαιό πολιτικό σύστημα» για συγκάλυψη των πεπραγμένων του; Άπειρες φορές. Πόσες φορές ο Πρωθυπουργός έχει διαβεβαιώσει τους πολίτες ότι δεν θα αφήσει τίποτα να πέσει κάτω, όλα θα είναι στο φως, όλα θα βγουν στον αέρα για τη διαλεύκανση της αλήθειας, της όποιας αλήθειας; Χιλιάδες φορές. Πείτε μου, όμως, πόσες φορές, από τη Μεταπολίτευση και μετά, έχει εντοπιστεί ένας Υπουργός να συνομιλεί με ισοβίτη ναρκωτικών στη φυλακή διά υπόθεσίν του; Ούτε μία. Ούτε μία. Ήρθε, λοιπόν, η ώρα για όλους μας να αποδείξουμε ότι αυτό το «όλα στο φως» το εννοούμε, και πρώτη από όλους η Κυβέρνηση σας, η Κυβέρνηση ΣΥΡΙΖΑ - ΑΝΕΛ. Επίσης, να σκεφτούμε και το άλλο. Ο κ. Καμμένος ως γνωστόν είναι συνεχώς στα δικαστήρια. Καταθέτει αγωγές - εγκλήσεις δεν αφήνει και εκείνος τίποτα να πέσει για δικές του υποθέσεις κάτω. Τώρα, δεν θα του δώσουμε την ευκαιρία να υπερασπιστεί τον εαυτό του; «Ζητήστε εξεταστική αν τολμάτε», έλεγε ο κ. Καμμένος από αυτό εδώ το Βήμα πριν από τρεις μήνες. Λοιπόν, ευκαιρία και για τον Υπουργό Άμυνας να αποδείξει ότι το εννοούσε και για εσάς τους Βουλευτές του ΣΥΡΙΖΑ και των ΑΝΕΛ ότι τον στηρίζετε. Ψηφίστε υπέρ της εξεταστικής, ούτως ώστε ο κ. Καμμένος αυτό που έλεγε με στεντόρεια φωνή στην Αίθουσα, «κάντε εξεταστική αν τολμάτε», να γίνει πραγματικότητα. Επίσης, ακούσαμε το επιχείρημα του κ. Τσίπρα ότι δεν χρειάζεται εξεταστική, διότι η δικαιοσύνη έχει αναλάβει την υπόθεση. Δύο είναι οι λόγοι, για τους οποίους δεν στέκει αυτό το επιχείρημα: Στην Αίθουσα 151, στον 1ο όροφο, συνεδριάζει η Εξεταστική Επιτροπή για την Υγεία. Δεν είναι η υπόθεση για το «ΕΡΡΙΚΟΣ ΝΤΥΝΑΝ» στη δικαιοσύνη; Εκεί δεν είναι ασύμβατη η επιτροπή με το ότι τρέχει στη δικαιοσύνη μια υπόθεση; Δεν μπορεί, λοιπόν, στη μία περίπτωση οι Βουλευτές ΣΥΡΙΖΑ και ΑΝΕΛ να συγκροτούν εξεταστική εν μέσω δικαστικής έρευνας και στην άλλη να την απορρίπτουν με το άλλοθι της δικαιοσύνης. Από τη στιγμή που λειτουργεί η Εξεταστική για την Υγεία το ίδιο μπορεί να γίνει και εδώ. Ο δεύτερος λόγος για τον οποίο θα έλεγα ότι το επιχείρημα του κ. Τσίπρα ότι δεν χρειάζεται εξεταστική, γιατί η δικαιοσύνη έχει αναλάβει την υπόθεση, δεν στέκει, είναι ο εξής: Η δικαιοσύνη έχει στείλει το φάκελο στη Βουλή. Ο Εισαγγελέας Εφετών, ο κ. Μπρακουμάτσος, μας έστειλε στην Ολομέλεια το πόρισμά του και αναφέρει, κατά το μέρος που αφορά πολιτικά πρόσωπα, ότι η μήνυση διαβιβάστηκε στη Βουλή των Ελλήνων. Άρα, εμείς καλούμαστε για να αποφασίσουμε για τον κ. Καμμένο και κανείς άλλος. Όσο δε για τις εξεταστικές επιτροπές, οι ΣΥΡΙΖΑ - ΑΝΕΛ, τις εξεταστικές επιτροπές τις έχετε σαν φιστίκια. Να σας θυμίσω την εξεταστική επιτροπή που αποφάσισε εδώ το Κοινοβούλιο, για το πώς υπήχθη η χώρα στο πρώτο και δεύτερο μνημόνιο; Τι απέγινε αυτή η εξεταστική, κυρίες και κύριοι συνάδελφοι, των ΣΥΡΙΖΑ και των ΑΝΕΛ; Πήγε άκλαυτη. Ούτε πόρισμα έβγαλε, ούτε συνέχισε τις εργασίες της, ούτε τίποτε. Επίσης, μήπως πρέπει να εμπλουτίσουμε το παλμαρέ των εξεταστικών και με την περίοδο Βαρουφάκη, όπως ο ίδιος ο κ. Βαρουφάκης προτείνει και ζητάει και εμμέσως απειλεί; Και φανταστείτε να είχε κάνει τη συνομιλία με τον ισοβίτη για τα ναρκωτικά ο Σταύρος Θεοδωράκης. Φανταστείτε να είχε σηκώσει το τηλέφωνο, ο συνάδελφος κ. Γιώργος Μαυρωτάς που βλέπω εδώ και να συνομιλούσε δώδεκα φορές με έναν ισοβίτη. Αντιλαμβάνεστε τι θα είχε γίνει εντός και εκτός της Αίθουσας. Αλλά το θέμα είναι ένα: Έπρεπε ο Υπουργός Εθνικής Άμυνας να έχει διαδοχικές τηλεφωνικές συνομιλίες με έναν ισοβίτη για εμπόριο ναρκωτικών; Κάθε πολίτης έχει δικαίωμα να απευθυνθεί σε κρατικούς λειτουργούς για να ζητήσει τη δικαίωσή του, ακόμα και εάν πρόκειται βεβαίως για έναν καταδικασθέντα από τα απεχθέστερα εγκλήματα. Αυτό, όμως, που διακρίνει τη δημοκρατία από τον απολυταρχισμό είναι οι κανόνες, οι κανόνες που πρέπει να τους τηρούν όλοι, ιδίως οι έχοντες οποιαδήποτε μορφή εξουσίας. Η διάκριση των εξουσιών εδώ έχει γίνει λάστιχο στη συγκεκριμένη περίπτωση Καμμένου. Σημειώνω εδώ τη θέση του κ. Σταύρου Τσακυράκη, το επιστημονικό κύρος του οποίου πιστεύω δεν θα βρεθεί κάποιος στην Αίθουσα να το μειώσει, εκτός ενδεχομένως από τη σημερινή νομική σύμβουλο του Υπουργού. Απαντάει, λοιπόν, ο κ. Τσακυράκης στον κ. Τζανακόπουλο, τον Κυβερνητικό Εκπρόσωπο, ο οποίος είχε πει: «Δεν υπάρχει κανένας νόμος που να απαγορεύει στον κ. Καμμένο να μιλήσει με έναν υπόδικο». Η απάντηση, λοιπόν, διά στόματος κ. Τσακυράκη, λέει: «Φυσικά και υπάρχει. Το απαγορεύει η συνταγματική διάταξη της διάκρισης των εξουσιών. Από τη στιγμή που κάποιος είναι φυλακισμένος και εάν όχι φυλακισμένος, ακόμη και απλά κατηγορούμενος, η εκτελεστική εξουσία πρέπει να απέχει από οποιαδήποτε επαφή μαζί του, από οποιαδήποτε ανάμειξη στο έργο της δικαιοσύνης. Η Κυβέρνηση των ΣΥΡΙΖΑ - ΑΝΕΛ διαπράττει θεσμικά σκάνδαλα, που ποτέ δεν είχαν ξαναγίνει.» Αυτά επισημαίνει ο κ. Τσακυράκης για την υπόθεση. Και εάν κάτι πρέπει να εξαχθεί από τη σημερινή συζήτηση είναι να διαφυλάξουμε ως κόρη οφθαλμού τη διάκριση των εξουσιών. Όσο ανεχόμαστε νταραβέρια - για να το πω έτσι στη λαϊκή - μεταξύ εκτελεστικής και νομοθετικής εξουσίας, εκτελεστικής και δικαστικής εξουσίας, τόσο πιο απροστάτευτοι αισθάνονται οι πολίτες. Κανείς δεν έχει ασυλία. Κανείς δεν είναι υπεράνω του νόμου. Κανείς Υπουργός, που δεν έχει σχέση με την υπόθεση, δεν γίνεται να σηκώνει το τηλέφωνο και να συνομιλεί με έναν ισοβίτη. Αυτά είναι απλά πράγματα, έτσι τα αντιλαμβάνεται ο καθημερινός πολίτης, που έχει πολύ καλά μέσα του - πιστεύω - διαμορφωμένη την αίσθηση του δικαίου. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Γι' αυτούς, λοιπόν, τους λόγους καλώ εσάς τους Βουλευτές του ΣΥΡΙΖΑ και των ΑΝΕΛ να κάνετε το χατίρι στον κ. Καμμένο, που μας έλεγε «κάντε εξεταστική αν τολμάτε» και να ψηφίσετε υπέρ της εξεταστικής. Εμείς, στο Ποτάμι, λέμε όλα στο φως, όχι στο ημίφως! Λέμε ναι στην εξεταστική, όχι στη συγκάλυψη. Και ένα μικρό υστερόγραφο, επειδή έχει γίνει πάρα πολύς ντόρος, έχει γίνει ο χαμός - να το πω έτσι απλά - με τη ρουλέτα του κ. Καμμένου. Έχουμε ευχάριστα νέα για τον κ. Καμμένο: Κύριε Καμμένε, δεν θα χρειάζεται από εδώ και στο εξής να τρέχετε στα «Λονδίνα» τα βροχερά, τα καταθλιπτικά, για να παίζετε ρουλέτα. Η Κυβέρνησή σας, η Κυβέρνηση ΣΥΡΙΖΑ - ΑΝΕΛ, με την απόφαση 225/25-10-2016, Επιτροπή Παιγνίων, αποφάσισε ότι μπορούν - και ήδη ανοίγουν - καζίνο οπουδήποτε στην Ελλάδα χωρίς κανέναν περιορισμό. Η μόνη προϋπόθεση για να παίξεις είναι να είσαι άνω των δεκαοκτώ ετών, χωρίς καν να δείξεις ταυτότητα. Επομένως, κύριε Καμμένε, τέρμα τα ταξίδια στο Λονδίνο. Θα μπορείτε να παίζετε ρουλέτα και στο Κουκάκι. Και καλά κέρδη εύχομαι στην Κυβέρνηση ΣΥΡΙΖΑ - ΑΝΕΛ! Ευχαριστώ πολύ.
Τελευταίος ομιλητής είναι ο Ανεξάρτητος Βουλευτής κ. Ευστάθιος Παναγούλης.
Κυρία Πρόεδρε, μισό λεπτό, σας παρακαλώ.
Τι θέλετε, κύριε Λαζαρίδη;
Ειπώθηκαν πράγματα για τον Πρόεδρό μας. Ο κ. Αμυράς, δηλαδή, ξεπέρασε τα εσκαμμένα. Οι άδειες για τα καζίνο δεν δόθηκαν τώρα. Δόθηκαν επί της κυβέρνησης…
Δεν έχει νόημα αυτή η συζήτηση τώρα. Έχω κάνει και στην έναρξη της συνεδρίασης έκκληση να μην υποβαθμιστεί η συζήτηση.
Κυρία Πρόεδρε, μπορώ να απαντήσω;
Καθίστε, κύριε Αμυρά. Δεν χρειάζεται. Κύριε Παναγούλη, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, η συζήτηση για την εξεταστική επιτροπή δυστυχώς δεν θα έχει κανένα απολύτως αποτέλεσμα. Θα εξηγήσω πιο κάτω τι εννοώ. Η φαντασία του κ. Καμμένου οργιάζει, γιατί βλέπει στον εαυτό του τον Έλληνα Ηρακλή Πουαρό, που παρακάμπτοντας τη δικαιοσύνη, θέλει να εξιχνιάσει ένα ποινικό αδίκημα, τη γνωστή υπόθεση του «NOOR 1» και παρακάμπτει τις δικαστικές αρχές. Κύριε Κοντονή, θα σας πω το εξής: Όταν πριν πολλά χρόνια, μου ζήτησε ένας κρατούμενος από τις φυλακές Κορυδαλλού να τον επισκεφθώ, ξέρετε τι έκανα; Πήγα στον Υπουργό Δικαιοσύνης - ήταν ο αείμνηστος Θανάσης Κανελλόπουλος - και του είπα: «Κύριε Υπουργέ, μου έχει ζητήσει ο τάδε να τον επισκεφθώ». Είναι γνωστό όνομα, δεν θέλω να το πω γιατί δεν βρίσκεται και στη ζωή σήμερα. Μου είπε: «Αν θέλεις να πας, να τηλεφωνήσω στον διευθυντή των φυλακών». Πράγματι, τηλεφώνησε μπροστά μου στον διευθυντή των φυλακών. Ο διευθυντής των φυλακών είπε: «Μπορώ να μιλήσω στον κ. Παναγούλη;». Και μου είπε: «Αν θέλετε τη γνώμη μου, να μην έλθετε γιατί μπορεί να σας μπλέξει σε ιστορίες». Και δεν πήγα. Αυτό έπρεπε να είχε κάνει και ο κ. Καμμένος. Όμως ο κ. Καμμένος είναι αναξιόπιστο πρόσωπο. Είναι μυθοπλάστης και μυθομανής. Πριν από είκοσι πέντε χρόνια, κυρίες και κύριοι συνάδελφοι - εγώ έχω καλό μνημονικό - έγραψε το βιβλίο «Τρομοκρατία, Θεωρία και Πράξη», που το παρουσίασε σαν δικό του, ενώ του το είχε γράψει ο μακαρίτης κυβερνητικός εκπρόσωπος της χούντας, ο Γιώργος Γεωργαλάς. Μάλιστα είχαν και μια αντιδικία, γιατί του έστειλε εξώδικο ο Γεωργαλάς ότι δεν τον είχε εξοφλήσει. Και τώρα, εκτός από Ηρακλής Πουαρό, φαίνεται ότι έχει δει πολλές φορές την ταινία «Ο Νονός» με τον Μάρλον Μπράντο. Σαν νέος Ντον Κορλεόνε έχει αντιγράψει από την ταινία αυτό που έλεγε ο Ντον Κορλεόνε, ότι πρέπει να ελέγχουμε τη δικαιοσύνη, την αστυνομία και τον Τύπο. Ένα διάστημα, κυρίες και κύριοι συνάδελφοι, πρέπει να πούμε ότι ο κ. Μαρινάκης - τον οποίο δεν γνωρίζω, εκτός από φωτογραφίες - είχε ένα φλερτ με την Κυβέρνηση και ιδιαίτερα στις περασμένες περιφερειακές εκλογές. Είδαν, φαίνεται, ότι δεν μπορεί να έχουν του χεριού τους τον κ. Μαρινάκη, όπως είχαν τον Καλογρίτσα και σκόπευσαν με άτιμο τρόπο. Γιατί είναι ατιμία να πηγαίνεις να επηρεάσεις έναν ισοβίτη, έναν κρατούμενο λέγοντάς του «Βοήθησε, πες ότι ο Μαρινάκης ήταν ναρκέμπορος κι εμείς εδώ είμαστε». Είναι η μεγαλύτερη ατιμία να παρουσιάζεσαι σε ένα δικαστήριο και να κατηγορείς έναν άνθρωπο για κάτι που ενδεχόμενα δεν το έχει κάνει. Παρουσιάζεται τώρα εκτός από Ηρακλής Πουαρό και ως Δον Κορλεόνε. Κυρία Πρόεδρε, μας είπατε το πρωί ότι σε δέκα λεπτά θα έρθει ο κ. Καμμένος. Θέλω να σας θυμίσω ότι σε εκείνο το βιβλίο, που του είχε γράψει πριν από είκοσι πέντε χρόνια ο Γεωργαλάς και είχε βάλει την υπογραφή του «Θεωρία και Πράξη», όπως σας είπα, εμφάνιζε τον αείμνηστο Ανδρέα Παπανδρέου σαν αρχηγό της «17 Νοέμβρη». Ενέπλεκε δημοσιογράφους, όπως την κ. Λίνα Αλεξίου, τον κ. Γιώργο Οικονομέα και πρόσωπα του ευρύτερου δημοκρατικού και αριστερού φόρουμ. Και για εσάς αναφερόταν, κυρία Χριστοδουλοπούλου. Συμπαθούσατε τη 17 Νοέμβρη, αλήθεια; Τη συμπαθούσατε; Ενέπλεκε, τον φίλο μου και συγκρατούμενό μου - δεν τον βλέπω εδώ - τον Νίκο τον Μανιό, τον Περικλή τον Κοροβέση και πολλούς άλλους, σε εκείνο το βιβλίο, που έλεγε ότι ήταν μέλη και στελέχη της «17 Νοέμβρη». Το σημερινό θέμα που συζητάμε είναι σοβαρό, κυρίες και κύριοι συνάδελφοι. Προκαλεί ζήτημα κυρίως ηθικής τάξεως και πολιτικής αναξιοπιστίας. Με λίγα λόγια, το περιλάλητο διακύβευμά σας περί ηθικού πλεονεκτήματος πάει περίπατο. Αυτό το θέμα θέτουν οι πολίτες έξω, που κυκλοφορούν. Γιατί εσείς προσπαθείτε με κάθε μέσο να επηρεάσετε τα μαζικά μέσα ενημέρωσης. Δεν είναι τυχαίο, κυρίες και κύριοι συνάδελφοι, ότι εδώ και χρόνια με έχουν αποκλείσει τα κανάλια. Από τη δεκαετία του 2000 και πριν, ήμουν ο μοναδικός, όπως και ο πρώην Πρόεδρος της Βουλής, ο Απόστολος Κακλαμάνης, που είχαμε ονομάσει τους καναλάρχες «η χούντα των καναλαρχών». Θέλησε, λοιπόν, ο κ. Καμμένος να ποδηγετήσει τον κ. Μαρινάκη. Δεν μπόρεσε και βρήκε τον πιο άτιμο τρόπο, να εμπλέξει έναν άνθρωπο σε μια υπόθεση, πράγματι, σκοτεινή. Και υποσχόταν στον Γιαννουσάκη «Εδώ είμαστε εμείς. Εμείς έχουμε ριζώσει. Θα μείνουμε πολλά χρόνια στην εξουσία και σε ένα, σε δύο, σε τρία χρόνια, εσύ θα εξέλθεις από τις φυλακές». Υπάρχουν οι μαγνητοταινίες που όταν δοθούν στη δημοσιότητα - εγώ δεσμεύομαι γι' αυτό, κυρίες και κύριοι συνάδελφοι, αυτήν τη στιγμή - θα φρίξει ολόκληρος ο ελληνικός λαός με αυτά που υποσχόταν ο Υπουργός Εθνικής Άμυνας στον υπόδικο Γιαννουσάκη, τις επαφές που είχε με τον άλλον, τον Χριστοφορίδη - πώς τον έλεγαν - κι όλα αυτά. Κυρίες και κύριοι συνάδελφοι, το θέμα των εξεταστικών επιτροπών έχει δημιουργήσει πολλά προβλήματα. Ο κόσμος δεν μας πιστεύει πλέον. Έχει εξαγγελθεί και από την προηγούμενη και από αυτήν την Κυβέρνηση η αναθεώρηση του Συντάγματος, που θα καταργηθεί αυτό το προνόμιο των Υπουργών, ο νόμος περί ευθύνης Υπουργών. Το σημαντικότερο, όμως, κυρίες και κύριοι συνάδελφοι - και καλούνται σήμερα εδώ τα κόμματα να το δηλώσουν ευθαρσώς - είναι ό,τι αφορά τη Βουλευτική ασυλία. Θα πρέπει να δεσμευτούν τα κόμματα για ό,τι έρχεται από εδώ και πέρα. Εκκρεμούν δεκάδες υποθέσεις και μηνύσεις για τον κ. Καμμένο και θα μπορούσε κάλλιστα να αρθεί η ασυλία του και να πάει στους φυσικούς του δικαστές ο κ. Καμμένος. Τα κόμματα, όμως, δεν δεσμεύονται γι' αυτό το θέμα. Τα κόμματα πρέπει να δεσμευτούν σήμερα ότι όταν πρόκειται για ποινικά αδικήματα - και δεν μιλάω για κάποιο άρθρο Βουλευτή ή για κάποιο λόγο Βουλευτή, που ο καθένας μπορεί να του κάνει μήνυση - πρέπει να έρχεται η υπόθεση στη Βουλή και να ψηφίζουμε όλοι. Και θα σας εξομολογηθώ κάτι. Δεν έχω έρθει ποτέ στη Βουλή να ψηφίσω για άρση ασυλίας, γιατί το θεωρώ πλέον κωμικό. Πριν από δύο μήνες ζητήθηκε η άρση ασυλίας για το πρόσωπό μου, για συκοφαντική δυσφήμιση σε κάποιο πρόσωπο. Παρουσιάστηκα στην επιτροπή της Βουλής και είπα: «Κύριοι, ζητώ να αρθεί η βουλευτική μου ασυλία». Το είπα και στην Ολομέλεια της Βουλής. Για λίγες ψήφους δεν ήρθη, γιατί δεν πέρασε η γραμμή του ΣΥΡΙΖΑ. Πολλοί συνάδελφοι από τον ΣΥΡΙΖΑ δεν ψήφισαν. Γι' αυτόν τον λόγο, κύριοι εκπρόσωποι της Νέας Δημοκρατίας, του Κομμουνιστικού Κόμματος Ελλάδας, του Ποταμιού, του ΠΑΣΟΚ, των Ανεξαρτήτων Ελλήνων, «ιδού η Ρόδος, ιδού και το πήδημα». Να αίρεται η βουλευτική ασυλία, όταν έρχεται μια υπόθεση σε αυτήν την Αίθουσα. Άλλως ξέρετε τι λέει ο κόσμος έξω; «Είστε όλοι ίδιοι» και το πιστεύει αυτό. Μπορεί να μην είμαστε όλοι ίδιοι, αλλά με τη συμπεριφορά μας εδώ στο Κοινοβούλιο, γινόμαστε. Κυρίες και κύριοι συνάδελφοι, καίτοι δεν πιστεύω ότι θα αποδώσει αυτή η εξεταστική επιτροπή, εγώ θα ψηφίσω υπέρ της σύστασης εξεταστικής επιτροπής. Και ποιο θα είναι το αποτέλεσμα; Μετά από δυο, τρεις μήνες όταν τελειώσει, το κάθε κόμμα θα βγάλει το δικό του πόρισμα, ο ΣΥΡΙΖΑ θα βγάλει ότι δεν έχει καμμία ευθύνη ο κ. Καμμένος, το κόμμα του κ. Καμμένου ότι δεν έχει καμμία ευθύνη και τα άλλα κόμματα θα βγάλουν ανάλογα πορίσματα. Τελειώνοντας, κυρία Πρόεδρε, θέλω να πω ότι η περίπτωση του κυρίου Υπουργού Εθνικής Άμυνας δεν χρειάζεται εξεταστική επιτροπή, γιατί δεν ανήκει στη σφαίρα αυτή ο κ. Καμμένος. Χρειάζεται ειδικούς ψυχολόγους! Ευχαριστώ.
Ολοκληρώθηκε ο κύκλος των ομιλητών. Μπαίνουμε τώρα στον ενιαίο κατάλογο ομιλητών. Ξεκινάμε με την κ. Παναγιώτη Κοζομπόλη - Αμανατίδη από τον ΣΥΡΙΖΑ και ο χρόνος πλέον γίνεται έξι λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, η σημερινή διαδικασία, που δρομολογήθηκε με πρωτοβουλία της Νέας Δημοκρατίας είναι μια κίνηση απελπισίας της για την έλλειψη προγραμματικού λόγου, μια κίνηση αποπροσανατολισμού της κοινής γνώμης από την πορεία ανάπτυξης και ανάκαμψης της χώρας, μια κίνηση άκρως υποκριτική. Δεν εξηγείται αλλιώς πώς επί τρία χρόνια η Νέα Δημοκρατία και τα μέσα μαζικής ενημέρωσης, που λειτουργούν ως γραφεία τύπου της, δεν ανέφεραν ούτε μια λέξη για μια από τις μεγαλύτερες υποθέσεις ναρκεμπορίου στη χώρα, ίσως και στον κόσμο και σήμερα να διαρρηγνύει τα ιμάτιά της όχι για την υπόθεση αυτήν καθεαυτή, αλλά για θέματα διαδικασίας που διερευνώνται από τη δικαιοσύνη. Κυρίες και κύριοι Βουλευτές, η διάταξη του άρθρου 144 του Κανονισμού της Βουλής προβλέπει τη σύσταση εξεταστικής επιτροπής προκειμένου να εξεταστούν ζητήματα δημοσίου ενδιαφέροντος. Μελέτησα προσεκτικά την πρόταση της Νέας Δημοκρατίας, αναζητώντας εκείνα τα πραγματικά περιστατικά, που συνιστούν το ζήτημα δημοσίου ενδιαφέροντος. Ιδού τα ευρήματα. Διαβάζω ακριβώς όπως είναι στην πρόταση της Νέας Δημοκρατίας το πρώτο πραγματικό περιστατικό: «Συνομιλία κ. Καμμένου με τον καταδικασθέντα σε ποινή ισόβιας κάθειρξης Γιαννουσάκη». Αυτό είναι το πραγματικό περιστατικό. Όλα τα υπόλοιπα είναι κρίσεις και αξιολογήσεις, όπως για παράδειγμα ότι καταρρίπτεται ο ισχυρισμός του Υπουργού Άμυνας ότι η συνομιλία αφορούσε αποκλειστικά σε παρότρυνση του καταδικασμένου για να αποκαλύψει την αλήθεια και όχι για λόγους ουσίας, αλλά γιατί δημοσιοποιήθηκαν - λέει - δώδεκα τηλεφωνικές συνομιλίες συνολικής διάρκειας είκοσι ενός λεπτών. Είδαμε και μια επιμονή στους προλαλήσαντες συναδέλφους για τη διάρκεια, λες και το θέμα είναι η διάρκεια και το πόσα λεπτά ήταν η συνομιλία και όχι αυτή καθ' αυτή η συνομιλία. Δεύτερο πραγματικό περιστατικό: Τηλεφωνικό μήνυμα του καταδίκου προς τον Υπουργό Άμυνας, «είναι σίγουρο ότι θα έλθει;». Και η επίσκεψη εισαγγελικού λειτουργού στο κατάστημα κράτησής του αυτόματα, μετά από αυτό το μήνυμα, έγινε ζήτημα δημοσίου ενδιαφέροντος. Αυτά είναι τα δύο πραγματικά περιστατικά για τα οποία ζητείται η σύσταση εξεταστικής επιτροπής. Γιατί τα επόμενα δύο πραγματικά περιστατικά που περιγράφονται, δεν αφορούν αυτόν τον Υπουργό Εθνικής Άμυνας. Το τρίτο περιστατικό είναι τα τηλεφωνικά μηνύματα του ισοβίτη προς τον δημοσιογράφο Τριανταφυλλόπουλο. Τώρα, γιατί εμπλέκεται ο Υπουργός σε αυτά; Δεν ξέρω. Το τέταρτο περιστατικό είναι η δημοσιοποίηση στο διαδίκτυο συνομιλιών λιμενικού υπαλλήλου: «εξολοθρεύουν κατευθείαν την οικογένεια του Μητσοτάκη» κ.λπ.. Τα λέει αυτά ο λιμενικός υπάλληλος. Τέλος, αυτά είναι τα πραγματικά περιστατικά. Ας αφήσουμε, όμως, τις αυθαίρετες ερμηνείες των συντακτών της πρότασης και να δούμε σε τι ακριβώς συνίσταται το δημόσιο ενδιαφέρον. Παραλείπω ότι ζητείται η σύσταση μιας κοινοβουλευτικής επιτροπής με βάση δημοσιεύματα, παραλείπω το γεγονός ότι δεν απασχολεί τους ευαίσθητους συντάκτες του εγγράφου της πρότασης ο τρόπος με τον οποίο διέρρευσαν τα δημοσιεύματα, παραλείπω την αποσιώπηση της σοβαρής εγκληματικής υπόθεσης και τη μεταφορά του κέντρου βάρους στα τηλεφωνήματα αντί στους τρεις τόνους ηρωίνης και ταξινομώ τα δεδομένα. Από το ένα μέρος έχω τα πραγματικά περιστατικά που προανέφερα, τις συνομιλίες και το εάν θα έρθει αυτό το sms και από την άλλη έχω τις απαντήσεις των τριών Υπουργών, δηλαδή Άμυνας, Δικαιοσύνης και Νησιωτικής Πολιτικής σε κοινοβουλευτικό έλεγχο, σύμφωνα με τις οποίες οι συνομιλίες έγιναν για τη διαλεύκανση της αλήθειας, ότι το ισχύον νομοθετικό πλαίσιο προβλέπει συγκεκριμένες διαδικασίες για τη διαλεύκανση σοβαρών εγκλημάτων και εντοπισμού εγκληματικών οργανώσεων και ακόμη ότι για τον τρόπο που η αρμόδια εισαγγελέας εφετών λειτούργησε, υπάρχει ήδη πόρισμα του αρμόδιου εισαγγελέα με το οποίο τίθενται οι συγκεκριμένες καταγγελίες στο αρχείο. Κυρίες και κύριοι συνάδελφοι, γιατί κατηγορείται ο Υπουργός Εθνικής Άμυνας; Για ηθική αυτουργία στην κατάχρηση εξουσίας. Μα, αυτές οι καταγγελίες πήγαν ήδη στο αρχείο. Για τις ουσιαστικές, λοιπόν και νομικές πτυχές της υπόθεσης αυτής, ο αρμόδιος εισαγγελέας εφετών άμεσα ή έμμεσα απεφάνθη, θέτοντας στο αρχείο με εισαγγελική διάταξη τις καταγγελίες για τα ζητήματα της αρμοδιότητάς του. Έκρινε ότι είναι παντελώς αβάσιμες οι καταγγελίες για κατάχρηση εξουσίας της Εισαγγελέως κ. Τζίβα. Κρίνοντας έτσι, έμμεσα αποφαίνεται ότι ο Υπουργός Εθνικής Άμυνας δεν ενήργησε παρατύπως και ότι πράγματι συνομίλησε με τον ισοβίως καταδικασθέντα μόνο για να συμβάλει στη διαλεύκανση της όζουσας υπόθεσης. Κυρίες και κύριοι της Νέας Δημοκρατίας, σήμερα που έχετε λάβει γνώση της εισαγγελικής διάταξης, επιμένετε στα πυροτεχνήματα; Αποδέχεστε την εν λόγω κρίση; Οι συντάκτες της πρότασης, που διαρρηγνύουν τα ιμάτιά τους βαπτίζοντας παρέμβαση στη δικαιοσύνη την κριτική των δικαστικών αποφάσεων - οι οποίες παρεμπιπτόντως δημοσιεύονται στα νομικά περιοδικά - σχολιάζονται και κρίνονται από τους νομικούς, από τον νομικό κόσμο και από όλους τους πολίτες. Αυτοί, λοιπόν, οι ίδιοι που μας κατηγορούν γιατί σχολιάζουμε τις δικαστικές αποφάσεις, παρεμβαίνουν στη δικαστική έρευνα με σκοπό τη χειραγώγηση της δικαιοσύνης. Γιατί αυτό ακριβώς είναι παρέμβαση στο έργο της δικαιοσύνης, η όποια ανάμειξη πριν τη δικαστική κρίση. Συμπερασματικά, είναι φανερό ότι δεν υπάρχει ζήτημα δημοσίου ενδιαφέροντος. Επομένως, όχι μόνο δεν συντρέχει λόγος σύστασης εξεταστικής των πραγμάτων επιτροπής, αλλά η σύστασή της θα παρεμποδίσει τη δικαστική διερεύνηση και θα συμβάλλει στη συγκάλυψη μιας τόσο σοβαρής υπόθεσης… [[Στο σημείο αυτό κτυπάει το κουδούνι λήξης της ομιλίας της κυρίας Βουλευτού]] Μισό λεπτό, κυρία Πρόεδρε. Τελειώνω. …εκτός κι αν αυτός είναι ο στόχος ή και άλλοι. Ο στόχος μπορεί να είναι η αποσταθεροποίηση της χώρας που μετά τις καταστροφικές πολιτικές που ακολουθήθηκαν από Νέα Δημοκρατία και ΠΑΣΟΚ βρίσκει ξανά τον βηματισμό της, ο αποπροσανατολισμός της κοινής γνώμης, γιατί η καταστροφολογία δεν συνάδει με τη θετική πορεία όλων των οικονομικών δεικτών και τη μείωση της ανεργίας, η ανάγκη συγκάλυψης, μιας και το αταλάντευτο μέτωπο της Κυβέρνησης ενάντια στη διαφθορά ανοίγει όζουσες υποθέσεις με εμπλοκή στελεχών και μελών και των δυο κομμάτων που διακυβέρνησαν τη χώρα επί σαράντα χρόνια. Ευχαριστώ.
Τον λόγο έχει ο κ. Κωνσταντίνος Τζαβάρας, Βουλευτής της Νέας Δημοκρατίας για έξι λεπτά. Μετά θα κάνουμε μια παράκαμψη και θα μιλήσει ο κ. Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων.
Ευχαριστώ πολύ, κυρία Πρόεδρε. Η μόλις κατελθούσα του Βήματος εκλεκτή συνάδελφος, καθώς και ο προλαλήσας πρώην Υπουργός Δικαιοσύνης και έγκριτος καθηγητής της Νομικής Σχολής του Πανεπιστημίου της Θεσσαλονίκης ήδη μας έχουν δώσει τον τρόπο με τον οποίον η Πλειοψηφία αντιμετωπίζει τη συγκεκριμένη αίτηση. Προσπαθεί να εγκλωβίσει το ζήτημα, που εγείρεται μέσω της αιτήσεως αυτής σε ποινικολογίες, σε ηθικολογίες και εν πολλοίς και σε κάποιες άλλες πτυχές, που ενδεχομένως να μην έχουν τόση σημασία, όταν αναλογίζεται κάποιος, σοβαρός και υπεύθυνος Βουλευτής, ότι με τη συγκεκριμένη αίτηση η Νέα Δημοκρατία σήμερα δεν κάνει τίποτα άλλο από το να θέτει το ζήτημα της δύναμης που πρέπει να έχει ο λόγος της αντιπολίτευσης σε μια δημοκρατία που σέβεται τον ρόλο της και την αποστολή της. Κύριε συνάδελφε, μην γελιόμαστε. Σήμερα εδώ ένα είναι το ζήτημα. Δέχεστε ή δεν δέχεστε τον ρόλο της Αξιωματικής Αντιπολίτευσης ως φορέως της κριτικής και του ελέγχου τον οποίο αποκαθιστά όχι μόνο το συγκεκριμένο Σύνταγμα του 1975, όχι μόνο η επιστήμη του συνταγματικού δικαίου, όχι μόνο η νομολογία όλων των διεθνών δικαστηρίων; Κυρίως αυτό που πρέπει να ξέρετε είναι ότι αγωνιζόμενοι κατ' αυτόν τον τρόπο για την απόρριψη της αίτησης, δεν κάνετε τίποτα άλλο από τα συρρικνώνετε αυτόν τον διάλογο, που σήμερα πρέπει να αναπτυχθεί εδώ, σε μια προσπάθεια αντιδημοκρατικής εμπέδωσης ενός κλίματος αυθαιρεσίας. Η αυθαιρεσία έχει να κάνει με την παντοδυναμία, που ασκεί σε ένα τυραννικό καθεστώς η πλειοψηφία απέναντι στη μειοψηφία. Δεν τα λέω εγώ αυτά. Οι περισσότεροι από εσάς και κυρίως ο κύριος καθηγητής γνωρίζει ότι από το 1834, από τότε που δημοσιεύθηκε ο πρώτος τόμος του μεγάλου και σοβαρού έργου του Αλέξις Ντε Τοκβίλ για τη δημοκρατία στην Αμερική, όλοι πλέον οι πολιτικοί, όλοι πλέον οι συνταγματολόγοι, όλοι πλέον οι δημοσιολόγοι έχουν υπ' όψιν τους ότι, αν υπάρχει κάποιος κίνδυνος στη λειτουργία του δημοκρατικού πολιτεύματος, είναι ο τρόπος με τον οποίον ασκεί η πλειοψηφία τα δικαιώματά της. Και όταν αυτά τα δικαιώματα ασκούνται κατά τρόπο τέτοιο που να εγκαθιστούν ένα καθεστώς παντοδυναμίας, τότε το πολίτευμα αυτό παρ' όλο που είναι δημοκρατικό, καταντά τυραννικό. Γι' αυτό, λοιπόν, συνάδελφοι, όλες μα όλες μέχρι σήμερα οι προσπάθειες αναθεώρησης ή εμπλουτισμού με δημοκρατικές αξίες όλων των συνταγμάτων δεν κάνουν τίποτα άλλο από το να προσπαθούν αυτή τη σχέση να την εξορθολογήσουν με δυο μέσα. Το πρώτο μέσο είναι η κοινοβουλευτική σχέση, η σχέση δηλαδή που συνδέει τη μειοψηφία, την αντιπολίτευση, με την πλειοψηφία. Αυτή η σχέση είναι μια σχέση εμπιστοσύνης, που όσο την απολαμβάνει η Κυβέρνηση δικαιούται να είναι Κυβέρνηση. Γιατί προφανώς αντιλαμβάνεστε ότι δεν έχει κανένα νόημα να είναι κοινοβουλευτικά δρώσα και ενεργός μια κυβέρνηση, όταν έχει μόνο την εμπιστοσύνη της πλειοψηφίας. Αυτό που αξίζει να έχει είναι και η εμπιστοσύνη της μειοψηφίας. Γι' αυτό ακριβώς, το δεύτερο μέσο είναι ο κοινοβουλευτικός έλεγχος. Ο κοινοβουλευτικός έλεγχος, εκτός από τα συνήθη μέτρα, έχει ένα κορυφαίο, που είναι το άρθρο 68, παράγραφος 2, για τη σύσταση εξεταστικής επιτροπής. Και δεν είναι μόνο το Σύνταγμα του 1975 που το κάνει αυτό. Για πρώτη φορά το έκανε το Σύνταγμα του 1927. Σε μια τόσο ταραγμένη εποχή στην Ελλάδα, αυτοί που τότε ως αντιπρόσωποι του ελληνικού λαού είχαν συντάξει το συγκεκριμένο Σύνταγμα, είχαν συμπεριλάβει στη διάταξη του άρθρου 55 την υποχρέωση της Βουλής να συνιστά εξεταστική επιτροπή, εάν το ζητήσει αυτό το 1/3 των μελών του Κοινοβουλίου. Το ίδιο ακριβώς λέει και το Σύνταγμα του 1975. Λέει αυτό για το οποίο εσείς είστε κάθε λέξη από το κείμενό του, ότι δηλαδή είναι υποχρεωμένη η Βουλή να συνιστά εξεταστικές των πραγμάτων επιτροπές, όταν το ζητήσουν εξήντα Βουλευτές και όταν το ψηφίσουν εκατόν είκοσι Βουλευτές. Εδώ, λοιπόν, για σας ανοίγεται πεδίο δημοκρατικής δόξης λαμπρό! Θα αντέξετε σήμερα να είστε τόσο δημοκράτες, όσο επιβάλλει το Σύνταγμά μας; Θα δεχθείτε, λοιπόν, ότι εάν η συγκεκριμένη πρόταση συγκεντρώσει τους εκατόν είκοσι Βουλευτές που προβλέπει το άρθρο 68 του Συντάγματος, θα πρέπει να συσταθεί αυτή η επιτροπή; Αν ανατρέξετε ακριβώς στο παρελθόν, υπάρχει και ένα προηγούμενο. Το 1987, ο αείμνηστος Κωνσταντίνος Μητσοτάκης, ως Αρχηγός της Αξιωματικής Αντιπολίτευσης τότε, είχε θέσει ξανά το συγκεκριμένο ζήτημα. Είχε απευθύνει επιστολή και ερώτημα στους εννέα κορυφαίους συνταγματολόγους της χώρας, οι οποίοι απήντησαν με υπομνήματα και γνωμοδοτήσεις, που πρέπει να φυλάσσονται στο αρχείο της Βουλής. Μεταξύ αυτών ήταν ο Μάνεσης, ο Τσάτσος, ο Βερβερής, ο Ράικος. Όλοι αυτοί, με μία φωνή, εκτός από τον κ. Κασιμάτη, που τότε ήταν νομικός σύμβουλος του τότε Πρωθυπουργού, είπαν ότι το συγκεκριμένο μέτρο της συστάσεως εξεταστικής επιτροπής είναι μέσο κοινοβουλευτικού ελέγχου. Είναι μέσο που ανήκει στην κυριαρχική εξουσία της Αντιπολίτευσης να το χρησιμοποιεί και γι' αυτό, αν συγκεντρώσει εκατόν είκοσι ψήφους, θα πρέπει η Βουλή να δεχθεί ότι το συγκεκριμένο μέσο υπάρχει στη διάθεση της Αντιπολιτεύσεως. Διαφορετικά, κύριοι συνάδελφοι - και τελειώνω, κυρία Πρόεδρε - εάν η άσκηση αυτού του μέσου κοινοβουλευτικού ελέγχου που ανήκει στην Αντιπολίτευση εναπόκειτο ή εξηρτάτο από τη διάθεση της πλειοψηφίας για να το χρησιμοποιεί και για να το έχει στη διάθεσή της, τότε αντιλαμβάνεστε ότι βρισκόμαστε προ μιας πελώριας περιπτώσεως φαλκιδεύσεως του δημοκρατικού πολιτεύματος. Εγώ πιστεύω ότι εσείς, που όπως μας λέτε εδώ πιστεύετε στη δημοκρατία και έχετε δημοκρατικές ευαισθησίες, δεν θα αφήσετε αυτήν την περίπτωση να περάσει χωρίς να επιβεβαιώσετε το πόσο δημοκράτες είστε. Οψόμεθα, λοιπόν!
Ο κ. Τζαβάρας μας καλεί να κάνουμε πρωτότυπες ερμηνείες τώρα. Τώρα θα έχει τον λόγο ο κ. Παπαγγελόπουλος. Ενδιάμεσα μπορούν να γράφονται και Κοινοβουλευτικοί Εκπρόσωποι, αν δεν παρεμβληθεί και κάποιος Αρχηγός. Ορίστε, κύριε Παπαγγελόπουλε, έχετε τον λόγο για δέκα λεπτά.
Κυρία Πρόεδρε, επικαλούμαι τη γνωστή σε όλους επιείκειά σας, ζητώντας προκαταβολικά συγγνώμη. Παρακαλώ για παρέκκλιση του χρόνου κατά δύο λεπτά, γιατί από λάθος μου νόμιζα ότι είχα δύο δεκάλεπτα, ενώ σήμερα έμαθα ότι έχω ένα. Συνέπτυξα τον λόγο μου όσο μπορούσα, αλλά θα χρειαστώ την ανοχή σας. Ευχαριστώ, κυρία Πρόεδρε. Κυρίες και κύριοι, στη δημοκρατία είναι απόλυτα θεμιτό η εκάστοτε Αντιπολίτευση να ελέγχει σκληρά και να κρίνει αυστηρά την εκάστοτε κυβέρνηση. Όμως, δεν πρέπει να ξεπερνά κάποια όρια, γιατί τότε πλήττεται βάναυσα η ίδια η δημοκρατία. Σήμερα, λοιπόν, δεν χρειάζονται κραυγές ή πιασάρικες επικοινωνιακές ατάκες, αλλά νηφαλιότητα, νομικά και λογικά επιχειρήματα, γιατί το θέμα δεν είναι αμιγώς πολιτικό, αλλά άπτεται και της λειτουργίας της ανεξάρτητης δικαιοσύνης. Σήμερα μου δίνεται ο λόγος με την ιδιότητα του Υπουργού, αλλά επειδή τα θέματα της σημερινής συζήτησης είναι καθαρά νομικά, επέλεξα να μιλήσω όχι ως πολιτικός - που άλλωστε δεν τα καταφέρνω και πολύ καλά - αλλά κυρίως ως πρώην εισαγγελέας και εν μέρει ως απλός πολίτης, που έχει βιώσει την πολιτική ζωή του τόπου για πάρα πολλά χρόνια. Πριν, όμως, εκθέσω τις απόψεις μου ως απλός πολίτης, θέλω να αναφερθώ σε κάτι, που με αφορά προσωπικά. Το τελευταίο διάστημα υπήρξαν δημοσιεύματα σχετικά με την έρευνα σε βάρος του κ. Μαρινάκη, με ευθεία αναφορά στο πρόσωπό μου. Ενδεικτικά σας διαβάζω δύο: «Η έρευνα της Τζίβα ξεκίνησε μετά από παραγγελία του Παπαγγελόπουλου στην Ξένη Δημητρίου του Αρείου Πάγου. Από τα όσα αναφέρει το πόρισμα Μπρακουμάτσου προκύπτει ότι η όλη σκευωρία στην υπόθεση Γιαννουσάκη, Χριστοφορίδη, Καμμένου, είχε ως αφετηρία το γραφείο του Αναπληρωτή Υπουργού Δικαιοσύνης Δημήτρη (Μίμη) Παπαγγελόπουλου, ο οποίος αξιολόγησε ως άκρα ενδιαφέρουσα μια ανώνυμη επιστολή, ένα δελτίο Τύπου, δύο ανυπόγραφες καταθέσεις του ισοβίτη και τις προώθησε στην Εισαγγελία του Αρείου Πάγου». Κυρίες και κύριοι, σας διαβεβαιώνω - και αυτό μπορούν να το επιβεβαιώσουν όσοι με γνωρίζουν - ότι οι συνομωσίες και οι σκευωρίες δεν μου αρέσουν καθόλου. Απεναντίας, μάλιστα, τις απεχθάνομαι. Έτσι, λοιπόν, προτιμώ να τις αποκαλύπτω και να τις εξουδετερώνω. Έχουμε λοιπόν και λέμε: Τέλη Νοεμβρίου, αρχές Δεκεμβρίου του 2016, έφτασε στο γραφείο μου μια καταγγελία σε βάρος του κ. Μαρινάκη. Η καταγγελία αυτή πρωτοκολλήθηκε στις 6 Δεκεμβρίου 2016 και έλαβε αριθμό πρωτοκόλλου 2220. Την καταγγελία αυτή, όπως εύκολα αντιλαμβάνεστε όλοι, λόγω της πληθώρας των καταγγελιών, παραπόνων, αιτημάτων και λοιπών εγγράφων, που κατακλύζουν το γραφείο μου ούτε τη διάβασα ούτε ενημερώθηκα γι' αυτήν. Τη διεκπεραίωσαν οι συνεργάτες μου και μετά από έναν μήνα περίπου τη διαβίβασαν, σύμφωνα με την πάγια τακτική του γραφείου μου, στην κυρία εισαγγελέα του Αρείου Πάγου. Το διαβιβαστικό έγγραφο δεν φέρει την υπογραφή μου. Αυτή είναι άλλη μία απόδειξη ότι αγνοούσα μέχρι τέλους τη σχετική καταγγελία. Σας διαβάζω - γιατί έχει μεγάλη σημασία - λέξη προς λέξη το σχετικό διαβιβαστικό, με αριθμό πρωτοκόλλου που σας είπα, ημερομηνία Αθήνα, 3-1-2017, με θέμα τον αριθμό πρωτοκόλλου που είχε πρωτοκολληθεί στο γραφείο μου και «σας διαβιβάζουμε τη συνημμένη αναφορά του ώστε να ενημερωθείτε και να προβείτε σε τυχόν ενέργειές σας». Υπογραφή δική μου δεν φέρει. Την υπέγραψε η διευθύντρια του γραφείου μου. Άλλη μία απόδειξη ότι αγνοούσα μέχρι τέλους τη σχετική καταγγελία. Η εισαγγελέας του Αρείου Πάγου παρέλαβε τη σχετική καταγγελία, τη μελέτησε, την αξιολόγησε και κατά την ανέλεγκτη, ανεξάρτητη, δικαστική κρίση της παρήγγειλε στην κ. Τζίβα τη διενέργεια προκαταρκτικής εξέτασης, όπως προκύπτει από το πόρισμα Μπρακουμάτσου, το οποίο - για να μην παρεξηγηθώ - το βρήκα αναρτημένο στο διαδίκτυο. [[Στο σημείο αυτό την προεδρική έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Θα καταθέσω στα Πρακτικά και τα δημοσιεύματα - δεν θα αναφερθώ σε εφημερίδες - ώστε όποιος θέλει να μπορεί να τα βρει, γιατί δεν μου αρέσει να στοχοποιώ ούτε έντυπα ούτε ανθρώπους. Επίσης, καταθέτω για τα Πρακτικά και το έγγραφο που έστειλα στην κυρία εισαγγελέα του Αρείου Πάγου. [[Στο σημείο αυτό ο Αναπληρωτής Υπουργός Δικαιοσύνης Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μετά από τα παραπάνω, θέλω να κάνω δύο επισημάνσεις. Επισήμανση πρώτη: Η καταγγελία παρέμεινε στο γραφείο μου, πριν διαβιβαστεί στην κ. Δημητρίου, περίπου έναν μήνα. Αν είχα στήσει ή συμμετείχα στη σκευωρία, δεν θα την έστελνα πολύ πιο σύντομα για να ξεκινήσουν οι διαδικασίες; Επισήμανση δεύτερη: Δεν παρήγγειλα εγώ τη διενέργεια της έρευνας, αλλά η κ. Δημητρίου. Είναι προφανές, λοιπόν, ότι τα δημοσιεύματα για στήσιμο της σκευωρίας από εμένα, δεν με αγγίζουν. Κυρίες και κύριοι, έρχομαι τώρα στην ουσία της υπόθεσης. Ο ελληνικός λαός εδώ και επτά χρόνια υπομένει τα πάνδεινα από τα εγκλήματα άλλων χωρίς να ευθύνεται ούτε ο ίδιος ούτε βέβαια η σημερινή Κυβέρνηση. Παρ' όλα αυτά, ο λαός άντεξε τον τυφώνα των μνημονίων και σε λίγο θα βρει ασφαλές καταφύγιο στη μεταμνημονιακή εποχή. Αυτό το ελπίζουμε και το ευχόμαστε όλοι. Δεν αρκεί, όμως, μόνο η ευχή και η ελπίδα. Χρειάζεται συλλογική προσπάθεια όλων μας και την ευρύτερη δυνατή συναίνεση των πολιτικών δυνάμεων. Όμως, αντί της συναίνεσης και της ομόνοιας για να ξεφύγει ο τόπος και ο λαός μας από το παρελθόν και να πάει μπροστά, κάποιοι ανόητοι θερμοκέφαλοι ονειρεύονται ειδικά δικαστήρια. Ενδεικτικά θα αναφέρω ότι διακεκριμένος αρθρογράφος - δεν θα αναφέρω το όνομά του, επαναλαμβάνω ότι δεν μου αρέσει να στοχοποιώ ανθρώπους ή εφημερίδες - προσπαθεί επανειλημμένα να τρομοκρατήσει την Κυβέρνηση, να χειραγωγήσει τη δικαιοσύνη και να ποινικοποιήσει την πολιτική ζωή του τόπου. Γράφει συνεχώς ότι η Κυβέρνηση θα φύγει σύντομα, αλλά οι δικαστές θα συνεχίσουν να δικάζουν. Και για όσους δεν πιάνουν το υπονοούμενο, επανήλθε και έφτασε στο σημείο να γράψει ότι οι συριζαίοι θα δικάζονται για παράνομο παρκάρισμα και οι δικαστές θα τους ρίχνουν ισόβια. Προσέξτε, κύριοι του ΣΥΡΙΖΑ, να μην παρκάρετε παράνομα. Εκτός από αυτά τα ενδεικτικά αναφερόμενα δημοσιεύματα, υπήρξαν και άλλα, που αφορούσαν το πρόσωπό μου. Θα υποκύψω να αναφέρω ορισμένα για να δείξω το ποιόν μου. Χαρακτηρίστηκα ως ο «Πολάκης των πλουσίων», χαρακτηρίστηκα ως «σιδερένια γροθιά στο βελουδένιο γάντι της αριστερής Κυβέρνησης», χαρακτηρίστηκα ως «το καυτό μαχαίρι που σκίζει το μαλακό βούτυρο της δημόσιας διοίκησης». Επειδή αυτά δεν έπιασαν τόπο, τώρα αρχίζουν και γράφουν ότι είμαι σε δυσμένεια, ότι θα με απομακρύνει ο Πρωθυπουργός από την Κυβέρνηση. Τίποτα από όλα αυτά δεν με αγγίζει. Ας επανέλθουμε, όμως, στην ουσία. Εκτός από τα παραπάνω που ενδεικτικά ανέφερα, υπάρχει μια συνολική προσπάθεια ποινικοποίησης της πολιτικής ζωής του τόπου, εφευρέσεως και αναδείξεως ανύπαρκτων σκανδάλων, καθοδηγήσεως ή ακόμα χειρότερα χειραγωγήσεως της δικαιοσύνης. Ο στόχος είναι προφανής, να πληγεί η Κυβέρνηση με κάθε τρόπο, να μειωθεί όσο γίνεται το μεγάλο ηθικό πλεονέκτημα, που διαθέτει έναντι του παλαιού πολιτικού συστήματος. Στο πλαίσιο αυτά εντάσσεται και η σημερινή συζήτηση. Πριν έρθουμε τώρα στο αίτημα για την εξεταστική επιτροπή που συζητάμε, θα ήθελα να υπενθυμίσω ότι και στο παρελθόν υπήρξαν προσπάθειες ποινικοποίησης της πολιτικής ζωής του τόπου και τα αποτελέσματα υπήρξαν οδυνηρά για τη δημοκρατία, για το πολιτικό σύστημα, τη δικαιοσύνη. Μάλιστα, αρκετοί άνθρωποι εξοντώθηκαν είτε ηθικά ή - ακόμα χειρότερα - βιολογικά. Κύριε Αρχηγέ της Αξιωματικής Αντιπολίτευσης, θα γνωρίζετε ασφαλώς ότι ο αείμνηστος πατέρας σας υπέστη τα πάνδεινα και αυτός και στενοί του συνεργάτες προκειμένου να τους αποδοθούν ποινικές ευθύνες με πρωταγωνιστές ακόμα και δικαστικούς λειτουργούς. Ευτυχώς, υπήρξε το άριστο πολιτικό αισθητήριο, και γιατί όχι και η μεγαλοθυμία του Ανδρέα Παπανδρέου, ο οποίος, μολονότι είχε ταλαιπωρηθεί προηγουμένως και αυτός από Ειδικά Δικαστήρια, έβαλε τέλος στα σχέδια των επικίνδυνων, για τη δημοκρατία, νοσηρών εγκεφάλων. Η φράση του Κωνσταντίνου Καραμανλή ότι τους πολιτικούς ηγέτες δεν τους βάζεις στη φυλακή, αλλά απλά ο λαός τους στέλνει στο σπίτι τους, εφαρμόστηκε πλήρως. Μετά δε την πτώση του ΠΑΣΟΚ το 2004, ένας από τους πρωταγωνιστές της επιχείρησης κατασκευής ποινικών ευθυνών στην κυβέρνηση Μητσοτάκη αλλαξοπίστησε και με την ίδια ευκολία στράφηκε κατά του ΠΑΣΟΚ. Οι παλιότεροι θα το θυμούνται, οι νεότεροι ας φροντίσουν να το μάθουν. Ο ίδιος πάλι μετά το 2009 άλλαξε και πάλι στρατόπεδο και πρωταγωνίστησε στην ποινικοποίηση των πεπραγμένων της Κυβέρνησης Καραμανλή. Χθες, μάλιστα, διάβασα στην εφημερίδα «ΚΥΡΙΑΚΑΤΙΚΗ ΔΗΜΟΚΡΑΤΙΑ» ότι σε δίκη που είναι σε εξέλιξη υπήρξε κατηγορούμενος, που είπε στην απολογία του ότι του ζήτησαν να πει συγκεκριμένα πράγματα και ονόματα, γιατί αλλιώς θα μπλέξει άσχημα. Συγκεκριμένα του είπαν: «Ένα ονοματάκι μόνο θέλουμε. Πες το και έφυγες». Δεν το είπε το ονοματάκι. Δεν είπε αυτά που ήθελαν να ακούσουν κάποιοι, δεν υπέκυψε στον εκβιασμό και πράγματι έχει μπλέξει. Αυτά, κυρίες και κύριοι, είναι τραγικά για τη δημοκρατία και για το πολιτικό σύστημα και δεν πρέπει να επιτρέψουμε να εμφανιστούν ποτέ ξανά τέτοια φαινόμενα. Ας έρθουμε τώρα στο αίτημα για σύσταση εξεταστικής επιτροπής που συζητάμε σήμερα. Η δικαστική έρευνα είναι σε εξέλιξη και αν σεβόμαστε τη δικαιοσύνη, πρέπει να περιμένουμε τα αποτελέσματα της έρευνας αυτής. Ο εισαγγελέας εφετών, έμπειρος εισαγγελικός λειτουργός, με το εμπεριστατωμένο πόρισμά του - που επαναλαμβάνω έχει αναρτηθεί στο διαδίκτυο και δεν είχα πρόσβαση παράτυπη, παράνομη - ολοκλήρωσε την έρευνα που του είχε αναθέσει εισαγγελέας του Αρείου Πάγου. Ας δούμε, λοιπόν, προσεκτικά την πράξη αρχειοθέτησης του κ. Μπρακουμάτσου. Μεταξύ άλλων ο κ. Μπρακουμάτσος αποφάνθηκε ότι η κ. Τζίβα δεν πρέπει να διωχθεί ποινικά για απόπειρα ή τετελεσμένη κατάχρηση εξουσίας. Η δικογραφία κατά το μέρος, που αφορά πολιτικά πρόσωπα διαβιβάστηκε στη Βουλή μέσω εισαγγελίας του Αρείου Πάγου. Τρίτον, η δικογραφία κατά το μέρος που αφορά τον λιμενικό, Παναγιώτη Χριστοφορίδη, θα διαβιβαστεί στον εισαγγελέα του Ναυτοδικείου Πειραιά λόγω αρμοδιότητας. Και τέταρτον, θα διενεργηθεί αρμοδίως πειθαρχικός έλεγχος ως προς το πειθαρχικό σκέλος της υπόθεσης. Στο σημείο αυτό πρέπει να σημειωθεί ότι η κ. Τζίβα δεν έχει ασκήσει ποινική δίωξη σε βάρος του κ. Μαρινάκη. Και ο κ. Μπρακουμάτσος αποφάνθηκε ότι η κ. Τζίβα δεν πρέπει να διωχθεί ποινικά. Όμως, όπως γνωρίζουν και οι πρωτοετείς φοιτητές της νομικής, για να υπάρξει ηθικός αυτουργός, πρέπει να υπάρξει αυτουργός. Επίσης, οι πρωτοετείς φοιτητές της νομικής γνωρίζουν ότι η ηθική αυτουργία σε απόπειρα δεν υπάρχει και απαιτείται τετελεσμένη πράξη. Σε ποια, λοιπόν, πράξη της κ. Τζίβα είναι ηθικός αυτουργός ο κ. Καμμένος; Δεν είναι πρόωρο, λοιπόν, το αίτημα για σύσταση εξεταστικής επιτροπής δεδομένου ότι οι ποινικές ευθύνες του Λιμενικού δεν έχουν ακόμα αξιολογηθεί από τον αρμόδιο εισαγγελέα του Ναυτοδικείου; Οι πειθαρχικές ευθύνες στην υπόθεση, σύμφωνα με το πόρισμα του κ. Μπρακουμάτσου, θα ερευνηθούν από τα αρμόδια πειθαρχικά όργανα, τα στοιχεία της δικογραφίας κατά των πολιτικών προσώπων δεν είναι ακόμα γνωστά. Είναι προφανές, λοιπόν, ότι κανένα στοιχείο δεν έχει προκύψει μέχρι τώρα που να δικαιολογεί τη σύσταση εξεταστικής επιτροπής. Δηλαδή, θα συσταθεί εξεταστική επιτροπή μολονότι εκκρεμεί η πειθαρχική έρευνα, η ποινική έρευνα κατά του Λιμενικού είναι σε εξέλιξη, η κ. Τζίβα δεν διώκεται ποινικά, η δικογραφία κατά των πολιτικών προσώπων δεν έχει τεθεί στη διάθεση των Βουλευτών για να ερευνηθεί εάν υπάρχουν στοιχεία που να δικαιολογούν την έρευνα; Σχήμα οξύμωρο και πρωθύστερο. Δεν είναι ασφαλέστερο, λοιπόν, νομικά και απολύτως ορθό θεσμικά να περιμένουμε να ολοκληρωθούν οι προαναφερθείσες διαδικασίες; Δεν αποδεικνύουμε με αυτόν τον τρόπο εμπράκτως την εμπιστοσύνη μας στη δικαιοσύνη; Εκτός και αν η πρόταση για σύσταση εξεταστικής επιτροπής δεν αποσκοπεί στην αναζήτηση της αλήθειας, αλλά υποκρύπτει πολιτικές σκοπιμότητες, εντάσσεται σε ένα ευρύτερο σχέδιο ποινικοποίησης της πολιτικής ζωής της χώρας και επιχειρεί να προκαταλάβει τη δικαιοσύνη και να τη χειραγωγήσει. Αυτό, όμως, είναι θεσμική εκτροπή και η Εθνική Αντιπροσωπεία μπορεί και πρέπει να το αποτρέψει. Ευκαιρία, λοιπόν, να δείξουμε ποιοι πραγματικά σέβονται και εμπιστεύονται τη δικαιοσύνη και ποιοι υποκρίνονται ότι τη σέβονται, ενώ στην πραγματικότητα προσπαθούν απροκάλυπτα να την εκμεταλλευτούν και να την χειραγωγήσουν. Σύμφωνα, λοιπόν, με τα προεκτεθέντα πρέπει να απορριφθεί το αίτημα συστάσεως της εξεταστικής επιτροπής. Σας ευχαριστώ πολύ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα κάτω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μέλη της υποεπιτροπής για τις συγκρούσεις μεταξύ των κρατών - μελών του Συμβουλίου της Ευρώπης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, επειδή αρχίζουν και οι Κοινοβουλευτικοί Εκπρόσωποι κι έχουν ζητήσει τον λόγο και οι Πρόεδροι των κομμάτων, θα παρακαλούσα να είμαστε όσο πιο ακριβείς γίνεται στον χρόνο για να μπορέσουμε να ολοκληρώσουμε τη συνεδρίαση το συντομότερο δυνατόν, με βάση τους χρόνους που σας έχουν διανεμηθεί. Τον λόγο έχει η κ. Μαρία Τριανταφύλλου από τον ΣΥΡΙΖΑ για έξι λεπτά.
Είναι πλέον κατανοητό ότι κάθε εκλογική αναμέτρηση στην Ευρωπαϊκή Ένωση, ακόμα κι αν δεν είναι ντέρμπι, δημιουργεί νέα δεδομένα. Και την τελευταία χρονιά έχουμε πολλά τέτοια νέα δεδομένα που έχουν εκπλήξει πολλούς, αλλά όχι όλους, όπως το Brexit και η άνοδος της ακροδεξιάς. Γίνονται πολλές αναλύσεις για το πώς εν τέλει διαμορφώνεται και συγκροτείται μια κοινωνία, αλλά σπάνια ακούγεται ότι οικονομικά συμφέροντα στηρίζουν διαχρονικά την ακροδεξιά, κυρίως εν μέσω κρίσης, σπάνια ακούγεται ότι ένα κομμάτι του κεφαλαίου χειροκροτεί κι έχει απαντοχή σε σοβαρές «χρυσές αυγές» και σπάνια ακούγεται ότι σοβαρή Χρυσή Αυγή υπάρχει και σιγοντάρεται σε δημοκρατικά τόξα. Ακονίζονται, λοιπόν, οι ξιφολόγχες στην Ευρωπαϊκή Ένωση. Οι γερμανικές εκλογές ανέδειξαν, ως αναμενόταν, την Άνγκελα Μέρκελ νικήτρια. Ήταν ωστόσο μια λυπημένη νικήτρια. Ήταν λίγο καλύτερα από τον Σαμαρά το 2012. Τούτων δοθέντων είναι τεράστιο ζήτημα ποια πολιτική θα υιοθετεί και θα υλοποιηθεί στα μεγάλα ευρωπαϊκά και διεθνή ζητήματα, το μεταναστευτικό, τις σχέσεις με τις Ηνωμένες Πολιτείες της Αμερικής, τη Ρωσία, τη διαχείριση της ίδιας της Ευρωπαϊκής Ένωσης και βέβαια κατά πόσο θα επηρεαστεί η χώρα μας απ' αυτές τις εξελίξεις. Και κάτω από το βάρος των εκλογικών αποτελεσμάτων και την άνοδο της ακροδεξιάς, θα επηρεαστεί όχι μόνο η ρητορική, αλλά κυρίως η πολιτική σε όλα αυτά τα ζητήματα. Γιατί τα λέω όλα αυτά; Διότι θεωρώ ότι το επίκαιρο και το μείζον είναι ότι σήμερα αποδομούνται πολιτικά κατεστημένα στην Ευρωπαϊκή Ένωση. Θα απολογιστεί το πώς και το γιατί, όπως και το τι αναδύεται. Όμως, αυτή είναι η πραγματικότητα. Και νομίζω ότι μέσα σε αυτό το πλαίσιο θα πρέπει να γίνει και η σημερινή συζήτηση, δηλαδή στην αδυναμία της Αντιπολίτευσης να δει αυτές τις αλλαγές - ξαναλέω - την αποδόμηση των πολιτικών κατεστημένων και όχι του κατεστημένου. Και βέβαια, πρέπει να πούμε ότι χρησιμοποιεί παλιά υλικά και ερμηνευτικό πλαίσιο που δεν ανταποκρίνονται πλέον στο κοινωνικό μομέντουμ, όπως τη σκανδαλολογία ή τα fake news, τις ψευδείς ειδήσεις. Απέναντί μας έχουμε ένα εξαιρετικά επεξεργασμένο πλαίσιο λαϊκισμού. Ξεκινάει πάντοτε από τη θεωρία ότι η Αριστερά είναι ή ολοκληρωτισμός ή ουτοπία κι έτσι κι αλλιώς ανίκανη για οτιδήποτε, μία θεωρία επεξεργασμένη προ πολλού και ενισχυμένη από «επιστημονικές» απόψεις «διεθνείς» οντότητες και οργανισμούς και άρα, οι αριστερές κυβερνήσεις είναι αυταρχικές, είναι καταχρηστικές, εσαεί κολλημένοι στην καρέκλα. Και αυτό υιοθετείται και από κάποιους αριστερούς, άρα, υπάρχει διπλή προσπάθεια για εξηγήσεις. Χάνεται το μέτρο. Τι θα γινόταν ας πούμε με ένα αντίστοιχο ζήτημα «σπίτι Βολταίρου» αν αφορούσε στον ΣΥΡΙΖΑ. Για τον ΣΥΡΙΖΑ θα ήταν τουλάχιστον πανουργία, για τη Νέα Δημοκρατία είναι αξιοσύνη. Κουβέντα για τα χρέη των κομμάτων ή για τα χρέη του ίδιου του Προέδρου της Αξιωματικής Αντιπολίτευσης στην εφημερίδα «ΚΗΡΥΚΑΣ» Χανίων», που αρχίζουν τέλος πάντων με κάποιο τρόπο και δρομολογούνται. Τι θα γίνονταν όλα αυτά αν συνέβαιναν με τον ΣΥΡΙΖΑ; Γι' αυτό υπάρχει ανάγκη να επιμηκύνεται η κοινωνική ζωή μας είδησης, που διαφορετικά θα είχε διαλυθεί στην εφήμερη ύπαρξή της. Πολλές φορές κατηγορούμε και στηλιτεύουμε τον τρόπο εκφοράς και αναπαραγωγής των ειδήσεων από κάποια ΜΜΕ. Όμως, είναι η Νέα Δημοκρατία, είναι η δεξιά και είναι και το επαναστατημένο της αδερφάκι, το ΠΑΣΟΚ, που δεν έχουν κανέναν ενδοιασμό γι' αυτόν τον βρώμικο πόλεμο που αυτοί τόσα χρόνια ευτελίζουν και ευτέλιζαν τα μέσα μαζικής ενημέρωσης. Βρισκόμαστε, λοιπόν, μπροστά σε μια πολιτική εκστρατεία από τη Νέα Δημοκρατία αποπροσανατολισμού και όχι υλοποίησης του πολιτικού σκηνικού που δεν κάνει καλό σε κανέναν κι ούτε καταλήγει κάπου. Πιο πολύ θα έλεγα ότι ακούγεται όπως και σήμερα, σαν φασαρία. Πάντως, προσπαθεί να εμπεδώσει την εικόνα ότι «όλοι βράζετε στο ίδιο καζάνι». Ένα είναι σίγουρο, ότι η Νέα Δημοκρατία δεν έχει πολιτική ατζέντα. Απουσιάζει παντελώς από τα πολύ σοβαρά ζητήματα. Συνεχώς αναπροσαρμόζει την τακτική της και, βέβαια, η μόνη της επιδίωξη είναι να συντηρήσει μία τύπου ένταση. Νομίζω ότι έτσι μπορεί να αποδομήσει ό,τι μικρό ή μεγαλύτερο επιτυγχάνεται από την Κυβέρνηση. Η σημερινή συζήτηση είναι άκρως αποπροσανατολιστική και μακριά από τα κρίσιμα διεκυβεύματα της εποχής. Δεν θα έπρεπε να γίνεται με αυτόν τον τρόπο για αυτόν τον λόγο. Θα μπορούσε να γίνει ουσιαστική συζήτηση για το εμπόριο ναρκωτικών. Όχι μόνο γιατί υπάρχει πολύ «μαύρο» εμπόριο και χρήμα. Ενδεικτικά μπορούμε να δούμε τι έχει εντοπιστεί τα τελευταία χρόνια στα τελωνεία. Και, βέβαια, να πούμε ότι δεν πρόκειται για απλό εμπόριο. Έχει τους δικούς του άγραφους κανόνες. Βέβαια, και το συγκεκριμένο θέμα, όπως και κάθε παρόμοιο, άπτεται πάντοτε οικονομικών συμφερόντων. Σήμερα, ξανακούσαμε ρεπορτάζ για τις αντιθεσμικές παρεμβάσεις μίας υπόθεσης διακίνησης ναρκωτικών, όχι οποιασδήποτε υπόθεσης, βέβαια. Μιλάμε για τη μεγαλύτερη ποσότητα ηρωίνης, που βρέθηκε ποτέ σε ευρωπαϊκό έδαφος. Οχτώ θάνατοι. Παραίτηση της προέδρου, που κληρώθηκε να διεξάγει τη δίκη, για λόγους υγείας. Η όλη συζήτηση πρέπει και μπορεί να γίνει στη βάση ότι κάποια καρτέλ μεταφοράς και εμπορίας ναρκωτικών διαμέσου Ελλάδας από τη Μέση Ανατολή προς την Ευρώπη, αλλά και καρτέλ όπλων από την Ευρώπη προς τη Μέση Ανατολή βρίσκονται σε έντονη διαδικασία ανακατατάξεων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ζητώ την ανοχή σας, κύριε Πρόεδρε. Πάντως, είναι άξιο απορίας γιατί η Νέα Δημοκρατία, αλλά - ξαναλέω - και το όψιμα επαναστατημένο της αδερφάκι, το ΠΑΣΟΚ, δεν διερωτήθηκαν τόσα χρόνια για τα σουλάτσα τέτοιων πλοίων στα χωρικά μας ύδατα. Ή μήπως δεν γίνονταν; Ποιοι είναι οι λόγοι που, ενώ με μεγάλη ευκολία ήταν πολύ άξιοι να φτιάχνουν τρομονόμους, που με αφορμή την τρομοκρατία περιέστειλαν δικαιώματα προληπτικά, δεν μπόρεσαν να φτιάξουν νόμους τόσα χρόνια - και να μην ακούσω για τα τρία χρόνια ΣΥΡΙΖΑ - ώστε να μην πηγαινοέρχονται «κάτω από τη μύτη τους» καραβιές τύπου «NOOR 1» στο Αιγαίο, μετατρέποντας τη χώρα σε ξέφραγο αμπέλι και τις εκάστοτε κυβερνήσεις σε υποχείρια των μαυραγοριτών; Εδώ, ας αφήσουμε τις ευχές για πλήρη διαλεύκανση και ας δούμε τι μπορούμε να κάνουμε. Τέλος, θα έλεγα ότι πρέπει να γίνει ξεκάθαρο ότι υπάρχει μία αναμέτρηση του παλιού και του νέου. Αυτή η αναμέτρηση δεν πρόκειται να κριθεί στα πρωτοσέλιδα και τα δελτία των ειδήσεων, αλλά στα πεδία της πραγματικής πολιτικής, της πραγματικής οικονομίας και της πραγματικής επικοινωνίας. Η στοχοποίηση του Υπουργού Εθνικής Άμυνας, όταν συμβαίνουν όσα συμβαίνουν με την Τουρκία, προκαλεί από μόνη της ερωτηματικά. Μπορεί να θεωρηθεί ίσως ευαίσθητος κρίκος ο ΥΠΕΘΑ για τη συνοχή της Κυβέρνησης ή για κάτι άλλο. Είναι σίγουρο ότι είναι βασικός πυλώνας της Κυβέρνησης και είναι σίγουρο ότι ο καθένας έχει περπατήσει τον δικό του δρόμο. Ίσως, όμως, θα έλεγα στην Αξιωματική Αντιπολίτευση, πριν επιλέξει να στοχοποιήσει τον ΥΠΕΘΑ, θα έπρεπε να σκεφτεί μήπως αυτά τα χρόνια της διακυβέρνησης ΣΥΡΙΖΑ - ΑΝΕΛ, ο μικρός Αλέξης έμαθε στον Πάνο Καμμένο να γράφει και με το αριστερό. Ευχαριστώ.
Ευχαριστούμε την κ. Τριανταφύλλου. Το λόγο έχει ο κ. Αθανάσιος Θεοχαρόπουλος από τη Δημοκρατική Συμπαράταξη ΠΑΣΟΚ - ΔΗΜΑΡ και αμέσως μετά ακολουθεί ο Κοινοβουλευτικός Εκπρόσωπος της Χρυσής Αυγής κ. Λαγός. Θα σας παρακαλέσω για άλλη μία φορά να τηρείτε όσο μπορείτε τους χρόνους. Έχει ξεφύγει ήδη ο χρόνος. Ορίστε, κύριε Θεοχαρόπουλε.
Κυρίες και κύριοι Βουλευτές, τα απόνερα του «NOOR 1» ξέβρασαν την εμπλοκή του Υπουργού Εθνικής Άμυνας Πάνου Καμμένου σε εξωθεσμικές επικοινωνίες με ισοβίτη σε μία υπόθεση διακίνησης ναρκωτικών, αλλά, όπως αποδεικνύεται μέχρι και σήμερα, και την πλήρη συγκάλυψη της Κυβέρνησης σε αυτές. Είναι πραγματικά αδιανόητο η Κυβέρνηση να «βυθίζει» στα απόνερα αυτά τους δημοκρατικούς θεσμούς. Ο ίδιος ο Πρωθυπουργός δήλωσε ότι «είναι άστοχο να συστήσουμε εξεταστική επιτροπή». Δεν είναι η πρώτη φορά που ο ΣΥΡΙΖΑ δεν δέχεται για θέμα που αφορά την Κυβέρνηση να διερευνηθούν οι ευθύνες. Φορά το «κοστούμι» του ηθικού, την ίδια στιγμή που «κουκουλώνει» αντιθεσμικές ενέργειες του συγκυβερνήτη του. Μιλά ο κ. Τσίπρας για «το παλιό, το φθαρμένο και διεφθαρμένο σύστημα εξουσίας», ενώ ο συγκυβερνήτης του είναι ο πιο γνήσιος εκπρόσωπος όλων αυτών και, κυρίως, πιο παλιός από το παλιό. Άκουσα μάλιστα και τον κ. Παπαγγελόπουλο πριν από λίγο να μιλάει για το παλιό πολιτικό σύστημα. Θα τρελαθούμε! Αγαπητοί συνάδελφοι, θα τρελαθούμε. Και σε μία υπόθεση που μιλάμε για τον κ. Καμμένο και τον κ. Παπαγγελόπουλο, η προηγούμενη Βουλευτής του ΣΥΡΙΖΑ μίλησε κι αυτή για το παλιό πολιτικό σύστημα. Αγαπητοί συνάδελφοι, δεν μπορώ να διανοηθώ γιατί κάποιος να φοβάται τη διερεύνηση. Αν ίσχυε το «καθαρός ουρανός αστραπές δεν φοβάται», την πλήρη διαλεύκανση θα έπρεπε κανονικά να τη ζητάει ο ίδιος ο ΣΥΡΙΖΑ σήμερα και ο ίδιος ο κ. Καμμένος. Οφείλετε, κυρίες και κύριοι της Κυβέρνησης, να δώσετε εξηγήσεις, να απαντήσετε σε όλα τα ερωτήματα. Με ποια ακριβώς αρμοδιότητα ένας Υπουργός Εθνικής Άμυνας εμπλέκεται σε εξωθεσμικές επικοινωνίες με ισοβίτη, για μια υπόθεση που αφορά διακίνηση ναρκωτικών. Τι ακριβώς ειπώθηκε στις συνομιλίες, είκοσι ένα ολόκληρα λεπτά, με τον ισοβίτη, αλλά και σε τυχόν άλλες σχετικές συνομιλίες; Ο Υπουργός Εθνικής Άμυνας έχει ξεφύγει σε όλα τα επίπεδα, καταχράται την εξουσία, λειτουργεί προκλητικά. Τα παραδείγματα πλέον είναι καθημερινά. Οι ευθύνες, όμως, είναι συλλογικές. Ο κ. Τσίπρας έπρεπε ήδη να έχει αποπέμψει τον κ. Καμμένο από τη θέση του Υπουργού Άμυνας. Πόσα ακόμη παραδείγματα χρειάζονται για να γίνει κατανοητό ότι είναι επικίνδυνος για τη χώρα; Η διακυβέρνηση της χώρας, μιας χώρας που βάλλεται από τη βαθιά οικονομική και κοινωνική κρίση, μιας χώρας που υποφέρει, δεν είναι παιχνίδι της ρουλέτας. Δεν μπορεί να εξαρτάται από το πού θα καθίσει κάθε φορά η μπίλια και τα πονταρίσματα. Απαιτείται σχέδιο, υπευθυνότητα, σοβαρότητα, ανάληψη ευθυνών, άμεσα αντανακλαστικά. Αν και σήμερα παρέχετε στήριξη, αυτό μάλλον θα οφείλεται σε δύο λόγους. Πρώτον, γιατί επικρατεί ο κυνισμός, η λογική «ο σκοπός αγιάζει τα μέσα», με σκοπό την παραμονή στην εξουσία και μέσα, έκνομες ενέργειες, που πολλές φορές θυμίζουν παρακράτος. Δεύτερον, γιατί υπάρχει μία ώσμωση μεταξύ ΣΥΡΙΖΑ και Ανεξαρτήτων Ελλήνων. Τρίτο λόγο δεν μπορώ να βρω. Και επιτέλους, αφού ο Πρωθυπουργός προστατεύει και καλύπτει πλήρως τον κυβερνητικό του εταίρο και άρα, ταυτίζεται πλήρως με της ενέργειές του, να μας απαντήσει: Ήταν εις γνώσιν του οι συγκεκριμένες συνομιλίες και το περιεχόμενό τους; Είχε εγκρίνει και ο ίδιος την πρωτοβουλία του κ. Καμμένου; Να απαντήσει αρνητικά, τουλάχιστον, σε αυτά τα ερωτήματα, εφόσον θεωρεί ότι δεν ήταν σε γνώση του. Αγαπητοί συνάδελφοι, αναφέρομαι ιδιαίτερα στους συναδέλφους του ΣΥΡΙΖΑ, όλη αυτή η κάλυψη, όταν θα περάσουν τα χρόνια - κι αυτό θα πρέπει να το πούμε σήμερα - θα είναι μαύρη κηλίδα για τον χώρο του ΣΥΡΙΖΑ. Αυτή είναι η δική μου εκτίμηση. Και δυστυχώς, δεν θα είναι η μόνη. Γιατί σας καλώ να αναρωτηθείτε τι κάνετε καλύπτοντας τέτοιες αντιθεσμικές, τουλάχιστον, ενέργειες. Οι συγκαλύψεις, συνειδητά ή ασυνείδητα, επιβεβαιώνουν όχι μόνο ανευθυνότητα και αποτελεσματικότητα, αλλά και μια παρακμή, όταν οι ίδιοι οι θεσμοί διαβρώνονται. Η Δημοκρατία δέχεται ισχυρά χτυπήματα. Για τον χώρο μου, το κράτος δικαίου και η ενίσχυση των ανεξάρτητων αρχών αποτελούν τον πυρήνα της πολιτικής μας. Κυρίες και κύριοι Βουλευτές, ο κ. Τσίπρας με τον πιο απροκάλυπτο τρόπο ξεκαθάρισε πρόσφατα στη ΔΕΘ ότι έχει ταχθεί με τον εθνολαϊκιστή εταίρο του κ. Καμμένο, ο οποίος σύμφωνα με τον κ. Τσίπρα είναι η πατριωτική κεντροδεξιά. Ας χαίρεται, λοιπόν, την πατριωτική κεντροδεξιά. Είπε ότι ο Πρόεδρος των ΑΝΕΛ δεν δημιουργεί προβλήματα, εννοώντας ότι μαζί ψηφίζουν μνημόνια και μέτρα. Παρουσιάζεται ως υπερασπιστής του Καμμένου, αγνοώντας αρχές και αξίες της Αριστεράς, αλλά και θεμελιώδη δικαιώματα του ανθρώπου, κατοχυρωμένα σε όλη την Ευρώπη. Δεν μας αφορά, όμως, αν Τσίπρας και Καμμένος έχουν μία έντιμη και ειλικρινή συνεργασία, όπως είπε ο Πρωθυπουργός στη ΔΕΘ. Μας αφορά μόνο η χώρα και δεν θα επιτρέψουμε σε κανέναν να τη θέσει σε κίνδυνο. Εδώ και τώρα πρέπει να μπει ένα τέλος στον κατήφορο. Να πέσει άπλετο φως στην υπόθεση. Να μπει ένα τέλος σε έκνομες ενέργειες που θυμίζουν παρακράτος και που, προφανώς, δεν μπορούν να έχουν καμμία σχέση με την Αριστερά. Αγαπητοί συνάδελφοι - Βουλευτές του ΣΥΡΙΖΑ, σας καλώ να αποδείξετε ότι έχει απομείνει κάτι από τις αρχές και τις αξίες της Αριστεράς. Ότι δεν θυσιάζετε τα πάντα στο βωμό της εξουσίας. Δεν το πράξατε όταν ο συγκυβερνήτης σας επέβαλε την αποπομπή του Υπουργού Παιδείας και έβαλε βέτο σε οτιδήποτε αφορά τον αναγκαίο διαχωρισμό των σχέσεων κράτους και Εκκλησίας. Δεν το πράξατε, όταν με ομοφοβικές και ρατσιστικές θέσεις δεν ψήφισε το σύμφωνο συμβίωσης και το τέμενος, για να υπάρχει δυνατότητα άσκησης των θρησκευτικών ελευθεριών. Φθάσατε μάλιστα να επιβραβεύσετε για μία θέση εξουσίας έναν ακόμη Καμμένο στη θέση του Αντιπροέδρου της Βουλής. Ανέχεστε να καταψηφίζονται από τον συγκυβερνήτη σας τροπολογίες που αφορούν θεμελιώδη ανθρώπινα δικαιώματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σήμερα, έχετε μία ακόμη ευκαιρία. Εάν δεν δεχθείτε ούτε καν τη διερεύνηση για μία τέτοια υπόθεση, θα αποδείξετε ότι πλέον ισχύει για τη σχέση σας με τους ΑΝΕΛ το «όμοιος ομοίω αεί πελάζει». Σας ευχαριστώ.
Ευχαριστούμε τον κ. Θεοχαρόπουλο. Ο Κοινοβουλευτικός Εκπρόσωπος της Χρυσής Αυγής κ. Λαγός έχει τον λόγο για δέκα λεπτά.
Ευχαριστώ, κύριε Πρόεδρε. Θα ξεκινήσουμε πάλι σήμερα να πούμε κάποια πράγματα για να βάλουμε σε μία σειρά τα όσα έχουν προηγηθεί. Πρώτον, εάν ο Υπουργός Καμμένος και οι συν αυτώ ήταν καθαροί και δεν είχαν κάνει κάτι κακό και παράτυπο, θα έπρεπε από μόνοι τους, μετά από τόσα που έχουν ακουστεί εις βάρος τους, να ζητήσουν να συσταθεί αυτή η εξεταστική επιτροπή και να δούμε, επιτέλους, εάν ο Καμμένος είναι αθώος, εάν εμπλέκεται ή εάν οτιδήποτε άλλο. Αυτή η εμμονή της συγκυβέρνησης ΣΥΡΙΖΑ - ΑΝΕΛ - αυτών που είναι δήθεν υπέρ της δικαιοσύνης, υπέρ της διαφάνειας, υπέρ όλων αυτών, αλλά όταν αφορά τους υπολοίπους, όχι αυτούς - στο να κρύβεται, δείχνει από μόνη της την ενοχή. Να έρθει, λοιπόν, ο Πάνος ο Καμμένος, που είναι λαλίστατος σε άλλες περιπτώσεις και να ζητήσει να συσταθεί εξεταστική επιτροπή, να τον χειροκροτήσουμε όλοι, να δούμε εάν είναι ο άνθρωπος αθώος και να του ζητήσουμε συγγνώμη. Επειδή, όμως, δεν είναι αθώος και επειδή εμπλέκεται σε αυτό το σκάνδαλο, σίγουρα θα βρεθεί εκτεθειμένος. Εδώ, έχουμε να κάνουμε με ένα τεράστιο σκάνδαλο που δεν εμπλέκει μόνο τον Πάνο Καμμένο. Εμπλέκει ασφαλώς όλη την Κυβέρνηση. Εμπλέκει τον Πρωθυπουργό, ο οποίος τον καλύπτει τόσο καιρό μετά μανίας και εμπλέκει άμεσα και τον Υπουργό Δικαιοσύνης, τον κ. Κοντονή. Γιατί εάν όλο το θέμα έχει ξεκινήσει από τις καταγγελίες του Γιαννουσάκη, ο οποίος έλεγε ότι συνομιλούσε με τον Πάνο Καμμένο και ότι δεχόταν ενοχλήσεις και απειλές, δεν μπορώ να καταλάβω πώς για την υπόθεση Καμμένου ακούμε την καταγγελία του Γιαννουσάκη, αλλά για την υπόθεση του Γιαννουσάκη που καταγγέλλει, δεν ακούμε για τον Κοντονή. Διότι, ο Γιαννουσάκης αναφέρει χαρακτηριστικά ότι και η εισαγγελέας που μπήκε παράνομα 23.30΄ τη νύχτα και η οποία δεν δέχθηκε να δώσει ούτε τα στοιχεία της, ούτε την ταυτότητά της, συνομιλούσε εν συνεχεία στις 3.30΄ το πρωί με τον Υπουργό Δικαιοσύνης, τον κ. Κοντονή. Αυτά λέει. Γιατί αυτά τα βγάζουμε έξω και μιλάμε μόνο για τον Καμμένο; Ο Καμμένος είναι σίγουρο ότι έχει εμπλοκή. Αλλά εδώ πρέπει να δούμε εάν έχει και ο Κοντονής εμπλοκή. Επίσης, λέει ότι δέχθηκε απειλές και από τον κ. Κοντονή, όπως επίσης δέχθηκε και μία μεταγωγή που είχε να κάνει μόνο με ρεβανσιστικούς λόγους εις βάρος του Γιαννουσάκη. Λέει ο Γιαννουσάκης ότι μετά την άρνησή του στις πιέσεις που δέχθηκε από εισαγγελέα, από Καμμένο, αλλά και από Κοντονή, να κατηγορήσει έναν αθώο άνθρωπο, όπως λέει για τον Μαρινάκη - εγώ δεν ξέρω εάν είναι αθώος ή ένοχος ο Μαρινάκης, αν είναι ένοχος να καταδικαστεί για όλα αυτά που έχει κάνει, δεν το συζητάμε, εδώ συζητάμε για την παρέμβαση που έχουν κάνει κάποιοι - να δώσει επιβαρυντικά στοιχεία ψεύτικα για τον Μαρινάκη, τον μετέφεραν σε άλλες φυλακές για να τον εκδικηθούν γι' αυτή τη διαδικασία. Άρα δεν καταλαβαίνω, πώς η Νέα Δημοκρατία δεν εμπλέκει σε αυτή τη συζήτηση και τον Κοντονή. Τι συμβαίνει εδώ; Επίσης, να πούμε ότι η Νέα Δημοκρατία έρχεται δεύτερη στην υπόθεση, γιατί εμείς από Βήματος Βουλής είχαμε αναφέρει από τις 6 Ιουνίου το τι έχει συμβεί, είχαμε πει τις καταγγελίες που είχαμε στα χέρια μας και είχαμε δώσει συγκεκριμένα στοιχεία στα οποία απ' ό,τι είδαμε μετά βασίστηκε και η Νέα Δημοκρατία και όλοι οι υπόλοιποι. Ακόμη και διάφορα μέσα μαζικής ενημέρωσης και εφημερίδες άρχισαν να ασχολούνται με το θέμα και μάλιστα, να στηλιτεύσουμε τη θέση της Νέας Δημοκρατίας, γιατί την ημέρα που ήμουν εδώ πάνω στο Βήμα της Βουλής και έκανα τη συγκεκριμένη καταγγελία, Προεδρεύων ήταν ο κ. Κακλαμάνης, εξέχον στέλεχος της Νέας Δημοκρατίας. Στις καταγγελίες αυτές που κάναμε εμείς σαν Χρυσή Αυγή, ο κ. Κακλαμάνης είχε πάρει όχι απλά αποστάσεις, αλλά είχε πει ότι όλα αυτά δεν ευσταθούν και ότι όλα αυτά δεν πρέπει να συζητηθούν και δεν απασχολούν τη Βουλή. Αυτά τα έλεγε στις 6 Ιουνίου και προκαλώ όποιον θέλει να τα δει. Σήμερα, ο κ. Κακλαμάνης βάζει την υπογραφή του φαρδιά πλατιά για να κάνουμε σύσταση εξεταστικής επιτροπής. Για να δούμε, λοιπόν, ποιοι ασχολήθηκαν με το θέμα και ποιοι είπαν για άλλη μία φορά, την αλήθεια. Επίσης, γιατί κανείς δεν ενδιαφέρεται για το ποιοι ήταν αυτοί που μεσολάβησαν, προκειμένου ο Πάνος ο Καμμένος να έχει τις επαφές με τον Γιαννουσάκη. Γιατί το ό,τι υπήρχαν επαφές, αυτό δεν αμφισβητείται από κανέναν, το έχουν παραδεχθεί όλοι. Από μόνη της η παραδοχή αυτή είναι φυσικά ενοχοποιητική και επιβαρυντική για εσάς. Θέλετε, όμως, να μας πείτε τώρα με διάφορες δικονομικές δικαιολογίες ότι δεν είναι έτσι και ότι μπορούσε να μιλήσει και ότι το έκανε για καλό. Αυτά όλα δεν ευσταθούν και το ξέρετε πολύ καλά. Προσπαθείτε βάσει μιας κοινοβουλευτικής Πλειοψηφίας που έχετε και η οποία είναι πλαστή - γιατί στην πραγματικότητα είστε μία θλιβερή μειοψηφία στον ελληνικό λαό αυτή τη στιγμή - να καλυφθείτε πίσω από το δάχτυλό σας. Γιατί, λοιπόν, δεν βλέπουμε ποιοι άλλοι εμπλέκονται; Πώς ξαφνικά έφτασε να έχει κινητό τηλέφωνο ο Γιαννουσάκης μέσα στις φυλακές και μπορούσε να συνομιλήσει ανά πάσα ώρα και στιγμή με όποιον ήθελε; Μήπως εμπλέκονται, λοιπόν, και άλλοι όπως είχαμε πει εμείς από την αρχή; Γιατί εμείς είχαμε ζητήσει από τη πρώτη στιγμή να γίνει άρση τηλεφωνικού απορρήτου σε συγκεκριμένα άτομα και είχαμε πει ότι πρέπει να είναι ο Ευτύχης Φυτράκης, Γενικός Γραμματέας του Υπουργείου Δικαιοσύνης, ο οποίος είναι επιφορτισμένος με θέματα σωφρονιστικών καταστημάτων και ο οποίος έχει άμεση εμπλοκή. Να γίνει άρση τηλεφωνικού απορρήτου του κ. Κοντονή, του κ. Καμμένου και της κ. Τζίβα. Εκεί θα βλέπαμε ποιος, πού, πόσο, είναι μπλεγμένος. Εκεί θα βλέπαμε εάν υπάρχει μία εγκληματική οργάνωση που έχει γίνει προκειμένου να εμπλέξει ανθρώπους σε μία διαδικασία και να βγάλει την ουρά της απ' έξω για κάποια άλλα ζητήματα. Να το δούμε, λοιπόν, αυτό εάν είσαστε καθαροί. Γιατί, εμείς σαν Χρυσή Αυγή, όταν μας πηγαίνατε μέσα για εγκληματικές οργανώσεις, για πράγματα που δεν είχαμε καμία συμμετοχή, είχαμε πει από την πρώτη στιγμή - εμείς θελήσαμε και το ζητήσαμε - να γίνει άρση τηλεφωνικού απορρήτου. Είχαν γίνει σε εμάς άρσεις τηλεφωνικού απορρήτου, επειδή το ζητήσαμε. Δυστυχώς για όλους εσάς αποδείχτηκε ότι δεν υπήρχαν ούτε εντολές, ούτε οδηγίες, απλά βγάζατε στην επιφάνεια και στη δημοσιότητα το ότι συζητάγαμε με τους γονείς μας τι φαγητό θα φάμε το μεσημέρι σπίτι μας. Εκεί ήταν η κατάντια σας. Για βγάλτε το, λοιπόν, εσείς εδώ - που σας το ζητάμε όλοι, γιατί εμπλέκεστε με ένα τεράστιο σκάνδαλο που έχει γίνει. Εδώ, επίσης, θα ήθελα να δώσω στα Πρακτικά δύο φωτογραφίες. Απεικονίζουν τον Πάνο Καμμένο. Στην πρώτη φωτογραφία είναι σε έναν αγώνα πόλο, Ολυμπιακός - Βουλιαγμένη. Έχει πάει, λοιπόν, αυτός που παριστάνει τον Υπουργό και κάνει μία απρεπή χειρονομία προς τους οπαδούς του Ολυμπιακού για συγκεκριμένο λόγο, ενώ αυτή η υπόθεση που συζητάμε είναι σε εξέλιξη. Έχουμε και μία άλλη δεύτερη φωτογραφία. Κάνει μία κίνηση με τα χέρια του που δείχνει ότι θα βάλει φυλακή τον Πρόεδρο του Ολυμπιακού, Βαγγέλη Μαρινάκη. [[Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πείτε μου, λοιπόν, εσείς τώρα εδώ εάν αυτός ο άνθρωπος μπορεί να είναι αντικειμενικός και μπορεί να λειτουργήσει όπως πρέπει θεσμικά για να δώσει - εάν ήθελε - λύση σε αυτό το ζήτημα. Αυτός ο άνθρωπος με τις κινήσεις του και την εμπάθειά του φαίνεται καθαρά ότι έχει εμπλακεί στη συγκεκριμένη υπόθεση μόνο και μόνο για να βάλει στην φυλακή έναν άνθρωπο. Επειδή εμείς ξέρετε, το έχουμε ζήσει αυτό, έχουμε ζήσει στο πετσί μας πώς είναι να μας παίρνουν με απαγωγές στο σπίτι μας και να μας βάζουν φυλακή επειδή δήθεν ήμασταν ένοχοι, δεν επιθυμούμε να συμβεί το ίδιο σε κανέναν. Επιθυμούμε για όποιον είναι ένοχος να καταδικαστεί, για όποιον είναι ένοχος να μπει βαθιά μέσα στα κελιά της φυλακής. Το να στήνονται, όμως, τέτοια πράγματα είναι απαράδεκτο. Επαναλαμβάνω, λοιπόν, ότι με αυτή τη συμπεριφορά που έχει ο Καμμένος αποκλείεται να λειτουργήσει θεσμικά και να λειτουργήσει ουδέτερα στη συγκεκριμένη υπόθεση. Θα τελειώσω λέγοντας και κάτι άλλο. Εδώ και σαράντα πέντε χρόνια λέτε όλοι εσείς για ανεξάρτητη δικαιοσύνη και η Νέα Δημοκρατία και το ΠΑΣΟΚ που συγκυβερνήσατε, όπως επίσης και η σημερινή εκτρωματική συγκυβέρνηση ΣΥΡΙΖΑ - ΑΝΕΛ, που έχει να κάνει με τους ακροαριστερούς και με τους δήθεν ακροδεξιούς. Τι συγκυβερνήσεις είναι αυτές τώρα, μόνο εσείς ξέρετε. Έχετε μία συγκυβέρνηση μόνο για το όφελος της κουτάλας και της εξουσίας. Τίποτα άλλο δεν σας ενώνει, μόνο το όφελος για να γαντζωθείτε στην καρέκλα. Γιατί, λοιπόν, όλοι εσείς που ασχολείστε και μιλάτε για ανεξάρτητη δικαιοσύνη, δεν έχετε κάνει πράξη αυτό που ευαγγελίζεστε, σαράντα τρία χρόνια οι προηγούμενοι και δυόμισι χρόνια εσείς, προκειμένου η εκτελεστική εξουσία να μην έχει καμμία σχέση και καμμία επέμβαση πάνω στη δικαιοσύνη και στις δικαστικές αρχές; Γιατί λοιπόν, η ηγεσία της δικαιοσύνης να μην εκλέγεται από τους ίδιους του δικαστικούς; Εδώ είναι το ερώτημα. Γιατί ξέρετε πολύ καλά ότι όλοι σας θέλετε να απλώνετε το χέρι και να έχετε άμεση εμπλοκή. Γιατί όλοι σας θέλετε να έχετε μία χειραγωγούμενη δικαιοσύνη, μία δικαιοσύνη και δικαστές που θα φοβούνται, μία δικαιοσύνη και δικαστές οι οποίοι θα άγονται και θα φέρονται από εσάς. Γιατί ξέρετε πάρα πολύ καλά ότι όλα όσα έχετε κάνει είναι παράνομα και εάν υπάρχουν αξιοπρεπείς και ελεύθεροι δικαστές, μία μέρα θα σας κρίνουν όλους εσάς και οι συνέπειες θα είναι πάρα πολύ βαριές. Θα ήθελα να τελειώσω κάνοντας κατ' αρχάς μία ερώτηση στον κ. Καμμένο, ο οποίος απουσιάζει για άλλη μία φορά. Του είχα κάνει αυτή την ερώτηση και στην πρώτη συζήτηση που κάναμε. Γνωρίζει κάποιον Μανώλη Χατζησάββα; Δεν μας είχε απαντήσει. Έχουμε πολλά να πούμε για τη συγκεκριμένη υπόθεση. Δεν μας επιτρέπει ο χρόνος σήμερα. Θα τα πούμε και σε άλλες συζητήσεις μας. Να πω ότι στην ανθελληνική και αντιχριστιανική συγκυβέρνηση ΣΥΡΙΖΑ - ΑΝΕΛ δεν θα επιτραπεί να περάσει. Ακούσαμε πάλι πριν από λίγες ημέρες ένα στέλεχος του Υπουργείου Εσωτερικών, κάποιον Πουλάκη που δεν τον ήξερε ούτε η μητέρα του μέχρι πριν από λίγο, αλλά με τις δηλώσεις αυτές που έκανε τον μάθαμε, να μιλάει πάλι εναντίον του χριστιανισμού και εναντίον της ορθοδοξίας. Για να μην καταπατάτε, λοιπόν, συνεχώς το Σύνταγμα εσείς οι δημοκράτες και οι ανθρωπιστές, το Σύνταγμα της Ελλάδος στο άρθρο 3 μιλάει για Ελλάδα χριστιανική, ορθόδοξη, που πρέπει να τη σέβεστε. Τηρήστε αυτά που κάνετε, γιατί άθεοι είστε, ας είστε τουλάχιστον δημοκράτες, όπως λέτε.
Τον λόγο έχει ο κ. Θεοφύλακτος από τον ΣΥΡΙΖΑ για έξι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, η εποχή της «ομερτά» έχει τελειώσει, η εποχή του θαψίματος των σκανδάλων έχει περάσει ανεπιστρεπτί. Όλα στο φως και εμείς είμαστε αυτοί που θα τα βγάλουμε όλα στο φως, όλα στη δικαιοσύνη. Τήρηση των νόμων υπέρ του συμφέροντος του ελληνικού λαού. Αυτή είναι η υποχρέωσή μας και αυτό υλοποιήσαμε και υλοποιούμε. Όλα τα σκάνδαλα θα διερευνηθούν και διερευνώνται. «Θα κάτσει ο κάθε κατεργάρης στον πάγκο του» και κάθεται ήδη. Θα αποδοθούν ευθύνες σε όσους κατέστρεφαν και καταστρέφουν τη χώρα και ήδη αποδίδονται. Αυτά τα σκάνδαλα, που διερευνούμε εμείς με τις δικές μας εξεταστικές, οδήγησαν στη χρεοκοπία της χώρας, στη μείωση μισθών και συντάξεων, σε στρατιές ανέργων. Αυτά δεν τα διερευνούσε κανείς. Εμείς τα διερευνούμε. Χρησιμοποίησα, κυρίες και κύριοι συνάδελφοι, μία σκληρή λέξη από τον κόσμο της μαφίας, «ομερτά», γιατί περί αυτού πρόκειται. Σιωπή για την πλήρη διαλεύκανση των δυόμισι τόνων ηρωίνης και αν κάποιος σπάσει την «ομερτά», βρίσκεται μπλεγμένος, κατηγορούμενος, εξεταζόμενος, και στη δικογραφία προκύπτει ότι κάποιοι βρέθηκαν και νεκροί. Ο κόσμος, οι πολίτες, ο λαός θέλει να ψάχνουμε την ουσία των σκανδάλων. Εμείς το κάνουμε, η Νέα Δημοκρατία και το ΠΑΣΟΚ όχι. Κοιτάξτε, κυρίες και κύριοι συνάδελφοι, τη διαφορά. Εμείς κάναμε εξεταστική για τα δάνεια στα μέσα μαζικής ενημέρωσης και στα πολιτικά κόμματα ΠΑΣΟΚ και Νέα Δημοκρατία. Αυτή είναι η ουσία των σκανδάλων, αυτά θέλει να μάθει ο ελληνικός λαός. Τα ψάξαμε, τα στείλαμε στη δικαιοσύνη και ήδη έχουν απαγγελθεί κατηγορίες. Λέγανε τότε οι συνάδελφοι της Αντιπολίτευσης: «Τι ψάχνουμε τώρα; Οι συμβάσεις είναι νόμιμες. Πέσαμε έξω» κ.λπ.. Δικαιολογούσαν και τους καναλάρχες και τους εαυτούς τους φυσικά. Εμείς, όμως, βρήκαμε με ενδελεχή έρευνα - είχα την τιμή να είμαι και μέλος στην επιτροπή αυτή - στοιχεία από τις δανειακές συμβάσεις που ήταν καραμπινάτες παρανομίες και στείλαμε εμπεριστατωμένο πόρισμα στην Εισαγγελία του Αρείου Πάγου που ήδη έχει ασκήσει δύο διώξεις σε δύο μεγαλοεκδότες. Ταυτόχρονα έχουν μείνει έκθετα τα δύο μεγάλα κόμματα για τα 200 εκατομμύρια που χρωστάει ακόμα το καθένα και δεν βγαίνουν να διαψεύσουν ότι έχουν κάνει συμφωνία με τα funds για να μπορέσουν να ξεχρεώσουν. Αυτό κάνουμε και με την εξεταστική στην υγεία. Διερευνούμε τα σκάνδαλα που τριάντα χρόνια στην υγεία έγιναν σε βάρος του ελληνικού λαού. Βούλιαξαν τα ασφαλιστικά ταμεία, έγινε πάρτι σε βάρος των ασφαλισμένων και βρέθηκε η υγεία να είναι σε άθλια κατάσταση από τα σκάνδαλα επί σκανδάλων που έγιναν. Η εξεταστική για την υγεία λειτουργεί και θα αποδώσει. Κάποιοι έκλεψαν και πρέπει να τους βρούμε και θα τους βρούμε. Έχει διπλό σκοπό αυτό, δηλαδή και να τιμωρηθούν οι υπεύθυνοι και να σταματήσουν να κάνουν τις ίδιες ενέργειες. Τι συμβαίνει στην παρούσα υπόθεση; Ποια είναι η ουσία της υπόθεσης, κυρίες και κύριοι συνάδελφοι; Πιάστηκε ένα πλοίο με δυόμισι τόνους ηρωίνης. Έγιναν κάποιες έρευνες, κάποιοι μπήκαν στη φυλακή. Όμως, δεν βρέθηκε ο εγκέφαλος της εγκληματικής σπείρας - το είπε ο εισηγητής μας - ο αρχηγός, τα αφεντικά αυτής της ιστορίας. Περιήλθαν στον Υπουργό Άμυνας κάποιες πληροφορίες με τις οποίες μπορεί, αλλά μπορεί και όχι - αυτό δεν το ξέρουμε - να βρίσκαμε και να πιάναμε και την αρχηγική ομάδα αυτής της σπείρας. Το θέλουμε ή όχι; Συμφωνούμε σε αυτό ή όχι; Θέλουμε να βρεθεί ο εγκέφαλος των δυόμισι τόνων ηρωίνης με τις οποίες θα πέθαιναν χιλιάδες ελληνόπουλα, κυρίες και κύριοι συνάδελφοι, ή όχι; [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Θέλουμε να βρεθεί ο εγκέφαλος των δυόμισι τόνων ηρωίνης, κυρίες και κύριοι συνάδελφοι, ή όχι, με τις οποίες θα πέθαιναν χιλιάδες ελληνόπουλα; Θέλουμε να βρούμε τον εγκέφαλο; Γιατί, όπως είπε ο εισηγητής μας, αυτός θα τα ξανακάνει, ο όποιος είναι, και μπορεί από μία πληροφορία να βρεθούν σοβαρά στοιχεία. Προφανώς όλοι θέλουμε και το βασικό είναι ότι ο ελληνικός λαός το θέλει.
…(δεν ακούστηκε)
Ε, τότε μην κατηγορείτε λέγοντας «Όποιος θέλει πληροφορίες, στη δικαιοσύνη». Γιατί αυτό έκανε ο Υπουργός Εθνικής Άμυνας, πήρε τις πληροφορίες και ειδοποίησε τη δικαιοσύνη. Δεν πήγε ο ίδιος να πάρει κατάθεση.
Μην του βάζετε ιδέες!
«Παρεμβαίνει», λέει, στη δικαιοσύνη. Εσείς τα κάνετε αυτά προφανώς, κύριε συνάδελφε. Τι έπρεπε να κάνει, να τον αποτρέψει; Θέλετε άρθρα; Ακούστε τα λοιπόν: στον ν.3875/2010, με τον οποίο κυρώθηκε η Σύμβαση Ηνωμένων Εθνών κατά του διεθνούς οργανωμένου εγκλήματος, το άρθρο 24 προβλέπει για την προστασία μαρτύρων, το άρθρο 9 του ν.2928/2001 προβλέπει την «προστασία μαρτύρων κατά εγκληματικών οργανώσεων», τα περιβόητα ευνοϊκά μέτρα του άρθρου 27 του Κώδικα Ναρκωτικών. Δεν τα ξέρουμε; Όλοι τα ξέρουμε αυτά. Επίσης, το άρθρο 45Β΄ του Κώδικα Ποινικής Δικονομίας αναφέρει «αποχή από ποινική δίωξη μαρτύρων για υποθέσεις δημοσίου συμφέροντος». Αυτά όλα καταδεικνύουν αυτό που και ο εισηγητής μας κ. Παρασκευόπουλος είπε, ότι όταν σε υποθέσεις ευρύτερου δημοσίου συμφέροντος έχουμε πληροφόρηση, πρέπει όλοι να ενεργοποιούμεθα και να διοχετεύουμε στη δικαιοσύνη τις πληροφορίες και να προστατεύουμε αυτούς τους μάρτυρες, ώστε να βρίσκουμε αυτούς τους εγκεφάλους των οργανωμένων εγκληματικών ομάδων. Προσέξτε, κυρίες και κύριοι συνάδελφοι, τι έλεγαν όλα αυτά τα χρόνια όσοι δεν ήθελαν να διερευνηθούν τα σκάνδαλα: «είμαι αναρμόδιος» - και ακούστηκε τώρα από τους συναδέλφους - «δεν ήταν αρμόδιος», λέει, ή «παραγράφηκε», «κάνε επώνυμη καταγγελία», «…αλλά μήπως παραβιάζει προσωπικά δεδομένα;» και πόσα άλλα τερτίπια που θάψανε σκάνδαλα επί σκανδάλων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σήμερα, η Νέα Δημοκρατία δεν θέλει στην ουσία να διερευνηθεί ένα τεράστιο σκάνδαλο, δηλαδή να βρούμε τους εγκεφάλους της σπείρας των δύο τόνων ηρωίνης, και θέλει να κάνουμε εξεταστική εναντίον αυτών που ψάχνουν τον εγκέφαλο των δύο τόνων ηρωίνης! Να καταπιούμε δηλαδή την κάμηλο των δύο τόνων ηρωίνης και να διυλίζουμε τον κώνωπα. Αυτός είναι ο κώνωπας, η πρόταση της Νέας Δημοκρατίας, ποιος μίλησε, τι sms, πόσο διήρκεσε η ομιλία, ποιος μπήκε, τι ώρα μπήκε κ.λπ.. Έτσι, να ασχολούμαστε με επουσιώδη ζητήματα και να ξεχνάμε τους δυόμισι τόνους ηρωίνης. Η Νέα Δημοκρατία προσπαθεί να αποπροσανατολίσει από τα πραγματικά σκάνδαλα, αλλά δεν θα της περάσει. Προσπαθεί να συμψηφίσει τις εξεταστικές με τις οποίες είναι με την πλάτη στον τοίχο, δάνεια, υγεία, με ανύπαρκτες φαντασιώσεις, όπως η σημερινή και όπως η, όντως γελοία νομικά, πρόταση για εξεταστική για το τι είχε στο μυαλό του ο κ. Βαρουφάκης. Αυτό ούτε ο Όργουελ δεν το είχε σκεφτεί, κύριοι συνάδελφοι!
Παρακαλώ συντομεύετε, κύριε συνάδελφε.
Τελειώνω, κύριε Πρόεδρε. Κλείνοντας λοιπόν θέλω να πω πως πρέπει να απορριφθεί από το Σώμα η πρόταση της Νέας Δημοκρατίας για τη σύσταση εξεταστικής επιτροπής διότι, πρώτον, είναι αποπροσανατολιστική, δεύτερον, προσπαθεί να συμψηφίσει τα πραγματικά σκάνδαλα που εμείς ερευνούμε με φαντασιώσεις δικές της και, τρίτον, προσπαθεί να διώξει αυτούς που συνδράμουν στη διερεύνηση μιας τεράστιας εγκληματικής πράξης. Ευχαριστώ.
Ευχαριστούμε. Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας για δεκαπέντε λεπτά.
Κυρίες και κύριοι Βουλευτές, είναι η τέταρτη φορά μέσα σε λίγους μόλις μήνες που η Βουλή συζητά πάνω σε μία πρόταση για σύσταση εξεταστικής επιτροπής. Μετά τις εξεταστικές για τα δάνεια των κομμάτων και των τραπεζών, την υπόθεση Παπαντωνίου, τα σκάνδαλα στην υγεία, σήμερα συζητάμε για σύσταση εξεταστικής επιτροπής σχετικά με την υπόθεση Καμμένου, αυτή τη φορά με πρόταση της Νέας Δημοκρατίας. Δεν θα σταματήσει εδώ αυτό το γαϊτανάκι. Πρόσφατα, μέσα στο καλοκαίρι, είχαμε την κόντρα για τον Βαρουφάκη, η οποία προφανώς και θα αναζωπυρωθεί πάλι τώρα τον Οκτώβρη με την ελληνική έκδοση του βιβλίου του. Συνολικά υπάρχει μία πλειοδοσία σε προτάσεις για εξεταστικές επιτροπές ανάμεσα στην Κυβέρνηση και την Αξιωματική Αντιπολίτευση. Σε λίγο θα αρχίσουμε να μετράμε και σκορ. Βεβαίως, αυτό το έργο το έχουμε ξαναδεί. Κάθε φορά που τα αστικά κυβερνητικά κόμματα συγκλίνουν στην πολιτική τους γραμμή, στη στρατηγική τους, όπως σήμερα ο ΣΥΡΙΖΑ με τη Νέα Δημοκρατία, όπως παλαιότερα το ΠΑΣΟΚ με τη Νέα Δημοκρατία, η συζήτηση πήγαινε στα της διαχείρισης των σκανδάλων. Το ίδιο συμβαίνει και τώρα. Από την στιγμή που στα κεντρικά στρατηγικά ζητήματα συμπίπτετε, πράγμα που έγινε ακόμα πιο φανερό με τις πρόσφατες εμφανίσεις σας στη Διεθνή Έκθεση Θεσσαλονίκης, τότε μοιραία η αντιπαράθεση πάει εκεί. Το πολύ πολύ να τσακώνεστε για το ποιος θα υπηρετήσει καλύτερα επιχειρηματικά συμφέροντα, την αντιλαϊκή καπιταλιστική ανάκαμψη, να δίνετε διαπιστευτήρια στο μεγάλο κεφάλαιο, να ανταγωνίζεστε για το ποιος μπορεί να φέρει σε πέρας καλύτερα τις μεταρρυθμίσεις, που αυτό απαιτεί για το συμφέρον του. Εμείς, όπως ξέρετε, θέλουμε να διερευνώνται όλες οι υποθέσεις και προσπαθούμε όσο μπορούμε και με τις δυνάμεις που έχουμε να αναδείξουμε τις πραγματικές, τις βαθύτερες αιτίες των σκανδάλων, της διαφθοράς, της διαπλοκής, που κατά τη γνώμη μας είναι και μέσα στο ίδιο το DNA, στον τρόπο λειτουργίας αυτού του σάπιου εκμεταλλευτικού συστήματος. Κάνουμε, λοιπόν, ό,τι μπορούμε για να ενημερωθεί ο ελληνικός λαός. Όμως, δεν έχουμε και αυταπάτες. Γνωρίζουμε ότι στο πλαίσιο αυτών των επιτροπών οι πραγματικές αιτίες, οι πραγματικοί λόγοι αποκρύβονται, αποσιωπώνται, κουκουλώνονται και τελικά οι διάφορες εξεταστικές επιτροπές που συγκροτούνται, το μόνο που κάνουν είναι να εξαντλούνται το πολύ πολύ - και αν - στην ενοχοποίηση κάποιων συγκεκριμένων, μεμονωμένων προσώπων και να αξιοποιούνται βεβαίως για μπόλικο αποπροσανατολισμό. Να αποσπούν, δηλαδή, τη συζήτηση από πραγματικά προβλήματα που βιώνει ο ελληνικός λαός. Το πιο σημαντικό, να αποδίδονται όλα τα προβλήματα που ζούμε τα τελευταία χρόνια, με την κρίση, με τα μνημόνια, με τα απανωτά αντιλαϊκά μέτρα, στην κακοδιαχείριση μόνο κάποιων προσώπων, κάποιων κυβερνήσεων και όχι στις πολιτικές που συνειδητά υπηρέτησαν και υπηρετούν και οι προηγούμενοι και οι σημερινοί κυβερνώντες προς όφελος της μεγάλης καπιταλιστικής κερδοφορίας. Έτσι, η προσφυγή στη σκανδαλολογία, η συζήτηση για τη διαφθορά και τη διαπλοκή είναι μια εύκολη λύση για όλους σας. Πάρτε, για παράδειγμα, το πρόβλημα που δημιουργήθηκε με τη ρύπανση του Σαρωνικού, οι ευθύνες της οποίας προσωποποιούνται και στον Υπουργό Εμπορικής Ναυτιλίας, στον κ. Κουρουμπλή. Αναμφίβολα, οι ευθύνες της πολιτικής ηγεσίας του Υπουργείου και προσωπικά του κ. Κουρουμπλή είναι τεράστιες και δεν μπορούν να κρύβονται, επιρρίπτοντας ανέντιμα, θα λέγαμε, ευθύνες στο Λιμενικό. Όμως, δεν είναι μόνο αυτό. Ευθύνες έχουν και οι συγκεκριμένοι εφοπλιστές για τα καράβια τους. Υπάρχουν ευθύνες, επίσης, στη διακίνηση των πετρελαιοειδών. Έχουν ευθύνες διαχρονικά και οι κυβερνήσεις της Νέας Δημοκρατίας, του ΠΑΣΟΚ και η σημερινή των ΣΥΡΙΖΑ - ΑΝΕΛ, που τους έκαναν και τους κάνουν πλάτες με τους νόμους που ψηφίζουν σχετικά με τον έλεγχο των πλοίων. Μήπως δεν έχουν ευθύνες όλες αυτές οι κυβερνήσεις, που ενώ τόσα χρόνια καμαρώνουν για τον Πειραιά ως πύλη εισόδου και διεθνή κόμβο, δεν έχουν εξασφαλίσει ακόμη τη στοιχειώδη υποδομή άμεσης απορρύπανσης; Συνεπώς δεν είναι μόνο η ανικανότητα του ενός ή του άλλου προσώπου, Υπουργού ή υπηρεσιακού παράγοντα, αλλά η ίδια η ταξική πολιτική που υπηρετεί το κράτος σας και το πολιτικό του προσωπικό, μαζί και από κοινού, που οδηγεί σε τέτοια φαινόμενα. Κυρίες και κύριοι Βουλευτές, συζητώντας για τη σημερινή υπόθεση, πρέπει να δούμε τη μεγάλη εικόνα. Η μεγάλη εικόνα έχει να κάνει με έναν σφοδρό πόλεμο επιχειρηματικών συμφερόντων που εξελίσσεται αυτή την περίοδο για το ποιος θα επικρατήσει σε μία σειρά τομείς και κλάδους της οικονομίας, ποιος θα βρεθεί σε καλύτερη θέση, ποιος θα αποκτήσει τα μεγαλύτερα κέρδη και οφέλη. Η αντιπαράθεση που υπήρχε το προηγούμενο διάστημα και συνεχίζεται σε σχέση με τις τηλεοπτικές άδειες και συνολικά τις εξελίξεις στα μέσα μαζικής ενημέρωσης και η κυβερνητική προκλητική τροπολογία, που κατατέθηκε πριν από λίγους μήνες και έγινε και εκεί αντιπαράθεση, για τη ΣΕΚΑΠ και τώρα αυτό το γεγονός επιβεβαιώνουν την παραπάνω εκτίμηση. Σ' αυτήν την αντιπαράθεση, σ' αυτόν τον πόλεμο επιχειρηματικών συμφερόντων έχει από την αρχή εμπλοκή και η συγκυβέρνηση ΣΥΡΙΖΑ - ΑΝΕΛ. Έχουν εμπλοκή και άλλα κόμματα, όπως η Αξιωματική Αντιπολίτευση της Νέας Δημοκρατίας. Φυσικά, έχουν εμπλοκή και άλλα ισχυρά κράτη. Δεν είναι τυχαίο, όπως έγραψε άλλωστε και η εφημερίδα του κυβερνώντος κόμματος η «ΑΥΓΗ», ότι με την υπόθεση αυτή ασχολούνται ινστιτούτα που απηχούν απόψεις της αμερικάνικης Κυβέρνησης, τα οποία καλούν τις υπηρεσίες ασφαλείας των ΗΠΑ να εμπλακούν πιο ενεργά, αφού, όπως λένε, η υπόθεση αυτή δεν είναι απλά ελληνικό ζήτημα. Ο ίδιος ο Υπουργός Εθνικής Άμυνας τόνισε πρόσφατα σε δηλώσεις του την ανάγκη να αναπτυχθεί το Πολεμικό Ναυτικό στο πλευρό του Πολεμικού Ναυτικού των ΗΠΑ από την Κρήτη μέχρι το Σουέζ για να αντιμετωπιστεί - λέει - το λαθρεμπόριο ναρκωτικών, καυσίμων και όπλων. Με πρόσχημα την αντιμετώπιση του λαθρεμπορίου, η Κυβέρνηση εμπλέκει τη χώρα όλο και βαθύτερα σε πολεμικά σχέδια σε ποικίλους τυχοδιωκτισμούς. Με την ευκαιρία αυτή, τι θα γίνει με το ζήτημα του εκσυγχρονισμού, εκτός της συντήρησης των υποδομών του Άραξου, προκειμένου να καταστούν ξανά κατάλληλες για τη μεταφορά πυρηνικών κεφαλών εκεί; Αλήθεια, πώς προχωράνε; Τι ακριβώς σας λένε οι φίλοι σας οι Αμερικάνοι που κλιμάκιά τους, συχνά πυκνά, περιδιαβαίνουν για έλεγχο εκεί; Εκτός αν δεν τους ρωτάτε πλέον καν ή αν θεωρούν ότι δεν είναι και υποχρεωμένοι να σας ενημερώνουν. Το έχουμε καταγγείλει με τον πιο επίσημο τρόπο, αλλά μέχρι τώρα όλοι σας δεν βγάλατε κιχ. Έτσι κι αλλιώς, η πείρα δείχνει ότι αυτές οι κόντρες, όπως τώρα για το «NOOR 1» συνήθως λήγουν με κάποιο πάρε - δώσε, με το αλισβερίσι που κάτι πιέζει να δώσει ο ένας και κάτι να πάρει ο άλλος. Οι κόντρες αυτές οδηγούν συχνά σε νέες συμφωνίες μεταξύ κρατών, συμμαχιών, επιχειρηματικών ομίλων, αλλά πάντα σε βάρος των λαών. Το τι τελικά παίρνει και τι δίνει κάθε φορά ο εκάστοτε εμπλεκόμενος επιχειρηματίας, Υπουργός, Κυβέρνηση, στην οποία ανήκει, είναι θέμα προς διερεύνηση το οποίο, μάλλον, θα αποτελέσει πάλι αντικείμενο κάποιων εξεταστικών επιτροπών, όπως όλα δείχνουν. Το γεγονός ότι μια σοβαρή ποινική υπόθεση, που αφορά εμπορία ναρκωτικών, όπως είναι η υπόθεση αυτή του «NOOR 1», εξελίσσεται και μπαίνει στο επίκεντρο της πολιτικής αντιπαράθεσης επιβεβαιώνει ακριβώς τις παραπάνω εκτιμήσεις μας. Από εκεί και πέρα, η στάση του Υπουργού Εθνικής Άμυνας είναι σίγουρα προβληματική. Διότι είναι άλλο ζήτημα η διαλεύκανση μιας πολύ σοβαρής υπόθεσης, που πρέπει να γίνει έτσι κι αλλιώς και να αποδοθούν ευθύνες σε όλους τους φυσικούς, ηθικούς αυτουργούς και συνεργούς και είναι άλλο η εμπλοκή ενός Υπουργού - και μάλιστα του Υπουργού Εθνικής Άμυνας - οι περίεργες συνεννοήσεις και επαφές, που το μόνο που κάνουν είναι να δημιουργούν σκιές και να πλήττουν την αξιοπιστία της όποιας δικαστικής έρευνας. Υπάρχει, για παράδειγμα, ένα ερώτημα που το έχουμε ξαναθέσει: Γιατί ασχολήθηκε τώρα τελευταία τόσο δραστήρια με το «NOOR 1» ο κ. Καμμένος, όταν αυτή η υπόθεση είναι γνωστή εδώ και δύο χρόνια; Αυτά λοιπόν, κατά τη γνώμη μας, είναι τα μεγάλα και αναπάντητα ερωτήματα για τα οποία η Κυβέρνηση προτιμάει να μη μιλά και όχι βέβαια η γόβα στιλέτο της «τάδε» κυρίας που δεν θα χρησιμοποιηθεί για να λιώσει τα σκουλήκια που μας είπε προχθές ή τα ακριβά κοσμήματα και η επίσκεψη σε καζίνο του εξωτερικού, που έγραψε ο Τύπος για να γίνεται τελικά αυτή η αντιπαράθεση - σικέ, κατά την άποψή μας - μεταξύ των άλλων κομμάτων. Θα ξαναπούμε ότι η γυναίκα του Καίσαρα πρέπει και να είναι και να φαίνεται τίμια. Και ο Υπουργός Εθνικής Άμυνας, με την κάλυψη προφανώς του Πρωθυπουργού, προβαίνει σε πρακτικές που αποδεικνύουν ότι αυτή η Κυβέρνηση όχι μόνο δεν είναι αποφασισμένη να διερευνήσει τις σοβαρές υποθέσεις, να αντιμετωπίσει τα σκάνδαλα, τη διαφθορά, που άλλωστε ξαναλέμε είναι σύμφυτα με αυτό το σύστημα που υπηρετεί, αλλά μετέχει ενεργά και δραστήρια σε διάφορες επιχειρηματικές κόντρες που διεξάγονται αυτήν την περίοδο και με όλους τους τρόπους, παίρνοντας το μέρος ενός έναντι του άλλου. Επίσης, θα ξαναπούμε για μία ακόμη φορά ότι αυτός ο κόσμος της σαπίλας είναι όλος δικός σας. Οι πόλεμοι, το λαθρεμπόριο, τα ναρκωτικά είναι παιδιά και όχι αποπαίδια του συστήματος που υπηρετείτε μέχρι τα μπούνια. Είναι η σαπίλα του συστήματος που ξερνάει τη μπόχα του, που με όλους τους τρόπους επιζητά το μέγιστο δυνατό κέρδος, πατώντας στην κυριολεξία επί πτωμάτων. Δεν θεωρούμε τυχαίο ότι ο Υπουργός Εθνικής Άμυνας πρωταγωνίστησε για την πρόσκληση της αρμάδας του ΝΑΤΟ στο Αιγαίο ή ότι αναπτύσσει τη δραστηριότητα που αναφέραμε, την ώρα που οξύνονται οι αντιθέσεις ανάμεσα σε διεθνή ιμπεριαλιστικά κέντρα για τον έλεγχο των ενεργειακών πηγών των οδών μεταφοράς στην ευρύτερη περιοχή. Κυρίες και κύριοι Βουλευτές, με αφορμή τη σημερινή υπόθεση, αλλά και άλλες αυτή την περίοδο, που προέκυψαν και μέσα στο καλοκαίρι, αναζωπυρώθηκε η αντιπαράθεση με επίκεντρο πάλι τη δικαιοσύνη, μία αντιπαράθεση βολική για τα κόμματα των μνημονίων, αφού δίνει τη δυνατότητα από τη μια στον ΣΥΡΙΖΑ να κρύβει την αντιλαϊκή μνημονιακή του πολιτική, εμφανιζόμενος μάλιστα ως θύμα κέντρων του κατεστημένου που δήθεν τον πολεμούν, ενώ από την άλλη δίνει τη δυνατότητα στη Νέα Δημοκρατία να κρύβει τη συμφωνία της με βασικές αντιλαϊκές κατευθύνσεις που προωθεί η σημερινή Κυβέρνηση και να εμφανίζεται ως αντίπαλος δήθεν πρακτικών σε σχέση με τη δικαιοσύνη, που και η ίδια βέβαια ακολούθησε ως Κυβέρνηση κατά κόρον στο παρελθόν. Ο ΣΥΡΙΖΑ μάλιστα προσπαθεί να κρύψει πίσω από κάποιες όντως κακές και αντιδραστικές αποφάσεις τις δικές του ευθύνες για την πολιτική που υλοποιεί. Είναι αφορμή να ξεκαθαρίσουμε για μία ακόμη φορά ένα ζήτημα. Κατά τη γνώμη μας, είναι διαφορετικό πράγμα οι επιθέσεις συχνά προσωπικές και χυδαίες που γίνονται από κάποιους επιχειρηματίες, μέσα ενημέρωσης, αλλά και πολιτικές δυνάμεις για ιδιοτελή μικροκομματικά οικονομικά συμφέροντα και μέσα από τις οποίες προσπαθούν να επιβάλλουν ωμά στη δικαιοσύνη τις επιλογές τους και πρέπει φυσικά όλες αυτές οι παρεμβάσεις να είναι απόλυτα κατακριτέες και καταδικαστέες. Είναι εντελώς διαφορετικό πράγμα ο αναγκαίος σχολιασμός, η κριτική αποφάσεων της δικαιοσύνης που γίνεται στη βάση αρχών, απέναντι σε δικαστικές αποφάσεις που γίνεται από τη σκοπιά της υπεράσπισης των εργατικών λαϊκών συμφερόντων, αποφάσεις δηλαδή οι οποίες εφαρμόζουν ή ερμηνεύουν κι ακόμη χειρότερα το υπάρχον αντιλαϊκό νομοθετικό πλαίσιο, όπως παραδείγματος χάριν πρόσφατα του Ελεγκτικού Συνεδρίου για την απόλυση συμβασιούχων, του Δικαστηρίου Ανηλίκων στο Ρέθυμνο για επιβολή κοινωφελούς εργασίας σε μαθητές που συμμετείχαν σε μία κινητοποίηση ή του Εφετείου Χαλκίδας για ομαδικές απολύσεις εργαζομένων κ.λπ.. Είπατε, για παράδειγμα, για την απόφαση του Πενταμελούς Εφετείου της Αθήνας που εμμένει σε αυτή την άδικη φυλάκιση της Ηριάννας χωρίς κανένα σοβαρό αποδεικτικό στοιχείο, απορρίπτοντας την αίτηση αναστολής της ποινής της. Είναι όντως μία απόφαση απαράδεκτη, προκλητική απέναντι στο κοινό περί δικαίου αίσθημα και επικίνδυνη και για τις λαϊκές ελευθερίες. Εσείς, όμως, κύριοι της Κυβέρνησης, που το παίζεται προστάτες των λαϊκών ελευθεριών, είσαστε μήπως άμοιροι ευθυνών; Αλήθεια, δεν έχετε ευθύνες όταν όχι μόνο διατηρείτε άθικτο το αυταρχικό, κατασταλτικό νομοθετικό πλαίσιο προηγούμενων κυβερνήσεων που τυλίγει ανθρώπους σε μία κόλλα χαρτί, αλλά και το εμπλουτίζετε κιόλας με τη δικαιολογία της προσαρμογής της ελληνικής νομοθεσίας σε αντιδραστικές ευρωενωσιακές κατευθύνσεις; Μήπως είστε άμοιροι ευθυνών όταν ενισχύετε τον αυταρχισμό, την καταστολή, όταν ετοιμάζεστε να βάλετε χέρι ακόμα και στον συνδικαλιστικό νόμο και το απεργιακό δικαίωμα εν όψει και της τρίτης αξιολόγησης από το κουαρτέτο; Μετά θα σας φταίνε πάλι οι δικαστές που θα βγάζουν τις απεργίες παράνομες, θα ρίχνετε τις ευθύνες πάλι μόνο στους δικαστές, αφού εσείς θα έχετε νομοθετήσει σχετικά. Αντί, λοιπόν, να το παίζετε επαναστάτες του διαδικτύου και του facebook με συνεχείς αναρτήσεις που έχουν φτάσει τα όρια του γελοίου, αλλάξτε τη νομοθεσία που αποτελεί τη βάση για τέτοιες απαράδεκτες δικαστικές αποφάσεις. Εκεί, όμως, δεν τολμάτε. Βεβαίως, δεν περιμέναμε και κάτι διαφορετικό. Εδώ έφθασε σε σημείο η «ΑΥΓΗ» να αρθρογραφεί υπέρ του περιορισμού του δικαιώματος στην απεργία και να διαφημίζει ατόφια τη θεωρία των δύο άκρων. Αρκετά, όμως, σας λέμε με την υποκρισία και τη θρασυδειλία. Ο λαός σάς έχει πάρει πλέον χαμπάρι και όσοι ακόμα σας δικαιολογούν εν ονόματι της ύπαρξης της Ακροδεξιάς, της Κεντροδεξιάς, της Νέας Δημοκρατίας, της υπόλοιπης Κεντροαριστεράς, του ΠΑΣΟΚ και βάλε - που ακόμα προκαλούν, βέβαια, δικαιολογημένη αλλεργία για τις προηγούμενες πολιτικές που ακολούθησαν οι κυβερνήσεις τους σε τμήμα του λαού, πολιτικές πραγματικής εξόντωσης, δηλαδή, του λαού μας - δεν αργεί η στιγμή που θα σας γυρίσουν οριστικά και τελεσίδικα την πλάτη και θα πάρουν θαρραλέα τις αποφάσεις τους. Όλη αυτή η αντιπαράθεση περί της δικαιοσύνης και της ανεξαρτησίας της είναι ψεύτικη. Από κοινού ψηφίζετε μνημόνια, αντιλαϊκούς νόμους, που καλείται να εφαρμόσει η δικαιοσύνη, ενώ η υποκρισία σας φαίνεται και από το γεγονός ότι η ηγεσίας της - με ό,τι αυτό, βέβαια, συνεπάγεται - επιλέγεται από εσάς, από την εκάστοτε κυβέρνηση. Την πρακτική αυτή υποστήριξαν και ακολούθησαν όλες οι μέχρι σήμερα κυβερνήσεις, συμπεριλαμβανομένου και του ΣΥΡΙΖΑ, ο οποίος ως Αντιπολίτευση της ασκούσε κριτική. Κυρίες και κύριοι Βουλευτές, με βάση όλα τα παραπάνω και σε συνδυασμό, φυσικά, με το ότι θέλουμε να φτάσει όσο βαθύτερα γίνεται η αποκάλυψη της αυθαιρεσίας της κρατικής εξουσίας, χωρίς να τρέφουμε ψεύτικες ελπίδες, αυταπάτες δηλαδή ότι θα βγει επιτέλους κάτι ουσιαστικά, πέρα από κάποιες διαρροές και τυχαίους τίτλους στα μέσα μαζικής ενημέρωσης, θα ψηφίσουμε την πρόταση για την εξεταστική επιτροπή. Σας ευχαριστώ.
Ευχαριστώ τον συνάδελφο κ. Κουτσούμπα. Παρακαλώ πολύ τον λόγο έχει για είκοσι λεπτά ο κ. Κυριάκος Μητσοτάκης, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας.
Κυρίες και κύριοι Βουλευτές, κύριε Πρόεδρε, η συζήτηση έχει ξεκινήσει στις 11.20΄. Τώρα είναι 14.30΄, έχουν περάσει δηλαδή τρεις ώρες και δέκα λεπτά και ο Υπουργός Εθνικής Άμυνας, εξ όσων γνωρίζω, έχει εισέλθει στην Αίθουσα του Κοινοβουλίου για λίγα μόλις λεπτά. Το επισημαίνω διότι είναι τουλάχιστον παράδοξο να εγκαλείται ο Υπουργός Εθνικής Άμυνας και να ζητείται η σύσταση εξεταστικής επιτροπής για την περίπτωσή του και να μη βρίσκεται στην Αίθουσα καθ' όλη τη διάρκεια της συνεδρίασης και να παρακολουθεί όλους τους ομιλητές. Ελπίζω τουλάχιστον στην πορεία της δικής μου ομιλίας να παραβρεθεί ή έστω να την παρακολουθεί από το κλειστό κύκλωμα. Κυρίες και κύριοι Βουλευτές, με την πρόταση για σύσταση εξεταστικής επιτροπής η Νέα Δημοκρατία θέτει ένα αυτονόητο ζήτημα, αυτονόητο τόσο πολιτικά όσο θεσμικά όσο και τελικά ηθικά. Μιλάμε για μία υπόθεση για την οποία προκύπτουν σοβαρές ενδείξεις υπέρβασης αρμοδιότητας όσο φυσικά και παραβίασης της αρχής της διάκρισης των εξουσιών, σοβαρές ενδείξεις για κατάχρηση εξουσίας με χειραγώγηση της δικαιοσύνης με πιθανό σκοπό την εξυπηρέτηση σκοτεινών πολιτικών και άλλων επιδιώξεων. Ως Νέα Δημοκρατία δεν σπεύδουμε να καταδικάσουμε κανέναν εκ των προτέρων. Ζητούμε, όμως, να μη μείνει τίποτα χωρίς διερεύνηση. Ζητάμε να ελεγχθούν σε βάθος πρακτικές θεσμικά απαράδεκτες και επικίνδυνες. Ζητάμε να μην κακοποιηθούν άλλο οι δημοκρατικές λειτουργίες για χάρη πολυσυζητημένων και αμφιλεγόμενων ενδοκυβερνητικών ισορροπιών. Ζητάμε πολύ απλά να μπουν οι προβλέψεις του Συντάγματος μπροστά από τις πολιτικές σκοπιμότητες. Η κυβερνητική Πλειοψηφία έχει τοποθετηθεί απέναντι στο αυτονόητο. Προτιμά τη συσκότιση από τη διερεύνηση. Προτιμά με άλλα λόγια την καρέκλα της εξουσίας από την προστασία του κύρους των θεσμών και της ομαλής λειτουργίας τους. Προτιμά να υπερασπιστεί πάση θυσία την πολιτική συμπαιγνία ανάμεσα στον ΣΥΡΙΖΑ και τους ΑΝΕΛ, μια συμπαιγνία με κόστος, που πληρώνει ακριβά η χώρα και μάλιστα με ορίζοντα που υπερβαίνει τη θητεία της συγκυβέρνησης. Όμως, ακόμα και μία πολιτική συμπαιγνία έχει τα όριά της, όπως φάνηκε πρόσφατα με την τροπολογία που αναγκάστηκε να αποσύρει ο κ. Κοντονής. Το έκανε όταν αντιλήφθηκε ότι θα την καταψήφιζαν οι ΑΝΕΛ, αλλά ότι θα την καταψήφιζαν και τα άλλα κόμματα της Αντιπολίτευσης, όχι κατ' ανάγκη γιατί διαφωνούσαν με την τροπολογία, αλλά για να αναδείξουν την πολιτική ευτέλεια της ετερόκλητης κυβερνητικής Πλειοψηφίας. Ξέραμε ότι είστε ικανοί για πολλά και ότι θεωρείτε φυσιολογικό να παρεμβαίνετε στο έργο της δικαιοσύνης ή το να επιτίθεστε στη δικαιοσύνη, όταν οι αποφάσεις της δεν σας εξυπηρετούν. Ξέραμε ότι δεν έχετε καμμία δυσκολία να στοχοποιείτε όποιον σας ενοχλεί μέσω του φιλικού σας τύπου και παραδημοσιογραφικών μηχανισμών και κυκλωμάτων. Ξέρουμε ότι κατασκευάζετε όχι μόνο fake news, αλλά και ψεύτικες δημοσκοπήσεις στα υπόγεια του Μαξίμου. [[Χειροκροτήματα από την πτέρυγα της Νέας Δημοκρατίας]] Το ομολόγησε, εξ άλλου, με κυνικό τρόπο ο Υπουργός κ. Βερναρδάκης, καθώς και ότι διακινείτε αυτές τις δημοσκοπήσεις, μέσα από ένα παρασύστημα που τρέφεται με κρατικό χρήμα και με διορισμούς στο δημόσιο. Κάπως έτσι φθάσαμε στο σημείο οι Υπουργοί σας να υβρίζουν χυδαία τη δικαιοσύνη και ο ίδιος ο Πρωθυπουργός να θεωρεί τη διάκριση των εξουσιών θεσμικό εμπόδιο. Θέλω να σας θυμίσω ότι στην πρώην Πρόεδρο του Αρείου Πάγου δώσατε κυβερνητική θέση, πριν καλά καλά κατέβει από την έδρα της! Δεν τηρήσατε ούτε καν τα στοιχειώδη προσχήματα. Πριν από λίγες ημέρες προχωρήσατε σε νέες επιλογές για την ηγεσία του Αρείου Πάγου, παραλείποντας άξιους δικαστικούς, που κοσμούν το δικαστικό Σώμα. Έχω πει ξανά και αισθάνομαι την ανάγκη να υπενθυμίσω για άλλη μία φορά ότι η δικαιοσύνη είναι το τελευταίο καταφύγιο του αδύναμου πολίτη, ο θεματοφύλακας των ατομικών και κοινωνικών δικαιωμάτων. Είναι τελικά η εγγύηση του πολιτεύματος. Εάν κλονισθεί η εμπιστοσύνη στη δικαιοσύνη, κλονίζεται η εμπιστοσύνη στις ίδιες τις δομές της κοινωνίας μας. Καμμία χώρα δεν μπορεί να προχωρήσει μπροστά χωρίς στοιχειώδη εμπιστοσύνη στους θεσμούς και σε όλα όσα διασφαλίζουν μία ευνομούμενη κοινωνία. Εμείς είμαστε κοντά στη δικαιοσύνη με το να είμαστε μακριά της, με το να αφήνουμε, δηλαδή, τους δικαστές απερίσπαστους να κάνουν τη δουλειά τους, αντί να παρεμβαίνουμε στο έργο τους ή φυσικά να κάνουμε ότι δεν καταλαβαίνουμε, όπως κάνετε εσείς, όταν τα ονόματα δικαστών και εισαγγελέων αναρτώνται σε διάφορες ιστοσελίδες που κάνουν βρώμικα και σκοτεινά παιχνίδια. Ποια σκοπιμότητα, άραγε, εξυπηρετούν όλα αυτά και τι δείχνουν τελικά; Είναι απολύτως προφανές και το καταλαβαίνει και η συντριπτική πλειοψηφία των Ελλήνων πολιτών. Δείχνουν την αγωνία σας να κρατηθείτε στην εξουσία, ελέγχοντας κάθε πτυχή της δημόσιας ζωής. Εδώ και τρία χρόνια λέτε διαρκώς ψέματα, βουλιάζοντας τη χώρα όχι μόνο σε οικονομική ύφεση, αλλά και σε πολιτική παρακμή. Δυστυχώς, το ίδιο επιλέγετε να κάνετε και σήμερα: Τραυματίζετε το δημοκρατικό πολίτευμα και αυτός είναι ένας ακόμα λόγος που η ετυμηγορία του ελληνικού λαού, όταν θα έρθει, θα είναι πολύ σκληρή μαζί σας. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, με τέτοια νοοτροπία είναι λογικό η Κυβέρνηση να θεωρεί φυσιολογικό το να συνομιλεί ο Υπουργός Εθνικής Άμυνας της χώρας επανειλημμένως με ισοβίτη για εμπόριο ναρκωτικών και να επαίρεται επιπλέον γι' αυτό και να μην ιδρώνει το αυτί κανενός όταν προκύπτουν στοιχεία που δείχνουν ότι επιχειρήθηκε χειραγώγηση της δικαστικής έρευνας, για να εξυπηρετηθούν πολιτικές σκοπιμότητες. Εμείς ζητάμε κάτι απλό: Θέλουμε η παρέμβαση του κ. Καμμένου να εξεταστεί σε βάθος, προκειμένου να δούμε αν πρόκειται απλά για μία επιπόλαιη αντίδραση ενός παρορμητικού Υπουργού, όπως λένε τώρα κάποιοι από εσάς, ή για συνειδητή παρέμβαση στη δικαιοσύνη, ή μήπως - το χειρότερο - για μία πρωτοφανή σκευωρία με σοβαρές και σκοτεινές πολιτικές προεκτάσεις. O μόνος τρόπος για να το μάθουμε αυτό είναι να γίνει μια έρευνα μέσω μιας εξεταστικής επιτροπής. Άλλωστε, όπως γνωρίζετε - φαντάζομαι - κύριε Υπουργέ και όπως θα γνωρίζουν και ο κ. Καμμένος και ο Πρωθυπουργός, η σχετική δικογραφία έχει διαβιβαστεί από τον αρμόδιο εισαγγελέα στη Βουλή, προκειμένου να αποφασίσει το Κοινοβούλιο, βάσει του Συντάγματος, για τα επόμενα βήματα, καθώς έκριναν οι εισαγγελικές αρχές ότι αυτές οι κατηγορίες δεν μπορούν να ελεγχθούν. Δεν έθεσαν, όμως και την υπόθεση στο αρχείο, όπως έχουν κάνει για άλλες υποθέσεις. Είναι μονόδρομος, λοιπόν, κύριοι Βουλευτές του ΣΥΡΙΖΑ, αν θέλουμε να μάθουμε την αλήθεια, να στηρίξετε την πρότασή μας και να μην αφήσετε αυτήν τη σκιά να πλανάται πάνω από τον Υπουργό της δικής σας Κυβέρνησης, να μάθουμε ακριβώς τι είπαν δώδεκα φορές - επαναλαμβάνω, δώδεκα φορές! - στο διάστημα μιας εβδομάδος ο κ. Καμμένος με τον ισοβίτη, τι είπαν σε αλλεπάλληλες επικοινωνίες συνολικής διάρκειας εικοσιενός λεπτών ο Υπουργός Εθνικής Άμυνας της Ελληνικής Δημοκρατίας με έναν καταδικασμένο έμπορο ναρκωτικών και ποιος είναι, επιτέλους, ο ρόλος αυτού του λιμενικού υπαλλήλου που μίλησε για πολιτικό σχέδιο για να κυβερνά δέκα χρόνια ο ΣΥΡΙΖΑ και ο Τσίπρας. Για λογαριασμό ποιου λειτούργησε ακριβώς; Ποιος κρύβεται από πίσω τους; Όλα αυτά πρέπει να εξεταστούν, όπως πρέπει επιτέλους να απαντηθούν και τα τρία ερωτήματα, τα οποία από την πρώτη μέρα έχω θέσει στον κ. Τσίπρα και ακόμα απάντηση δεν έχω λάβει. Τα επαναλαμβάνω, μήπως τυχόν φροντίσει ο κ. Τσίπρας να απαντήσει σήμερα: Είχε ο κ. Τσίπρας προηγούμενη ενημέρωση από τον κ. Καμμένο για τις επαφές του με τον ισοβίτη; Είχε την έγκρισή του ο κ. Καμμένος για να το πράξει; Είχε ο κ. Τσίπρας γνώση τού τι ειπώθηκε μεταξύ τους; Ναι ή όχι; Είναι τρία απλά ερωτήματα στα οποία αναμένω απλές απαντήσεις. Ο κ. Τσίπρας οφείλει να απαντήσει αν γνώριζε ή όχι. Το οφείλει και στους Βουλευτές του - σε εσάς - αλλά το οφείλει και στον ελληνικό λαό. Εάν γνώριζε, είναι απολύτως συνυπεύθυνος σε μία βαριά θεσμική εκτροπή. Εάν δεν γνώριζε τόσο καιρό που έχει αποκαλυφθεί η απαράδεκτη στάση του Υπουργού Άμυνας, θα έπρεπε ήδη να τον έχει αποπέμψει. Ο κ. Καμμένος μάς είχε πει - με τη γνωστή ποιότητα του πολιτικού λόγου που τον χαρακτηρίζει - αν έχουμε τα άντερα, να κάνουμε αίτημα για προανακριτική επιτροπή ή πρόταση μομφής. Του επιστρέφουμε την πρόκληση! [[Χειροκροτήματα από την πτέρυγα της Νέας Δημοκρατίας]] Πράγματι, θα ήθελα πολύ να είναι εδώ και να ακούει. Αν αυτός αισθάνεται καθαρός, ας ζητήσει ο ίδιος εξεταστική των πραγμάτων επιτροπή, για να φωτιστεί κάθε πτυχή αυτής της σκοτεινής υπόθεσης. Ειδικά τώρα, κύριε Υπουργέ, που η δικογραφία βρίσκεται στη Βουλή, γιατί δεν το κάνει; Ο ίδιος θα έπρεπε πρώτος να θέλει, να επιδιώκει να διερευνηθούν όλα αυτά και να μην μείνει καμμία σκιά, αλλά, βέβαια, αυτός είναι ο κ. Καμμένος. Υβρίζει και συκοφαντεί εκ του ασφαλούς, οχυρωμένος πίσω από τη βουλευτική του ασυλία. Εσείς, όμως, κυρίες και κύριοι συνάδελφοι του ΣΥΡΙΖΑ, γιατί τον καλύπτετε; Γιατί δεν θέλετε να απαντηθούν όλα αυτά; Δεν θέλετε να μάθετε αν ο κυβερνητικός σας εταίρος κινήθηκε εκτός του θεσμικού του ρόλου; Θέλετε να ακολουθεί και εσάς μία σκιά συγκάλυψης για κάποιον ο οποίος στο κάτω κάτω της γραφής δεν ανήκει και στο δικό σας κόμμα; Αναγκάζεστε, όπως λέτε μεταξύ σας, να τον «φορτωθείτε». Να τον «φορτωθείτε» στο ζήτημα των θρησκευτικών, όταν ο κ. Καμμένος πρωτοστάτησε στην αποπομπή του κ. Φίλη. Να ανέχεστε τις κακόγουστες φιέστες και τις διάφορες γραφικότητές του. Να ανέχεστε τον προκλητικό τρόπο ζωής του. Το να καταπιείτε, όμως, υπόνοιες για εμπλοκή του σε απόπειρα χειραγώγησης της δικαιοσύνης και ανάμειξη σε πολιτική σκευωρία, ε αυτό, κυρίες και κύριοι συνάδελφοι του ΣΥΡΙΖΑ, πάει πολύ. Είμαι πραγματικά περίεργος αν τελικά θα εμφανιστεί σήμερα ο κ. Τσίπρας να υπερασπιστεί τον κυβερνητικό του εταίρο ή αν θα κρυφτεί και πάλι, όπως παραμένει κρυμμένος δύο εβδομάδες τώρα και δεν τολμά καν να επισκεφτεί τις περιοχές του Σαρωνικού, που επλήγησαν από μία πρωτοφανή οικολογική καταστροφή. [[Χειροκροτήματα από την πτέρυγα της Νέας Δημοκρατίας]] Έχω παρακολουθήσει αρκετές φορές τον κ. Τσίπρα να παρέχει κάλυψη στον κ. Καμμένο. Ίσως συμβεί και σήμερα πάλι. Έδειχνε πάντα φοβισμένος και αμήχανος. Τι φοβόταν, όμως; Δεν έχει λόγο να φοβάται. Άλλωστε, ο ίδιος ο κ. Καμμένος έχει πει ότι «με τον Τσίπρα θα πάμε μέχρι τέλους». Κατά συνέπεια, από εδώ και στο εξής δεν θα αναφέρομαι σε Κυβέρνηση Τσίπρα - Καμμένου, αλλά σε Κυβέρνηση Καμμένου - Τσίπρα. [[Χειροκροτήματα από την πτέρυγα της Νέας Δημοκρατίας]] Παρακολουθώ επίσης τον κ. Τσίπρα να παρέχει κάλυψη, διά της σιωπής του και της απουσίας του, στον Υπουργό Ναυτιλίας, στον κ. Κουρουμπλή, ενώ βοά το πανελλήνιο για τις παραλείψεις και τα απανωτά δημόσια ψέματα που έχει πει για την οικολογική τραγωδία στον Σαρωνικό. Γιατί, άραγε, είναι ο κ. Κουρουμπλής τόσο πολύτιμος και πρέπει να στηριχθεί πάση θυσία; Ή μήπως, μεταξύ άλλων, είναι και η εμπλοκή του κ. Κουρουμπλή στην υπόθεση Καμμένου που εμποδίζει τον Πρωθυπουργό να κάνει το αυτονόητο, να τον θέσει εκτός Κυβέρνησης; Θα επανέλθω σε αυτό το ζήτημα στη συνέχεια. Πριν, όμως, φτάσουμε σε αυτό και επειδή το μόνο που ξέρετε να κάνετε είναι να πετάτε λάσπη και να αφήνετε υπονοούμενα - φαντάζομαι ότι το ίδιο θα κάνει και ο κ. Καμμένος σήμερα, όταν κάποια στιγμή εμφανιστεί στην Ολομέλεια - , σας λέω για να τελειώνουμε τα εξής: Η έρευνα για την υπόθεση του «NOOR 1» πρέπει να συνεχιστεί και να φτάσει μέχρι το τέλος. Σας υπενθυμίζω ότι το κύκλωμα αυτό εξαρθρώθηκε το 2014, επί δικών μας ημερών στην κυβέρνηση. Είναι κάτι το οποίο συστηματικά ξεχνάτε να πείτε. Όπου υπάρχουν ευθύνες, αυτές να αποδοθούν, όπως και αν λέγονται, όσο ισχυροί και αν είναι αυτοί οι οποίοι εμπλέκονται. Στις δημοκρατικές χώρες, όμως, τις αποφάσεις αυτές τις παίρνει η δικαιοσύνη. Δεν τις παίρνει ούτε ο Τσίπρας ούτε ο Μητσοτάκης ούτε ο Καμμένος! [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, η Κυβέρνησή σας μας λέει ότι εφόσον μία υπόθεση εξετάζεται από τη δικαιοσύνη, δεν μπορεί - δεν πρέπει ενδεχομένως - να εξετάζεται από τη Βουλή. Γνωρίζετε κι εσείς, κύριε Υπουργέ, ότι αυτό είναι και ψευδές και παραπλανητικό. Το Σύνταγμα προβλέπει την εξεταστική επιτροπή ως μέσο κοινοβουλευτικού ελέγχου και απόδοσης πολιτικών και όχι ποινικών ευθυνών. Σας θυμίζω ότι η ελληνική δικαιοσύνη εξέταζε και τον δανεισμό των κομμάτων και τον δανεισμό των μέσων ενημέρωσης. Η ελληνική δικαιοσύνη εξέταζε και εξετάζει τις υποθέσεις του «Ερρίκος Ντυνάν» και του ΚΕΕΛΠΝΟ. Ο Γιάννος Παπαντωνίου ελεγχόταν και εξ όσων γνωρίζω, ελέγχεται ακόμη από την ελληνική δικαιοσύνη. Σε όλες αυτές τις περιπτώσεις, όμως, η δικαιοσύνη είχε επιληφθεί των υποθέσεων. Συγκροτήθηκαν ταυτοχρόνως εξεταστικές και προανακριτικές επιτροπές και καλώς συγκροτήθηκαν. Τα επιχειρήματά σας, λοιπόν, δείχνουν πόσο εκτεθειμένοι είστε και πόσο ευάλωτοι αισθάνεστε. Είστε επίσης και πολιτικά ανέντιμοι, γιατί ενώ εμείς έχουμε ψηφίσει όλες τις προτάσεις για σύσταση εξεταστικής επιτροπής, εσείς δεν έχετε ψηφίσει καμμία δική μας πρόταση και αυτό τα λέει όλα. Η διερεύνηση όλων των θεμάτων είναι το καθήκον της αλήθειας που έχω και που έχουμε όλοι απέναντι στον ελληνικό λαό και αυτό δεν έχει καμμία απολύτως σχέση με κανένα είδος ρεβανσισμού, το οποίο δεν πρόκειται να επιτρέψω σε κανέναν να υιοθετήσει. Τα επιχειρήματά σας, λοιπόν, είναι προφάσεις εν αμαρτίαις και λειτουργείτε - επαναλαμβάνω - με δύο μέτρα και δύο σταθμά. Εμείς υπερψηφίσαμε όλες τις προτάσεις σας και αυτές που αφορούσαν περιόδους διακυβέρνησης της Νέας Δημοκρατίας, διότι δεν φοβόμαστε κάτι. Θέλουμε να χυθεί φως παντού. Δεν έχουμε τίποτα να κρύψουμε και αν κάποιο στέλεχός μας είναι αναμεμειγμένο σε οποιαδήποτε επιλήψιμη πράξη, ας υποστεί τις συνέπειες. Γιατί δεν κάνετε κι εσείς το ίδιο; Θεωρείτε ότι δεν υπάρχει ζήτημα; Λέτε σοβαρά ότι δεν υπάρχει ζήτημα; Οι συνομιλίες, οι οποίες είδαν το φως της δημοσιότητας, προκαλούν ρίγος σε κάθε δημοκρατικό σκεπτόμενο πολίτη. Ο λιμενικός ανακριτικός υπάλληλος λέει ευθέως ότι επιδίωξη δική του είναι να πληγεί ο Μητσοτάκης και να κυβερνά δέκα χρόνια ο ΣΥΡΙΖΑ και ο αρμόδιος Υπουργός Ναυτιλίας δεν έχει καν - προσέξτε - διατάξει τον πειθαρχικό του έλεγχο. Πρόκειται, βέβαια, κατά διαβολική σύμπτωση για τον ίδιο κ. Κουρουμπλή που παραμένει κολλημένος στην καρέκλα του και ας έχει μαυρίσει τη θάλασσα και τις ακτές της Αττικής! [[Χειροκροτήματα από την πτέρυγα της Νέας Δημοκρατίας]] Σας ρωτώ, λοιπόν, ευθέως: Δεν πρέπει να διερευνηθεί αυτή η υπόθεση για να μην υπάρχει ίχνος υποψίας ότι οποιοσδήποτε μπορεί να σχεδίαζε μια τέτοια αθλιότητα; Μπορούμε να αφήσουμε να επικρέμεται και η παραμικρή υποψία; Εγώ σας το λέω τελείως ειλικρινά: Αν ακουγόταν κάποιος να λέει ότι όλα αυτά τα έχει οργανώσει ο Μητσοτάκης για να κυβερνά για δέκα χρόνια, θα ήμουν ο πρώτος που θα ζητούσα σε βάθος διερεύνηση αυτής της υπόθεσης, για να μην μείνει καμμία σκιά να κρέμεται πάνω μου! [[Χειροκροτήματα από την πτέρυγα της Νέας Δημοκρατίας]] Θα στρεφόμουν πρώτος εγώ εναντίον εκείνου που θα το έλεγε για να προστατέψω όχι μόνο τη δική μου τιμή, αλλά και την τιμή ολόκληρου του πολιτικού κόσμου, για να μην δίνεται η αίσθηση ότι η πολιτική στον τόπο μας εμπλέκεται σε υποθέσεις του βαθέως υποκόσμου. Εσείς, κύριε Τσίπρα και κύριε Καμμένε - φαντάζομαι ότι ακούτε από κάπου αυτά τα οποία λέω - γιατί δεν κάνετε το ίδιο; Γιατί δεν ζητάτε να χυθεί άπλετο φως σε αυτήν την αθλιότητα που ακούστηκε; Εσείς, τελικά, κυρίες και κύριοι της κυβερνητικής Πλειοψηφίας, γιατί δεν το ζητάτε; Πού χάθηκε στην πορεία το δήθεν ηθικό πλεονέκτημα της Αριστεράς; Φυσικά, «ο κόσμος το έχει τούμπανο». Αν υπερψηφίσετε την πρόταση για σύσταση εξεταστικής επιτροπής, ενδεχομένως η κυβερνητική συνοχή να δοκιμαστεί, ενδεχομένως η Κυβέρνηση να πέσει, να χάσετε τις εκλογές και πάνω από τους μισούς να πάτε σπίτια σας! Έχετε γίνει όμηροι ο ένας του άλλου. Δεθήκατε τόσο πολύ που τραβάτε ο ένας τον άλλον στον βυθό. Αυτό που μπορώ να σας διαβεβαιώσω είναι ότι σε αυτόν τον μοιραίο εναγκαλισμό εμείς δεν θα σας προσφέρουμε σωσίβιο. Διπλές πλειοψηφίες, όπου θα παριστάνετε εκ του ασφαλούς οι μεν τους προοδευτικούς, οι δε τους υπερπατριώτες, να τις ξεχάσετε! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Από εδώ και εμπρός, ό,τι φέρνετε προς ψήφιση θα πρέπει να έχει την έγκριση και τη στήριξη όλης της κυβερνητικής Πλειοψηφίας. Αν δεν την έχει, εμείς δεν θα μπαίνουμε στην ουσία της συζήτησης. Αφού διαλέξατε Καμμένο, θα πάτε μέχρι τέλους με τον Καμμένο. Κυρίες και κύριοι Βουλευτές, κλείνω με την εξής επισήμανση: Η χώρα - το έχουμε πει πολλές φορές, αλλά δυστυχώς επιβεβαιωνόμαστε συνέχεια - βρίσκεται σε έναν πρωτοφανή, επικίνδυνο θεσμικό κατήφορο. Η Ελλάδα πέρασε πολλά για να γίνει μία στέρεη, προηγμένη ευρωπαϊκή δημοκρατία. Είναι χρέος όλων μας να μη γυρίσουμε στο σκοτεινό παρελθόν. Είναι χρέος όλων μας να προστατεύσουμε τη νομιμότητα και τους δημοκρατικούς θεσμούς και να δείξουμε την προσήλωσή μας στο ότι η Ελλάδα θα συνεχίσει να είναι μια ευνομούμενη χώρα, όπου θα πρυτανεύουν το κράτος δικαίου και η διάκριση των εξουσιών. Πρέπει να δείξουμε ότι υπάρχει ισχυρό Κοινοβούλιο και ανεξάρτητη δικαιοσύνη και ότι δεν γίνονται συνταγματικές εκπτώσεις. Η υπόθεση Καμμένου δεν μπορεί και δεν επιτρέπεται να δηλητηριάζει άλλο τον δημόσιο βίο. Οι συνάδελφοι του ΣΥΡΙΖΑ έχουν μια μοναδική ευκαιρία να αποδείξουν ότι θέλουν να επανορθώσουν τη βλάβη που προκλήθηκε στους θεσμούς απ' αυτή την υπόθεση. Τους καλώ να συμφωνήσουν με το αίτημά μας και να δείξουν εμπράκτως ότι επιθυμούν τη διερεύνηση αυτής της υπόθεσης και την αποκάλυψη της αλήθειας. Δείξτε, κυρίες και κύριοι Βουλευτές του ΣΥΡΙΖΑ, ότι έχετε ευαισθησία για τη νομιμότητα, για την ηθική τάξη. Δείξτε πολιτική αξιοπρέπεια. Μη γίνεστε συνένοχοι σε μια σκοτεινή μεθόδευση. Μην εκτίθεστε ηθικά στα μάτια των πολιτών. Ξέρετε, όσο και αν κρύβεται κανείς από την αλήθεια, κάποια στιγμή αυτή τον συναντάει. Αυτή η συνάντηση δεν θα είναι ευχάριστη. Σας επισημαίνω πως όταν θα γίνει αυτό, εμείς πάλι εδώ πέρα θα είμαστε. Σας ευχαριστώ πολύ.
Ευχαριστώ. Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, ήταν φανερό από την αρχή της συνεδρίασης ότι η συζήτηση, θα περιστραφεί γύρω από άλλα θέματα διότι νομίζω ότι έχει γίνει συνείδηση σε όλους εκείνους που κατέθεσαν την πρόταση για σύσταση εξεταστικής επιτροπής ότι βρίσκονται στο κενό και μάλιστα «με τη βούλα» της δικαιοσύνης. Κακιά μέρα, όμως, διάλεξε ο Αρχηγός της Αξιωματικής Αντιπολίτευσης να μιλήσει για το ναυτικό ατύχημα, διότι πριν από λίγες ώρες ο Δήμαρχος του Ελληνικού - Αργυρούπολης - που φαντάζομαι ότι είναι προσκείμενος στο κόμμα σας - μίλησε για αισθητά αποτελέσματα στη διαδικασία της απορρύπανσης. Δηλαδή ένας δήμαρχος ο οποίος δεν είναι φιλικά προσκείμενος στην Κυβέρνηση, αναγνωρίζει τις εργώδεις προσπάθειες που έχουν καταβληθεί, ούτως ώστε να αρθούν οι συνέπειες αυτού του ατυχήματος. Όμως το σοβαρό ζήτημα που ανακύπτει, κύριοι συνάδελφοι, είναι το εξής: Εάν βρισκόμασταν σ' αυτή την Αίθουσα και κάναμε αυτή τη συζήτηση πριν από την έκδοση του πορίσματος του Εισαγγελέα Εφετών κ. Δρακουμάτσου, θα μπορούσα να καταλάβω και να δικαιολογήσω υπερβολές, αστοχίες και παραπλανητικά σχόλια. Μάλιστα, άκουσα από τον Κοινοβουλευτικό Εκπρόσωπο της Χρυσής Αυγής ότι και εγώ έχω συνομιλήσει με τον ισοβίτη Γιαννουσάκη. Να δούμε τι άλλο θα ακούσουμε! Τι άλλο θα ακούσουμε από τους κατά σύστημα ψευδόμενους της Χρυσής Αυγής. Nα δούμε. Το πόρισμα, όμως, κυρίες και κύριοι Βουλευτές, έχει κομβική σημασία για την παρούσα συζήτηση και για το αίτημα που έχετε υποβάλει για εξεταστική επιτροπή, διότι το πόρισμα βάζει στο αρχείο τη μήνυση του ισοβίτη, κατά φυσικών προσώπων και μάλιστα κατά της Εισαγγελέως κ. Τζίβα, αποδεχόμενο ότι δεν υπάρχει φυσικός αυτουργός για τα αδικήματα για τα οποία ο συγκεκριμένος κρατούμενος τους κατηγορεί. Δεν υπάρχει! Ερχόσαστε, λοιπόν, εσείς σήμερα και λέτε ότι υπάρχει θέμα που πρέπει να εξετάσει η Βουλή σχετικά με τους ηθικούς αυτουργούς. Καταλαβαίνετε σε τι απόλυτη παρανόηση - για να μην πω τρέλα - βρισκόμαστε; Δεν υπάρχουν φυσικοί αυτουργοί, αλλά μας λέτε να εξετάσουμε θέμα ηθικών αυτουργών. Μα, αφού δεν υπάρχουν φυσικοί αυτουργοί! Δεν το καταλαβαίνετε;
Το αδίκημα η εξεταστική επιτροπή το καθορίζει.
Παρακαλώ πολύ.
Λέτε και κάτι άλλο το οποίο είναι εξίσου παράλογο. Λέτε ότι η υπόθεση δεν μπήκε στο αρχείο για τον κ. Καμμένο και για τον λιμενικό υπάλληλο. Δεν μπήκε. Μα, καταλάβατε, λοιπόν, ότι ο εισαγγελέας εφετών…
Καθορίζεται στην επιτροπή το αδίκημα. Η Βουλή το καθορίζει.
Κύριε Αθανασίου, έπονται ομιλητές της παράταξής σας. Παρακαλώ μην ξαναδιακόψετε. Υπάρχουν ομιλητές. Θα εξελιχθεί όλη την ημέρα συζήτηση. Ό,τι θέλετε θα το ανασκευάσετε. Σας παρακαλώ πάρα πολύ. Με συγχωρείτε, κύριε Υπουργέ. Προχωρήστε.
Για τον Υπουργό και Βουλευτή κ. Καμμένο, είχε αρμοδιότητα να εξετάσει ο εισαγγελέας εφετών τα περαιτέρω ή έπρεπε να κάνει αυτό που έκανε, με βάση το Σύνταγμα, δηλαδή να παραπέμψει την υπόθεση στη Βουλή, διά μέσου της Εισαγγελίας του Αρείου Πάγου και του Υπουργείου Δικαιοσύνης, ώστε να αποφανθεί η Βουλή, αν θα αρθεί η ασυλία του και τα λοιπά; Όσον αφορά τον λιμενικό υπάλληλο, είχε καμμία αρμοδιότητα ο εισαγγελέας εφετών, καθ' ην στιγμήν αυτός ο λιμενικός υπάλληλος είναι στη δικαιοδοσία του ναυτοδικείου να προχωρήσει στα περαιτέρω; Τι είναι αυτά που ακούμε; Τι είναι αυτά τα περίεργα νομικά που ακούμε σε αυτή την Αίθουσα; Επιτέλους ευθυγραμμιστείτε με την πραγματικότητα! Και η πραγματικότητα λέει το απλό, ότι η ψευτομήνυση του Γιαννουσάκη πήγε στο αρχείο. Το καταλάβατε ή δεν το καταλάβατε ακόμα;
Κύριε Υπουργέ, τα φυσικά πρόσωπα…
Εσείς συνεχίζετε. Συνεχίζετε, λοιπόν, και σας ξαναλέω.
Τα πολιτικά πρόσωπα…
Τι θέλετε, κύριε Αθανασίου; Είσαστε ένας έγκριτος νομικός. Μην κατεβαίνετε «στου κακού τη σκάλα». Όταν δεν υπάρχουν φυσικοί αυτουργοί, πώς να υπάρξουν ηθικοί αυτουργοί; Επιτέλους, μπορώ να μάθω; Δηλαδή υπήρχε ηθικός αυτουργός χωρίς φυσικό αυτουργό; Έχουμε τρελαθεί εντελώς;
Κύριε Κοντονή. Παρακαλώ, μην κάνετε διάλογο.
Η πρόκληση τέλεσης αδικήματος. Άλλο το αδίκημα.
Εσείς είσαστε εκτός τόπου και χρόνου. Δεν σας καταλαβαίνω καθόλου. Αρμοδίως την έστειλε, σας το εξήγησα, διότι αυτή τη δουλειά θα πρέπει να την κάνει η Βουλή ή ο προϊστάμενος του ναυτοδικείου. Δεν καταλαβαίνετε τα στοιχειώδη; Δεν είχε αρμοδιότητα.
Παρακαλώ πολύ. Διά του Προέδρου γίνεται η συζήτηση. Δεν γίνεται από την Αίθουσα και από τον Υπουργό. Παρακαλώ πολύ, ησυχάστε. Συνεχίστε, κύριε Υπουργέ.
Είπε, όμως, και κάτι άλλο ο αξιότιμος Πρόεδρος της Νέας Δημοκρατίας, σχετικά με μια ερμηνεία για το Σύνταγμα και τη σύσταση των εξεταστικών επιτροπών. Εύλογο είναι το ερώτημα. Αυτή την ερμηνεία που μας παρουσίασε σήμερα, πότε την ανακάλυψε; Την ανακάλυψε στα έδρανα της Αντιπολίτευσης; Διότι εγώ θυμάμαι από τα κυβερνητικά έδρανα ότι δεν ενστερνίζετο αυτές τις ερμηνείες. Επομένως, εδώ έχουμε μετατόπιση και «οβιδιακή μεταμόρφωση». Για να μην πω το άλλο, κοιτάξτε, κυρίες και κύριοι συνάδελφοι, είναι πολύ εύκολο να λέτε από τη θέση της Αξιωματικής Αντιπολίτευσης ότι εσείς υπερψηφίσατε όλες τις προτάσεις που κατέθεσε η Κυβέρνηση. Δεν θα κριθείτε από αυτό, θα κριθείτε από το εάν υπερψηφίζατε τις προτάσεις που κατέθετε ο ΣΥΡΙΖΑ ως αντιπολίτευση, όταν ήσασταν εσείς κυβέρνηση και είχατε τότε τη δυνατότητα συστάσεως εξεταστικής επιτροπής. Διότι σήμερα είτε τις ψηφίσετε είιτε δεν τις ψηφίσετε, οι εξεταστικές επιτροπές που προτείνει η Κυβέρνηση θα προχωρήσουν και θα παραγάγουν το έργο που πρέπει να παραγάγουν. Επομένως αφήστε τα αυτά τα υποκριτικά στην άκρη. Θέτετε, όμως, κάποια ερωτήματα για τη σύσταση των εξεταστικών επιτροπών και της συγκεκριμένης. Μας λέτε, για παράδειγμα, ότι πρέπει αυτή η εξεταστική επιτροπή - είναι στην παράγραφο 2 της πρότασής σας - να διερευνήσει τι πραγματικά ειπώθηκε. Κοιτάξτε, εάν δεν καταλαβαίνετε τι ρωτάτε, εγώ σας λέω ότι στην καλύτερη περίπτωση είναι κάτι εντελώς αναπόδεικτο, ό,τι θέλει ο καθένας μπορεί να πει. Εάν μάλιστα λάβουμε υπ' όψιν μας αυτά εδώ τα τερατώδη, τα οποία έχουμε ακούσει από τον Γιαννουσάκη, για τα οποία υπήρξε κρίση του εισαγγελέα εφετών, τι άλλο θέλουμε να ακούσουμε από εσάς, παρά μόνο να βάλουμε τα γέλια; Άλλο ερώτημα: Υπήρχαν, λέει, άλλες συζητήσεις και επαφές πέραν των δώδεκα τηλεφωνικών συνδιαλέξεων; Αυτά τα πράγματα έχουν απαντηθεί. Έχει πει κανένας ότι ειπώθηκε κάτι διαφορετικό; Δεν καταλαβαίνουμε, δηλαδή, τα ερωτήματα αυτά, αναπάντητα από τη μια και από την άλλη πεδίο συκοφάντησης. Και μας κάνει εντύπωση ότι εμμένετε σε αυτές τις αιτιάσεις και σε αυτά τα αιτήματα συνεχώς. Σας ξαναλέω: η δικαιοσύνη μίλησε. Τελικά τη δικαιοσύνη τη λαμβάνετε υπ' όψιν σας ή την επικαλείστε όποτε εσείς θεωρείτε ότι ευνοούνται οι απόψεις σας ή την χαϊδεύετε όπου εσείς νομίζετε ότι η Κυβέρνηση βρίσκεται σε μια τριβή μαζί της; Αυτή είναι η πραγματική συνεισφορά της Κυβέρνησης: να σέβεται τις αποφάσεις της δικαιοσύνης. Και σας καλούμε να κάνετε το ίδιο. Μην χτίζετε, λοιπόν, παλάτια στην άμμο, διότι η δικαιοσύνη απεφάνθη και απεφάνθη οριστικά και αμετάκλητα επί του θέματος αυτού. Κυρίες και κύριοι συνάδελφοι, ξέρουμε πολύ καλά αυτή την υπόθεση. Ξέρουμε για τους δύο και πλέον τόνους καθαρής ηρωίνης, που αυτό σημαίνει ότι θα πολλαπλασιάζετο η ποσότητα. Ξέρουμε ότι αυτή η ποσότητα θα σκορπούσε το θάνατο σε νέα παιδιά, αγόρια και κορίτσια. Ξέρουμε ότι δεν ήταν μόνο για εδώ. Και επίσης, ότι έχουμε εφτά νεκρούς σε αυτή την υπόθεση.
Κύριε Υπουργέ, θα σας δώσω επιπλέον δυο λεπτά.
Ναι, ναι. Από την πρώτη στιγμή, λοιπόν, σας είπα, εάν ο κ. Καμμένος είχε προτρέψει τον συγκεκριμένο κρατούμενο, όχι να πράξει τα νόμιμα, όχι να δώσει στοιχεία και να λάμψει η αλήθεια, αλλά κάτι άλλο, τότε θα είχατε κάθε λόγο να τον κατηγορήσετε. Εδώ, όμως, συνέβη ακριβώς, το αντίθετο. Ο Υπουργός Εθνικής Άμυνας προέτρεψε τον κατηγορούμενο να δώσει στοιχεία, να αποκαλυφθεί η αλήθεια και να δούμε, επιτέλους, αυτό το κομμάτι, το οποίο δεν μπόρεσε να το διευκρινίσει η δικαιοσύνη: ποιος ήταν ο επικεφαλής αυτού του κυκλώματος. Αυτό τέλος πάντων να διευκρινιστεί. Γι' αυτό τον κατηγορείτε; Ή υπάρχει ένα θέμα, που άκουσα, ηθικής τάξεως, γιατί ένας Υπουργός προτρέπει έναν ισοβίτη να συνδράμει τη δικαιοσύνη στο έργο της; Αυτό είναι το πρόβλημα;
Είναι και αυτό.
Εάν είναι αυτό, με συγχωρείτε, εάν λέτε ότι είναι αυτό…
Και αυτό.
Παρακαλώ!
…ένας Υπουργός προέτρεψε έναν κατηγορούμενο να συνδράμει τη δικαιοσύνη, για να ρίξει φως σε μια υπόθεση ναρκωτικών δυο τόνων ηρωίνης, και αυτό είναι πρόβλημα, τότε λυπάμαι για εσάς που το λέτε μέσα στην Αίθουσα του Κοινοβουλίου. Λυπάμαι για λογαριασμό σας! [[Θόρυβος από την πτέρυγα της Νέας Δημοκρατίας]] Όμως θα ήθελα πολύ να μου πείτε εάν εσείς βρισκόσασταν στη θέση του Καμμένου, τι θα λέγατε σε αυτόν τον κρατούμενο; Θα του λέγατε «δεν σου μιλάω, σου κλείνω το τηλέφωνο»;
Εσείς το κάνετε επανειλημμένως.
Εσείς πόσες φορές το κάνατε;
Σας παρακαλώ.
Όταν μάλιστα αυτός ο κρατούμενος εκφράζει φόβο για τη ζωή του, γιατί ξέρει ότι έχουν πεθάνει άλλοι επτά πριν από αυτόν. Αυτά όλα εσείς τα βάζετε στην άκρη και λέτε ότι το πρόβλημα είναι η συνομιλία. Κυρίες και κύριοι συνάδελφοι, θέλω να σας πω το εξής: Το καταλάβαμε απ' την αρχή ότι εδώ έχουμε να κάνουμε με μια κωμική όπερα, όπως λέμε στα Επτάνησα, με «όπερα μπούφα». Το καταλάβατε κι εσείς. Γι' αυτό ακούμε για το ταξίδι του Καμμένου στο Λονδίνο, γι' αυτό ακούμε για το ναυάγιο στη Σαλαμίνα, γι' αυτό ακούμε διάφορα πράγματα άσχετα με την υπόθεση και θα ακούσουμε κι άλλα. Έχουμε υπομονή. Εκείνο, όμως, που πρέπει εσείς να αντιληφθείτε είναι ότι δεν μπορείτε και δεν σας επιτρέπετε να γίνεστε ιμάντες μεταβίβασης επιχειρηματικών συμφερόντων. Γιατί σας θυμίζω μόνο αυτό: Η όλη υπόθεση ξεκίνησε όταν η οικονομική αστυνομία προέβη σε έλεγχο στα γραφεία του κ. Μαρινάκη. Δεν ξέρω αν ήταν έλεγχος ρουτίνας ή κάτι άλλο. Δεν το γνωρίζω. Από εκείνου, όμως, του σημείου είχαμε πυρ ομαδόν από τον Τύπο που ελέγχει ο κ. Μαρινάκης και ακολούθησε μετά από σαράντα οκτώ ώρες ανακοίνωση της Νέας Δημοκρατίας. Τι είναι αυτό; Σύρεστε πίσω από επιχειρηματικά συμφέροντα ή δεν σύρεστε; Γιατί ο κ. Τζαβάρας έκανε μια ερώτηση. Είπε ότι η Κυβέρνηση θα πρέπει να αποδεχτεί…
Παρακαλώ, ολοκληρώστε, κύριε Υπουργέ.
Τελειώνω, κύριε Πρόεδρε. Η Κυβέρνηση θα πρέπει να αποδεχτεί τον ρόλο της Αξιωματικής Αντιπολίτευσης να κάνει κριτική. Βεβαίως και τον αποδεχόμαστε. Εσείς θα πρέπει να τον αποδεχτείτε, να κάνετε κριτική και να μην σύρεστε πίσω από επιχειρηματικά συμφέροντα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και επειδή θέλω να τελειώσω με κάτι…
Παρακαλώ, κλείστε.
Ναι. Απευθύνομαι, κύριε Παπαθεοδώρου, σε εσάς. Ξέρετε ότι σας εκτιμώ και πάντοτε με προσοχή σας ακούω. Σήμερα κάνατε ένα λάθος. Καταθέσατε ένα κείμενο της εφημερίδας «DOCUMENTO», της κ. Κατή, στο οποίο διαλαμβάνονται δημοσιογραφικές πληροφορίες για κάποια στοιχεία του υπομνήματος της κ. Τζίβα. Το πόρισμα, λοιπόν, δεν το έχει κανένας κι ούτε μπορεί να το έχει. Το δεύτερο είναι ότι αυτό που είπατε εσείς, ότι δήθεν επιβεβαίωσε η κ. Τζίβα την αγωνία του Γιαννουσάκη για την επίσκεψή της στο κατάστημα κράτησης, περιλαμβάνεται στο πόρισμα. Εγώ δεν ξέρω αν περιλαμβάνεται στο πόρισμα, γιατί δεν το έχω δει. Σίγουρα όμως, κύριε Παπαθεοδώρου, δεν περιλαμβάνεται στο δημοσίευμα της εφημερίδας «DOCUMENTO». Όταν, λοιπόν, ερχόμαστε εδώ και επικαλούμαστε τέτοιου τύπου έγγραφα, σας παρακαλώ να είμαστε περισσότερο προσεκτικοί.
Κύριε Πρόεδρε, θα ήθελα τον λόγο επί προσωπικού.
Το ξέρω ότι είστε. Δεν απευθύνω προσωπική μομφή. Γιατί ζητάτε τον λόγο επί προσωπικού;
Παρακαλώ, ολοκληρώστε.
Σας παρακαλώ, όμως. Όπως, επίσης, είπα και προηγουμένως ότι αναφέρατε ότι μεταθέσαμε εσπευσμένα τη διευθύντρια του καταστήματος κράτησης. Σας λέω, λοιπόν, ότι η κ. Γέρου ήταν και παραμένει στη θέση της. Σας παρακαλώ, λοιπόν, κριτική να ακούμε, αλλά να την ακούμε με βάση υπαρκτή και συγκεκριμένα στοιχεία, για να μπορούμε να συζητάμε. Διαφορετικά δεν μπορεί να γίνει τέτοια συζήτηση. Ευχαριστώ, κύριε Πρόεδρε.
Κύριε Πρόεδρε.
Τι θέλετε, κύριε Παπαθεοδώρου; Για ένα ήσσονος σημασίας ζήτημα πέντε φορές από το πρωί έχετε ανταλλάξει κουβέντες. Κάντε μια δήλωση, κάντε κάτι, πείτε μας μέχρι να έρθει στο Βήμα ο Πρόεδρος κ. Θεοδωράκης.
Πραγματικά, επειδή ο κύριος Πρόεδρος έρχεται στο Βήμα, να πω το εξής: Όχι μόνο δεν είπα περί αγωνίας. Είπα ότι επιβεβαιώνεται το γεγονός ότι έφτασε καθυστερημένα. Όχι ότι ρωτούσε. Κοιτάξτε τα Πρακτικά. Μην ξανακάνουμε αυτή τη συζήτηση. Είπα ότι επιβεβαιώνει ότι έφτασε καθυστερημένα. Κάποιος δεν την είχε στείλει στη σωστή φυλακή. Κοιτάξτε το λίγο αυτό.
Κύριε Πρόεδρε, μισό λεπτό.
Παρακαλώ πολύ. Μα τι;
Άργησα να μιλήσω - είχα προγραμματίσει να μιλήσω γύρω στη μία - ακριβώς γιατί ζήτησα τα Πρακτικά της ομιλίας και τα έχω εδώ. Δεν λέτε αυτό. Λέτε αυτό που σας διάβασα προηγουμένως.
Ωραία. Να διορθωθούν τα Πρακτικά.
Σας παρακαλώ, λοιπόν, ένα λάθος το οποίο έγινε από εσάς, μη το συνεχίζετε.
Καλώς. Γίνεται διόρθωση των Πρακτικών κατά την τελευταία στιχομυθία που διευκρινίσατε το ζήτημα. Κύριε Θεοδωράκη, έχετε τον λόγο.
Ευχαριστώ, κύριε Πρόεδρε, και περαστικά σας. Νόμιζα, για να είμαι ειλικρινής, ότι τα είχα ακούσει όλα. Όμως, ο κ. Κοντονής είχε τη σωστή πρόταση. Τι πρότεινε ο κ. Κοντονής; Προσέξτε, παραμένει Υπουργός Δικαιοσύνης της Κυβέρνησης. Είπε να μαγνητοφωνούμε τις συνδιαλέξεις των Υπουργών με τους ισοβίτες και μετά να αποφασίζουμε αν αυτό που λέει ο Υπουργός είναι σωστό ή όχι.
Είπα εγώ να μαγνητοφωνούμε;
Επιτρέψτε μου, κύριε Κοντονή, αυτό είπατε. Είπατε να ακούμε πρώτα τι λένε στους ισοβίτες. Πώς να ακούμε; Θα έχει ο καθένας μας ένα αφτί μέσα στη φυλακή; Είπατε «να ακούμε τι λένε οι Υπουργοί και μετά να κρίνουμε για την πράξη τους». Θέλω, όμως, να ξεκινήσω από ένα άλλο σημείο. Θέλω να σας διαβάσω είκοσι λέξεις, ειπωμένες από έναν νεαρό πολιτικό, που αναζητούσε στην αρχή της καριέρας του στήριξη στον ακροδεξιό χώρο. Διαβάζω: «Δεν μπορεί να υπάρχουν απόβλητοι Έλληνες, περιθωριοποιημένοι πατριώτες, πολίτες β΄ κατηγορίας. Ας θέσουμε τέρμα σε αυτόν τον πολιτικό ρατσισμό». Είναι απόσπασμα της εισήγησης του κ. Καμμένου στο συνέδριο της Νέας Δημοκρατίας το 1994. Οι απόβλητοι Έλληνες είναι οι χουντικοί και, για να μην αφήσει τότε καμμία αμφιβολία γι' αυτό που πρότεινε ο κ. Καμμένος, όταν τον ρώτησαν οι δημοσιογράφοι «τι εννοείς», απάντησε το 1994: «Ναι, ζητώ την αποφυλάκιση των πρωταιτίων του Πραξικοπήματος». Και βέβαια δεν ήταν μια μεμονωμένη ενέργεια. Ο κ. Καμμένος συνεργάστηκε - και είναι γνωστό - με τον Γεωργαλά, τον Γκέμπελς της χούντας. Έχτισε την πολιτική του καριέρα, πλασάροντας διάφορες θεωρίες συνομωσίας, μεταξύ των οποίων η κορυφαία, ίσως, ότι πίσω από την 17 Νοέμβρη κρύβεται το ΠΑΣΟΚ του Ανδρέα Παπανδρέου. Τα χρόνια κύλησαν και φθάσαμε στο 2015, όποτε ο κ. Καμμένος έγινε στυλοβάτης, πυλώνας της διακυβέρνησης των ΣΥΡΙΖΑ - ΑΝΕΛ, μιας διακυβέρνησης, που θα μπορούσε να είχε ως σύμβολο τη φωτογραφία με τον κ. Τσίπρα, την αγκαλιά με τον κ. Τσίπρα στις εξέδρες της Αθήνας. Ας πάμε, όμως, στην υπόθεση που είναι αφορμή για τη σημερινή μας συζήτηση. Τι έχουμε; Έχουμε έναν Υπουργό Αμύνης - δεν μας ενδιαφέρει το περιεχόμενο - , που δώδεκα φορές, όχι μία, συνομιλεί με έναν ισοβίτη. Δώδεκα φορές από είκοσι ένα λεπτά. Έχουμε, λοιπόν, έναν Υπουργό που συνομιλεί δώδεκα φορές με έναν ισοβίτη και τον πιέζει να καταθέσει εναντίον ενός συγκεκριμένου προσώπου. Έγκριτοι συνταγματολόγοι, καθηγητές νομικής, χωρίς να μπουν στην ουσία της υπόθεσης είναι κατηγορηματικοί, κύριοι της Κυβέρνησης. Οι εκπρόσωποι της εκτελεστικής εξουσίας δεν μπορούν να μιλούν με κατηγορούμενους, πόσω μάλλον με καταδικασμένους σε ισόβια.
…(δεν ακούστηκε)
Είναι συγκεκριμένοι. Δεν τους ξέρετε; Κάνετε κακές παρέες. Να σας πω εγώ μερικούς που μπορείτε να μάθετε. Γράφει, λοιπόν, ο συνταγματολόγος κ. Σταύρος Τσακυράκης, ότι η διάκριση των εξουσιών απαγορεύει - προσέξτε - σε έναν Υπουργό οποιαδήποτε επαφή με κάποιον που είναι στα χέρια της δικαιοσύνης. Προφανώς, λοιπόν, απαιτούμε εξηγήσεις από τον κ. Καμμένο, αλλά και από τον κ. Κοντονή, ο οποίος υπερασπίζεται αυτήν την πρακτική του Υπουργού, γνώριζε αυτήν τη συμπεριφορά και ως Υπουργός Δικαιοσύνης, που θα έπρεπε να γνωρίζει τους νόμους και το Σύνταγμα, υπερηφανεύεται γι' αυτήν τη συμπεριφορά του κ. Καμμένου. Βέβαια γνωρίζουμε ότι και οι εξεταστικές σπάνια φέρνουν αποτελέσματα, για να είμαστε ειλικρινείς, και οι πολίτες έχουν δίκιο να είναι λίγο καχύποπτοι με αυτές τις εξεταστικές. Όμως αυτή είναι μία από τις περιπτώσεις που τα πράγματα είναι ξεκάθαρα, είναι σχετικά εύκολα και η Βουλή πρέπει να πάρει θέση και όχι να συγκαλύψει παρακρατικές συμπεριφορές. Είναι σαφές, κυρίες και κύριοι, ότι ο κ. Καμμένος ήθελε να παρέμβει στην υπόθεση, ήθελε να καθοδηγήσει την έρευνα. Γιατί, όμως; Εύλογο ερώτημα. Ίσως γιατί η Κυβέρνηση θέλει να παίζει παιχνίδια εξουσίας με εχθρούς και φίλους. Καλοί οι επιχειρηματίες όταν εμφανίζονται και διεκδικούν τηλεοπτική άδεια, κακοί οι επιχειρηματίες όταν δεν στηρίζουν την Κυβέρνηση. Και ο κ. Καμμένος, ως βαρύ πιστόλι, αναλαμβάνει να συνετίσει και να τιμωρήσει τους επιχειρηματίες που δεν συνεργάζονται. Άλλωστε στα χρόνια της υπουργίας του έχει αποδείξει ότι μπορεί να λέει τα πάντα, να κάνει τα πάντα και κανείς να μην τον ελέγχει. Υπάρχουν αστείες δηλώσεις: «Ο ΕΝΦΙΑ» - δήλωση του κ. Καμμένου - «είναι ένας φόρος που οι Έλληνες δεν πρέπει να πληρώσουν και προσωπικά δεν έχω πληρώσει ποτέ τον ΕΝΦΙΑ και δεν σκοπεύω να τον πληρώσω». Υπάρχουν ρατσιστικές δηλώσεις, όπως τότε που παραλλήλισε τον γάμο των ατόμων του ίδιου φύλου με κτηνοβασία. Υπάρχουν επικίνδυνες δηλώσεις, όπως τότε που είπε ότι δεν θα ψηφίσει ποτέ να δοθεί η ιθαγένεια στα παιδιά μεταναστών που γεννήθηκαν στη χώρα μας. Και το έκανε βέβαια. Υπάρχουν δηλώσεις που προκαλούν τη νοημοσύνη των πολιτών, όπως τότε που ψήφισε το πρωί την αύξηση του ΦΠΑ στα νησιά και μετά πήγε στη Σύρο και δήλωσε: «Η αύξηση του ΦΠΑ είναι μία πράξη εγκληματική, είναι μία πράξη αντισυνταγματική». Τι να πρωτοθυμηθεί κανείς από τον βίο και την πολιτεία του κ. Καμμένου! Κυνήγησε - και δεν είναι ίσως δευτερευούσης σημασίας - με αγωγές εκατομμυρίων δημοσιογράφους, επειδή δεν του άρεσαν αυτά που έγραφαν. Δύο εκατομμύρια ζήτησε από τον Ανδρέα Πετρουλάκη, για να τρομοκρατήσει, βέβαια, όχι τον Ανδρέα - δεν θα τα κατάφερνε έτσι κι αλλιώς - αλλά για να τρομοκρατήσει όσους άλλους δημοσιογράφους σκέφτονται να του κάνουν κριτική. Δυστυχώς, για τον κ. Καμμένο στην Αθήνα υπάρχουν ακόμη δικαστές, υπάρχουν ακόμη δικαστίνες και τον Ιούλιο η αγωγή του κ. Καμμένου απορρίφθηκε. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Το πολιτικά σημαντικό, όμως, κυρίες και κύριοι, είναι ότι οι δηλώσεις και οι πράξεις του κ. Καμμένου έχουν τη στήριξη της Κυβέρνησής σας. Ακόμη και το κόμμα σας, ο ΣΥΡΙΖΑ, και τα κομματικά ΜΜΕ όχι μόνο δεν ασκούν κριτική, αλλά προβάλουν πάντα θετικά όλες τις δράσεις του κ. Καμμένου. Κορυφαίο παράδειγμα: η επίσκεψη του κ. Καμμένου με Βουλευτές της Χρυσής Αυγής και του ΣΥΡΙΖΑ σε Καστελόριζο και Ρω. Ούτε εδώ υπήρξε η ελάχιστη κριτική. Παρεμπιπτόντως, βέβαια, να πω στον κ. Καμμένο που μπήκε στην Αίθουσα ότι οι στολές παραλλαγής που συνηθίζει να φοράει δεν κάνουν τον πατριώτη. Ο πατριώτης φαίνεται από αλλού. Ο κ. Καμμένος εκπροσωπεί τον μεσαίωνα της πολιτικής. Είναι φοβικός με τους πρόσφυγες, με τα παιδιά των προσφύγων, με τους ομοφυλόφιλους, με τα ανθρώπους των άλλων θρησκειών, με τους άλλους λαούς. Και τον Ιούλιο, το ξέρετε, για να γιορτάσει τη νίκη Τσίπρα στο χρέος, που μόνο αυτός είδε, ανάρτησε στο twitter γραβάτα με φαλλούς. Και μόλις ξεσηκώθηκε το σύμπαν, έβαλε μπροστά - και θέλω να βάλω μία άλλη πτυχή εδώ, της προσωπικότητας - τον ανήλικο γιο του, ότι αυτός έκανε την ανάρτηση. Τέτοιο θάρρος! Και για τα ψώνια στα Λονδίνα φταίει η ανήλικη κόρη. Θέλω, όμως, να κάνω μία στάση εδώ, γιατί το θέμα το θεωρώ πολιτικό. Έχει το δικαίωμα ένας πολιτικός να παίζει σε καζίνο; Έχει το δικαίωμα ένας Υπουργός, ένας υπουργός προστάτης των φτωχών - για να ξέρουμε και για τι μιλάμε - να παίζει ρουλέτα; Το έψαξα. Οι νομικές απόψεις διίστανται. Καταλήγω στο εξής: Καθένας έχει το δικαίωμα να δαπανά τα χρήματά του εκεί που αυτός θέλει, άλλος σε πολυτελή ταξίδια, άλλος σε μακρινά ταξίδια. Για τους πολιτικούς, όμως, υπάρχουν δύο προϋποθέσεις: Να μην είναι λεφτά του κράτους - φαντάζομαι ότι συμφωνούμε όλοι - και να μην είναι λεφτά από άγνωστα πορτοφόλια. Ρωτώ, λοιπόν, τον κ. Καμμένο και θα έχει τη δυνατότητα πιστεύω να μου απαντήσει συγκεκριμένα: Στο τελευταίο «πόθεν έσχες» το σύνολο των τραπεζικών του λογαριασμών έχουν 8.500 ευρώ. Δικαιολογεί αυτό το ποσό όλο αυτό που βλέπουμε, τις διακοπές στις Άλπεις, τα κότερα, τα ψώνια στα ακριβότερα μαγαζιά του Λονδίνου, τα παιχνίδια στο καζίνο; Ποιοι είναι οι χρηματοδότες αυτής της ζωής; Και κυρίως, υπάρχει ένα άλλο ζήτημα. Πώς τα καταφέρνει κάποιος, το πρωί κλάμα στα παράθυρα για τους φτωχούς συνταξιούχους και για τους ανθρώπους που χάνουν τα σπίτια τους και το βράδυ όλα στο κόκκινο; Πόσο θράσος πια;
Και στο μαύρο!
Περιμένουμε, λοιπόν, τις εξηγήσεις του κ. Καμμένου, αν και ξέρουμε από τώρα την απάντησή του. Θα είναι ύβρεις, ύβρεις, ύβρεις, γιατί δεν στάθηκε ποτέ ικανός για μια σοβαρή πολιτική αντιπαράθεση. Για το Ποτάμι και για μένα, το ξέρετε, είχε μόνο ψέματα και συκοφαντίες από την πρώτη μέρα που εμφανιστήκαμε. Έφτασε στο σημείο - και προσέξτε, είναι λίγο αστείο - τη μια μέρα να ψηφίζει στη Βουλή την απαλλαγή Παπαντωνίου - τη θυμάστε - και την επόμενη να κατηγορεί εμάς - που είχαμε φέρει και είχαμε αποκαλύψει τους λογαριασμούς του Παπαντωνίου στη Βουλή και δεν ψηφίσαμε την απαλλαγή Παπαντωνίου - για συνεργάτη του κ. Παπαντωνίου. Κυρίες και κύριοι του ΣΥΡΙΖΑ, δεν θεωρώ πιθανό ότι θα σκίσετε τις φωτογραφίες που δείχνουν αγκαλιασμένους τον κ. Τσίπρα με τον κ. Καμμένο, σαν τα αντρόγυνα που κάποια στιγμή χωρίζουν και ψαλιδίζουν τις φωτογραφίες τους. Ο ένας θα καλύπτει τον άλλον. Και ο κ. Τσίπρας, δυστυχώς, θα συνεχίσει να λέει ότι είναι φυσικό ένας Υπουργός Αμύνης να μην ασχολείται με την άμυνα σε αυτήν τη χώρα, αυτή τη στιγμή, αλλά να ξενυχτάει μιλώντας με έναν ισοβίτη, προσπαθώντας να επηρεάσει την εξέλιξη μιας σοβαρής υπόθεσης. Είναι φανερό, όμως, ότι ο κ. Τσίπρας αισθάνθηκε ανασφάλεια το καλοκαίρι μετά από τόσες γκάφες του κ. Καμμένου και του έχει επιβάλει μια σιωπή για κάποιο διάστημα. Η σιωπή, όμως, κυρίες και κύριοι, δεν σβήνει την ιστορία. Και η ιστορία δεν θα γράψει τις ψευδο - επαναστατικές ατάκες στο twitter κάποιων Υπουργών ή τις δήθεν αντισυστημικές κορώνες στα παράθυρα. Θα γράψει - και αυτό θα ξέρουν τα εγγόνια σας - ότι κυβερνήσατε, για όσο κυβερνήσατε, αγκαζέ με την έξαλλη, ψεκασμένη ακροδεξιά. Δώσατε έδαφος στη συντήρηση. Και να σας δώσω ένα τελευταίο παράδειγμα, ένα εθνικό παράδειγμα: Ποια είναι η εθνική γραμμή, κυρίες και κύριοι συνάδελφοι, για το σκοπιανό; Ποια είναι; Για να διευκολύνω λίγο, επειδή είναι εκτός της ημερήσιας ατζέντας, είναι σύνθετη ονομασία, με γεωγραφικό προσδιορισμό του όρου «Μακεδονία». Αυτό έλεγε μέχρι πρότινος ο ΣΥΡΙΖΑ. Αυτό ξέρω εγώ. Αυτό λένε τα βιβλία. Ο κ. Καμμένος, όμως, δίνει συνεντεύξεις και χαρακτηρίζει προδότες όσους ακολουθούν και έχουν αυτή τη γραμμή. Και ρώτησα τον κ. Τσίπρα: «Πείτε μας, έχει αλλάξει η εθνική γραμμή; Έχει αλλάξει η γραμμή του ΣΥΡΙΖΑ»; Και μου απάντησε ότι δεν είναι του παρόντος. Είναι ντροπή, λοιπόν, για όλους εσάς, που κάποτε υποστηρίζατε τη σύνθετη ονομασία, τώρα να σκύβετε το κεφάλι και να σύρεστε και σε αυτό, όπως σε όλα τα άλλα, από τον κ. Καμμένο. Αλλά αυτά έχουν, κυρίες και κύριοι συνάδελφοι, οι δεσμοί με τους ακροδεξιούς εθνικιστές. Κάποια στιγμή τους μοιάζεις. Σας ευχαριστώ.
Ευχαριστούμε τον Πρόεδρο της Κοινοβουλευτικής Ομάδας του Ποταμιού για την ακρίβεια στον χρόνο. Όπως πάντα, ήταν συνεπής.
Κύριε Πρόεδρε, θα ήθελα τον λόγο επί προσωπικού.
Ναι, κύριε Υπουργέ, σας ακούμε.
Κύριε Πρόεδρε, ξαναζητώ τον λόγο, γιατί για ακόμα μια φορά ο κ. Θεοδωράκης επανέλαβε τα ίδια ψεύδη στη Βουλή, παρ' ότι του έχω κοινοποιήσει στα Πρακτικά της Βουλής τελεσίδικες αποφάσεις ότι αυτά στα οποία αναφέρεται είναι απόλυτα ψευδή. Θυμίζω κατ' αρχάς ότι ο κ. Θεοδωράκης ήταν αυτός που προέβαλλε την Χρυσή Αυγή. Ήταν αυτός που με ποτήρι της Χρυσής Αυγής στο χέρι έπαιρνε συνέντευξη στον κ. Μιχαλολιάκο και του έκανε διαφήμιση ως δημοσιογράφος και πριν αναλάβει την προεδρία του κόμματος, που έχει εναπομείνει με τέσσερις Βουλευτές συμπεριλαμβανομένου και του ιδίου. Θέλω, λοιπόν, να πω ακόμα μια φορά στη Βουλή - γιατί ακούστηκε και από τον κ. Παναγούλη, είχε ακουστεί και από τον Πρόεδρο, τον κ. Λεβέντη - ότι αυτό που αναφέρεται περί του Γεωργαλά αποτελεί ψεύδος, όπως επίσης και αυτό που αναφέρεται για τη 17 Νοέμβρη στο βιβλίο που είχα γράψει, σε σχέση με τον Ανδρέα Παπανδρέου, είναι ψευδές. Με 300.000 ευρώ είχε καταδικαστεί ο «ΔΟΛ» τελεσίδικα από το εφετείο γι' αυτήν την υπόθεση. Νέα καταδικαστική απόφαση για τον Γεωργαλά και για την 17 Νοέμβρη σε σχέση με τον Παπανδρέου ή με στελέχη της Αριστεράς το 2014- απόφαση του πρωτοδικείου - με 10.000 ευρώ αποζημίωση. Τρίτη καταδικαστική. Διότι ο κ. Θεοδωράκης - αν θυμάστε - επειδή επί της υποθέσεως δεν είπε απολύτως τίποτα, γιατί δεν έχει να πει τίποτα απολύτως…
Αφού δεν ήσασταν μέσα.
…ανεβαίνει στο Βήμα και αναπαράγει κουτσομπολίστικες εφημερίδες τις οποίες διαβάζει. Λοιπόν το πρώτο που ζητώ είναι να ζητήσει συγγνώμη αυτή τη στιγμή από τη Βουλή και να διαβάζει τελεσίδικες αποφάσεις σε σχέση με αυτά που αναφέρει περί Γεωργαλά και περί 17 Νοέμβρη για Παπανδρέου. Δεύτερον, όσον αφορά το θέμα της προσωπικής μου ζωής, θα θυμάστε ότι ο κ. Θεοδωράκης και κάποιοι άλλοι από εδώ κουνούσαν το χέρι με το περίφημο πρωτοσέλιδο του κ. Παπαχρήστου για το «FOUR SEASON» κατηγορώντας με ότι χαλάω δημόσιο χρήμα και ούτω καθ' εξής. Απόφαση η οποία κοινοποιήθηκε χθες στον κ. Παπαχρήστο τον καταδικάζει για συκοφαντική δυσφήμιση 68.223,49 ευρώ διότι απεδείχθη ότι όλο αυτό ήταν ένα κατασκευασμένο ψέμα, όπως κατασκευασμένα ψέματα ήταν και αυτά τα οποία βγάλανε την προηγούμενη εβδομάδα, ότι δηλαδή έμεινα σε πανάκριβο ξενοδοχείο χρεώνοντας το δημόσιο. Χρέωσα την πιστωτική μου κάρτα. Είναι ίδια μ' αυτή σ' αυτή την απόφαση. Και κύριε Θεοδωράκη, ψάξτε τις φορολογικές μου δηλώσεις και το «πόθεν έσχες» μου και θα δείτε ότι τα χρήματα με τα οποία μπήκα στην Βουλή έχουν μειωθεί, αλλά έχω τη δυνατότητα, τουλάχιστον, να πληρώνω κάποιες φορές όταν πηγαίνω σε ταξίδια στο εξωτερικό, που έχω την ευκαιρία να συνοδεύομαι από τη σύζυγό μου, από την τσέπη μου το ξενοδοχείο μου και τα έξοδά μου. Όσον αφορά τα περί καζίνο, θα δείτε στις επόμενες εξελίξεις που θα έχουμε στα δικαστήρια ότι αναφέρεστε σε ένα κλαμπ, στο οποίο με τον κ. Γιακουμάτο - πού είναι ο κ. Γιακουμάτος - πρωτομπήκαμε το 1994 και με κάποιους Βουλευτές της Νέας Δημοκρατίας, που έχει μέσα μία αίθουσα για να βλέπεις αγώνες, που έχει εστιατόριο, που έχει μπαρ και περνάς κάποιες ώρες. Τώρα αν βρέθηκε μέσα στα πλαίσια της παρακολουθήσεως να με βγάλουν φωτογραφία μπροστά από τη ρουλέτα, έχω να σας πω ότι δεν παίζω τα λεφτά του ελληνικού λαού, κύριε Θεοδωράκη. Δεν παίζω τα λεφτά του ελληνικού λαού. Ακόμα μια φορά οι πληροφοριοδότες σας θα πληρώσουν. Ας βγει ο Παπαχρήστος που κρύβεται. Χθες πήγε ο δικαστικός επιμελητής στην «ΕΛΕΥΘΕΡΙΑ ΤΟΥ ΤΥΠΟΥ» και η πρώτη απάντηση ήταν ότι δεν «δουλεύει εδώ» και μετά «αφήστε να του επιδώσουμε την αγωγή». Θα πρέπει να μάθετε, λοιπόν, ότι θα πρέπει να σέβεστε τις δικαστικές αποφάσεις και τέτοιου είδους λασπολογία μη τη χρησιμοποιείτε. Αν έχετε πολιτικά επιχειρήματα, ανεβείτε και με πολύ μεγάλη ευχαρίστηση να αντιπαρατεθούμε. Προαγωγός της ακροδεξιάς είστε εσείς. Ουδέποτε υπήρξαν τα στοιχεία αυτά που λέτε σαν αληθή στοιχεία. Έχουν τελεσιδικήσει με αποφάσεις. Και τέλος πάντων, σε αυτή εδώ την Αίθουσα οφείλετε να σέβεστε τις τελεσίδικες αποφάσεις της δικαιοσύνης. Τα καταθέτω για τα Πρακτικά.
Ελάτε, κύριε Θεοδωράκη. Έχετε τον λόγο για ένα λεπτό κι εσείς, παρακαλώ.
Θα είμαι πολύ σύντομος. Δεν θα επαναλάβω τα γνωστά. Θα μείνω μόνο σε ένα. Πρώτον, θα καταθέσω στα Πρακτικά τις δηλώσεις του κ. Καμμένου σε συνέδριο της Νέας Δημοκρατίας για την αποφυλάκιση των χουντικών, όπως και τις συνεντεύξεις του εκείνες τις μέρες, τις ολοσέλιδες συνεντεύξεις του, σε εφημερίδες της παράταξης.
Δεν υπήρχαν συνεντεύξεις επί Νέας Δημοκρατίας το 1994, κύριε Θεοδωράκη.
Προσέξτε. Θα απαντήσω μόνο σε ένα ζήτημα, γιατί πρέπει να έχεις πάρα πολύ θράσος να πηγαίνεις στο Καστελόριζο και στη Ρω αγκαλιά με τους χρυσαυγίτες και να λες ότι κάποιοι άλλοι κάνουν πολιτική που είναι κοντά σε αυτούς. Είναι δύσκολες οι μέρες αυτές, κύριε Καμμένε. Έχουμε την επέτειο από τη δολοφονία του Φύσσα και πρέπει να ξέρετε ότι «Οι Πρωταγωνιστές» η εκπομπή που λέτε, ήταν η εκπομπή που λίγες μέρες μετά τη δολοφονία του Φύσσα αποκάλυψε αυτό το έγκλημα και την ομάδα που το έκανε.
Αγκαλιά με τον Μιχαλολιάκο.
Ακούστε με μισό λεπτό. Σας άκουσα κι εγώ. Οι περισσότεροι μάρτυρες που σήμερα αποκαλύπτουν το έγκλημα της εγκληματικής ομάδας της Χρυσής Αυγής σε σχέση με τον Φύσσα ήταν οι μάρτυρες που μίλησαν στους «Πρωταγωνιστές». Είμαστε υπερήφανοι γι' αυτή τη δουλειά που κάναμε, είμαστε υπερήφανοι για τη δημοσιογραφική αρτιότητα αυτής της δουλειάς και κυρίως γιατί πολύ νωρίτερα, ακόμα και από τη Βουλή, αφυπνιστήκαμε σε μια μεγάλη υπόθεση που είναι η δράση των εγκληματικών ομάδων της Χρυσής Αυγής στην Αθήνα.
Ευχαριστώ.
Κύριε Πρόεδρε, θα ήθελα τον λόγο.
Κύριε Κοντονή, δεν αναφέρθηκε κάτι σε εσάς.
Αναφέρθηκε σε κακές παρέες. Εγώ δεν θα...
Δεν είναι, όμως, θέμα επί προσωπικού αυτή τη στιγμή. Μην αρχίσουμε, σας παρακαλώ, την κουβέντα.
Εγώ τα παρακάμπτω, κύριε Θεοδωράκη, αυτά που είπατε, ότι δεν κάνω καλές παρέες κ.λπ.. Κάνω τις παρέες που κάνω. Θέλω, όμως, να αναφερθώ σε κάτι που είπατε γιατί έχει σημασία, σε σχέση με τη γνωμοδότηση του κ. Τσακυράκη. Κατά πρώτον, θέλω να ξέρετε ότι εγώ τρέφω μεγάλο σεβασμό στο πρόσωπο του Σταύρου Τσακυράκη, του πανεπιστημιακού και αγωνιστή την περίοδο της αντιδικτατορικής πάλης. Όμως, στο συγκεκριμένο θέμα ο κ. Τσακυράκης κάνει λάθος, γι' αυτό και είναι ο μοναδικός που εκφράζει επιστημονικά μια τέτοια άποψη. Κανένας άλλος επιστήμονας δεν έχει πει κάτι παρεμφερές. Διότι παρέμβαση, κύριε Θεοδωράκη, στη δικαιοσύνη, δεν είναι όταν ένας Υπουργός ή μέλος της εκτελεστικής εξουσίας προτρέπει έναν κρατούμενο να βοηθήσει τη δικαιοσύνη. Παρέμβαση στη δικαιοσύνη είναι όταν ένα μέλος της εκτελεστικής εξουσίας παρεμβαίνει σε δικαστικό λειτουργό για να διαμορφώσει τη δικανική του πεποίθηση. Αυτό είναι παρέμβαση. Να ξεχωρίσουμε, λοιπόν, τα περί παρεμβάσεως και να μην βαφτίζουμε το κρέας ψάρι. Σας παρακαλώ πάρα πολύ, καινοφανείς επιστημονικές απόψεις ακόμα και έγκριτων επιστημόνων οι οποίες, όμως, δεν τυγχάνουν της αποδοχής της επιστημονικής κοινότητας να μην προβάλλονται στην Αίθουσα του Κοινοβουλίου ως θέσφατο, τουλάχιστον.
Θα ήθελα τον λόγο, κύριε Πρόεδρε.
Κύριε Θεοδωράκη, αρχίζουμε τη συζήτηση και δεν νομίζω ότι το επιτρέπει...
Υπάρχει πολύ συγκεκριμένη αναφορά. Θέλετε δηλαδή, κύριε Κοντονή, να μας πείτε ότι εσείς εκφράζετε την επιστημονική νομική κοινότητα, ότι εσείς εκφράζετε τους συνταγματολόγους και όχι ο Σταύρος Τσακυράκης;
Μα, κύριε Θεοδωράκη, αυτό είπα; Όχι βέβαια. Δεν μπορεί να γίνει σοβαρή συζήτηση έτσι.
Σας λέω, λοιπόν, ότι οι καθηγητές Νομικής και οι συνταγματολόγοι που έχουν ερωτηθεί επί του θέματος - και δεν είναι μόνον ο Σταύρος Τσακυράκης - λένε ότι δεν μπορούν οι άνθρωποι της εκτελεστικής εξουσίας - και είναι λογικό - , δεν μπορούν οι Υπουργοί να παρεμβαίνουν στις δικαστικές υποθέσεις και να συνομιλούν με κατηγορούμενους, πόσω μάλλον με ισοβίτες.
Είναι ξεκάθαρο. Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Βασίλης Λεβέντης για δεκαπέντε λεπτά.
Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, το θέμα για το οποίο κληθήκαμε σήμερα να συζητήσουμε είναι η ενδεχόμενη συγκρότηση εξεταστικής επιτροπής για την υπόθεση του κ. Καμμένου, υπόθεση γνωστή ως «NOOR 1». Επειδή υπάρχει το εκατόν πενήντα τρία, δεν βλέπω και νόημα στη συζήτηση. Έτσι δεν είναι; Τώρα γιατί έκαναν την πρόταση οι Βουλευτές της Νέας Δημοκρατίας, αυτό ας μας το εξηγήσουν. Εγώ παρακολούθησα την ομιλία του κ. Μητσοτάκη, που ζητάει επίμονα την παραίτηση του κ. Κουρουμπλή, ζητάει επίμονα την εξεταστική για τον Καμμένο. Θυμάμαι, όμως και τις ημέρες της Νέας Δημοκρατίας και δεν θυμάμαι να παραιτήθηκε ο κ. Πολύδωρας, όταν καήκαν τριάντα άτομα στην Ηλεία. Ευαισθησία δεν νομίζω να υπήρξε. Επομένως, ζητούν ευαισθησία, ενώ οι ίδιοι έδειχναν αναισθησία. Υπάρχει ένα άλλο πρόβλημα. Τα έβαλαν μαζί μου κάποιοι αξιωματικοί του Λιμενικού, επειδή ζήτησα κάποιο «ξήλωμα». Είχα εγώ τίποτα προσωπικό μαζί τους; Εγώ πιστεύω ότι μέσα σε κάθε Υπουργείο είτε είναι Αστυνομία είτε είναι Λιμενικό είτε είναι τελωνεία υπάρχει μια ομάδα ανθρώπων, οι οποίοι είναι διεφθαρμένοι. Η αντικατάσταση ενός Υπουργού μη νομίζετε ότι θεραπεύει το ζήτημα. Εάν το πιστεύετε αυτό, είστε πεπλανημένοι. Αν όντως, λοιπόν, θέλουμε να καθαρίσουμε την Ελλάδα και να δουλέψει η δημόσια μηχανή, πρέπει να δημιουργηθεί ένα συντονιστικό όργανο που να πάει για τους σεισμούς, για τις πλημμύρες, για τις φωτιές, για τις εκτεταμένες ρυπάνσεις να πάρει τους φακέλους με το τι έχουν κάνει την τελευταία δεκαετία οι αρμόδιοι και εκεί θα βρούμε όχι «λαβράκια», θα βρούμε «ιχθυόσκαλες». Η Νέα Δημοκρατία δεν είχε Υπουργό Ναυτιλίας; Αυτός ο κ. Κουντούρης δεν είχε τα πλοία του επί του δικού σας Υπουργού; Δεν έπαιρνε άδειες; Ήταν καλά τα πλοία τότε, είχαν καλές λαμαρίνες; Απλά, το ατύχημα έγινε επί του ΣΥΡΙΖΑ. Μπορούσε κάλλιστα να είχε γίνει επί των ημερών σας. Εάν θέλετε να θεραπεύσουμε την Ελλάδα, να την καθαρίσουμε, πρέπει να σταματήσει αυτός ο τρόπος διακυβέρνησης: δηλαδή, ένας Υπουργός, κομματικοί υφιστάμενοι, διεφθαρμένη ιεραρχία και περιμένουμε το ατύχημα. Και όταν έρθει το ατύχημα, αρχίζουμε να το δικαιολογούμε. Αυτή είναι η αποστολή της πολιτικής εξουσίας, να δικαιολογεί τα αδικαιολόγητα. Στις φωτιές τι είπα; Εάν είχαμε αγοράσει έξι αεροπλάνα, θα είχαμε επέμβει πολύ ταχύτερα, ενώ τώρα θα χρειαστεί το κόστος σαράντα αεροπλάνων για να επουλώσουμε τις πληγές των πληγέντων. Αυτή είναι η Ελλάδα. Η Ελλάδα είναι «στερνή μου γνώση να σε είχα πρώτα». Εάν ο κ. Μητσοτάκης θέλει να γίνει Πρωθυπουργός νομίζοντας ότι αλλάζοντας Υπουργεία αλλάζει και το κράτος, να ξέρει ότι το κράτος είναι βαθύ, είναι κομματικό, είναι διεφθαρμένο. Είναι εκείνο το κράτος για το οποίο δηλώνει η Νέα Δημοκρατία ότι δεν θα απολυθεί κανείς. Είναι το κράτος για το οποίο ο Τσίπρας λέει να φέρω από τη Γερμανία εργάτες να τους βάλω στο δημόσιο. Είναι εκείνοι οι συμβασιούχοι που θέλουν μονιμοποίηση. Μόνο γι' αυτό νοιάζεται ο Τσίπρας, να μεγαλώσει το κράτος. Τις ίδιες θέσεις εργασίας εάν έβρισκε στον ιδιωτικό τομέα, θα του έδινα συγχαρητήρια. Μόνο, όμως, στο δημόσιο νομίζει ότι είναι εργαζόμενοι, όλοι οι άλλοι δεν είναι. Οι κύριοι αξιωματικοί του Λιμενικού, το blogspot «Λιμενικά Νέα» με καθυβρίζουν. Εγώ τους τιμώ όλους. Απλά θέλω να μπει μια διακοινοβουλευτική επιτροπή να ελέγξει τους φακέλους των τελευταίων δέκα ετών. Αυτό μόνο θέλω. Εάν διαπιστώσω, όμως, κομματικές διοικήσεις, εάν διαπιστώσω προστατευομένους, κ.λπ., πρέπει να ξηλωθούν. Τελεία και παύλα! Εάν και αυτή τη φορά προστατευθούν οι κομματικοί, πάει η Ελλάδα! Σας λέω το παράδειγμα του κ. Πολύδωρα. Γιατί δεν παραιτήθηκε ο Πολύδωρας στις φωτιές, παρά μίλαγε για ανέμους; Και τώρα είναι με τον ΣΥΡΙΖΑ ο Πολύδωρας. Το ξέρετε;
Πού είναι, κύριε Πρόεδρε;
Πήγε στο ΕΣΡ, για να τον βάλει ο Τσίπρας.
Δεν πήγε ποτέ.
Η Νέα Δημοκρατία αντέδρασε. Θα είχε μπει. Θέλω να πω δυο πράγματα, να ξεκαθαρίσουμε το θέμα με τους λιμενικούς. Τους τιμώ όλους, αλλά, είτε λιμενικοί είναι είτε υπηρεσίες περιβάλλοντος είναι είτε υπηρεσίες για τους σεισμούς είναι, πρέπει να μπει έλεγχος. Έχετε κάνει τόσα χρόνια κομματικές διοικήσεις, αδρανείς, παχυδερμικές και αναποτελεσματικές. Μάλλον τα πιάνουν οι περισσότεροι, για να φέρονται έτσι και να κυκλοφορούν σαπάκια. Πώς αλλιώς εξηγείται αξιωματικοί του Λιμενικού να δίνουν πιστοποιητικά αξιοπλοΐας σε σαπάκια; Πώς αλλιώς εξηγείται; Επί όλων των κυβερνήσεων, κύριοι! Ερχόμαστε στις δημοσκοπήσεις. Την προηγούμενη εβδομάδα είχε μια δημοσκόπηση η εφημερίδα «ΠΡΩΤΟ ΘΕΜΑ». Διαβάζουμε απ' έξω: «Η Ένωση Κεντρώων 2,7%». Διαβάζουμε μέσα, που γράφει ο διενεργήσας τη δημοσκόπηση τι συνέβη. Γράφει: «Ένωση Κεντρώων: 3,2% έως 4,3%».
Έγινε αναγωγή.
Έγινε αναγωγή. Αυτός εδώ γιατί δεν κάνει αναγωγή; Διότι θέλει να γράψει ότι είναι εκτός η Ένωση Κεντρώων. [[Γέλωτες στην Αίθουσα]] Γελάτε; Γελάει ο κύριος συνάδελφος. Γελάτε για θέματα δημοκρατίας. Εντάξει, θα σας τιμωρήσει ο λαός. Ήδη στις δημοσκοπήσεις αρχίζετε και παίρνετε το κεκλιμένο προς τα κάτω. Το ίδιο κάνει και η εφημερίδα «ΤΑ ΝΕΑ». Η εφημερίδα «ΤΑ ΝΕΑ» δεν γράφει λέξη για την Ένωση Κεντρώων μπροστά, μόνο περιποιούνται πάρα πολύ την κ. Γεννηματά, προφανώς γιατί θέλετε δεκανίκι. Την ημέρα των εκλογών θέλετε συμπλήρωμα. Γράφουν μέσα στη σελίδα 21 «ΤΑ ΝΕΑ»: «Η Ένωση Κεντρώων με εκτίμηση ψήφου 3,4 αν είχαμε εκλογές, θα έδιναν τη μάχη της εισόδου στο Κοινοβούλιο και από τη δική τους επιτυχία θα καθοριζόταν και η δυνατότητα αυτοδυναμίας της Νέας Δημοκρατίας.». Το καταθέτω αυτό στα Πρακτικά, διότι η Νέα Δημοκρατία τώρα τι θέλει; Θέλει, ει δυνατόν, να πεθάνω εγώ, μήπως γίνει αυτοδύναμη. Σας καταθέτω και αυτά που προανέφερα για τους λιμενικούς. [[Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τους σέβομαι τους λιμενικούς. Δεν σέβομαι όσους απ' αυτούς είναι διεφθαρμένοι. Εγώ θα προστατεύσω σαν Βασίλης Λεβέντης και το κόμμα μας, η Ένωση Κεντρώων, τους υπαλλήλους τους τίμιους. Όμως, δεν διατίθεμαι οι ανέντιμοι να κρύβονται στο πλήθος των εντίμων. Αυτό δεν το ανέχομαι. Ο κ. Τσίπρας λέει ότι στο μέσο του 2018 η χώρα βγαίνει στις αγορές. Να πάρουμε τις κουβέντες του κ. Τσίπρα μέχρι τώρα να τις ζυγίσουμε. Πριν από δύο μήνες έλεγε ότι θα πάρει μείωση για το χρέος και QE. Τι πήρε εκ των δύο, να μην πω, σέβομαι την Αίθουσα. Μετά έλεγε ότι μετά τις γερμανικές εκλογές θα πάρει μείωση για το χρέος. Τώρα οι γερμανικές εκλογές βγήκαν, κύριοι της Κυβέρνησης, λίγο δυσανάγνωστες και μάλλον, αντί να πάρουμε διευκολύνσεις για το χρέος, και εκεί δεν ξέρω τι να πω ότι θα πάρουμε. Μερικοί θέλουν κι έξοδο της χώρας από το ευρώ, το ξέρετε. Θέλω να πω στην Κυβέρνηση κάτι - και στην όποια κυβέρνηση, γιατί δεν ξέρω πόσο καιρό θα έχουμε αυτή την Κυβέρνηση - εάν η Ελλάδα αυτή τη στιγμή δεν κάνει όλες τις μεταρρυθμίσεις να κλείσει τα στόματα αυτών που θέλουν μέσα στη Γερμανία να μας πετάξουν εκτός ευρώ, αν δεν κάνουμε όλες τις μεταρρυθμίσεις, κινδυνεύει η Ελλάδα αυτή τη στιγμή, γιατί ανεβαίνουν στο πηδάλιο κατά 99% άνθρωποι που δεν αγαπούν πολύ την Ελλάδα και δεν θα την περιμένουν. Αυτό έχω να πω. Να το προσέξουμε αυτό. Θα ήθελα να πω και κάτι άλλο. Αν μία κυβέρνηση, με τα λάθη της, βγάλει τη χώρα από το ευρώ, θα είναι εθνικό έγκλημα, θα είναι κάτι για το οποίο οι επόμενες γενιές δεν θα μας συγχωρήσουν, αν δηλαδή με λάθη των κυβερνώντων η χώρα βγει εκτός ευρώ. Καλύτερα να φύγει η Κυβέρνηση, αν δεν είναι διατεθειμένη να κάνει το σύνολο των μεταρρυθμίσεων. Ρωτήθηκα στη Διεθνή Έκθεση Θεσσαλονίκης, επειδή πρότεινα κυβέρνηση τεχνοκρατών, το εξής: «Πώς είστε βέβαιος εσείς, κύριε Λεβέντη, ότι μία κυβέρνηση τεχνοκρατών με διακόσιες σαράντα έδρες», όπως έλεγα, «θα πετύχει καλύτερη διαπραγμάτευση;». Τι απάντησα; «Δεν είναι ότι οι διαπραγματευτές θα είναι ικανότεροι, αλλά ότι αυτή η κυβέρνηση θα κάνει τις μεταρρυθμίσεις και, άρα, αυτό ζητούν οι ξένοι.». Οι ξένοι βλέπουν μία Κυβέρνηση που δεν κάνει μεταρρυθμίσεις και κοροϊδεύει, μηρυκάζει περί τα ίδια και φοβούνται ότι περνούν στη Βουλή αλλαγές και στην κοινωνία δεν υπάρχει το θάρρος εφαρμογής τους. Για αυτό είναι οι ξένοι εναντίον μας. Άρα από τις γερμανικές εκλογές να μην ελπίζετε τίποτα. Η χώρα πρέπει να κάνει το καθήκον της. Να ελπίζουμε στον εαυτό μας, στις αλλαγές που θα κάνουμε εμείς. Αν τις κάνουμε σωστά, όποιος κι αν κυβερνήσει στη Γερμανία, δεν μπορεί να προσάψει στην Ελλάδα το παραμικρό. Αν, όμως, εμείς δεν κάνουμε το καθήκον μας και ελπίζουμε να βρεθεί στη Γερμανία φίλος που να κάνει τα στραβά μάτια, πλανώμεθα, τελεία και παύλα. Θέλω να πω κάτι για την Κεντροαριστερά, διότι είδατε ότι κάποιοι συζητούν για την Κεντροαριστερά και με ρωτούν «γιατί δεν μπήκατε εσείς, κύριε Λεβέντη, στην Κεντροαριστερά;». Κύριοι, εγώ, πριν έρθω στην Αίθουσα αυτή, επί σαράντα χρόνια ήμουν εκτός Βουλής. Ήμουν εκτός Βουλής κάνοντας αγώνα εναντίον του συστήματος Νέας Δημοκρατίας - ΠΑΣΟΚ. Το ΠΑΣΟΚ δεν είναι - αν δεν κάνω λάθος - η ραχοκοκαλιά της Κεντροαριστεράς; Αυτοί δεν είναι που διορίζανε, που χρωστούν δάνεια; Αυτοί δεν είναι; Αφού έδωσα αγώνες σαράντα ετών εναντίον τους και δημιούργησα έναν πυρήνα, που τώρα θα φουσκώσει, θεωρούν ότι η Ένωση Κεντρώων θα μείνει στο 4% ή στο 4,5%. Δεν θα κάνω τη χάρη σε κανέναν. Εγώ περιμένω ποιον θα εκλέξετε για να με αντιμετωπίσει. Εκλέξτε, λοιπόν, κάποιον.
Για αυτό αργούν.
Για αυτό αργούν. Γιατί δεν ξέρουν ποιον να εκλέξουν. Μετά από αγώνα σαράντα ετών, παλεύοντας κατά των καθεστωτικών νοοτροπιών ΠΑΣΟΚ και Νέας Δημοκρατίας, με διορισμούς, με όλα αυτά που έκαναν, νομιμοποιούμαι νομίζετε, κυρίες και κύριοι, να συμπράξω; Το εξήγησα και στην κ. Γεννηματά και στον σύζυγό της. Εγώ είμαι καθαρός. Εξαρχής, της είπα ότι δεν γίνεται, τελεία και παύλα. Θέλω τώρα να μιλήσω για τον κ. Καμμένο. Κύριε Κοντονή, είστε στα έδρανα απ' ό,τι βλέπω. Πιστεύω ότι ο κ. Καμμένος πρέπει να έρθει ο ίδιος να ψηφίσει υπέρ της εξεταστικής επιτροπής και να μας απαλλάξει από την ευθύνη να ψηφίσει η Αίθουσα. Έτσι πιστεύω. Όταν υπάρχει στίγμα κατά κάποιου - ακόμα και κακώς υποκινούμενο στίγμα, με κακοήθεια από τη Δεξιά, επειδή θέλει να σας ανατρέψει - , η λύση δεν είναι να κρυφτεί πίσω από τον αριθμό «153», διότι τότε το στίγμα αυξάνει, κύριε Κοντονή. Έτσι εξηγούμεθα οι πολιτικοί, όταν είμαστε άνδρες πολιτικοί, με ήθος. Παρακαλώ, λοιπόν, τον κ. Καμμένο να απαλλάξει την Αίθουσα από τη δοκιμασία να ψηφίσει και να προσέλθει να δηλώσει ότι δέχεται. Διαφορετικά, αν κρυφτεί ο κ. Καμμένος πίσω από τον αριθμό «153», τότε, όποτε και αν τελειώσει η θητεία αυτής της Βουλής, να μη νομίζει ότι θα έχει αποδοθεί καθαρός. Αυτή είναι η άποψή μου. Πίστευα ότι η Αριστερά έχει υψηλό ήθος και πιστεύω ότι και ο κ. Καμμένος ως συνάδελφος έχει ένα ήθος. Αυτό κάνει ένας άνθρωπος που τον κατηγορούν ανήθικα, έρχεται και αποδέχεται την εξέτασή του. Δεν κρύβεται πίσω από αριθμούς κυβερνητικών πλειοψηφιών. Είναι η άποψή μου. Τώρα, όσον αφορά κάποια δημοσιεύματα, που γράφουν απ' έξω - για να επανέλθω λίγο στις δημοσκοπήσεις - για 2,7%, ενώ η Ένωση Κεντρώων είναι στο 4,3% κ.λπ., θέλω να κάνω μία δήλωση. Εγώ ήμουν σαράντα χρόνια έξω από τη Βουλή κι αν πάω πάλι απ' έξω, έχω μάθει να είμαι απ' έξω. Κάποιοι άλλοι έχουν γίνει επαγγελματίες. Αυτοί να προσέχουν. Μη θεωρείτε ηλίθιο τον λαό, να νομίζει ότι έχανα. Εγώ δεν έχω κάνει μέχρι τώρα τίποτα στην Αίθουσα αυτή. Έχω ζητήσει κάποια πράγματα και η Κυβέρνηση δεν τα έκανε. Με τη Νέα Δημοκρατία είναι αδύνατον να πάω ποτέ. Ξέρετε γιατί; Γιατί το πρώτο, λέει, που θα κάνει, άμα βγει ο Μητσοτάκης, είναι να κάνει ενισχυμένη. Άρα ούτε πρόκειται να δεχθώ τηλέφωνο από τον Μητσοτάκη τη νύχτα των εκλογών, εκτός αν αλλάξει αυτό και δεχθεί την απλή αναλογική και κάνει υποχώρηση. Γιατί την απλή αναλογική τη θεωρώ ουσιωδέστατο βήμα, για να γίνει η χώρα μια χώρα δημοκρατική και νομιμόφρονη. Όσο η Δεξιά μένει στις ενισχυμένες, στα μπόνους και στις κλοπές εδρών, θα είναι η αμετανόητη Δεξιά του παρελθόντος και θα έχει σκληρό αντίπαλο στο πρόσωπο του Βασίλη Λεβέντη. Το ξέρει ο κ. Μητσοτάκης. Ας πάει με εκείνους που κάθονται στην Αίθουσα εκεί, να συμπράξει. Με εμάς, με την Ένωση Κεντρώων, ποτέ. Εμείς αγωνιστήκαμε για να καθαρίσει η χώρα και θα είμαστε ανυποχώρητοι μέχρι τέλους! Δεν θα πάρω άλλον χρόνο. Ευχαριστώ πολύ που με ακούσατε.
Ευχαριστούμε τον Πρόεδρο της Ένωσης Κεντρώων κ. Λεβέντη. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος για δέκα λεπτά.
Κυρίες και κύριοι Βουλευτές, πριν μπω στο θέμα, να κάνω μια γενικότερη αναφορά. Απευθύνομαι προς τους Βουλευτές και τους Υπουργούς του ΣΥΡΙΖΑ. Πράγματι, κυρίες και κύριοι του ΣΥΡΙΖΑ, αλλάξατε την Ευρώπη. Στη Γερμανία χθες, δεξιότερα ο τοίχος. Συγχαρητήρια! Σωστοί κι εσείς στις προβλέψεις σας. Σωστοί σε όλα. Στα κανάλια, στη Βουλή, λένε Βουλευτές σας, Υπουργοί και άλλοι ότι αλλάζετε την Ευρώπη. Πράγματι, την αλλάξατε. Δεξιότερα ο τοίχος! Πάμε τώρα στο θέμα. Μετά την υπογραφή του τρίτου μνημονίου και κυρίως λόγω των ομιλιών δύο Υπουργών, του Υπουργού των Οικονομικών και του Αναπληρωτή του, του κ. Χουλιαράκη, λέω επανειλημμένα στην Αίθουσα αυτή πως δεν εκλεγήκατε σαν καλύτεροι διαχειριστές της κρίσης, εκλεγήκατε ως ανατροπείς. Πήρατε το 2015 εντολή ανατροπής, δις, γιατί και τον Σεπτέμβριο για παράλληλα προγράμματα και ισοδύναμα λέγατε. Τώρα ζητάτε να παίξετε στο γήπεδο των κυβερνήσεων Παπανδρέου, Παπαδήμου, Σαμαρά. Μιλάτε για πλεονάσματα, μιλάτε για μικρή, αλλά ελπιδοφόρα, ανάπτυξη, μιλάτε για πιθανή έξοδο στις αγορές κ.λπ., ενώ εσείς δεν είστε αυτό και συντηρείται το χειροκρότημα, ενίοτε, των Βουλευτών σας, όταν κάτι λέτε - όχι κάνετε - που να παραπέμπει τα μυαλά των Βουλευτών σε εποχές και λεγόμενα προ του σωτηρίου έτους 2015. Δεν είστε, όμως, αυτό που ισχυρίζεστε σήμερα. Είστε μία Αριστερά Μαδούρο, με εταίρο τον ανοιχτό οπαδό, τον μόνο στην Ελλάδα, του Τραμπ. Αυτοί είστε. Το θέμα που συζητάμε σήμερα είναι το τρανό παράδειγμα αυτών των σκέψεων που μόλις προηγήθηκαν. Είναι ένα κλασικό, κλασικότατο παράδειγμα. Κυρίες και κύριοι Βουλευτές, σβήστε από το μυαλό σας για λίγα λεπτά την Ελλάδα, τον κ. Καμμένο, το Υπουργείο Εθνικής Αμύνης και παραπεμφθείτε σε μία χώρα της Λατινικής Αμερικής, στη Βενεζουέλα. Όχι, όμως, στη Βενεζουέλα, διότι εκεί έχετε θέματα, έχετε προβλήματα, ίσως και μαύρες τρύπες. Γιατί θυμάμαι να κόπτεστε στη Βουλή για την ισότητα των δύο φύλων, αλλά για τη σεξουαλική παρενόχληση του πρώην πρέσβη της Βενεζουέλας να μη λέτε κουβέντα, αντίθετα να συνιστάτε ησυχία, για να μη γίνει θέμα. Όχι, λοιπόν, στη Βενεζουέλα, αλλά σε μια άλλη υποθετική χώρα, ας πούμε την «Εσκομπαρία». Φανταστείτε ότι ο Υπουργός Εθνικής Άμυνας εκείνης της χώρας συνομιλεί είκοσι ένα λεπτά και περισσότερο με το κινητό του με ισοβίτη και τον ενθαρρύνει να καταθέσει σε βάρος τρίτου προσώπου συντριπτική καταδικαστική μαρτυρία και του υπόσχεται ότι θα τον βγάλει καθαρό από τα δικά του θέματα. Φανταστείτε το αυτό. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Σας παραπέμπει ένα έντυπο στο άρθρο 239 του Ποινικού Κώδικα της «Εσκομπαρίας» περί κατάχρησης εξουσίας, στο οποίο διαβάζετε: «Υπάλληλος στα καθήκοντα του οποίου ανάγονται η δίωξη ή η ανάκριση αξιόποινων πράξεων: α) εάν μεταχειρίστηκε παρανόμως εκβιαστικά μέσα για να πετύχει οποιαδήποτε έγγραφη ή προφορική κατάθεση κατηγορουμένου, μάρτυρα ή πραγματογνώμονα, τιμωρείται… κ.λπ. και β) εάν εν γνώσει του εξέθεσε σε δίωξη ή τιμωρία κάποιον αθώο ή παράλειψε να διώξει κάποιον υπαίτιο κ.λπ., τιμωρείται και αυτός και κάθειρξη..» και ούτω καθεξής. Μαθαίνατε, δε, ότι στη χώρα αυτή υπάρχουν διατάξεις του Ποινικού Κώδικα για την ηθική αυτουργία σε ψευδορκία, για την πρόκληση, για τέλεση αδικήματος, για την παράβαση καθήκοντος - κλασικό υπουργικό αδίκημα - και τα ξέρατε, τα διαβάζατε όλα αυτά και ακούγατε ότι αμυνόμενος ο Υπουργός λέει: «Μα, εγώ για τα ναρκωτικά έχω ένα ενδιαφέρον, δίωξη κατά των ναρκωτικών επιθυμώ. Τι είναι όλα τα άλλα που μου λέτε; Όλα τα άλλα τα έκανα για να βοηθήσω αυτό. Και εσείς δεν θέλετε τη δίωξη ναρκωτικών.». Σημειωθείτω, μαθαίνατε ότι η συγκεκριμένη περίπτωση της αναφοράς έχει εντοπιστεί και έχει σχηματιστεί δικογραφία και έχουν γίνει και συλλήψεις επί προηγούμενης κυβέρνησης, όχι επ' αυτής. Τότε, λοιπόν, εάν τα ακούγατε όλα αυτά και τα διαβάζατε, θα λέγατε, με νοήματα, με λόγια, με κίνηση της κεφαλής, «τι να κάνουμε τώρα, σε χώρες σαν και αυτή, δυστυχώς συμβαίνουν αυτά». Όταν πρόκειται για την Ελλάδα μας, που είναι χώρα μέλος τη Ευρωζώνης και της Ευρωπαϊκής Ένωσης, με έναν συγκεκριμένο πολιτικό, θεσμικό πολιτισμό, θα λέγατε ότι αυτά είναι αδιανόητα. Εδώ, λοιπόν, στη χώρα μας, που μεταφέρουμε τη σκληρή πραγματικότητα, έχουμε συγκεκριμένα πραγματικά περιστατικά, καταγεγραμμένα. Δεν χρειάζεται καμμία ειδική αναφορά στα πραγματικά αυτά περιστατικά. Μας συντρίβει ως χώρα αυτή η υπόθεση μήνες τώρα. Έχουμε και κάτι παράλληλο. Δεν το άκουσα από το πρωί και η ομιλία μου αυτό έχει κυρίως να συνεισφέρει. Κάνουμε μία σκέψη - που θα τη φέρουμε και στη Βουλή τις επόμενες μέρες - , γιατί δεν διέταξε ο κ. Κουρουμπλής, ως έχει από τον νόμο το δικαίωμα, παραλλήλως με τα ποινικά, ΕΔΕ κατά υπαξιωματικού του Λιμενικού; Αυτομάτως σκεπτόμαστε ότι - και αυτό θα το φέρουμε στη Βουλή τις επόμενες μέρες, αυτό το υπόσχομαι και προσωπικά - ένα πλοίο με λαθραία τσιγάρα ελληνικής εταιρείας κάπου είναι επί δέκα μήνες. Έχει σχηματιστεί ποινική δικογραφία, αλλά δεν ξέρουμε κάτι άλλο, ενώ ο κ. Κουρουμπλής έλεγε ότι πολύ γρήγορα θα αποκαλυφθεί η αλήθεια. Πάει το μυαλό μας ότι γι' αυτό δεν ζητάτε την παραίτησή του για τη μαύρη κηλίδα στον Σαρωνικό, γιατί σας κρατάει. Όλα αυτά είναι ένα πράγμα που συνθέτει τις μέρες σας και το πρόσωπό σας. Αυτό είναι το πολιτικό σας πρόσωπο. Αυτή είναι η ηθική σας διάσταση. Επειδή σας κρατάει καλά, γι' αυτό ζήσαμε την Παρασκευή τα όσα ζήσαμε εδώ - ήταν μια θλιβερή κοινοβουλευτική στιγμή - και εσάς τους Βουλευτές του ΣΥΡΙΖΑ μη χειροκροτούντες. Αντιθέτως χειροκροτήσατε τον κ. Σαντορινιό. Τόσο μεγάλη είναι η μανία για εξουσία αυτού του Πρωθυπουργού, που όλα τα παραβλέπει για να επικάθεται στον πρωθυπουργικό θώκο; Γιατί, εάν δεν είναι μανία εξουσίας, τι άλλο είναι; Υπουργός της Κυβέρνησής του συνομιλεί διά μακρών και κατ' επανάληψη με καταδικασμένο ισοβίτη για εμπορία ναρκωτικών. Δεν είναι αποκρουστική από μόνη της αυτή η συζήτηση; Έπρεπε να τίθεται και θέμα συζήτησης σε ένα άλλο επίπεδο, κοινοβουλευτικό, με θέσεις και αρνήσεις; Αν ερχόταν για αυτή την περίπτωση αυτός ο φάκελος που ήρθε, ομόφωνα θα έπρεπε να πηγαίναμε σε μία εξεταστική επιτροπή. Είναι τιμή για την πατρίδα αυτή η αντιπαράθεση για θέματα που ανάγονται στο πεδίο του αυτονοήτου; Η εξεταστική είναι θεσμικός μονόδρομος και όποιος λέει όχι σηκώνει και αυτός στις δικές του πλάτες πολύ σοβαρό μερίδιο ευθύνης. Τα λέμε εμείς, γιατί ως Δημοκρατική Συμπαράταξη και ως ΠΑΣΟΚ τα προηγούμενα χρόνια και ως πλειοψηφία της Βουλής και ως μειοψηφία, όπου ετίθετο θέμα που μας αφορούσε, σπεύδαμε να ψηφίζουμε υπέρ των προτάσεων για εξεταστική επιτροπή και παίρναμε και τις πρωτοβουλίες μάλιστα. Αυτό είναι η καθαρή, πεντακάθαρη στάση και όχι να λέει ο Υπουργός Δικαιοσύνης κράτους μέλους της Ευρωζώνης και της Ευρωπαϊκής Ένωσης σήμερα εδώ: «Και τι; Κάθε Υπουργός έχει το δικαίωμα να κάνει αυτή την κίνηση.». Λάθος, λάθος μέγα, ανεπίτρεπτο! Γνωστό τοις πάσι ότι είναι λάθος. Παραβλέπεις κάτι που φαίνεται διά γυμνού οφθαλμού. Γιατί το παραβλέπεις; Για όλα τα προηγούμενα που είπα, όχι τυχαία. Όταν, όμως, κυρίες και κύριοι Βουλευτές, οι πολιτικοί, ειδικά οι κυβερνώντες, σκέφτονται αποκλειστικά το κομματικό τους συμφέρον, πώς δεν θα πέσει η Κυβέρνηση, μοιραία παραμελούν το συμφέρον των θεσμών, παραμελούν το συμφέρον των Ελλήνων, παραμελούν το συμφέρον της Ελλάδος και αυτό είναι το μεγάλο πρόβλημα της χώρας σήμερα και στη συζήτηση αυτή, αλλά και πέρα και έξω από αυτή. Συνάδελφοι της Πλειοψηφίας, είναι γνωστό σε όποιους έχουν στοιχειώδη εμπειρία από την πολιτική ότι, όταν μια κυβερνητική παράταξη καταφεύγει στην πλειοψηφία της στη Βουλή, που είναι μία πλειοψηφία που της έδωσε κάποια στιγμή ο λαός, για να αποφεύγει τον έλεγχό της, χρησιμοποιεί ένα πλεονέκτημα το οποίο στις δημοκρατίες είναι απολύτως παροδικό. Είναι σαφές - και με αυτό κλείνω - πως η χώρα θα οδηγηθεί στις κάλπες, το τέλος του κ. Τσίπρα θα βγει μέσα από τις κάλπες αυτές και αυτό το τέλος αυτού του Πρωθυπουργού θα είναι η αρχή της αναζήτησης ευθυνών, πολιτικών και ποινικών, μόλις ο λαός κάνει τις επιλογές του. Ευχαριστώ πολύ.
Ευχαριστούμε τον κ. Λοβέρδο. Τον λόγο έχει ο κ. Σαρίδης, Κοινοβουλευτικός Εκπρόσωπος της Ένωσης Κεντρώων. Θα ακολουθήσει η Πρόεδρος της Κοινοβουλευτικής Ομάδας της Δημοκρατικής Συμπαράταξης κ. Γεννηματά. Κύριε Σαρίδη, έχετε τον λόγο.
Ευχαριστώ πολύ, κύριε Πρόεδρε. Μετά τους εισηγητές και τους αγορητές των κομμάτων, το θέμα, κύριοι συνάδελφοι, για το αν ο κ. Πάνος Καμμένος έκανε το σωστό ή λάθος έχει εξαντληθεί. Εγώ θα ξεκινήσω με μία διαπίστωση και θα προσπαθήσω να την αιτιολογήσω. Αποτύχαμε και εσείς, της Συμπολίτευσης, και εσείς, της Αντιπολίτευσης. Αποτύχαμε όλοι μας. Ολόκληρο το εγχώριο πολιτικό σύστημα απέτυχε. Ως εκλεγμένοι αντιπρόσωποι των Ελλήνων έχουμε απογοητεύσει τους πάντες, όλους όσοι πίστεψαν σε εμάς. Κυρίες και κύριοι συνάδελφοι, ο ιστορικός του μέλλοντος θα αναφέρεται στη σημερινή ημέρα και θα παραπέμπει στο ντροπιαστικό περιεχόμενο της σημερινής εξευτελιστικής για τη δημοκρατία συνεδρίασης της Ολομέλειας της Βουλής των Ελλήνων. Κάθε φορά που θα τον ρωτάνε «μα, καλά, ενώ συνέβαιναν όλα αυτά, τι έκαναν οι Έλληνες;», για να απαντήσει κάποιος σε αυτό το ερώτημα στο μέλλον θα είναι υποχρεωμένος να χρησιμοποιήσει τη σημερινή συνεδρίαση σαν μια ακτινογραφία του εγχώριου πολιτικού συστήματος, για να καταδείξει την αποτυχία του και να τεκμηριώσει το γιατί η Ελλάδα έπαθε αυτό που έπαθε. Νιώθετε επιτυχημένοι; Νομίζουμε όλοι μέσα εδώ ότι έχουμε τιμήσει τον όρκο τον οποίο έχουμε δώσει; Θα αναφέρω, λοιπόν, αυτά που εγώ και η Ένωση Κεντρώων θεωρεί σημαντικά, αυτά για τα οποία δεν έγινε ποτέ αυτό που γίνεται σήμερα εδώ μέσα σε αυτή την Αίθουσα. Είναι ή δεν είναι, αγαπητοί και σεβαστοί συνάδελφοι της Νέας Δημοκρατίας, σημαντικό θέμα στις ημέρες μας η μείωση της θητείας, που εισηγούνται κάποιοι από την Κοινοβουλευτική Ομάδα του ΣΥΡΙΖΑ; Είναι ή δεν είναι σημαντικό; Μπήκε στον κόπο κανείς από εσάς να κάνει κάτι, να προτείνει κάτι, να επαναστατήσει, να αγωνιστεί, να φωνάξει; Τι θα σήμαινε για την άμυνα της χώρας η τυχόν μείωση της θητείας; Είναι ή δεν είναι σημαντικό; Γνωρίζετε, σεβαστοί συνάδελφοι της Αξιωματικής Αντιπολίτευσης, πως η βασικότερη συζήτηση ανάμεσα σε όσους έχουν την ευθύνη για την υπεράσπιση των εθνικών μας συνόρων είναι το αν θα έχουν κάποια αξία, κάποιο νόημα ή κάποιο αποτέλεσμα στην Ελλάδα του σήμερα οι παραιτήσεις της στρατιωτικής μας ηγεσίας, το αν δηλαδή θα ίδρωνε το αυτί των τριακοσίων από τις παραιτήσεις των Αρχηγών της Αεροπορίας, του Στρατού, του Ναυτικού; Τι μήνυμα θα έστελναν σε αυτή την περίπτωση οι Αρχηγοί στους πολίτες; Έχουν οι Αρχηγοί τέτοιο δικαίωμα; Αυτά απασχολούν τα στελέχη μας, δεν το ξέρετε; Έχετε καταλήξει στο τι σημαίνει αυτό για την ψυχολογία τους, για το ηθικό τους; Έχετε αξιολογήσει, άραγε, εκεί, στα πολυάριθμα επιτελεία σας, τις απόψεις των στελεχών των Ενόπλων Δυνάμεων; Ξέρετε τη γνώμη τους για τον ευρωστρατό; Ξέρετε τι σκέπτονται για το μέλλον της νατοϊκής συμμαχίας; Θέλετε να μας πείτε, δηλαδή, πως, αφού πρώτα κάτσατε και αξιολογήσατε με υπευθυνότητα όλα τα ζητήματα που αφορούν τη χώρα και που είναι αρμοδιότητα του Υπουργείου Εθνικής Άμυνας, κρίνατε ως λογικοί άνθρωποι πως αξίζει να εξαντλήσετε τον αντιπολιτευτικό σας λόγο στο να εγκαλέσετε για τηλεφωνικές συνομιλίες με ισοβίτες τον Υπουργό Εθνικής Άμυνας ή για το τι ενδεχομένως φόραγε η γυναίκα του; Δηλαδή, κύριοι της Νέας Δημοκρατίας, ο Υπουργός Εθνικής Άμυνας δεν έχει αποτύχει σε τίποτε άλλο ως Υπουργός; Δεν θα άξιζε να τον κατηγορήσετε επειδή ο Ελληνικός Στρατός φοράει ακόμα κράνη του Β΄ Παγκοσμίου Πολέμου, ας πούμε; Δεν νιώθετε πως πρέπει να τον «στριμώξετε» για όσα είχε υποσχεθεί για το μέλλον της ΕΛΒΟ και δεν έχει κάνει ακόμα τίποτα για αυτά; Δεν σας απασχολεί, κύριοι της Αντιπολίτευσης, σε τι κατάσταση βρίσκεται αυτή τη στιγμή το στράτευμα; Δεν αναγνωρίζετε κι εσείς ως μεγαλύτερη απειλή για την εθνική άμυνα το γεγονός πως οι ΑΝΕΛ μαζί με τον ΣΥΡΙΖΑ κατάφεραν να συνεννοηθούν και να φέρουν στο ελληνικό στράτευμα τον συνδικαλισμό, με τις όποιες παρενέργειες έχει αυτή τη στιγμή αυτό; Για εσάς φαίνεται να είναι πιο σημαντικά αυτά για τα οποία μας καλέσατε να μιλήσουμε σήμερα εδώ και για τα οποία αρνούμαι να μιλήσω, αρνείται η Ένωση Κεντρώων να μιλήσει, πέραν της τοποθέτησης του Προέδρου της και του εισηγητή της, γιατί αυτά δεν τα θεωρούμε σημαντικά πράγματα. Σημαντικά θεωρούμε αυτά τα οποία σας είπα. Επειδή δεν έχω καθόλου χρόνο ως Κοινοβουλευτικός, μιας και μίλησε πρώτα ο Πρόεδρος της Ένωσης Κεντρώων, θέλω να κλείσω με ένα ερώτημα. Τι εμποδίζει τους Τούρκους, κύριοι, από το να εξαφανίσουν την Ελλάδα; Οι σύμμαχοί μας στο ΝΑΤΟ; Δεν την πήραμε την απάντησή μας το 1974; Ποιος νομίζετε ότι θα τους σταματήσει, ο κ. Τραμπ, ο κ. Πούτιν, ο Μακρόν, η Μέρκελ; Ένα είναι, ένα μόνο πράγμα εμποδίζει τους Τούρκους να δοκιμάσουν την τύχη τους, τα στελέχη των Ενόπλων Δυνάμεων. Σήμερα θα έπρεπε να μιλάμε εδώ για τις ανάγκες των στελεχών των Ενόπλων Δυνάμεων. Αυτή η Βουλή θα έπρεπε να είχε δώσει διαφορετικές προτεραιότητες στη χώρα. Δυστυχώς έχουμε αποτύχει όλοι, και εσείς της Συμπολίτευσης και οι υπόλοιποι της Αντιπολίτευσης, οι οποίοι δεν μπορούν επ' ουδενί να βάλουν μία προτεραιότητα στα σημαντικά θέματα της χώρας. Ευχαριστώ πολύ.
Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, δύο χρόνια μετά τις τελευταίες εθνικές εκλογές, η αντίστροφη μέτρηση για την Κυβέρνηση ΣΥΡΙΖΑ - ΑΝΕΛ έχει αρχίσει. Η φθορά είναι μεγάλη, βαθαίνει και απλώνεται. Αυτός ο κύκλος κλείνει. Βέβαια, ο κ. Τσίπρας, κάθε φορά που μιλάει μπροστά σε επιλεγμένο ακροατήριο, τα βρίσκει όλα μια χαρά. Τα προβλήματα χάνονται ως διά μαγείας, εξαφανίζονται. Δεν υπάρχει εξοντωτική φορολόγηση, δεν υπάρχει ανεργία στον τόπο, δεν υπάρχουν κομμένες συντάξεις ούτε απειλές για πλειστηριασμούς και μάλιστα στην πρώτη κατοικία και τώρα μας λένε ότι θέλουν και ανάπτυξη. Πώς; Με τους επενδυτές «στα τσακίδια», σύμφωνα με τους συμβούλους του ίδιου του Πρωθυπουργού. Την ίδια ώρα, βέβαια, ο κ. Μητσοτάκης θεωρεί τις ανισότητες περίπου ως φυσικό φαινόμενο. Αυτό μας είπε στη Θεσσαλονίκη. Mε μια σκληρή, συντηρητική άποψη, μας καλεί να ζήσουμε με αυτές και υπόσχεται ανάπτυξη, αλλά πώς; Ανάπτυξη που βαθαίνει τις ανισότητες, γιατί είναι ανάπτυξη για λίγους και μάλιστα χωρίς υποχρεώσεις για συλλογικές συμβάσεις, για αξιοπρεπείς συνθήκες και αξιοπρεπείς μισθούς και αμοιβές για τους εργαζόμενους. Δύο όψεις, δηλαδή, του ίδιου νομίσματος, της συντήρησης. Με αυτές τις αντιλήψεις δεν μπορούμε να πάμε μπροστά. Πρέπει επιτέλους να σταματήσουμε να είμαστε μια χώρα δακτυλοδεικτούμενη και μια κοινωνία που χάνει συνέχεια ευκαιρίες. Η Ελλάδα μπορεί, οι Έλληνες μπορούν. Υπάρχουν δυνάμεις, υπάρχουν άνθρωποι αυτή τη στιγμή στον τόπο που αγωνίζονται κάτω από πολύ δύσκολες συνθήκες, δημιουργούν, στέλνουν μηνύματα αισιοδοξίας, αλλά χρειάζεται γι' αυτό να αλλάξουμε πορεία και χρειάζεται να καταγραφεί νέα λαϊκή εντολή, η λαϊκή ετυμηγορία, με άλλη κυβέρνηση, με άλλη πολιτική, με σχέδιο, με εθνική γραμμή για την έξοδο από την κρίση και τα μνημόνια. Με κύρος και ανάστημα στην Ευρώπη, για την επανεκκίνηση της σχέσης μας με την Ευρώπη. Για την ανάκτηση της αξιοπιστίας της χώρας, που είναι το κλειδί. Με προτεραιότητα τις επενδύσεις και την ανάπτυξη, αλλά ανάπτυξη για όλους. Για να μπορέσουμε να δημιουργήσουμε δουλειές. Για δίκαιη διανομή του οφέλους της. Για να μειώσουμε τις ανισότητες. Για να εξασφαλίσουμε κοινωνική δικαιοσύνη και συνοχή. Αυτές είναι οι προτεραιότητες του σχεδίου «Ελλάδα». Αυτές είναι οι προτεραιότητες της Δημοκρατικής Συμπαράταξης, που μέρα με την ημέρα αναδεικνύεται ο πραγματικός προοδευτικός πόλος, ο πρωταγωνιστής. Θα πρωταγωνιστήσει η Κεντροαριστερά στις πολιτικές εξελίξεις στον τόπο το επόμενο διάστημα. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κυρίες και κύριοι Βουλευτές, βρισκόμαστε μπροστά στην τρίτη αξιολόγηση του μνημονίου Τσίπρα - Καμμένου. Τα όσα λέγονται και γράφονται δεν μας κάνουν αισιόδοξους. Καθυστερήσεις παντού, ρουσφετολογικές παρεμβάσεις, κομματισμός στη δημόσια διοίκηση. Είπα - ξείπα από τους Υπουργούς και βεβαίως υπονόμευση κάθε επένδυσης που δεν ανταποκρίνεται σε μικροκομματικές σκοπιμότητες. Δικαιολογημένοι οι φόβοι για νέες καθυστερήσεις, νέα παράταση της αβεβαιότητας. Τι θα κάνουν; Θα φουσκώσουν και πάλι τον λογαριασμό για τους πολίτες. Δικαιολογημένη και η ανησυχία που δημιουργούν οι διαρροές των αρμόδιων Υπουργών για νέα μέτρα, αλλά και οι αναφορές Ευρωπαίων παραγόντων ότι υπάρχει στην πορεία πολύ σκληρή επιτροπεία. Τώρα, με το τέλος του καλοκαιριού, είναι πιο φανερό ποια είναι η συμφωνία. Μια συμφωνία βαριά, αδιέξοδη και ταπεινωτική. Είναι η συμφωνία που έφερε αυτή η Κυβέρνηση. Γιατί; Γιατί κανένας εταίρος δεν την εμπιστεύεται. Η Ελλάδα στην Ευρώπη χρειάζεται μια σοβαρή κυβέρνηση. Ιδιαίτερα τώρα, τα εκλογικά αποτελέσματα στη Γερμανία μάς κάνουν όλους να ανησυχούμε ιδιαίτερα, δεδομένου ότι το SPD, που ήταν το κόμμα που μας στήριξε όλα αυτά τα χρόνια, δηλώνει ότι θα μείνει στην αντιπολίτευση. Αυτό σημαίνει ότι πρέπει πολύ σοβαρά η χώρα να προετοιμαστεί για τη στήριξη των εθνικών συμφερόντων. Βλέπουμε πλέον καθαρά πού μας οδηγεί η αδυναμία και η ανικανότητα αυτής της Κυβέρνησης. ΣΥΡΙΖΑ - ΑΝΕΛ, ΑΝΕΛ - ΣΥΡΙΖΑ, ένα και το αυτό. Μαύρη κηλίδα είναι το brand name της Κυβέρνησης. Τα θαλάσσωσαν παντού. Τώρα είναι υπεύθυνοι και για οικολογική καταστροφή. Πού κολυμπάτε, κύριε Τσίπρα, με το κεφάλι έξω; Στον Σαρωνικό αποκλείεται, γιατί τον καταντήσατε μαύρη θάλασσα. Ο υπεύθυνος Υπουργός σας παραμένει στη θέση του ακλόνητος και περιφέρεται στα μέσα ενημέρωσης, για να κάνει εκ των υστέρων προπαγάνδα συγκάλυψης, αφού απέτυχε παταγωδώς στην έγκαιρη παρέμβαση. Σε οποιαδήποτε άλλη ευρωπαϊκή χώρα ο κύριος αυτός ή θα είχε παραιτηθεί ή θα είχε ήδη αποπεμφθεί. Εδώ, βέβαια, ως συνήθως, δεν φταίει κανείς. Η πολιτική ευθιξία δεν υπάρχει στο λεξιλόγιο αυτής της Κυβέρνησης. Με την ευκαιρία, να επισημάνουμε ότι είναι ο ίδιος Υπουργός που κωλυσιεργεί για τα πλοία που συνελήφθησαν για λαθρεμπόριο τσιγάρων. Γιατί καθυστερείτε; Υπάρχει κάποιος ή κάτι που φοβάστε; Περιμένουμε απαντήσεις. Σε κάθε περίπτωση, περιμένουμε αποτελεσματική δράση στην απορρύπανση αλλά και στην άμεση αποζημίωση των πληγέντων. Η βύθιση του πλοίου έφερε στην επιφάνεια και το όργιο του λαθρεμπορίου καυσίμων. Παρά τα μεγάλα λόγια και τις υποσχέσεις, και σ' αυτόν τον τομέα παίρνετε μηδέν. Κυρίες και κύριοι Βουλευτές, έρχομαι τώρα στην πρόταση σύστασης εξεταστικής επιτροπής για τα κατορθώματα του συγκυβερνήτη σας κ. Καμμένου. Φαίνεται πως ο κ. Καμμένος - με τις ευλογίες βεβαίως του κ. Τσίπρα - μετά τον ρόλο του αρχιστράτηγου, την υποκατάσταση του Υπουργού Εξωτερικών, υποδύθηκε τον Υπουργό Δικαιοσύνης ή, ακόμα χειρότερα, τον ανακριτή και τον δικαστή. Θα μπορούσε να είναι άλλη μία «ψεκασμένη» ιστορία, εάν δεν αποτελούσε ωμή παρέμβαση Υπουργού σε μια υπόθεση ανοικτή, εκκρεμή ενώπιον της δικαιοσύνης. Η υπόθεση των ναρκωτικών του «NOOR 1» είναι πάρα πολύ σοβαρή και δεν χρειάζονται οι Έλληνες τον κ. Καμμένο, για να τους το πει. Πρέπει και μπορεί να διερευνηθεί κατά προτεραιότητα από τη δικαιοσύνη και να βρεθούν και να τιμωρηθούν όλοι όσοι ενεπλάκησαν με οποιονδήποτε τρόπο, όποιοι και αν είναι - και σ' αυτό είμαστε απόλυτοι. Όμως από τη δικαιοσύνη, όχι από τον Υπουργό Εθνικής Άμυνας, που ούτε ο ίδιος μπορεί να εξηγήσει δημοσίως με ποια αρμοδιότητα και για ποιον λόγο ενεπλάκη. Ο κ. Καμμένος έχει παραδεχθεί ότι συζήτησε για αρκετή ώρα με τον καταδικασμένο ισοβίτη. Ποιο ήταν το περιεχόμενο της συζήτησής του; Γιατί θα είναι πραγματικά εγκληματικό, εάν προσπάθησε να πείσει κρατούμενους να καταθέσουν σε βάρος τρίτων προσώπων. Να εφαρμόσει σχεδιασμούς που βολεύουν τον εαυτό του, την Κυβέρνηση; Ποιος ξέρει τι είδους συμφέροντα. Ο κ. Τσίπρας και οι Υπουργοί του έσπευσαν να καλύψουν απόλυτα, θα έλεγα μαχητικά, τον κ. Καμμένο. Βάστα με, να σε βαστώ. Δεν υπάρχουν στην Κυβέρνηση χωρίς τον συγκυβερνήτη τους, τον ακροδεξιό συνεταίρο τους. Είπε ο κ. Καμμένος ότι τίποτα δεν θα τους χωρίσει και έσπευσε ο κ. Τσίπρας στη Διεθνή Έκθεση Θεσσαλονίκης να συμφωνήσει μαζί του. Μετά τις αγκαλιές στην πλατεία Κλαυθμώνος, αγκαλιασμένοι θα πέσουν στον γκρεμό και θα είναι και πολύ σύντομα που θα συμβεί αυτό. Ρωτάμε ευθέως τον κ. Τσίπρα: Η Κυβέρνηση διαθέτει τη δεδηλωμένη; Ναι ή όχι; Γιατί περιμένουν από εμάς να ψηφιστούν τα νομοσχέδια για τα ανθρώπινα δικαιώματα, ενώ ο ακροδεξιός εταίρος τους διαφωνεί. Όλο το προηγούμενο διάστημα, κυρίες και κύριοι Βουλευτές, εμείς στηρίξαμε τα νομοσχέδια που ήταν στη σωστή κατεύθυνση, από την ιθαγένεια και το σύμφωνο συμβίωσης μέχρι την ανέγερση του τεμένους στην Αθήνα. Δεν δείξαμε κακοπιστία όλο αυτό το διάστημα. Όμως, δεν μπορούμε να ανεχθούμε την κοροϊδία, από τη μια τον ΣΥΡΙΖΑ να κλείνει το μάτι στους προοδευτικούς πολίτες και από την άλλη οι ΑΝΕΛ να κλείνουν το μάτι στους υπερσυντηρητικούς και τους ακροδεξιούς. Ε, πού θα πάει αυτή η ιστορία; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Τελικά, τι πρόσημο έχει αυτή η Κυβέρνηση, κύριε Τσίπρα; Για πείτε μας, για απαντήστε μας. Λυπάμαι δε που μια ιστορική εφημερίδα της Αριστεράς κατάντησε επίσημο όργανο της συγκυβέρνησής σας με την ακροδεξιά. Και ακόμα χειρότερα, προσπαθεί με «κιτρινισμό» να παρέμβει στην εκλογή Αρχηγού για την Κεντροαριστερά. Κυρίες και κύριοι, ειδικά για το θέμα της εξεταστικής επιτροπής, θέλω να πω ότι στην υπόθεση αυτή δημιουργείται μια σειρά ερωτημάτων, που δεν αφορούν μόνο τον κ. Καμμένο και τα τηλεφωνήματά του, αλλά και τον ίδιο τον κ. Τσίπρα και την Κυβέρνησή του. Έχουν ειπωθεί πολλά. Εγώ όμως ερωτώ ευθέως και ερωτώ τον κ. Τσίπρα: Πρώτον, γνώριζε ή όχι τις ενέργειες του κ. Καμμένου; Γνωρίζει τώρα το περιεχόμενο των ιδιαίτερων συνομιλιών του κ. Καμμένου με τον ισοβίτη; Εάν ναι, επιβάλλεται να μας ενημερώσει ο ίδιος σήμερα. Εάν όχι, πώς τον καλύπτει; Γιατί δεν δέχεται τη δημιουργία εξεταστικής επιτροπής, που θα διερευνήσει την υπόθεση σε βάθος; Τι φοβάται; Ερώτημα δεύτερο: Ποια άλλα κυβερνητικά στελέχη έχουν εμπλοκή στην υπόθεση αυτή; Το γεγονός της μεταμεσονύκτιας επίσκεψης της Προϊσταμένης της Εισαγγελίας Πρωτοδικών Πειραιά στο κελί του ισοβίτη το γνώριζαν και άλλοι Υπουργοί; Ποιοι και γιατί, αν το γνώριζαν; Η εισαγγελέας συνέταξε κάποια έκθεση μετά από αυτή την επίσκεψη; Εξήγησε ποτέ στους ανωτέρους της γιατί επέλεξε τη συγκεκριμένη ώρα; Της ζητήθηκαν εξηγήσεις γι' αυτή την περίεργη δραστηριότητα από την εισαγγελέα του Αρείου Πάγου ή μήπως ήταν σε γνώση της τελευταίας όλη αυτή η υπόθεση; Μήπως είχε προηγηθεί και άλλη απόπειρά της να επισκεφθεί τον ισοβίτη κρατούμενο σε άλλη φυλακή; Ρωτάμε και περιμένουμε απαντήσεις. Ερώτημα τρίτο: Ο Υπουργός Ναυτιλίας ήταν ενημερωμένος για την παράνομη δραστηριότητα αξιωματικού του Λιμενικού Σώματος ή έχει εκχωρήσει κι αυτός αρμοδιότητές του στον κ. Καμμένο; Ας μας πει ο αρμόδιος Υπουργός τι έχει κάνει και ποια είναι τα τυχόν αποτελέσματα της έρευνας, αν έχει κάνει, για τη δραστηριότητα των υφισταμένων του. Ερώτημα τέταρτο: Στις καταθέσεις του ο ισοβίτης φαίνεται να έχει δώσει ονόματα μεγαλεμπόρων ναρκωτικών, που ορισμένοι βρίσκονται εκτός φυλακών. Η αυτονόητα επόμενη πράξη ανήκει στις ανακριτικές και εισαγγελικές αρχές και είναι μόνο μία: η έκδοση διεθνών ενταλμάτων σύλληψής τους. Ερωτώ, λοιπόν, και περιμένω απάντηση: Για ποιον λόγο καθυστέρησαν σχεδόν δύο χρόνια να εκδοθούν από τη δικαιοσύνη τα σχετικά εντάλματα κατά ξένων μεγαλεμπόρων ναρκωτικών που έχουν κατονομαστεί; Με λίγα λόγια, ποιος κρατάει την μπαγκέτα σε αυτή την υπόθεση; Δικαστικός λειτουργός ή πολιτικός παράγοντας; Όλα αυτά πρέπει να εξεταστούν και να διερευνηθούν, ώστε να χυθεί άπλετο φως σε αυτή τη σκοτεινή υπόθεση. Η δικαιοσύνη σε κάθε περίπτωση είμαι βέβαιη ότι θα κάνει απερίσπαστη τη δουλειά της για τη διερεύνηση της υπόθεσης «NOOR 1» και την καταδίκη των ενόχων. Κυρίες και κύριοι Βουλευτές, αν και δεν υιοθετούμε ορισμένα σημεία του σκεπτικού της πρότασης της Νέας Δημοκρατίας, η Δημοκρατική Συμπαράταξη θα υπερψηφίσει τη σύσταση εξεταστικής επιτροπής, γιατί είναι μια υπόθεση γεμάτη σκιές και σκοτεινές γωνίες, που πλήττουν το κύρος της πολιτείας πριν απ' όλα. Είμαστε ιδεολογικά, αξιακά ταυτισμένοι με την ανάγκη για απόλυτη διαφάνεια στον δημόσιο βίο, διαφάνεια για τους πάντες και παντού όμως, όχι αλά καρτ, ανάλογα με τις κομματικές επιδιώξεις του καθενός. Μέχρι σήμερα, έχουμε πει ναι σε κάθε πρόταση για διερεύνηση, ακόμα και θεμάτων που σχετίζονται με τη δική μας διακυβέρνηση. Εσείς, κύριοι της Κυβέρνησης, τι κάνετε; Είπατε όχι σε οτιδήποτε σας αφορά μέχρι σήμερα. Αυτή είναι η στάση σας. Ανάλογα, βέβαια, πράττει και η Νέα Δημοκρατία. Μαζί αρνείστε τη διερεύνηση των ευθυνών της Κυβέρνησης της Νέας Δημοκρατίας από το 2004 έως το 2009. Μαζί τα καλύπτετε όλα. Αρνείστε, ΣΥΡΙΖΑ - ΑΝΕΛ, να διερευνηθεί το πώς φτάσαμε στα capital controls, στο μνημόνιο του 2015, το μνημόνιο Τσίπρα - Καμμένου, να διερευνηθούν οι κινήσεις Βαρουφάκη και οι συνέπειές της στην οικονομία. Αρνείστε να διερευνήσουμε τους χειρισμούς τους δικούς σας στα θέματα υγείας και, βέβαια, αρνείστε σήμερα την εξεταστική για τον κ. Καμμένο. Είστε όλο λόγια. Λόγια πολλά για όλα τα θέματα και για τη διαφάνεια και, στο τέλος, τίποτα. Διότι πώς αλλιώς θα εξηγήσετε, πρώτον, το ότι οι έλεγχοι για το λαθρεμπόριο καυσίμων μειώθηκαν μεταξύ 2014 και 2016 κατά 53%, οι αποφάσεις επιβολής προστίμων κατά 75%, το ύψος των επιβληθέντων προστίμων κατά 90%, των οποίων μάλιστα το ποσοστό εισπραξιμότητας φτάνει μόνο στο 10%; Δεύτερο θέμα για απάντηση: Το ότι, σύμφωνα με πρόσφατα στοιχεία, το ελληνικό δημόσιο, το 2016, έχασε 600 εκατομμύρια ευρώ από το λαθρεμπόριο τσιγάρων, ενώ η Ελλάδα έγινε η δεύτερη χώρα στην Ευρωπαϊκή Ένωση με την υψηλότερη κατανάλωση παράνομων τσιγάρων. Τρίτον, παρά τις παλιές μεγαλόστομες διακηρύξεις σας, η αρμόδια Υφυπουργός μάς πληροφόρησε σχετικά πρόσφατα ότι έχουν εισπραχθεί μόνο 43 εκατομμύρια ευρώ από τη λίστα Λαγκάρντ και ότι έχουν βεβαιωθεί - όχι εισπραχθεί - μόνο 10,9 εκατομμύρια ευρώ από τη λίστα Μπόργιανς και μάλιστα με ελέγχους που άρχισαν πριν από το 2014 από την προηγούμενη κυβέρνηση. Μην το ξεχνάμε αυτό. Αυτά είναι τα τεράστια ποσά, που θα εισπράττατε από την πάταξη της φοροδιαφυγής, για να σταθεί η ελληνική οικονομία στα πόδια της; Απευθύνομαι πια όχι στους Υπουργούς, αλλά στους Βουλευτές του ΣΥΡΙΖΑ. Είτε τώρα είτε σε επόμενη φάση αυτή η εξεταστική επιτροπή θα γίνει - να είστε σίγουροι - και όλα θα έλθουν στο φως. Καμμία μεθόδευση δεν θα συσκοτίσει την υπόθεση αυτή. Συμφωνείτε, λοιπόν, ή όχι ότι κανένας Υπουργός δεν έχει δικαίωμα να παρεμβαίνει στη δικαιοσύνη, να υποκαθιστά τον ανακριτή, τον δικαστή σε μια ευρωπαϊκή δημοκρατία; Αν ναι, εγώ σας καλώ να υπερψηφίσουμε όλοι μαζί αυτή την εξεταστική επιτροπή. Είναι ευκαιρία, επιτέλους, να δώσουμε ένα μήνυμα ότι κανείς, μα κανείς, δεν είναι πάνω από το Σύνταγμα και τους νόμους σ' αυτή τη χώρα. Ας συμφωνήσουμε, επιτέλους, σ' αυτό το στοιχειώδες όλοι μαζί. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Απευθύνομαι και πάλι στον κ. Τσίπρα. Δεν μπορείτε, κύριε Πρωθυπουργέ, να εμφανίζεστε ως τιμητές των άλλων και να μας κουνάτε το δάχτυλο. Δεν είχατε και δεν έχετε κανένα ηθικό πλεονέκτημα. Τώρα εσείς κρίνεστε πλέον για πράξεις και παραλείψεις. Έχετε σήμερα μια νέα ευκαιρία να δείξετε στην πράξη ότι πιστεύετε στην κάθαρση, γιατί, αν και πάλι δεν το κάνετε, αν δεν το πράξετε ούτε και σήμερα, ξέρετε τι θα έχετε κάνει; Απλά θα επιβεβαιώσετε ότι δεν τη θέλετε την κάθαρση, τη διαφάνεια, γιατί φοβάστε. Ξέρετε τι φοβάστε; Τις αποκαλύψεις ότι «η κόπρος του Αυγεία» είναι μαζεμένη στη δική σας αυλή. Σας ευχαριστώ.
Ευχαριστούμε την κ. Γεννηματά. Θα ακολουθήσουν δύο ομιλητές εκ του καταλόγου και μετά θα παρέμβει ο κ. Λαζαρίδης, ο Κοινοβουλευτικός Εκπρόσωπος των ΑΝΕΛ. Τον λόγο, λοιπόν, έχει ο κ. Ιωάννης Κεφαλογιάννης από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, υπό κανονικές συνθήκες, δηλαδή υπό συνθήκες σεβασμού του Κοινοβουλίου και νομίζω και στοιχειώδους αυτοσεβασμού δικού μας, θα περίμενε κανείς ότι η σημερινή συζήτηση θα ήταν μια καθαρά διαδικαστικού χαρακτήρα. Όλοι, δυστυχώς ή ευτυχώς, οι Έλληνες θυμούνται ότι σ' αυτή ακριβώς την Αίθουσα πριν από περίπου δύο μήνες ο ίδιος ο Υπουργός Εθνικής Άμυνας, ο κ. Καμμένος, εκτόξευσε προς την Αξιωματική Αντιπολίτευση την εξής απειλή, αρνούμενος να απαντήσει για το τι έλεγε, αλλά κυρίως γιατί το έλεγε με τον καταδικασμένο ισοβίτη, τον κ. Γιαννουσάκη, και προκάλεσε ευθέως τους Βουλευτές της Νέας Δημοκρατίας - και διαβάζω από τα Πρακτικά της 3ης Ιουλίου 2017- λέγοντας: «Γι' αυτή την ποινική υπόθεση αν θέλετε, καταθέστε πρόταση μομφής και αίτημα για προανακριτική τώρα. Καταθέστε τώρα.». Απαντάει ο κ. Βορίδης: «Αφήστε το τι θα κάνουμε εμείς». Πάνος Καμμένος: «Αφήστε τις απειλές. Καταθέστε πρόταση μομφής ή καταθέστε αίτημα για προανακριτική. Καταθέστε το. Απειλείτε από τις εφημερίδες.». Το καταθέτω για τα Πρακτικά. [[Στο σημείο αυτό Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε, λοιπόν, κυρίες και κύριοι συνάδελφοι, τα εξής δεδομένα: Ένας Υπουργός, ο οποίος είναι γεμάτος αυτοπεποίθηση, προκαλεί ένα κόμμα να αποκαλύψει την αλήθεια για μια υπόθεση, στην οποία εμπλέκεται το όνομά του και μάλιστα ζητάει το μείζον: πρόταση μομφής ή προανακριτική επιτροπή. Η Νέα Δημοκρατία, λοιπόν, «σηκώνει το γάντι», συμφωνεί να διερευνηθεί το ζήτημα στο πλαίσιο του κοινοβουλευτικού ελέγχου ζητώντας, μάλιστα, το έλασσον, δηλαδή πρόταση για εξεταστική επιτροπή. Και όλα, βεβαίως, σχεδόν τα κόμματα της Αντιπολίτευσης - το είπαν και σήμερα - αποδέχονται αυτή την πρόταση, συμφωνώντας να χυθεί άπλετο φως και να αποκαλυφθούν όλες οι σκοτεινές πτυχές, αν υπάρχουν, αυτής της υπόθεσης. Μάλιστα, υπάρχει ο ισοβίτης, ο οποίος στη συνέντευξή του λέει ότι είναι διατεθειμένος να έρθει στην εξεταστική επιτροπή, για να τοποθετηθεί επί του θέματος. Έχω παρακολουθήσει και τον Πρόεδρο της Βουλής, τον κ. Βούτση, να λέει δημοσίως ότι οι εξεταστικές επιτροπές θα πρέπει να συστήνονται ακόμα και εάν δεν υπάρχουν ενδείξεις για ποινικές ευθύνες ενός πολιτικού προσώπου. Με βάση αυτά τα δεδομένα, θα ήθελα να κάνω ευθέως ένα ερώτημα προς τον κ. Καμμένο, τον Υπουργό Εθνικής Άμυνας: Ο ίδιος δεν είναι αυτός ο οποίος ζήτησε τη σύσταση επιτροπής, προανακριτικής μάλιστα, και κατάθεση πρότασης μομφής γι' αυτή την υπόθεση; Για ποιον λόγο, λοιπόν, σήμερα, όλοι εσείς - ακούσαμε και τη Συμπολίτευση του ΣΥΡΙΖΑ - κρύβεστε πίσω από αυτό το πράγμα και λέτε ότι δεν την κάνετε δεκτή; Εμένα, κύριες και κύριοι συνάδελφοι, αυτό στο χωριό μου, τουλάχιστον, το λένε «τζάμπα μάγκας»! Ήταν ο κ. Καμμένος εδώ, ο οποίος έλεγε «καταθέστε πρόταση για προανακριτική επιτροπή», την κατέθεσε η Νέα Δημοκρατία και σήμερα έρχεστε όλοι εσείς και επιχειρηματολογείτε ότι δεν πρέπει να γίνει δεκτή. Απαντήστε μου επ' αυτού του ερωτήματος και αυτοί οι οποίοι θα επακολουθήσετε και, βεβαίως, και ο κ. Καμμένος, όταν έρθει εδώ να απαντήσει. Η κυβερνητική πλειοψηφία απεφάνθη, και μάλιστα νωρίς νωρίς, ότι το αίτημα της Νέας Δημοκρατίας ήταν έωλο και μάλιστα άκουσα από πολλούς συναδέλφους ότι γίνεται για αντιπερισπασμό. Βεβαίως, θα μπορούσα να αναρωτηθώ, για ποιον λόγο γίνεται για αντιπερισπασμό; Μήπως από την ανάπτυξη που έχει κατακλύσει τη χώρα και θα μας περισπάσει από το να εξετάζουμε αυτά τα ζητήματα; Μάλιστα, σήμερα έκλεισε, δυστυχώς, και το μεγαλύτερο εργοστάσιο παραγωγής παγωτού που υπάρχει σήμερα στην Ελλάδα και μένουν στον δρόμο περίπου εκατόν δύο εργαζόμενοι. Αντιπερισπασμός από τι; Από την οικολογική καταστροφή που συντελείται αυτές τις ημέρες στον Σαρωνικό; Αντιπερισπασμός από την πρώτη δόση του ΕΝΦΙΑ, που καλούνται να πληρώσουν οι Έλληνες; Λοιπόν, ας σοβαρευτούμε. Νομίζω ότι η κοινωνική και πολιτική πραγματικότητα που έχει δημιουργήσει η δική σας Κυβέρνηση είναι πολύ πιο ζοφερή από την υπόθεση την οποία συζητάμε σήμερα. Δόξα τω Θεώ, με τα κατορθώματά της η Κυβέρνηση φροντίζει πάντα να διατηρεί το ενδιαφέρον μας πολύ υψηλό. Η ουσία των όσων συζητάμε σήμερα είναι ότι η Κυβέρνηση και προσωπικά ο Πρωθυπουργός, ο κ. Τσίπρας, επέλεξε και επιλέγει να παίξει τον ρόλο του συνηγόρου του κ. Καμμένου και να πάρει πάνω του την ευθύνη για ό,τι έχει συμβεί. Από σήμερα, κυρίες και κύριοι, κυρίως της Συμπολίτευσης, με την ψήφο σας καθίσταστε πολιτικά συνένοχοι και γι' αυτό καλείστε, ο καθένας προσωπικά, να αναμετρηθεί, νομίζω, και με τη συνείδησή του. Εδώ, βεβαίως, δύο τινά μπορεί να συμβούν: Είτε ο Πρωθυπουργός, ο κ. Τσίπρας, ήταν ενήμερος και είχε δώσει την έγκρισή του προς τον κ. Καμμένο και, βεβαίως, εάν ισχύει αυτό, ο κ. Τσίπρας θα πρέπει να μας εξηγήσει γιατί αυτός και άλλα κυβερνητικά στελέχη συναντήθηκαν με τον εμπλεκόμενο επιχειρηματία στο Μέγαρο Μαξίμου ήδη από τον Μάιο, εάν είχε δώσει την έγκρισή του στον κ. Καμμένο και επομένως τον θεωρούσε ως εγκέφαλο αυτής της υπόθεσης. Αυτός νομίζω ότι είναι ένας παραπάνω λόγος για να προχωρήσουμε στην εξεταστική επιτροπή. Εάν πάλι δεν ήταν ενήμερος ο κ. Τσίπρας, τότε με λύπη μου μπορώ να πω ότι τέτοιου είδους πρωτοβουλίες έχουν καταστήσει τον εαυτό του έρμαιο των πρωτοβουλιών ενός Υπουργού, ο οποίος ασκεί προσωπική πολιτική και αφήνει ακόμα να εκτίθεται σε συναντήσεις με πιθανούς, κατά τον κ. Καμμένο πάντα, εμπόρους ναρκωτικών. Βεβαίως, σε αυτή την περίπτωση, κυρίες και κύριοι συνάδελφοι του ΣΥΡΙΖΑ, έχετε την κατανόησή μου. Είστε σήμερα υποχρεωμένοι να παρακολουθείτε άφωνα, να καταπίνετε την οργή σας και να ανέχεστε αγόγγυστα τις συμπεριφορές του κυβερνητικού σας εταίρου, προκειμένου να διασφαλιστεί η στήριξή του και να μην οδηγηθούμε σε εκλογές. Δεν αντιλέγω ότι είναι ταπεινό κίνητρο, αλλά είναι απολύτως κατανοητό. Εξηγεί απολύτως τη βιασύνη, με την οποία σπεύσατε να απορρίψετε το αίτημα της Νέας Δημοκρατίας, ως αντιπερισπασμό. Δυστυχώς, από το κίνημα «Δεν πληρώνω», όταν ήσασταν στην αντιπολίτευση, έχετε πάει στο κίνημα «Δεν παραιτούμαι», από όταν είστε στην Κυβέρνηση. Από αυτό, όμως, μέχρι να επικαλείστε έωλα νομικά επιχειρήματα, προκειμένου να δικαιολογήσετε τη σημερινή στάση σας, πάει πολύ. Για παράδειγμα, δεν ξέρω πόσο βολικό είναι για τους συναδέλφους του ΣΥΡΙΖΑ, κυρίως τους νομικούς, όταν ακούν τον κ. Τζανακόπουλο να λέει εάν υπάρχει κάποιος νόμος που να απαγορεύει στον Υπουργό να μιλάει με υπόδικο και μάλιστα όχι με έναν οποιοδήποτε υπόδικο, αλλά έναν υπόδικο ο οποίος έχει καταδικαστεί με ισόβια για εμπόριο ναρκωτικών. Να σας πω, λοιπόν, την αυτονόητη απάντηση. Προφανώς, υπάρχει νόμος και αυτός είναι το Σύνταγμα. Διάκριση των εξουσιών, λέγεται, κυρίες και κύριοι συνάδελφοι. Δεν μπορεί ο οποιοσδήποτε Υπουργός, μέλος της εκτελεστικής εξουσίας, να παίρνει τηλέφωνο δώδεκα φορές, επί εικοσιένα λεπτά, έναν ισοβίτη.
Πώς λέγεται;
Σύνταγμα!
Ολοκληρώστε, κύριε Κεφαλογιάννη.
Ολοκληρώνω, κύριε Πρόεδρε. Είναι η διάκριση των εξουσιών. Αναρωτιέμαι, λοιπόν, πόσο στριμωγμένος…
Στη διάκριση των εξουσιών εγώ τρεις εξουσίες ξέρω. Αν υπάρχει και η τέταρτη…
Θα σας πω, κύριε συνάδελφε. Αναρωτιέμαι, λοιπόν, πόσο στριμωγμένος και εσείς ο ίδιος πρέπει να νιώθετε, που φθάσατε στο σημείο να ισχυριστείτε ότι ο Υπουργός Εθνικής Άμυνας είναι οποιοσδήποτε πολίτης σε μια αντίστοιχη περίπτωση. Εγώ, μάλιστα, για τα Πρακτικά θα καταθέσω και το πόρισμα που έβγαλε ο κ. Μπρακουμάτσος. Και για να μην το αρνηθεί ο κ. Κοντονής, καταθέτω και το δημοσίευμα του zougla.gr στις 15-9-2017, το οποίο ακόμα και τώρα είναι αναρτημένο και μπορεί κάποιος να μπει και να το εκτυπώσει. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε, λοιπόν, να δούμε τι κάνει οποιοσδήποτε…
Κύριε Κεφαλογιάννη, σας παρακαλώ, φθάσατε τα επτάμισι λεπτά.
Δώστε μου μισό λεπτό ακόμη, κύριε Πρόεδρε. Πάμε, λοιπόν, να δούμε τι κάνει οποιοσδήποτε πολίτης, σύμφωνα με τον κύριο Υπουργό Δικαιοσύνης: Πρώτα, λοιπόν, εντοπίζει έναν ισοβίτη που θέλει να πει την αλήθεια. Και φαντάζομαι ότι είναι πολύ εύκολο, τον πετυχαίνει στον δρόμο. Αφού τον εντοπίσει, στη συνέχεια, αναζητά το κινητό του τηλέφωνο. Και πώς γίνεται, βέβαια, ένας ισοβίτης να έχει κινητό τηλέφωνο μέσα στη φυλακή; Δεν αναρωτήθηκε ούτε ο Υπουργός κ. Καμμένος, αλλά ούτε και κάποιοι άλλοι, οι οποίοι εμπλέκονται στην υπόθεση. Δεν τον απασχόλησε καθόλου.
Αφού είχε διαταχθεί έρευνα.
Ναι, βεβαίως και καλώς, αλλά τον κ. Καμμένο δεν τον απασχόλησε;
Παρακαλώ, μη διακόπτετε! Κύριε Κεφαλογιάννη, ολοκληρώστε, παρακαλώ.
Τον κ. Καμμένο που τον πήρε στο κινητό του τηλέφωνο δώδεκα φορές δεν τον απασχόλησε το γεγονός ότι είχε κινητό τηλέφωνο;
Περίμενα να ακούσω κάτι πιο εποικοδομητικό.
Με συγχωρείτε, αν δεν είναι αυτό εποικοδομητικό, τότε τι είναι δηλαδή; Και θα ολοκληρώσω με μια ερώτηση προς τον κ. Κοντονή. Αναφέρεται στο πόρισμα που μόλις κατέθεσα - και είναι και δημόσιο - ότι την ίδια μέρα επικοινώνησε με την ανωτέρω εισαγγελέα και ο Υπουργός Δικαιοσύνης και της είπε ότι ο Γιαννουσάκης θέλει να καταθέσει νέα στοιχεία για την υπόθεση «NOOR 1». Σας ερωτώ ευθέως, κύριε Υπουργέ: Πώς γνωρίζατε ότι ο κ. Γιαννουσάκης ήθελε να καταθέσει στοιχεία; Το κάνετε και σε άλλες υποθέσεις να παίρνετε εισαγγελείς και να τους λέτε ότι ο κατηγορούμενος θέλει να καταθέσει νέα στοιχεία; Νομίζω ότι πρέπει να απαντήσετε σε αυτό το πράγμα.
Και με αυτό τελειώνετε, κύριε Κεφαλογιάννη.
Και κλείνω με αυτό, βεβαίως. Επικαλούμαι δημόσιο έγγραφο, το οποίο μόλις κατέθεσα και νομίζω ότι καλείστε και εσείς να απαντήσετε σε αυτή την ερώτηση: Πώς γνωρίζατε ότι ο κ. Γιαννουσάκης ήθελε να δώσει στοιχεία και μάλιστα σας το είπε και η κ. Τζίβα; Ευχαριστώ πολύ.
Τον λόγο έχει ο κ. Αριστείδης Μπαλτάς από τον ΣΥΡΙΖΑ.
Ευχαριστώ, κύριε Πρόεδρε. Επιτρέψτε μου να ξεκινήσω την ομιλία μου, διατυπώνοντας μια γενικότερη απορία που καλύπτει λίγο περισσότερο διάστημα από το σημερινό και να συνδέσω στο τέλος τη σημερινή συζήτηση με αυτή την απορία. Η απορία είναι η εξής: Πώς είναι δυνατόν, όλο το τελευταίο διάστημα, πριν από την τελευταία αξιολόγηση και μέχρι σήμερα και σε όλα τα επιμέρους ζητήματα που προέκυψαν στο μεταξύ, η Νέα Δημοκρατία διά του Προέδρου και του Αντιπροέδρου της και όλες οι πολιτικές δυνάμεις της Αντιπολίτευσης που ακολουθούν να συνεχίζουν μια κριτική στον ΣΥΡΙΖΑ και στην Κυβέρνησή του - Κυβέρνηση ΣΥΡΙΖΑ - ΑΝΕΛ, όπως λέτε - ότι καταστρέφει τη χώρα οικονομικά, ότι δημιουργεί όλων των ειδών τα προβλήματα στους εργαζόμενους, μηδενίζει συντάξεις, αυξάνει φόρους, καταργεί το άλφα, ολιγωρεί στο βήτα και όλα τα γνωστά και να φθάνουν μέχρι και τους αντιπερισπασμούς, σαν αυτή τη συζήτηση; Και πώς είναι δυνατόν να διατυπώνετε αυτή την κριτική, όταν κατά τη διάρκεια της αξιολόγησης και αμέσως μετά, όλοι ανεξαιρέτως οι εταίροι - αν θέλετε - όλες ανεξαιρέτως οι εφημερίδες, ιδίως του εξωτερικού, όλοι οι θεσμοί της Ευρώπης, όλα τα πολιτικά κόμματα της Ευρώπης δηλώνουν ρητά ή έμμεσα ότι η κατάσταση της οικονομίας στην Ελλάδα πάει πολύ καλύτερα, ότι πάει πολύ καλά τηρουμένων των αναλογιών και ότι είναι ορατή η έξοδος από τα μνημόνια; Ξέρετε ότι είμαστε υποχρεωμένοι να κάνουμε πράγματα με τα οποία διαφωνούμε. Το έχουμε δηλώσει πολλές φορές και το έχουμε εξηγήσει από την αρχή. Με αυτό το δεδομένο μας εμπιστεύθηκε ξανά την κυβέρνηση ο ελληνικός λαός και γνωρίζοντας, επίσης, ότι υποσχεθήκαμε ότι θα τηρήσουμε δεσμεύσεις με τις οποίες διαφωνούμε και τις οποίες αναλάβαμε και τις οποίες, βεβαίως, τηρούμε. Τηρώντας αυτές τις δεσμεύσεις φθάσαμε εδώ. Σε αυτή τη βάση σχηματίστηκε η εικόνα που σας ανέφερα. Οπότε, πώς είναι δυνατόν, κύριοι της Αντιπολίτευσης, όλοι οι δικοί σας ομοϊδεάτες στο εξωτερικό, θεσμικοί και οικονομικοί παράγοντες, μεγάλες εφημερίδες και ούτω καθεξής να λένε άλφα και εσείς να λέτε το ακριβώς αντίθετο; Δεν φοβάστε ότι έτσι εκτίθεστε στα μάτια των εταίρων σας, όταν επιπλέον διαρκώς διατείνεστε και υπερθεματίζετε ότι αυτό στο οποίο προσβλέπετε είναι όλο και περισσότερη Ευρώπη; Δεν φοβάστε ότι έτσι εκτίθεστε; Αυτή είναι η απορία. Επιτρέψτε μου να δώσω μία απάντηση. Κατά μία τουλάχιστον έννοια η Ελλάδα δεν είναι όπως όλες οι υπόλοιπες χώρες της Ευρώπης. Σε όλες τις χώρες της Ευρώπης - και στην Αμερική και παντού - προφανώς τη μία ή την άλλη στιγμή μπορεί να προκύψει ένα μεγάλο σκάνδαλο, να συσταθούν εξεταστικές επιτροπές, δικαστήρια και ούτω καθεξής. Επίσης, όπως ξέρετε, και εδώ έχουμε τέτοιες υποθέσεις, από τη «SIEMENS» και τη «NOVARTIS» μέχρι αυτά που συζητάμε για την υγεία. Αν στην Ελλάδα υπάρχει κάτι ιδιαίτερο σε σχέση με τις υπόλοιπες χώρες της Ευρώπης, είναι αυτό που θα τολμούσα να ονομάσω «μεσαία διαπλοκή». Εδώ συμφύρονται φερόμενοι συνδικαλιστές, πολιτευτές και πολιτικοί παράγοντες, επιχειρηματίες - κατά κύριο λόγο σε εισαγωγικά γιατί η επιχειρηματικότητά τους είναι συνδεδεμένη με την κρατική επιχορήγηση - , υπάλληλοι όχι όλοι αμέμπτου ηθικής, έτσι ώστε μέσα σε αυτό το σύστημα να διασπαθίζεται προς κάθε κατεύθυνση δημόσιο χρήμα και ταυτόχρονα να δομούνται δίκτυα πελατειακών σχέσεων σαν αυτά που κυριαρχούν στη χώρα τις τελευταίες δεκαετίες. Αυτό νομίζω ότι είναι ιδιαίτερο χαρακτηριστικό της Ελλάδας τουλάχιστον με αυτή τη μορφή. Σε αυτό το χαρακτηριστικό στηρίχθηκαν οι κυβερνήσεις της Μεταπολίτευσης. Ομαλές εναλλαγές ΠΑΣΟΚ και Νέας Δημοκρατίας και τούμπαλιν στηρίζονταν στη διάρκεια, στην ισχύ και στην ευελιξία αυτού του είδους των μηχανισμών. Αυτοί, λοιπόν, οι μηχανισμοί - κρατήστε τη λέξη - συνιστούν όρους αναπαραγωγής του δικού σας πολιτικού συστήματος. Εσείς ακριβώς - και ερχόμαστε στη λύση της απορίας - φοβάστε ότι ο ΣΥΡΙΖΑ μπορεί να θίξει αυτούς ακριβώς τους όρους αναπαραγωγής. Μπροστά σε αυτόν τον φόβο αντιπολιτεύεστε όπως αντιπολιτεύεστε τον ΣΥΡΙΖΑ, γιατί η διατήρηση αυτών των μηχανισμών, όσο και να αλλάζουν χρώμα στο μεταξύ, είναι το κύριο για εσάς. Εξασφαλίζει τη δική σας αναπαραγωγή, τις δικές σας «καρέκλες», όπως ωραία τις λέτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Μισό λεπτό, κύριε Πρόεδρε. Το πάθος που επιδεικνύετε επαναλαμβάνοντας ξανά και ξανά σε όλους τους τόνους και με όλες τις αφορμές ότι εμείς συνιστούμε κάτι σαν ανωμαλία για τη φυσιολογική ροή των πραγμάτων, ότι οφείλουμε να γίνουμε παρένθεση το συντομότερο δυνατόν, εκφράζει ακριβώς αυτόν τον μύχιο φόβο σας, ότι η μεσαία διαπλοκή, δηλαδή οι όροι αναπαραγωγής του δικού σας συστήματος, κινδυνεύουν από εμάς. Συνεχίζετε, λοιπόν, αυτό το είδος της αντιπολίτευσης, έστω και με τον κίνδυνο να γελοιοποιηθείτε στους ομοϊδεάτες σας στο εξωτερικό για να αντιμετωπίσετε προκαταβολικά αυτό το ενδεχόμενο, αυτή τη μέγιστη για εσάς απειλή. Αυτή είναι η απάντηση στην απορία που μόλις εξέφρασα και απλώς επιτρέψτε μου τελειώνοντας να προσθέσω και κάτι ακόμα. Όπως ξέρετε, κύριοι της Αντιπολίτευσης, στην πολιτική αυτός που εκπαιδεύει είναι ο αντίπαλος. Επιτρέψτε μου εδώ να πω ότι είστε πολύ κακοί δάσκαλοι, διότι δεν ασκείτε κριτική εκεί που θα έπρεπε, που θα μπορούσατε, εκεί που θα βοηθούσε και τη χώρα να καλυτερέψει και εσάς τους ίδιους να αναδειχθείτε και να κερδίσετε ψήφους, επισημαίνοντας τα κενά που, όντως, έχουμε και παραλείψεις προφανώς που δεν έχουμε καλύψει ακόμα. Επιλέγετε, όμως, να ασκείτε αυτού του είδους την πολιτική που φθάνει πολλές φορές στα όρια της αστειότητας. Προφανώς είναι αστεία, όπως φάνηκε από όλη τη συζήτηση σήμερα, η συζήτηση για την εξεταστική επιτροπή επί τηλεφωνημάτων εν μέσω μιας διερεύνησης που αφορά δυόμισι τόνους καθαρής ηρωίνης, σκάνδαλο μεγαλύτερο αν θέλετε και από τη «SIEMENS» και από τη «NOVARTIS» και ούτω καθεξής. Επιτρέψτε μου, λοιπόν, να προσθέσω τελειώνοντας ότι αυτή η κάκιστη διδακτική πρακτική σας δεν είναι ανιδιοτελής. Γνωρίζουμε ότι ο κακός δάσκαλος τείνει να φτιάξει κακούς μαθητές. Με την κακή διδακτική πρακτική σας μάλλον αποσκοπείτε να μας κάνετε ίδιους με εσάς, εξίσου κακούς με εσάς, να αφομοιώσετε δηλαδή και εμάς, να ενσωματώσετε και εμάς στο δικό σας σύστημα διακυβέρνησης. Μόνον τότε ίσως δεήσετε να μην μας θεωρείτε πλέον ανωμαλία και κακή παρένθεση. Σας δηλώνουμε όμως κατηγορηματικά ότι δεν έχουμε κανέναν σκοπό να γίνουμε ίδιοι με εσάς. Γι' αυτό προσπαθήστε να ανεβάσετε το επίπεδο της κριτικής σας, για να καλυτερέψετε εσείς, να γίνετε καλύτεροι δάσκαλοι, τόσο για το δικό σας καλό όσο και για το καλό του τόπου. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Γεώργιος Λαζαρίδης.
Σας ευχαριστώ, κύριε Πρόεδρε. Μετά την απόφαση του εισαγγελέως Πειραιώς, αντιλαμβάνομαι ότι η Αξιωματική Αντιπολίτευση διακατέχεται από πανικό και αμηχανία. Ο εισαγγελεύς εφετών Πειραιώς με απόφασή του θέτει στο αρχείο τις καταγγελίες του ισοβίτη Γιαννουσάκη. Στο πόρισμα αναφέρει ότι δεν προέκυψαν στοιχεία που να στοιχειοθετούν τις καταγγελίες εναντίον της Εισαγγελέως κ. Τζίβα. Όσο για τον Υπουργό Εθνικής Αμύνης κ. Καμμένο, παρεπέμφθη στη Βουλή για καθαρά τυπικούς λόγους, όπως προβλέπεται και από το Σύνταγμα. Μετά απ' αυτά, αντιλαμβάνεται κανείς την αμηχανία, αλλά και το κενό στο οποίο βρίσκεται η Αντιπολίτευση. Της κάηκαν όλα τα αντιπολιτευτικά της χαρτιά. Τώρα, της κάηκε κι αυτό. Τι θα κάνει; Θα αμφισβητήσει την απόφαση της δικαιοσύνης; Η επίθεση της Αξιωματικής Αντιπολίτευσης στηρίχθηκε στις καταγγελίες του ισοβίτη Γιαννουσάκη εναντίον του Υπουργού Εθνικής Αμύνης. Είναι καταγγελίες, όμως, που χαρακτηρίστηκαν παντελώς αβάσιμες. Για άλλη μία φορά η Αντιπολίτευση εκτίθεται. Πήρατε την απόφαση να ταυτιστείτε με την πλευρά αυτών οι οποίοι ερευνώνται, με αποτέλεσμα να εκτεθείτε και να εκθέσετε και το κόμμα σας. Το εντιμότερο απέναντι στην κοινωνία σε μία τέτοιου μεγέθους υπόθεσης διακίνησης ναρκωτικών θα ήταν να απαιτήσετε να χυθεί άπλετο φως και να επισπευσθούν οι διαδικασίες, να ζητήσετε διακομματική συνεργασία και όλοι μαζί να κτυπήσουμε τους εγκληματίες. Τώρα, για άλλη μία φορά είστε εκτεθειμένοι, στριμωγμένοι στο περιθώριο της ιστορίας και της κοινωνίας. Κύριοι συνάδελφοι, οι συνάδελφοι της Αξιωματικής Αντιπολίτευσης αποφάσισαν πριν από δύο μήνες να ζητήσουν εξεταστική επιτροπή. Κυρίες και κύριοι συνάδελφοι, αδιαφορείτε για το ότι η υπόθεση είναι ακόμα στη δικαιοσύνη; Αγνοείτε ότι υπάρχει ο κίνδυνος να προκληθούν προβλήματα στη δικαστική έρευνα της υπόθεσης και να προκύψει περαιτέρω καθυστέρηση; Κανονικά, εδώ θα έπρεπε να συζητούμε γιατί η υπόθεση προχωρά με τέτοια βραδύτητα. Τι αποτελέσματα έχουμε από το θέρος του 2014, οπότε η υπόθεση είναι στα χέρια της δικαιοσύνης; Σας ζήτησε ο Υπουργός Εθνικής Αμύνης να ζητήσετε προανακριτική επιτροπή. Γιατί δεν το κάνατε; Δεν υπάρχει κανένα στοιχείο, ούτε προκύπτει από πουθενά κάτι που να δικαιολογεί κάτι τέτοιο. Στόχος σας, επομένως, είναι η δημιουργία εντυπώσεων και η προσπάθεια αποπροσανατολισμού της κοινής γνώμης ή, αλλιώς, το γνωστό που κάνετε, δηλαδή τα πυρά αντιπερισπασμού, για να αποπροσανατολιστεί ο κόσμος από τις επιτυχίες τις οποίες είχε αυτή η Κυβέρνηση. Προσέξτε, όμως, γιατί ενώ η Κυβέρνηση προσπαθεί να αποκαλύψει και να φωτίσει αυτή την απίστευτου μεγέθους υπόθεση, εσείς με τις πράξεις σας δείχνετε ότι δεν σας ενδιαφέρει η αποκάλυψη και αδιαφορείτε αν με τις άστοχες πράξεις σας θα προκύψει συγκάλυψη, γιατί στην ουσία εμποδίζετε το έργο της δικαιοσύνης. Κυρίες και κύριοι συνάδελφοι, δεν μπορούμε να δεχθούμε εξεταστική επιτροπή, γιατί αυτό θα είχε σαν αποτέλεσμα την περαιτέρω καθυστέρηση της υπόθεσης. Γιατί θέλετε να καθυστερήσει η διερεύνηση της υπόθεσης; Δεν σας προβληματίζει ότι από το 2014 είναι ελάχιστη η πρόοδος; Δεν σας προβληματίζει ότι τα ηλεκτρονικά, αλλά και έντυπα μέσα, ελάχιστα ασχολήθηκαν; Για να γίνω πιο συγκεκριμένος, από τις εφημερίδες, εκτός από δύο - τρεις, όλες οι υπόλοιπες - ή σχεδόν όλες - όσες διάκεινται φιλικά στην Αντιπολίτευση, είτε δεν ασχολήθηκαν καθόλου με την υπόθεση, είτε το έκαναν ελάχιστα και αυτό όχι για να ασκήσουν κριτική για την καθυστέρηση των ερευνών ή για να προβάλουν την πραγματικά επικίνδυνη διάσταση της υπόθεσης, αλλά για το τηλέφωνο του Υπουργού Εθνικής Αμύνης. Αγνοούν την ουσία, δηλαδή τους τρεις τόνους ηρωίνης. Ήταν τρεις οι τόνοι ηρωίνης. Τα εννιακόσια κιλά πρόλαβαν και έφυγαν στο Κόσοβο. Τα δύο χιλιάδες εκατό κιλά τα έπιασαν μέσα στο σκάφος. Αγνοούν την ουσία, δηλαδή τους τρεις τόνους ηρωίνης που θα σκότωνε εκατοντάδες χιλιάδες παιδιά. Αγνοούν την ανάγκη να βρεθούν οι ένοχοι. Η ευαισθησία τους εστιάζεται - υποτίθεται - στη διάκριση των εξουσιών. Κυρίες και κύριοι συνάδελφοι, είμαστε υπερήφανοι για τον Υπουργό Εθνικής Αμύνης, γιατί επέδειξε γενναιότητα και ανταποκρίθηκε στο αίτημα του κρατούμενου, ο οποίος ανησυχούσε για τη ζωή του και για την προστασία της οικογένειάς του, ο οποίος το 2014, σημειωτέον, στις αρχικές του καταθέσεις κατονόμασε πρόσωπα και πράγματα. Ποιες απειλές και από ποιους προέρχονται και τον ανάγκασαν να τις πάρει πίσω; Όταν ζήτησε προστασία από τον Υπουργό Εθνικής Αμύνης, θεσμικά ο Υπουργός απευθύνθηκε στον Υπουργό Δικαιοσύνης. Δεν πρέπει να ξεχνάμε ότι έχασαν τη ζωή τους οκτώ άνθρωποι. Είναι ένα γεγονός αναμφισβήτητο. Και αυτό δικαιολογεί τον φόβο του ισοβίτη.
Μάρτυρες της υπόθεσης.
Ακριβώς. Ήταν μάρτυρες οι οκτώ. Μάλιστα, έχασαν τη ζωή τους με κινηματογραφικό τρόπο. Είναι ο μόνος μάρτυρας εν ζωή σήμερα. Επομένως πρέπει να προστατευθεί, αν θέλουμε να φτάσουμε στην αποκάλυψη όλης αυτής της τεραστίου μεγέθους υπόθεσης. Μια υπόθεση που ξεπερνάει τα όρια της χώρας. Μια ποσότητα ναρκωτικών που συγκλόνισε και ευαισθητοποίησε την παγκόσμια κοινότητα. Μάλιστα, οι Μυστικές Υπηρεσίες των Ηνωμένων Πολιτειών απεφάνθησαν ότι πίσω από αυτή την υπόθεση κρύβεται η χρηματοδότηση τρομοκρατικών και άλλων οργανώσεων. Το Ευρωπαϊκό Κοινοβούλιο στην έκθεση της εξεταστικής επιτροπής για το πρόβλημα των ναρκωτικών στην Ευρώπη ήδη από το 1986 προχώρησε στο συμπέρασμα - σας το διαβάζω αυτολεξεί - ότι: «Οι λαθρέμποροι ναρκωτικών βρίσκονται ήδη σε θέση να επηρεάζουν την πολιτειακή λειτουργία ολόκληρων χωρών». Αυτό δηλαδή με μια κουβέντα σημαίνει: Εσκομπάρ στην Ευρώπη. Δηλώσεις συμπεράσματα που σε κάνουν να ανατριχιάζεις. Να ξαναγυρίσουμε στο «NOOR 1», κυρίες και κύριοι συνάδελφοι, και να δούμε τώρα ποια ήταν η αξία των τριών τόνων καθαρής ηρωίνης ή αλλιώς οι εμπλεκόμενοι διακινητές πόσα χρήματα θα κέρδιζαν. Με βάση υπολογισμούς ειδικών της Ευρωπαϊκής Ένωσης, η ηρωίνη αυτή θα τους εξασφάλιζε κέρδη από τις πιάτσες του θανάτου ύψους 6 δισεκατομμυρίων ευρώ. Μιλάμε για απίστευτα νούμερα, κυρίες και κύριοι συνάδελφοι. Σας ερωτώ, λοιπόν, πόσα ακόμη τέτοια καράβια πέρασαν πριν το «NOOR 1»; Πόσα δισεκατομμύρια έχουν βάλει στα ταμεία τους οι εμπλεκόμενοι κακοποιοί; Αναφέρομαι και πάλι στην έκθεση της Ευρωπαϊκής Ένωσης, η οποία λέει ότι λαθρέμποροι ναρκωτικών επηρεάζουν την πολιτειακή λειτουργία ολόκληρων χωρών. Βλέπετε, μόνο από το φορτίο ενός πλοίου θα αποκόμιζαν 6 δισεκατομμύρια. Αυτό το οικονομικό αποτέλεσμα τούς δίνει την ισχύ να κάνουν αυτό που αναφέρει στην έκθεσή της η Ευρωπαϊκή Ένωση. Πώς; Αγοράζοντας μέσα μαζικής ενημέρωσης (εφημερίδα, κανάλια, blogs κ.λπ.), ποδοσφαιρικές ομάδες, πολιτικά κόμματα, δήμους, εταιρείες και λοιπά, ό,τι δηλαδή μπορεί να κατευθύνει την κοινή γνώμη και να ελέγχει τις μάζες. Όπως αντιλαμβάνεστε, μιλάμε για απίστευτη ισχύ. Πρέπει, επομένως, να αντιδράσουμε σε αυτά τα φαινόμενα και να μην παρασυρθούμε από διαδικασίες, που μόνο εμπόδια βάζουν στην εξέλιξη της υπόθεσης. Κυρίες και κύριοι συνάδελφοι, οι τρεις τόνοι ηρωίνης εξασφάλιζαν 1 δισεκατομμύριο στους κακοποιούς. Ο ένας τόνος περίπου, σύμφωνα με πληροφορίες, διοχετεύτηκε στα Βαλκάνια. Σε ποιους άραγε; Κύριε Υπουργέ Εθνικής Αμύνης, στα ταραγμένα Βαλκάνια και ειδικά στην περιοχή του Κοσόβου ξέρουμε όλοι ποιοι δραστηριοποιούνται. Επομένως χρειάζεται πολύ μεγάλη προσοχή στα σύνορά μας. Κυρίες και κύριοι συνάδελφοι της Αντιπολίτευσης, γιατί δεν συντάσσεστε με τη γενναία αυτή απόφαση του Πάνου Καμμένου να κτυπήσουμε όλοι μαζί τη μάστιγα των ναρκωτικών, να προστατεύσουμε τα Ελληνόπουλα, αλλά και τη δημοκρατία στην πατρίδα μας, για να μη δούμε ξαφνικά και στην πατρίδα μας το φαινόμενο Εσκομπάρ; Δεν υπάρχει λόγος να φοβάστε. Μπήκε μπροστά ο Πάνος Καμμένος σε αυτόν τον δίκαιο αγώνα κατά των εμπόρων ναρκωτικών για να βοηθήσουμε τη δικαιοσύνη, να προστατεύσουμε τους μάρτυρες για να αποκαλύψουν την αλήθεια. Σας καλούμε, λοιπόν, να συνταχθείτε με την Κυβέρνηση σε αυτόν τον αγώνα κατά των εμπόρων του θανάτου, των εχθρών του λαού και της δημοκρατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και πριν κλείσω, θα ήθελα να πω ότι ορισμένοι συνάδελφοι έχουν μία ιδιαίτερη αντίληψη περί ηθικής. Βέβαια, ακούσαμε από τον Αρχηγό της Αξιωματικής Αντιπολίτευσης ότι έχουν έναν περίεργο τρόπο για να εκφράζονται. Εγώ θα πω ότι έχουν και μία περίεργη αντίληψη περί ηθικής. Θεωρούν ανήθικο ένα ανδρόγυνο να πάει σε ένα νόμιμο καζίνο ή κλαμπ χωρίς να χρεώσει καθόλου το δημόσιο, ενώ θεωρούν ηθικό να ζητούν να τους χαριστούν δάνεια ύψους 240.000.000 ευρώ, να τα πληρώσει ο ελληνικός λαός. Αυτό είναι ηθικό γι' αυτούς. Όπως είναι ηθικό να χαρακτηρίζουν «μουρλούς» τους δικαστές. Αυτή είναι η περίεργη αντίληψη. Και κάτι άλλο και κλείνω σε δύο δευτερόλεπτα, κύριε Πρόεδρε. Άκουσα προηγουμένως την κ. Γεννηματά να λέει για τον χρόνο που πήρε την ανάκριση η κ. Τζίβα, ότι ήταν βράδυ κ.λπ.. Και διαβάζω μέσα από την απόφαση του εισαγγελέως, ο οποίος λέει: «Κατά το άρθρο 240 του κοινού Ποινικού Κώδικα ως προς τον τόπο και τον χρόνο της ανάκρισης δεν υπάρχει κανένας περιορισμός. Η ανάκριση μπορεί να γίνει και κατά τη διάρκεια της νύχτας και Κυριακές και γιορτές. Από την ανωτέρω διάταξη συνάγεται ότι ο όρος «ανάκριση» περιλαμβάνει και την προκαταρκτική εξέταση», Κονταξής, Κώδικας Ποινικής Δικονομίας. Σας ευχαριστώ πολύ.
Τον λόγο έχει ο κ. Ιωάννης Σαχινίδης από τη Χρυσή Αυγή.
Ευχαριστώ, κύριε Πρόεδρε. Απ' ό,τι είδαμε σήμερα σε αυτή την Αίθουσα, τουλάχιστον επικοινωνιακά το διαχειριστήκατε πάρα πολύ καλά. Όλοι σας θέλετε να καταπολεμήσετε τα ναρκωτικά, όλοι σας θέλετε να προσφέρετε στη δικαιοσύνη. Δεν μας είπατε, όμως, πόση αλήθεια αντέχετε, πόση διαφάνεια αντέχετε σε αυτή την Αίθουσα και πόση δικαιοσύνη. Έγινε μία αναφορά προηγουμένως στις πολλές τοποθετήσεις που έκανε ο Υπουργός κ. Κοντονής και αναφέρθηκε σε ηθικούς και φυσικούς αυτουργούς. Μάλλον δεν ξέρει ότι η Αίθουσα αυτή δεν αναδεικνύει ούτε τους ηθικούς ούτε τους φυσικούς αυτουργούς, δεν είμαστε δικαστήριο. Αυτή είναι δουλειά της δικαιοσύνης. Έκανε, επίσης, μία αναφορά στην τοποθέτηση του Κοινοβουλευτικού μας Εκπροσώπου, του Γιάννη Λαγού. Ο Κοινοβουλευτικός μας Εκπρόσωπος δεν έκανε κάποια καταγγελία, έκανε αναφορά ακριβώς όπως αναφέρεται στη μηνυτήρια αναφορά που κατέθεσε ο ισοβίτης. Και μάλιστα, απέναντι στο πολιτικό σας θράσος, θα έλεγα, εμείς αντιπαραθέτουμε το θάρρος το πολιτικό. Είχε πει μάλιστα ο συναγωνιστής ο Γιάννης Λαγός ότι σε περίπτωση που αποδειχθεί ότι όλα αυτά δεν ευσταθούν έχει το θάρρος, αντρίκεια και αρσενικά, να ζητήσει συγγνώμη από τον κύριο Υπουργό. Ας περάσουμε, όμως, στη συζήτηση για τη σύσταση εξεταστικής επιτροπής. Στην προκειμένη περίπτωση διερευνάται η εμπλοκή του Υπουργού Εθνικής Αμύνης κ. Καμμένου και άλλων στελεχών και λειτουργών σε μία εκκρεμή δικαστική υπόθεση. Επιγραμματικά, σε σχέση με τα ερωτήματα και τους προβληματισμούς που τίθενται στην πρόταση, θα αναφέρω κάποια: Ο Υπουργός Εθνικής Αμύνης μιλά σε κάποιον ισοβίτη, κάτι λένε, χωρίς όμως να δικαιολογείται σε καμμία περίπτωση ο λόγος μίας τέτοιας πρωτοβουλίας. Κάποιος εισαγγελέας πηγαίνει μέσα στα άγρια μεσάνυχτα στις φυλακές. Ένας δημοσιογράφος επικοινωνεί με κάποιους άλλους κ.λπ., κ.λπ.. Από τις 6 Ιουνίου, κυρίες και κύριοι Βουλευτές, είχε έρθει το θέμα αυτό στη Βουλή. Οφείλουμε σε αυτό το σημείο τα εύσημα στον Προεδρεύοντα εκείνη την ημέρα, τον κ. Νικήτα Κακλαμάνη, γιατί δυστυχώς για εσάς, σε κάποιες κρίσεις αλήθειας που σας πιάνουν σε αυτή την Αίθουσα, είχε δηλώσει από μικροφώνου - και ευτυχώς για εμάς αυτά υπάρχουν καταγεγραμμένα στα Πρακτικά - ότι για όλα όσα ακούστηκαν δεν έφερε καμμία απολύτως ευθύνη η Βουλή, αλλά μόνο ο ομιλητής, ο κ. Λαγός. Τον ευχαριστούμε που είπε την αλήθεια για το ποιος ανέδειξε πραγματικά αυτό που συζητάμε σήμερα και ποιος το έφερε πρώτος στη Βουλή. Και για να ξέρουμε τι λέμε και να μιλάμε με ονόματα, δώδεκα ολόκληρες ημέρες δεν υπήρξε θέμα συζήτησης ούτε εντός αυτής της Αιθούσης, ούτε από κανένα μέσο μαζικής ενημέρωσης, ούτε από κανάλια, ούτε από εφημερίδες. Έρχεται σήμερα η Νέα Δημοκρατία και καταθέτει πρόταση για συζήτηση και λήψη απόφασης για σύσταση εξεταστικής επιτροπής. Και καλά κάνει. Όμως, μας δίνει το δικαίωμα να υποθέσουμε ότι στο διάστημα αυτό των δώδεκα ημερών εξέτασε εξονυχιστικά μήπως κατά λάθος εμπλέκεται σε αυτή την υπόθεση κάποιο δικό της στέλεχος. Και αφού είδαν μάλλον ότι δεν εμπλέκεται, θεώρησαν ότι καλό θα ήταν ένα θέμα που έφερε η Χρυσή Αυγή να το εκμεταλλευτούν μετά από δώδεκα ολόκληρες μέρες. Για την ακρίβεια και συγκεκριμένα, όπως σας ανέφερα και πριν, ο Βουλευτής Πειραιώς Γιάννης Λαγός το έφερε και από εκεί και πέρα ακολούθησαν όλοι οι υπόλοιποι. Έρχεται, λοιπόν, σήμερα η Νέα Δημοκρατία και καταθέτει αυτή την πρόταση για τη σύσταση της επιτροπής με βάση, όπως σας προείπα, τα στοιχεία που εμείς φέραμε. Εδώ μοιραία θα πρέπει να ειπωθούν κάποιες σκέψεις. Όταν ακούγεται αυτή η λέξη «εξεταστικές επιτροπές» οι συνειρμοί είναι: λόγοι εντυπώσεων, κανένα αποτέλεσμα, συγκάλυψη, κουκούλωμα. Πόσες και πόσες επιτροπές, αλήθεια, δεν έχουν συσταθεί εδώ μέσα με σκεπτικό, με βαρύγδουπες δηλώσεις, με διάθεση πάντα να χυθεί άπλετο φως, με τοποθετήσεις, με παρεμβάσεις κ.ο.κ.; Το αποτέλεσμα, όμως; Αυτό είναι η μία σκέψη. Η άλλη σκέψη έχει να κάνει με το ποιος είναι αυτός που καταθέτει τι. Εδώ ζητείται διερεύνηση εμπλοκής πολιτικού προσώπου σε εκκρεμή δικαστική υπόθεση. Και καλώς ζητείται, κατά την άποψή μας. Από ποιόν, όμως; Από το κόμμα της Νέας Δημοκρατίας. Μόνο που, κυρίες και κύριοι της Νέας Δημοκρατίας, το 2013 δεν είναι πολύ πίσω. Και από ό,τι φαίνεται, εδώ σε αυτή την Αίθουσα, η δική σας η πτέρυγα ξεχνάει πολύ εύκολα. Ρωτά, λοιπόν, η Νέα Δημοκρατία για την παρέμβαση πολιτικού προσώπου σε εκκρεμή υπόθεση. Μάλιστα, ο Πρόεδρος της, ο κ. Μητσοτάκης, ανέφερε ότι στη σημερινή συζήτηση για σύσταση εξεταστικής επιτροπής υπάρχουν ενδείξεις. Στη δική μας υπόθεση, κυρίες και κύριοι, όταν καταθέσαμε τη δικογραφία για την παρέμβαση του πρώην Αρχηγού της Νέας Δημοκρατίας υπήρχαν αποδείξεις. Υπάρχει τεράστια διαφορά. Επίσης, ο Αρχηγός της Νέας Δημοκρατίας δήλωσε ότι είναι κοντά στη δικαιοσύνη κρατώντας αποστάσεις. Πόσο πιο κοντά θα θέλατε να είστε στη δικαιοσύνη; Να είστε σιαμαία αδερφάκια; Και αλήθεια, ακούστηκε επίσης από τον Πρόεδρο της Νέας Δημοκρατίας ότι θα προστατέψει τη δικαιοσύνη. Εμάς δεν μας είπαν ποιος θα μας προστατέψει από αυτούς! Όταν ελήφθησαν οι δημοσκοπήσεις τότε, το 2013, και είχαν φέρει στο φως μια φοβερά σημαντική άνοδο για το εθνικιστικό κίνημα, ξεκίνησαν και επακολούθησαν όσα ανέφερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Ξέχασαν, βέβαια, το περίφημο τηλεφώνημα Σαμαρά προς την τότε εισαγγελέα του Αρείου Πάγου. Ξέχασαν τον Υπουργό Δικαιοσύνης και συγκυβέρνησης της Νέας Δημοκρατίας, τον κ. Αθανασίου, ξέχασαν το πώς είχαν παρέμβει όλοι αυτοί κατά τη διάρκεια των ανακρίσεων του Αρχηγού της Χρυσής Αυγής, του Χρήστου Παππά, και των υπολοίπων Βουλευτών. Ξέχασαν τον Σαμαρά όταν έπαιρνε τηλέφωνο και ζητούσε την προφυλάκιση των άλλων τριών Βουλευτών χρησιμοποιώντας υβριστικές εκφράσεις, όπως ξεχάστηκε και το βίντεο Μπαλτάκου. Γενικώς σε αυτή την Αίθουσα όλα ξεχνιούνται πάρα πολύ εύκολα. Εμείς, επειδή ως εθνικιστικό κίνημα έχουμε βιώσει το τι θα πει πραγματικά παρέμβαση πολιτικού προσώπου σε εκκρεμή ποινική υπόθεση, έχουμε βιώσει στο πετσί μας τι θα πει παρεμπόδιση στο έργο της δικαιοσύνης, θέλουμε να ριχτεί άπλετο φως. Θέλουμε να εξεταστούν οι καταγγελίες που εμείς πρώτοι φέραμε στη Βουλή και συνηγορούμε στη σύσταση εξεταστικής επιτροπής. Το ίδιο, όμως, απαιτούμε και από εσάς, από την Κυβέρνησή σας, να συνηγορήσετε στη σύσταση μιας εξεταστικής επιτροπής για να διερευνηθούν οι ενδεχόμενες ποινικές ευθύνες του πρώην Πρωθυπουργού Αντώνη Σαμαρά για την πράξη της πρόκλησης για την τέλεση πλημμελήματος, άρθρο 186, παράγραφος 2 του Ποινικού Κώδικα και ειδικότερα για το γεγονός ότι προέτρεψε δικαστικούς λειτουργούς να διαπράξουν το πλημμέλημα της παράβασης καθήκοντος, άρθρο 259 του Ποινικού Κώδικα. Όλα όσα προανέφερα αναδεικνύουν το περίσσευμα πολιτικής υποκρισίας σε θέματα που αφορούν παρεμβάσεις στην ελληνική δικαιοσύνη. Κλείνοντας έχω να σας επισημάνω ότι αληθινή και πραγματικά ανεξάρτητη δικαιοσύνη στην Ελλάδα μπορεί να υπάρξει μόνον με μια εθνική κυβέρνηση. Ευχαριστώ.
Τον λόγο έχει ο κ. Βασίλειος Τσίρκας από τον ΣΥΡΙΖΑ.
Ευχαριστώ, κύριε Πρόεδρε. Κυρία και κύριε Υπουργέ, κυρίες και κύριοι Βουλευτές, η σημερινή συζήτηση για σύσταση εξεταστικής επιτροπής για τον Υπουργό Άμυνας θα έλεγα ότι είναι μια ακόμα απεγνωσμένη προσπάθεια της Νέας Δημοκρατίας να δημιουργήσει ένα κλίμα σκανδάλου, δήθεν σκανδάλου, αφού το αφήγημά της περί ολικής καταστροφής της οικονομίας έχει καταρρεύσει. Και αρχίζει τώρα έναν νέο γύρο καταστροφολογίας σε μια περίοδο που η χώρα γυρίζει σελίδα. Γιατί μετά από πολλά χρόνια ύφεσης και διαρκούς λιτότητας, βρισκόμαστε μπροστά σε μια νέα πραγματικότητα, αφού έχουμε μπροστά μας έναν καθαρό ορίζοντα εξόδου από τα μνημόνια και τη σκληρή επιτροπεία. Και παρά τις κινήσεις αντιπερισπασμού που επιχειρεί η Αντιπολίτευση, παραμένουμε προσηλωμένοι στην επίτευξη του βασικού μας στόχου: Την έξοδο της χώρας απ' τα μνημόνια, τη σκληρή επιτήρηση μέσω της ανάκαμψης της ελληνικής οικονομίας. Και αυτός ο στόχος σήμερα είναι περισσότερο εφικτός από οποιαδήποτε άλλη φορά. Σε αυτή τη νέα περίοδο η χώρα έχει επιστρέψει σταδιακά σε θετικούς ρυθμούς ανάπτυξης, μετά από τόσα χρόνια ύφεσης και στασιμότητας. Η ανεργία βαίνει μειούμενη, ενώ οι δημοσιονομικές επιδόσεις κινούνται πάνω από τον στόχο, με τους δείκτες ζωτικών οικονομικών δραστηριοτήτων να καταγράφουν δυναμική άνοδο. Αυτή την αντικειμενική πραγματικότητα αρνείται να την αποδεχτεί η Αξιωματική Αντιπολίτευση, μη μπορώντας να αντιπαρατεθεί σε κανένα πεδίο πολιτικής, αφού η ίδια έχει να επιδείξει μόνο τις συνέπειες των καταστροφικών της πολιτικών. Ακόμη κι όταν το επιχειρεί, όπως είδαμε πρόσφατα στη ΔΕΘ, προβάλλει φθαρμένες και καταστροφικές νεοφιλελεύθερες πολιτικές που χρεοκόπησαν τη χώρα και την οικονομία. Το σχέδιο της Νέας Δημοκρατίας περιλαμβάνει απολύσεις και ιδιωτικοποιήσεις δημόσιων αγαθών, ένα ακόμα μνημόνιο δηλαδή. Και μετά την τακτική αυτών των αντιπερισπασμών, που οδήγησε και στη σημερινή συζήτηση στην Ολομέλεια, τώρα έχουμε και τη νέα στάση από την πλευρά της Αξιωματικής Αντιπολίτευσης που σκοπεύει να τηρήσει από εδώ και πέρα, την παράλογη θέση δηλαδή να καταψηφίζει κανείς ακόμα και σε όσα συμφωνεί, που θα έλεγα ότι αποτελεί απειλή για την ίδια τη λειτουργία του κοινοβουλευτικού συστήματος, για τη λειτουργία δηλαδή της δημοκρατίας. Και ο μόνος λόγος που το επιχειρεί αυτό είναι γιατί αδιαφορεί για το δημόσιο συμφέρον. Εμείς προχωράμε, παρ' όλα αυτά, για να υλοποιήσουμε το σχέδιό μας για μια Ελλάδα χωρίς μνημόνια, χωρίς αυτούς που τώρα εμφανίζονται σαν σωτήρες και θέλουν να σώσουν τη χώρα, χωρίς αυτούς που έχουν βαριά ευθύνη για τη λεηλασία του δημόσιου πλούτου, που θυσίασαν την ανάπτυξη στο βωμό θαλασσοδανείων, αφήνοντας τη μεγάλη πλειοψηφία απροστάτευτη. Κι έχουμε αποδείξει την αποφασιστικότητά μας δίνοντας μεγάλες μάχες και στο εξωτερικό και στο εσωτερικό για να προασπίσουμε τα συμφέροντα του ελληνικού λαού, να βάλουμε ένα τέρμα στην ασυδοσία της εξουσίας συγκεκριμένων κύκλων και συστημάτων. Και φέραμε στην επιφάνεια υποθέσεις πραγματικής διαφθοράς, υποθέσεις που έχουν συγκλονίσει το πανελλήνιο τα προηγούμενα χρόνια και που σε μεγάλο βαθμό στη συνείδηση της ελληνικής κοινωνίας αποτελούν σημαντικές αιτίες της χρεοκοπίας και της κρίσης. Δεν είδαμε, όμως, την Αξιωματική Αντιπολίτευση να διακατέχεται από τον ίδιο ζήλο να πατάξει εκεί τη διαπλοκή και τη διαφθορά, να τοποθετηθεί με σαφήνεια σε ζητήματα που είναι ανοικτά και κάποια απ' αυτά αποτελούν και αντικείμενο ήδη εξεταστικών επιτροπών. Αποφάσισαν ο κ. Μητσοτάκης και η Νέα Δημοκρατία από την αρχή να ακολουθήσουν έναν δρόμο καταστροφολογίας και να επενδύσουν πολιτικά στην ενδεχόμενη αποτυχία, την εμπλοκή των διαπραγματεύσεων για την οριστική έξοδο από τα μνημόνια. Η όλη συζήτηση, κυρίες και κύριοι Βουλευτές, περί παρέμβασης δήθεν στη δικαιοσύνη, είναι νομικά ανυπόστατη, διότι σε κανένα σημείο αυτής της υπόθεσης, όπως ειπώθηκε εδώ σήμερα και από άλλους ομιλητές, δεν έγινε προσπάθεια από κανέναν να υποδείξει στη δικαιοσύνη τον τρόπο με τον οποίο θα λειτουργήσει σε ένα συγκεκριμένο ζήτημα. Σε κάθε περίπτωση, η δικαστική έρευνα βρίσκεται σε εξέλιξη. Και αν σεβόμαστε τη δικαιοσύνη, πρέπει να σεβόμαστε και τα αποτελέσματά της. Και για να υπάρξει ηθικός αυτουργός, όπως ακούστηκε και προηγουμένως, πρέπει να υπάρχει και φυσικός αυτουργός. Και η φυσική αυτουργία δεν κρίθηκε αξιόποινη και αποσύρθηκε. Είναι προφανές, λοιπόν, πως δεν υπάρχει κανένα στοιχείο που να στοιχειοθετεί τη σύνθεση μιας τέτοια εξεταστικής επιτροπής. Η Νέα Δημοκρατία αντίθετα προσπαθεί να προκαταβάλει τη δικαιοσύνη, ενώ αυτό που θα έπρεπε να ενδιαφέρει σήμερα είναι η έρευνα αυτή να φέρει αποτελέσματα για την ουσία της υπόθεσης. Να χυθεί δηλαδή, άπλετο φως σε αυτή την υπόθεση διακίνησης τεράστιων ποσοτήτων ναρκωτικών. Από την πλευρά μας, εμείς έχουμε δεσμευτεί να μην συγκαλύψουμε τίποτα, να μην υποθάλψουμε, να μην υποχωρήσουμε απέναντι στις δυνάμεις εκείνες που υπονόμευσαν το δημόσιο συμφέρον, που διασπάθισαν το δημόσιο χρήμα, που δωροδόκησαν και δωροδοκήθηκαν και ξέπλυναν μαύρο χρήμα. Η ελληνική Κυβέρνηση, στο πλαίσιο των συνταγματικών της δυνατοτήτων, αλλά και της δικαιοκρατίας έκανε και θα συνεχίσει να κάνει ό,τι περνά από το χέρι της, ώστε η ελληνική δικαιοσύνη να αφεθεί απερίσπαστη να εξετάσει όλες αυτές τις υποθέσεις και ο ελληνικός λαός να μάθει, αλλά και οι υπεύθυνοι να βρεθούν και να τιμωρηθούν. Εμείς προχωράμε με στόχο το πολιτικό σχέδιο της επόμενης διετίας. Και με την οικονομία να γυρίζει σελίδα μετά από έναν δύσκολο κύκλο διαπραγματεύσεων, αυτό που πρέπει να μας ενδιαφέρει είναι η κοινωνία να αρχίσει να δρέπει τους καρπούς αυτής της ανάπτυξης. Το πεδίο της πραγματικής αντιπαράθεσης είναι η πραγματικότητα, και η πραγματικότητα συνεχώς βελτιώνεται, αλλά είναι και η οικονομία που συνεχώς ανακάμπτει. Και για την πραγματικότητα αυτήν κρινόμαστε καθημερινά από τους πολίτες και θα κριθούμε και τελικά στις εκλογές στο τέλος της τετραετίας. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος από το Ποτάμι κ. Μαυρωτάς.
Ευχαριστώ, κύριε Πρόεδρε. Ας μπούμε κατευθείαν στην υπόθεση. Ένας Υπουργός μιλάει με έναν δημοσιογράφο και μετά συνομιλεί δώδεκα φορές με έναν ισοβίτη, έμπορο ναρκωτικών που είναι στη φυλακή για υπόθεση 2,1 τόνων ηρωίνης. Τα παραπάνω δεν είναι τρέιλερ από τις σειρές «House of Cards» ή «Narcos», που είναι ουσιαστικά η ιστορία του Πάμπλο Εσκομπάρ. Είναι ένας συνδυασμός και των δύο που δεν ξέρουμε αν θα τον δούμε ποτέ στην τηλεόραση. Τον βλέπουμε, όμως, στην ελληνική πολιτική σκηνή. Πού είναι όμως, το περίεργο, κύριοι συνάδελφοι; Μήπως ότι δεν είχε καλό σήμα ο Υπουργός και έπρεπε να πάρει δώδεκα φορές τηλέφωνο έναν καταδικασμένο για να του πει τα αυτονόητα; Δηλαδή ότι «τα ναρκωτικά είναι πολύ κακό πράγμα», «πες την αλήθεια, θα σώσουν την ελληνική κοινωνία και την ελληνική νεολαία». Μήπως το ότι υπάρχουν τηλέφωνα στις φυλακές για να επικοινωνούν κρατούμενοι με δημοσιογράφους και Υπουργούς; Πού είναι το περίεργο; Το ότι μία εισαγγελέας ξεκίνησε μέσα στη μαύρη νύχτα του Γενάρη να ταξιδέψει ως τον Αυλώνα να πάρει κατάθεση από τον ισοβίτη, ο οποίος τελικά είδε ένα σημαδιακό όνειρο και το μετάνιωσε; Ή το ότι η υπόθεση είναι ξεκάθαρη, ένα θέμα εθνικής άμυνας - και αυτό το ακούσαμε ακόμα στη Βουλή - και έπρεπε να υπάρχει εμπλοκή του Υπουργού Εθνικής Άμυνας; Ή το ότι για τις περιπτώσεις πληροφοριοδοτών δημοσίου συμφέροντος, τους γνωστούς «whistleblowers» δεν υπάρχουν κατάλληλες υπηρεσίες, αλλά πρέπει και αυτό να το κάνει ο Υπουργός Εθνικής Άμυνας; Πού είναι, λοιπόν, το περίεργο; Και τι είναι προς εξέταση για να ζητάει εξεταστική επιτροπή η Αντιπολίτευση; Όλα αυτά είναι για εσάς φυσιολογικά και καθημερινά και δεν χρήζουν διερεύνησης. Business as usual! Για να σοβαρευτούμε τώρα όμως, κάποιες απορίες. Ήταν σε συνεννόηση με τον Υπουργό Δικαιοσύνης ο κ. Καμμένος όταν έκανε αυτές τις επικοινωνίες; Αν ήταν, πώς το επέτρεψε αυτό ο κ. Κοντονής; Μπορεί ένας Υπουργός να δρα παραθεσμικά και να τηλεφωνεί σε κρατούμενους καταδικασμένους, ενώ η υπόθεσή τους πρόκειται να δικαστεί σε δεύτερο βαθμό; Μήπως το κάνουν κι άλλοι Υπουργοί αυτό; Και αν, όπως επικαλείται ο κ. Κοντονής, αλλά και ο κ. Παρασκευόπουλος στην Επιτροπή Θεσμών και Διαφάνειας, ήταν στο πλαίσιο μιας νόμιμης διαδικασίας, τότε δεν έχει να φοβηθεί τίποτα ο κ. Καμμένος και μπορεί άνετα να δημοσιοποιήσει το περιεχόμενο των συνομιλιών, να κάνει δηλαδή άρση του τηλεφωνικού απορρήτου για τις δώδεκα συνομιλίες αυτοβούλως και να λάμψει η αλήθεια. Τόσο απλά. Αν δεν το κάνει όμως, κάτι δεν πάει καλά και βάζει νερά η ιστορία. Άκουσα επίσης, ότι δεν είναι σωστό να γίνει η Βουλή «βιομηχανία εξεταστικών επιτροπών». Ως βετεράνος σκαπανέας πλέον στις εξεταστικές, για τα δάνεια των κομμάτων και των μέσων μαζικής ενημέρωσης και τώρα για την υγεία, δεν θα διαφωνήσω. Όμως, τώρα το θυμηθήκαμε αυτό; Όταν οι εξεταστικές αφορούν τους αντιπάλους, δεν ανήκουν στη βιομηχανία των εξεταστικών; Αυτές είναι οι χρήσιμες εξεταστικές, ενώ οι άλλες που αφορούν σπλάχνο της Κυβέρνησης είναι άχρηστες; Η συγκεκριμένη είναι μια εξεταστική επιτροπή που δεν έχει να κάνει με κατασπατάληση δημοσίου χρήματος, όπως οι προηγούμενες, αλλά με κατασπατάληση θεσμικού κεφαλαίου. Η εμπλοκή Υπουργών σε τέτοιες υποθέσεις είναι εξίσου επώδυνη για τη δημοκρατία, όπως και η απιστία. Η παραθεσμική ανάμειξη σε ζέουσες δικαστικές υποθέσεις είναι απιστία απέναντι στη διάκριση των εξουσιών που ορίζει το Σύνταγμα και όποιος το υποστηρίζει αυτό δεν είναι δάκτυλος του κ. Μαρινάκη, αλλά δάκτυλος μιας υποτυπώδους θεσμικής λειτουργίας. Και αν ένας Υπουργός δεν ξέρει τα όριά του, πώς να του εμπιστευτείς τις τύχες ενός Υπουργείου, πόσω μάλλον όταν το Υπουργείο αυτό είναι το Υπουργείο Εθνικής Άμυνας. Και με την ευκαιρία αυτή να καταθέσω στα Πρακτικά αυτά που ουσιαστικά είπε ο Πρόεδρός μας, κ. Θεοδωράκης, για το συνέδριο του 1994 της Νέας Δημοκρατίας, που έλεγε ότι πρέπει να αποκατασταθούν οι πρωτεργάτες του πραξικοπήματος. [[Στο σημείο αυτό ο Βουλευτής κ. Γεώργιος Μαυρωτάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτές, λοιπόν, είναι οι χρήσιμες εξεταστικές, ενώ οι άλλες που αφορούν το σπλάχνο της Κυβέρνησής σας είναι άχρηστες. Κλείνοντας, επιτρέψτε μου να πω και δύο λόγια σε σας, κύριοι συνάδελφοι του ΣΥΡΙΖΑ, με αφορμή τη σημερινή σας στήριξη στον κ. Καμμένο και τους ΑΝΕΛ. Συγκυβερνάτε γιατί φαντάζομαι συμφωνείτε στα βασικά κι έχετε τις θεμιτές, όπως λέτε, διαφωνίες σας στα πιο επουσιώδη. Το είπε άλλωστε και ο κυβερνητικός εκπρόσωπος, ο κ Τζανακόπουλος, τις προάλλες, λέγοντας ότι συμφωνείτε στα μεγάλα. Δηλαδή, τα δικαιώματα για σας είναι στα μικρά, διότι εκτός από την ιθαγένεια, το τέμενος, το σύμφωνο συμβίωσης, την αποτέφρωση, θα έρθει μεθαύριο το θέμα της ταυτότητας φύλου. Σε όλα αυτά διαφωνείτε με τους συγκυβερνώντες. Άρα να υποθέσω ότι - κατά τον κ. Τζανακόπουλο πάντα - αυτά δεν είναι στα μεγάλα, είναι στα μικρά. Είναι τόσο χαμηλά τα δικαιώματα στην αξιακή σας κλίμακα, ώστε να τα κάνετε γαργάρα μπροστά στην παραμονή στην εξουσία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τότε, για ποιο ηθικό πλεονέκτημα μιλάτε; Εγώ βλέπω ένα συμφεροντολογικό πλεονέκτημα που στηρίζει μια κυνική συμμαχία εξουσίας, μια συμμαχία που κλείνει τα μάτια στα θέματα των δικαιωμάτων. Εμείς δεν κάνουμε παζάρια με τα δικαιώματα κι έτσι περνάνε, τελικά, αυτά τα θέματα. Και αυτή είναι η διαφορά μας: Σε αντίθεση με σας, τις αξίες μας τις βάζουμε πάνω από τη δίψα σας για εξουσία. Ξέρω ότι δυσφορείτε που τα λέω αυτά, αλλά κατά βάθος ξέρετε ότι αυτή είναι η αλήθεια. Απλώς βάζετε μπροστά τη διαφθορά και τη διαπλοκή των προηγούμενων για να έχετε ένα άλλοθι προς τους εαυτούς σας λέγοντας ότι τουλάχιστον αυτά τα χέρια είναι καθαρά. Αυτά, όμως, τα έχουν πει και άλλοι. Κι αν δεχτούμε ότι ισχύει, σας αρκεί; Τελειώνοντας, λοιπόν, κύριοι συνάδελφοι του ΣΥΡΙΖΑ, η πολιτική είναι για να υπερασπίζεσαι αρχές και αξίες. Σήμερα θα ψηφίσετε ότι δεν πρέπει να διερευνηθούν κάποιες πρακτικές παρακράτους και υποκόσμου και όλα αυτά ήταν καλώς καμωμένα. Με τις επιλογές σας έχετε εγκλωβιστεί σε ένα άβολο δίλημμα: ή την αρχή - την εξουσία δηλαδή - ή τις αρχές σας. Και είναι φανερό ότι έχετε επιλέξει την πρώτη, βάζοντας πολύ νερό στις δεύτερες, τόσο νερό που βλέπω να βουλιάζουν σαν την «ΑΓΙΑ ΖΩΝΗ ΙΙ» και να κηλιδώνουν την «αριστερή Ριβιέρα» των ιδεών σας. Ευχαριστώ πολύ.
Τον λόγο έχει ο κ. Σπυρίδων - Άδωνις Γεωργιάδης από τη Νέα Δημοκρατία.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, λυπούμαι που δεν είναι στην Αίθουσα ο κ. Παναγιώτης Καμμένος. Φαντάζομαι ότι θα απαντήσει στη συνέχεια σε αυτά που θα πω, αλλά καλύτερα να απευθυνθώ σε όλους εσάς, τους Βουλευτές του ΣΥΡΙΖΑ, γιατί το πραγματικό πρόβλημα είστε εσείς. Λοιπόν, με έχετε κυριολεκτικά ξεμπροστιάσει με όλη τη δύναμη της Αριστερής σας ψυχής, εκατό φορές, διακόσιες φορές - ο κ. Παπαδημούλης σε δεκάδες tweet του - για μια αφιέρωση που μου έκανε στο βιβλίο του ο Παττακός. Μάλιστα. Προηγουμένως, όταν ο κ. Θεοδωράκης ανέφερε τον μακαρίτη Γεωργαλά, σηκώθηκε ο κ. Καμμένος και ανεφέρθη σε κάποιες δικαστικές αποφάσεις, συσκότισε την υπόθεση για να είναι καλά η αριστερή σας συνείδηση, έτσι; Καταθέτω για τα Πρακτικά της Βουλής το παρακάτω έγγραφο, το οποίο είναι ένα δημοσίευμα από το site e - nikos.gr του κ. Νίκου Χατζηνικολάου, το αυθεντικό είναι από το «Ε» της «ΕΛΕΥΘΕΡΟΤΥΠΙΑΣ». Είναι μια συνέντευξη του 1996 του Γεωργίου Γεωργαλά - μακαρίτη τώρα - για τη σχέση του με τον Πάνο Καμμένο, στην οποία συνέντευξη στην «ΕΛΕΥΘΕΡΟΤΥΠΙΑ» - την έγκριτο τότε - γράφει: «Δεν συνεργάζομαι με τη Νέα Δημοκρατία. Μεμονωμένα μόνο με τον Πάνο Καμμένο. Τον συμβουλεύω και γράφω τους λόγους του». [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή διαμαρτυρήθηκε μετά ο Γεωργαλάς γι' αυτά που έγραψε η «ΕΛΕΥΘΕΡΟΤΥΠΙΑ», κύριε Βίτσα, που είστε και κολλητοί τώρα με τον Καμμένο - σας ενοχλεί ο Γεωργιάδης ακροδεξιός, αλλά ο Καμμένος τίποτα, επειδή έχετε καρέκλα - δείτε εδώ, λοιπόν, από την «ΕΛΕΥΘΕΡΟΤΥΠΙΑ», για να μη λέτε ότι τα λέω εγώ. Από το γραφείο τύπου του Βουλευτή Β΄ Αθηνών κ. Παναγιώτου Καμμένου μάς κοινοποιήθηκε η παρακάτω επιστολή του κ. Γεωργαλά. Πάρτε την για τα Πρακτικά, επειδή αμφισβήτησα αυτά που είπε ο Σταύρος Θεοδωράκης. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή είπε για το βιβλίο «Τρομοκρατία», αλλά ο Θεοδωράκης δεν είχε το χαρτί για να τα πει, από την εφημερίδα «ΔΗΜΟΚΡΑΤΙΑ» τώρα. Είναι, κύριε Βίτσα, δημοσιευμένο το εξώδικο του κ. Γεωργίου Γεωργαλά στον Πάνο Καμμένο. Ακούστε τώρα τι έγραφε ο μακαρίτης Γεωργαλάς: «Κύριε Καμμένε, καθώς γνωρίζετε, στο παρελθόν διετέλεσα επικοινωνιακός σύμβουλός σας σε επικοινωνιακά θέματα κατά τη διάρκεια των προεκλογικών σας αγώνων. Επιπλέον, μου αναθέσατε και συνέγραψα βιβλίο σχετικό με την τρομοκρατία που εκδόθηκε στο όνομά σας και συνέβαλε αποτελεσματικά στην προσωπική σας προβολή. Δυστυχώς για την εργασία μου αυτή δεν τηρήσατε την οικονομική συμφωνία μας. Επίσης παραλάβατε...». Για να μην σας τα πολυλογώ, του ζητούσε 14.000 ευρώ. Πάρτε και αυτό για τα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα πλήρωσε προφανώς, απέστειλε το εξώδικο ο Γεωργαλάς και έτσι κέρδισε και τη δίκη. Γύρευε τι μπορεί να έχει γίνει! Αυτά τα καταθέτω γιατί θέλω να σας αποδείξω, κύριε Βίτσα - και μην γελάτε καθόλου - πόσο ψεύτες και υποκριτές είστε!
Ξέρω, γιατί είστε αγωνιστής της Αριστεράς. Στο πρόσωπό σας βλέπω την Αριστερά τώρα. Δεν είναι προσωπικό. Ή στον κ. Μανιό που κάπου ήταν, όταν ανεφέρθη το όνομά του - τον είχε στο βιβλίο ως τρομοκράτη της 17 Νοέμβρη - ή την κ. Τασία. Διότι μπροστά στην καρέκλα σας και τον Γεωργαλά θα καταπιείτε και το καζίνο θα καταπιείτε και τη ρουλέτα θα καταπιείτε και όλα τα άλλα που λέτε εδώ πέρα μέσα είναι για να περνάει η ώρα! Και θα τα πάρω λίγο με τη σειρά. Κύριε Παπαγγελόπουλε, με αφήσατε έκπληκτο. Είπατε επί λέξει ότι κάποιοι - λέει - μικρόνοες θέλουν να δυναμιτίσουν το πολιτικό κλίμα την ώρα που η Ελλάδα είναι να βγει από το μνημόνιο. Αυτό δεν είπατε; Μήπως θυμάστε σε αυτή την Αίθουσα ποιος έλεγε τον Πρωθυπουργό της χώρας, Γιώργο Παπανδρέου, broker; Ο κ. Παναγιώτης Καμμένος! Μήπως θυμάστε ποιος έλεγε για «γερμανοτσολιάδες» και «Πηλιογούσηδες»; Ο κ. Παναγιώτης Καμμένος! Άνθρωπέ μου, είσαι και συμπαθής. Είναι δυνατόν να έρχεσαι στη Βουλή των Ελλήνων να εκπροσωπείς τον Πάνο Καμμένο και να μας κάνεις ομιλία περί του ηπίου πολιτικού λόγου και της συναινέσεως; Είσαι με τα καλά σου; Ο άνθρωπος έχει κάνει καριέρα υβρίζοντας, διχάζοντας και συκοφαντώντας. Εκτός και αν νομίζετε ότι έχουμε πάθει όλοι ομαδικό αλτσχάιμερ. Αλλά είπατε και το άλλο επιχείρημα, το οποίο είναι συγκλονιστικό. Ότι τώρα - λέει - η δικαιοσύνη ασχολείται με αυτή την υπόθεση και οποιαδήποτε δική μας εμπλοκή, κύριε Μαντά, είπε ο Υπουργός σας εδώ - το ξέρω από την εξεταστική της υγείας - οποιαδήποτε εμπλοκή μας στην υπόθεση, όταν ερευνά η δικαιοσύνη, είναι δείγμα ότι δεν εμπιστευόμαστε τη δικαιοσύνη. Το «Ερρίκος Ντυνάν» δεν το ερευνά η δικαιοσύνη, κύριε Υπουργέ; Το ΚΕΕΛΠΝΟ δεν το ερευνά η δικαιοσύνη; Τα φάρμακα της «NOVARTIS» δεν τα ερευνά η δικαιοσύνη; Τι έγινε; Εκεί, όταν ερευνάτε αυτή την εξεταστική δείχνετε ότι δεν σέβεστε τη δικαιοσύνη; Απήντησε ένας συνάδελφος του ΣΥΡΙΖΑ - δεν συγκράτησα το όνομά του, δεν είναι από αυτούς που μιλάνε συχνά - και λέει: «άλλο αυτά», γιατί αυτό είναι το επιχείρημα του Τσίπρα, ξέρετε. Γιατί; Γιατί, λέει, αυτά είναι πραγματικά σκάνδαλα, ενώ αυτό που κάνουμε σήμερα δεν είναι πραγματικό. Λοιπόν, δεν αφήνουμε τώρα αυτά που συζητάμε. [[Θόρυβος στην Αίθουσα]] Μη σφυρίζετε, κύριε, μέσα στην Αίθουσα. Λοιπόν, δεν τα αφήνουμε αυτά και να συζητήσουμε λίγο για τα σοβαρά; Λοιπόν, ακούστε και για τα σοβαρά. Ακούστε ποια είναι τα σοβαρά. Είπε ο κ. Κοντονής, που δυστυχώς δεν είναι στην Αίθουσα, ότι δεν είναι - λέει - παρέμβαση το να πάρει τηλέφωνο τον Γιαννουσάκη ο Υπουργός. Είναι παρέμβαση αν ο Υπουργός πάρει τηλέφωνο τον ανακριτή, τον δικαστικό. Μα, ρώτησα στην επίκαιρή μου ερώτηση τον κ. Καμμένο εδώ και τρεις μήνες: «Κύριε Υπουργέ, με τον Χριστοφορίδη, τον λιμενικό υπάλληλο που έκανε την ανάκριση, έτυχε να μιλήσετε;». Έχετε ακούσει σε καμμία από τις συνεντεύξεις του κ. Καμμένου να αναφέρεται στον Χριστοφορίδη; Ποτέ! Του είπα: «Θέλετε να μην γίνει καμμία εξεταστική; Φέρτε στη Βουλή τους λογαριασμούς των τηλεφώνων σας να δούμε αν μιλάγατε ταυτόχρονα και με τον ανακριτικό υπάλληλο». Τον ακούσατε να απαντάει ποτέ για αυτό; Ποτέ! Και ξέρετε ποιοι θα εμποδίσετε να δούμε αν μίλαγε ταυτόχρονα και με τον Χριστοφορίδη; Που μίλαγε! Και σας το λέω εγώ που ξέρω πόσο αλαζόνας είναι. Εσείς με την ψήφο σας! Διότι εσείς αρνούμενοι να γίνει η εξεταστική επιτροπή της Βουλής στην ουσία τι κάνετε; Τον συνεργάτη του Γεωργαλά τον καλύπτετε, για να μένετε Βουλευτές και Υπουργοί. Άρα μη μου το παίζετε και πολύ αριστεροί. Όσον αφορά δε στα άλλα που είπε περί των αποφάσεων και τις συκοφαντικές δυσφημίσεις και επειδή είπε ο κ. Κοντονής ότι δεν ήταν καλή η μέρα που έγινε αυτή η συζήτηση, θα πω ότι η μέρα ήταν τέλεια. Σήμερα εξεδόθη η απόφαση από το Πολυμελές Πρωτοδικείο Αθηνών - την καταθέτω για τα Πρακτικά - όπου καταδικάστηκε για συκοφαντική δυσφήμιση ο Πάνος Καμμένος κατά του εκδότη της εφημερίδας «ΠΑΡΑΠΟΛΙΤΙΚΑ» Γιάννη Κουρτάκη για όλα όσα έχει πει για το «NOOR 1». Σήμερα, για όσα έχει πει για το «NOOR 1», για τον Γιάννη Κουρτάκη, τον καταδίκασε το δικαστήριο και εσείς τον προστατεύετε εδώ πέρα στη Βουλή. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Θόρυβος στην Αίθουσα]] Μη γελάτε, αγαπητέ και βάλτε γραβάτα! Στις μισές εκδηλώσεις βάζετε γραβάτα, στις άλλες μισές όχι. Αν σας αρέσει η γραβάτα, να την βάζετε σε όλες. Ακούστε, λοιπόν. Εσείς τον συκοφάντη, τον οποίο σήμερα καταδίκασε το δικαστήριο, τον προστατεύετε. Γιατί τον προστατεύετε; Διότι σας αρέσει να είστε Βουλευτές, γι' αυτό καταπίνετε και τον Γεωργαλά, γι' αυτό καταπίνετε και τη ρουλέτα με το καζίνο. Είπε πριν ο κ. Καμμένος: «Τα πλήρωσα με τα δικά μου έξοδα». Μπα; Κύριε Βίτσα, έτσι είναι; Ακούστε. Ο κ. Καμμένος έχει δώσει σειρά συνεντεύξεων κατά το παρελθόν όπου έχει πει ότι είναι τόσο φτωχός που δεν μπορεί να πληρώσει το χαράτσι και στο «πόθεν έσχες» του έχει κάτι ελάχιστα χρήματα δηλωμένα.
Οκτώ χιλιάδες ευρώ.
Οκτώ χιλιάδες.
Κύριε Γεωργιάδη, σας παρακαλώ.
Σε ένα λεπτό κλείνω, κύριε Πρόεδρε. Με ποια ακριβώς χρήματα ο κ. Καμμένος πλήρωσε το ακριβότερο ξενοδοχείο του Λονδίνου και πήγε και στο καζίνο; Λοιπόν, εγώ αιτούμαι να κάνουμε μια συμφωνία. Θέλετε να την κάνουμε τη συμφωνία; Σιγά μην την κάνετε. Να φέρει σήμερα μέχρι τη λήξη της συνεδριάσεως τη χρέωση της πιστωτικής του κάρτας που πλήρωσε το ξενοδοχείο στο Λονδίνο και να κάνει δήλωση εδώ ότι επιτρέπει στο καζίνο να πει σε όποιον δημοσιογράφο θέλει στη Βουλή πόσα λεφτά ξόδεψε στη ρουλέτα, γιατί το ρεπορτάζ της εφημερίδας λέει για εκατό λίρες το χτύπημα. Άμα έχει το θάρρος, να φέρει εδώ πέρα την πιστωτική του κάρτα, κύριε Υπουργέ κατά της διαφθοράς. Ακούστε, κύριε Υπουργέ κατά της διαφθοράς. Έρχεται ένας με «πόθεν έσχες» οκτώ χιλιάδες ευρώ και δηλώνει στη Βουλή ότι είχε λεφτά να πληρώσει το ακριβότερο ξενοδοχείο στο Λονδίνο και να πάει και στη ρουλέτα. Εσείς τώρα ως Υπουργός πρέπει να ζητήσετε αυτό που ζητάω εγώ, εάν όντως μάχεστε τη διαφθορά, γιατί εγώ ισχυρίζομαι ότι λέει ψέματα και δεν τα πλήρωσε μόνος του και δεν θα φέρει καμμία απόδειξη στη Βουλή, ούτε θα πει να ψάξουμε και όποιος δημοσιογράφος θέλει, να ρωτήσει το καζίνο πόσα λεφτά έπαιξε στη ρουλέτα. Το βράδυ που μου έλεγε εδώ στη Βουλή - δεν έχει περάσει μία εβδομάδα, κύριε Βίτσα δεν μπορεί να μην το είδατε αυτό - «είχα πολύ σκληρή δουλειά στο Λονδίνο και δέκα λεπτά ξέκλεψα να πάρω μια Barbie για την κόρη μου από τα "SELFRIDGES"». Είχε πολύ βαριά δουλειά στο Λονδίνο, έχετε δίκιο. Όλο το βράδυ η ρουλέτα είναι βαρύ ξενύχτι. Πού να ανοίξει τα μάτια του να πάει να πάρει την Barbie! Κλείνω με το τελευταίο χαρτί. Καλά, ξέρετε κάτι; Ούτως ή άλλως, επειδή λέτε για τις επιτυχίες της Κυβερνήσεως, δείτε πού είναι το χρηματιστήριο σήμερα. Οι τράπεζες είναι πάλι στο μείον 10.
Λες ψέματα. Είσαι ψεύτης.
Έχουν φτάσει μείον 40 σε ενάμιση μήνα.
Από εμάς έπεσε; Από τις γερμανικές εκλογές έπεσε.
Δεν λέω από εσάς.
Μη διακόπτετε. Ολοκληρώστε, σας παρακαλώ, κύριε Γεωργιάδη.
Επειδή βαυκαλίζεστε για τις επιτυχίες σας, οι μέρες σας είναι μετρημένες. Για λίγες ακόμα μερούλες στην εξουσία καταπίνετε και τον Γεωργαλά και όλα! Κύριε Κοντονή, επειδή δεν ήσασταν στην Αίθουσα, το μείζον είναι ότι εσείς με τη συμπεριφορά σας εμποδίζετε να ανοίξουμε τις γραμμές και να δούμε αν μιλούσε με τον Χριστοφορίδη ταυτόχρονα με τον Γιαννουσάκη, γιατί το επιχείρημά σας είναι ότι εμείς πρέπει να ντρεπόμαστε που δεν δεχόμαστε να βοηθήσουμε μια υπόθεση εμπορίας ναρκωτικών. Όχι, κύριε Κοντονή, εσείς πρέπει να ντρέπεστε που για να μείνετε Υπουργός μπαίνετε μπροστά και εμποδίζετε την έρευνα, γιατί ξέρετε ότι η δικαιοσύνη δεν μπορεί να ανοίξει τις γραμμές του Υπουργού. Μόνο εάν ψηφίσετε εσείς μπορεί να ανοίξουν οι γραμμές του Υπουργού. Άρα εσείς τι κάνετε τώρα; Συγκαλύπτετε την περίπτωση να βρούμε ότι μιλούσε με τον Χριστοφορίδη, ο οποίος Χριστοφορίδης πήρε - λέει - και την έρευνα τώρα για το λαθρεμπόριο καυσίμων. Προσέξτε. Όλη η Ελλάδα βοά με τον Χριστοφορίδη και αντί να του κάνει ΕΔΕ ο Κουρουμπλής, του έδωσε και την έρευνα για το λαθρεμπόριο. Ποιος Κουρουμπλής τώρα; Ο Κουρουμπλής - σήμερα βγήκε το βίντεο - που μας έλεγε την Παρασκευή ότι δεν ήξερε τον ιδιοκτήτη του «ΑΓΙΑ ΖΩΝΗ ΙΙ» και χόρευε στη γιορτή του ζεϊμπέκικο.
Ολοκληρώστε με αυτό, κύριε Γεωργιάδη.
Αυτοί είστε: Ψεύτες, φαρισαίοι, υποκριτές! Το βίντεο με τον Κουρουμπλή να χορεύει το βλέπει όλη η Ελλάδα. Το πήραν από το Facebook της συζύγου του ιδιοκτήτη του «ΑΓΙΑ ΖΩΝΗ ΙΙ». Και μόνο γι' αυτό ένας κανονικός Πρωθυπουργός θα τον είχε διώξει. [[Θόρυβος στην Αίθουσα]] Αυτά τα έχετε πει χίλιες φορές.
Υπάρχει βίντεο που βρίζεις τον Μητσοτάκη.
Ολοκληρώνω.
Κύριε Γεωργιάδη, σας παρακαλώ.
Εντάξει, φτάνει! Μέχρι εδώ.
Βρίσε τον Μητσοτάκη!
Για να ανακεφαλαιώσω: Και το καζίνο καταπίνετε και τον Γεωργαλά καταπίνετε και ασπίδα προστασίας για να μην προχωρήσει η δικαιοσύνη γίνεστε, για να μείνετε Βουλευτές λίγες μέρες παραπάνω. Αυτό ήταν το ηθικό πλεονέκτημα της Αριστεράς! Το μόνο καλό είναι ότι ο ελληνικός λαός πλέον είδε πόσο ανθρωπάκια είστε. Ευχαριστώ πολύ.
Ανθρωπάκι είσαι και φαίνεσαι!
Κύριε Πρόεδρε, παρακαλώ τον λόγο.
Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος για ένα λεπτό.
Θα ήθελα να ευχαριστήσω τον κ. Γεωργιάδη για τη δημόσια δήλωση συμπάθειας που έκανε για μένα και θέλω να πιστεύω ότι θα εξακολουθεί να με συμπαθεί, γιατί εγώ εμμένω στην ανάγκη συναίνεσης, ομοψυχίας και εθνικής συνεννόησης. Ευχαριστώ.
Τον λόγο έχει ο κ. Αθανάσιος Παπαχριστόπουλος από τους Ανεξάρτητους Έλληνες.
Ευχαριστώ, κύριε Πρόεδρε. Πριν από μερικές μέρες είδα το κόμμα της Αξιωματικής Αντιπολίτευσης να διαμαρτύρεται για τις κακές δημοσκοπήσεις. Η «ΚΑΠΑ RESEARCH» προσγείωνε τη Νέα Δημοκρατία σε διαφορές γύρω στο 6,1, η «ALCO» γύρω στο 7, η «COMMON - VIEW» γύρω στο 3. Οι λαμπρές μέρες του κ. Μαραντζίδη των είκοσι μονάδων κάπου πήγαν πίσω.
Ποια «COMMON - VIEW»; Δεν υπάρχει...
Κύριε συνάδελφε, σας παρακαλώ.
Εγώ θα συμφωνήσω με τη Νέα Δημοκρατία. Τότε, λοιπόν, θυμήθηκε να διαμαρτυρηθεί. Καλά κάνει και διαμαρτύρεται κι εγώ μαζί της, διότι εμείς χτυπιόμαστε για τις λάθος δημοσκοπήσεις και τον λάθος τρόπο που γίνονται εδώ και μεγάλο χρονικό διάστημα και κάποτε πρέπει να μπει τάξη. Πάμε τώρα παρακάτω. Πριν από μερικές μέρες άναυδοι ακούσαμε ότι το θέμα της «EL DORADO» θα συζητηθεί στο Eurogroup. Ευσεβείς πόθοι του κόμματος της Αξιωματικής Αντιπολίτευσης. Αυτό διέδιδε. Βγαίνει ο Ντάισελμπλουμ και λέει: «Καμμία σχέση, αυτό το θέμα δεν πρόκειται να συζητηθεί». Έφτασαν στο σημείο να λένε ότι ο Τζάστιν Τριντό, δηλαδή ο Πρωθυπουργός του Καναδά, παρεμβαίνει για την «EL DORADO» και γελάει κάθε πικραμένος. Έφτασαν ακόμα να λένε ότι ο ίδιος ο Μακρόν παρεμβαίνει για την «ΕL DORADO». Κλείνω την παρένθεση γιατί πιστεύω ότι η υπερβολή, αργά ή γρήγορα, έχει κοντά ποδάρια. Θέλω ακόμα να πω και κάτι που με αφορά λίγο προσωπικά, επειδή έχει γίνει viral κι επειδή δεν αφήνω τίποτα να πέσει κάτω. Προσπαθούσαν με νύχια και με δόντια κάποιοι που φτιάχνουν καριέρα στη δημοσιογραφία με την πετρελαιοκηλίδα - και κάποιοι άλλοι πολιτική καριέρα - να βάλουν στο κάδρο τη Βούλα, το Καβούρι, τη Βουλιαγμένη, τη Βάρκιζα και τη Σαρωνίδα, που ξέρει όλος ο κόσμος που ζει εκεί - και είναι πάρα πολλά τα ξενοδοχεία και πάρα πολλές οι επιχειρήσεις - ότι αυτές οι παραλίες δεν έχουν πάθει το παραμικρό. Τόλμησα να πω το αυτονόητο ότι πήγα ανάμεσα στη Βούλα και στο Καβούρι, γιατί εγώ έχω πρόβλημα, ένα προσωπικό θέμα και το θεωρώ αστείο πράγμα και πηγαίνω ακόμα και με δέκα υπό το μηδέν και κάνω φυσικοθεραπεία. Βγήκαν και είπαν ότι πέντε εκατομμύρια Αθηναίοι πρέπει να τον μηνύσουν που σπέρνει αυτές τις ειδήσεις κ.λπ.. Η Βούλα δεν ήταν ποτέ στα απαγορευμένα μέρη. Να μην τα θυμίσω. Κλείνω κι αυτή την παρένθεση, γιατί πιστεύω ότι η υπερβολή και η άκρατη φλυαρία αργά η γρήγορα θα οδηγήσουν σε μπούμερανγκ. Θέλω κατ' αρχάς να πιστεύω ότι όλοι σεβόμαστε τις αποφάσεις της δικαιοσύνης. Θέλω να καταθέσω, λοιπόν, στα Πρακτικά της Βουλής το εξής: Πρωτοδικείο Αθηνών, Τμήμα Ενοχικό, ειδική διαδικασία. Αριθμός απόφασης 2399/2014. Το Πολυμελές Πρωτοδικείο Αθήνας εγκαλεί το «ΒΗΜΑ», τα «ΝΕΑ», τον κ. Ψυχάρη, τον διευθυντή τότε της εφημερίδας «ΒΗΜΑ». Να μην τα λέω όλα αυτά. Η απόφαση είναι εδώ. Διαβάζω λίγο, γιατί δεν θέλω να χάσω χρόνο από την ομιλία μου. Ακούστε λίγο. Έχει σχέση με τα προηγούμενα. Για τα ψεύδη που έγραφαν τους υποχρεώνει καταχώριση εντός δεκαπέντε ημερών από τις επιδόσεις τελεσίδικης απόφασης στο «ΒΗΜΑ» στην ίδια θέση κ.λπ.. Το ίδιο ισχύει και στα «ΝΕΑ». Το ίδιο και στους ανθρώπους που έχουν ήδη καταδικαστεί. Αυτά σε ό,τι αφορά τον Γεωργαλά, σε ό,τι αφορά τη θέση του Πάνου Καμμένου στη χούντα. Εδώ είναι η δικογραφία και αν κάποιος αμφισβητεί αποφάσεις της δικαιοσύνης, να μας το πει. Την καταθέτω στα Πρακτικά. [[Στο σημείο αυτό Βουλευτής κ. Αθανάσιος Παπαχριστόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε παρακάτω. Εγώ θα ξεκινήσω λίγο ανάποδα, να δούμε αν πράγματι αυτό που έκανε ο Υπουργός Εθνικής Άμυνας κόλλαγε ή δεν κόλλαγε. Λέω το εξής - για ακούστε με λίγο προσεκτικά - μόνο με στοιχεία, όχι με κραυγές. Υπάρχει ένας κύριος που λέγεται Νικόλαος Συντυχάκης. Δεν τον ξέραμε όλοι. Συνελήφθη στις 23-9-2014 να έχει 622.000 στα χέρια του, που δεν μπορούσε να τα δικαιολογήσει. Οι αρχές έκαναν αυτό που έπρεπε να κάνουν. Του δέσμευσαν αυτό το ποσό. Για ακούστε λίγο. Να συνεννοηθούμε για να δούμε τι ακριβώς έκανε ο κ. Πάνος Καμμένος. Μάλιστα, η Ένωση Τελωνειακών συνεχάρη τότε γι' αυτή την επιτυχία τις τελωνειακές αρχές, που έκαναν αυτή την ωραία κίνηση. Ω του θαύματος, επί πρωθυπουργίας Αντώνη Σαμαρά, Υπουργού Οικονομικών Γκίκα Χαρδούβελη και Γενικής Γραμματέως Ανεξάρτητης Αρχής Δημοσίων Εσόδων Κατερίνας Σαββαΐδου, το ποσό αυτό κατά περίεργο τρόπο επιστρέφεται. Ακούστε λίγο. Ο ίδιος δε ο κ. Συντυχάκης λέει ότι ήταν ναυτιλιακό συνάλλαγμα. Ποιος είναι πραγματικά ο κ. Συντυχάκης; Ψάξαμε λίγο με προσοχή στην ιστοσελίδα της εταιρείας «CAPITAL PRODUCT PARTNERS» του κ. Μαρινάκη. Είναι στο Δ.Σ. αυτή η εταιρεία, για όσους δεν ξέρουν. Είναι εισηγμένη στη χρηματαγορά της Νέας Υόρκης. Ανάμεσα στους πολλούς, λοιπόν, που συμμετέχουν στο Δ.Σ. είναι και ο κ. Νικόλαος Συντυχάκης, ο οποίος μάλιστα επονομάζεται director. Άλλο ένα όνομα που επίσης θα μας απασχολήσει είναι ο κ. Ευάγγελος Μπαϊρακτάρης. Κρατήστε κι αυτό το όνομα. Τι θέλω να πω; Όταν, λοιπόν, έγινε ό,τι έγινε, ο Συντυχάκης είναι αυτός ο άνθρωπος, του οποίου κατά περίεργο τρόπο επεστράφησαν. Θέλουμε εδώ να κάνουμε έναν συνδυασμό, να δούμε την κίνηση του λογαριασμού της εταιρείας «G. TANKERS». Προσέξτε. Είναι εταιρεία του υπόδικου, του κ. Μάκη Γιαννουσάκη. Επίμαχες ημερομηνίες είναι το καλοκαίρι του 2013, που εμφανίζονται τα παρακάτω εμβάσματα στην εταιρεία με ποσά. Τα έχω μπροστά μου. Δύο από αυτές τις εταιρείες, η μία είναι η «EXPRESS ENERGY GREECE», συμφερόντων του κ. Μαρινάκη, την επίμαχη περίοδο στέλνει εμβάσματα 1 εκατομμυρίου στην «G. TANKERS» του κ. Γιαννουσάκη. Η «MARATHON CARRIERS», συμφερόντων Μπαϊρακτάρη, είναι το άλλο όνομα στο διοικητικό συμβούλιο της εταιρείας του κ. Μαρινάκη, που είναι εισηγμένη στο χρηματιστήριο της Νέας Υόρκης, έμβασμα την επίμαχη περίοδο 150.000 στη «G. TANKERS», συμφερόντων του κ. Γιαννουσάκη, ιδιοκτήτη του «NOOR 1». Και άλλη μια, η «MARLEX CORPORATION», πάλι συμφερόντων του κ. Μπαϊρακτάρη, 90.000 εμβάσματα.
Κύριε Παπαχριστόπουλε, ολοκληρώνετε.
Θέλω λίγο χρόνο, κύριε Πρόεδρε. Είμαι Κοινοβουλευτικός Εκπρόσωπος και θέλω λίγο χρόνο. Ο Πρόεδρός μου δεν έχει μιλήσει και θέλω μερικά λεπτά ακόμη.
Με συγχωρείτε. Έξι λεπτά δικαιούστε.
Όχι, γιατί δεν έχει μιλήσει ο Πρόεδρός μου ακόμη.
Μα, δεν είστε Κοινοβουλευτικός Εκπρόσωπος. Είστε στον κατάλογο των ομιλητών.
Μπορώ να έχω την ανοχή σας τουλάχιστον για δύο λεπτά;
Να σας εξηγήσω πρώτα, για να μην υπάρξει παρεξήγηση. Ο χρόνος της ομιλίας σας είναι έξι λεπτά. Ήδη καλύψατε τα εξίμισι λεπτά. Επτά και σαράντα, για την ακρίβεια, επειδή σας διέκοψα εγώ.
Εντάξει, κύριε Πρόεδρε. Στη λίστα εταιρειών που απέστειλαν εμβάσματα στη «G TANKERS» του κ. Γιαννουσάκη φιγουράρουν εταιρικές οντότητες που όχι μόνο συμμετείχαν και είχαν εμπλακεί, αλλά έχουν καταδικαστεί για το «NOOR 1». Σε αυτές τις εταιρείες συμπεριλαμβάνονται εταιρείες συμφερόντων του «EXPRESS ENERGY» και η εταιρεία του Ευάγγελου Μπαϊρακτάρη, δικηγόρου της «MARATHON CARRIERS». Βγαίνει ένα συμπέρασμα εδώ για το αν πράγματι ο Υπουργός Εθνικής Άμυνας είχε λόγο να παρέμβει. Τηλεγραφικά τελείως, γιατί ο χρόνος μου τελειώνει, θέλω να αναφερθώ στους οκτώ θανάτους. Στις 26 Σεπτέμβρη η δεκαεννιάχρονη Ζιντάστι - κόρη Τούρκου επιχειρηματία - και ο οδηγός της δολοφονούνται. Στις 12 Δεκεμβρίου 2014, δύο νεκροί, που ήταν πιθανόν οι δολοφόνοι της κοπέλας και του οδηγού της. Στις 15 Μαρτίου δολοφονείται ο Ιρανός Αχμέτ Τσαχίντ σε ξενοδοχείο της Κωνσταντινούπολης. Αυτός είχε διαφύγει όταν τους πιάσανε στο Κορωπί. Τον Αύγουστο 2015 ο Σερχάν Πασκάλ, εκ των εγκεφάλων της διακίνησης, σύμφωνα με την ελληνική δικαιοσύνη, αισθάνεται αδιαθεσία και εκπνέει στον Ερυθρό Σταυρό. Θάνατος από καρδιά. Ήταν μόλις σαράντα ενός ετών. Στις 15 Απρίλη 2016 δεύτερος κρατούμενος, ο τριανταδυάχρονος Ινδός Κουμάντ, παθαίνει επίσης έμφραγμα και καταλήγει στη ΜΕΘ του «Τζανείου». Όγδοος είναι ένας Ιρανός, που στις 4 Μαΐου 2016 με επτά πυροβολισμούς «ξαπλώνεται» στο Ντουμπάι. Δεν έχω χρόνο. Θα μπορούσα να πω και άλλα. Θα τα καταθέσω, όμως, για τα Πρακτικά. Θέλω, όμως, να πω το εξής: Αυτό ενδιαφέρει την Αξιωματική Αντιπολίτευση; Αν ο Υπουργός Εθνικής Άμυνας συμβούλευε τον Γιαννουσάκη, που η ζωή του κινδύνευε, γιατί συνυπηρετούσε με κάποιους από αυτούς που δολοφονήθηκαν; Αυτό ενδιαφέρει ή ότι οκτώ άνθρωποι πέθαναν σαν τα σκυλιά και δύο τόνοι και εκατόν πενήντα κιλά ηρωίνης σκοτώνουν κόσμο; Ξαναλέω: Ο Υπουργός Εθνικής Άμυνας δεν έπιασε κανέναν δικαστή. Έκανε το αυτονόητο που θα έκανε ο καθένας. Είπε σε έναν κρατούμενο: «Ναι, σου διασφαλίζουμε τη ζωή, κάνε ό,τι νομίζεις». Αυτές τις καταθέσεις για τον Συντυχάκη τις έχει κάνει ο Γιαννουσάκης. Μπορεί να είναι αναξιόπιστος μάρτυρας, αλλά όλες οι καταγγελίες που έκανε αποδείχτηκαν με χαρτιά και έγγραφα, τα οποία καταθέτω στα Πρακτικά. [[Στο σημείο αυτό ο Βουλευτής κ. Αθανάσιος Παπαχριστόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ, κύριε Πρόεδρε.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.
Αυτός είναι ο αγγελικός κόσμος και αυτό είναι το δίκαιο σύστημα που υπερασπίζεστε όλοι: Ο καπιταλισμός. Έχει όνομα. Αυτά είναι πράγματι δραματικά και τραγικά, αλλά ωχριούν σε όλες τις υποθέσεις που κατά καιρούς και για διάφορους λόγους βρίσκουν το φως της δημοσιότητας. Αλήθεια, δεν μπορεί να χτυπήσει το σύστημα το εμπόριο ναρκωτικών; Ξεκινώ απ' αυτά. Δεν μπορεί το παντοδύναμο σύστημα, που μπορεί να βομβαρδίσει ψύλλους με τέτοια ακρίβεια, να πιάσει το εμπόριο ναρκωτικών που έρχεται από διάφορες χώρες; Ούτε γνωρίζει πού παράγονται, ούτε γνωρίζει ποιοι το μεταφέρουν; Ποιοι το μεταφέρουν; Εργάτες; Ποιοι; Οι μικροεπαγγελματίες; Οι αγρότες; Ποιοι έχουν τα μέσα για να το μεταφέρουν; Δεν τα γνωρίζει όλα αυτά το σύστημα; Φυσικά και τα γνωρίζει. Δεν γνωρίζει πολλές φορές και τη διακίνηση; Εδώ τη γνωρίζουν απλοί άνθρωποι. Γιατί δεν τη χτυπάει και δεν την τσακίζει; Θέλω να πω και κάτι ακόμα. Σχετικά με το κίνημα των χίπις, που ξεκίνησε όπως ξεκίνησε, η CIA αποκάλυψε μετά από πολλά χρόνια ότι τους έριξε στα ναρκωτικά. Οι ίδιοι τα έγραψαν. Τους έριξε στα ναρκωτικά η ίδια, με δουλειά, με επιχείρηση, γιατί από ένα σημείο και μετά, όταν έλειψε και το αντίπαλο δέος, οι διάφοροι άρχισαν να εκδίδουν βιβλία για να βγάλουν κάποια χρήματα. Αυτά είναι απότοκα, λοιπόν. Αυτός είναι ο κόσμος, που δεν είναι αγγελικός. Είναι βάρβαρος, είναι άδικος, είναι εκμεταλλευτικός, δεν διστάζει σε τίποτα, γιατί μία είναι η επιδίωξη και ένα το κίνητρο: Είναι το κέρδος. Ας πάμε, λοιπόν, και στις εξεταστικές. Ξέρετε, επειδή συζητάτε πολύ για επενδύσεις και τσακώνεται η Νέα Δημοκρατία με το ΠΑΣΟΚ για το ποιος θα φέρει τις περισσότερες, απ' ό,τι φαίνεται αυτό που πετυχαίνετε είναι οι επενδύσεις στις εξεταστικές επιτροπές. Εδώ θα έχει γίνει βιομηχανία που οδηγεί, υποτίθεται, σε μεγάλες αντιπαραθέσεις. Είναι υπαρκτά προβλήματα. Εμείς δεν λέμε ότι δεν υπάρχουν προβλήματα. Για ποιον λόγο; Για να αποπροσανατολιστεί ο κόσμος. Για να κρυφτεί, όσο γίνεται, η στρατηγική αντιπαράθεση. Ξέρετε, επειδή υπάρχει μεγάλη εμπειρία τώρα και στη χώρα μας - στον λαό απευθυνόμαστε κυρίως - όσο πιο πολύ συγκλίνουν στρατηγικά τόσο οξύνεται η αντιπαράθεση στα επιμέρους, που δεν είναι μόνο για να κρύψει αλλά είναι για το ποιος θα διαχειριστεί καλύτερα αυτό το σύστημα. Γίνεται αποπροσανατολισμός, λοιπόν, του κόσμου, για να κρύψουμε τις στρατηγικές συγκλίσεις. Τι φωνάζετε; Αφού σε όλα συμφωνείτε. Εδώ έχουμε διαγωνισμό. Εδώ ο Πρωθυπουργός διαφημίζει τις εταιρείες οι οποίες έχουν έναν άλλο χαρακτήρα, λες κι αυτές δεν στηρίζονται στην εκμετάλλευση των εργαζομένων. Εδώ έχετε υιοθετήσει κι εσείς όλα όσα έλεγε η Νέα Δημοκρατία και η Νέα Δημοκρατία - το έχω ξαναπεί - μένει στην ανεργία με όλη αυτή την πολιτική. Ένα τρίτο θέμα - και αυτή είναι η μεγαλύτερη υπηρεσία που προσφέρει κυρίως ο ΣΥΡΙΖΑ και την προσέφερε μάλιστα γενναιόδωρα τα προηγούμενα χρόνια - είναι να κρύψουμε τις αιτίες που ο κόσμος ζει αυτή τη βαρβαρότητα, που ο κόσμος ζει στη δυστυχία, στο άγχος, στην αγωνία. Τι του λέτε; Λέτε: «Φταίει ο τάδε Υπουργός, φταίνε τα λαμόγια». Φυσικά και υπάρχουν τα λαμόγια. Είναι συστατικό στοιχείο του ίδιου του συστήματος. Έτσι δουλεύει η μηχανή. Αυτή, όμως, είναι η βασική αιτία, το ότι έκλεψαν; Απομονώνετε για να κρύψετε ότι είναι συνυφασμένα όλα με το ίδιο το σύστημα και καλλιεργήσατε την αντίληψη ότι υπάρχει φιλολαϊκή διαχείριση του καπιταλισμού, αλλά η ίδια η πραγματικότητα το διαψεύδει. Η πολιτική αντιπαράθεση έχει μεγάλη ιστορία, που γίνεται στα πρόσωπα. Όχι ότι δεν έχουν ευθύνη τα πρόσωπα και οι Υπουργοί. Τεράστιες ευθύνες έχουν. Είναι για να κρυφτεί συνολικά το σύστημα. Θυμάστε; Λέγατε «να παραιτηθεί ο Αρσένης». Κι άμα παραιτούνταν ο Αρσένης, θα ερχόταν ένας άλλος και θα έκανε τα ίδια στην παιδεία. Λέγατε «να παραιτηθεί η Γιαννάκου». Λέω για τα του ΣΥΡΙΖΑ. Τα ίδια και από τη Νέα Δημοκρατία τώρα. Όχι ότι δεν έχει ευθύνες ο κ. Κουρουμπλής. Έχει τεράστιες ευθύνες. Αν, όμως, παραιτηθεί, θα αλλάξουν οι νόμοι; Θα σταματήσουν να δίνονται πιστοποιητικά ναυσιπλοΐας στα σαπάκια; Όχι βέβαια. Δεν θα σταματήσουν. Την ιδιωτικοποίηση του νηογνώμονα που άρχισε τη δεκαετία του 1990, τώρα την ολοκληρώνει ο Πρωθυπουργός. Αυτό κι αν είναι! Έτσι γινόταν και με τα αεροπλάνα. Πληρώνεις και σου βγάζει πιστοποιητικό. Θα αλλάξει συνολικά η νομοθεσία που προστατεύει όλους αυτούς που κάνουν τα λαθρεμπόρια κι όλα τα υπόλοιπα; Φυσικά και όχι με μια παραίτηση Υπουργού, αλλά με ανατροπή του ίδιου του συστήματος. Επίσης, μιας και μιλάμε για τη συγκεκριμένη υπόθεση, γιατί και ο Γενικός Γραμματέας του κόμματός μας και ο εισηγητής μας, ο Γιάννης Δελής, αναφέρθηκαν στο ότι εδώ έχουμε να κάνουμε - και δεν είναι τίποτα παράξενο, ούτε καινούργιο - με έναν πόλεμο ισχυρών επιχειρηματικών συμφερόντων, οι οποίοι διεκδικούν μερίδια της αγοράς και όχι μόνο εδώ, αλλά και γενικότερα, με διεθνείς προεκτάσεις. Σε αυτόν τον πόλεμο των συμφερόντων, πέρα κι έξω απ' όλα τα υπόλοιπα, παίρνουν θέση και όλα τα αστικά κόμματα, είτε με το ένα κομμάτι είτε με το άλλο, είτε αυτά μπορεί να αλλάζουν κατά το δοκούν για να γίνονται και διάφορες συμφωνίες. Έχουν αποδειχθεί κι αυτά. Βεβαία, αυτός ο πόλεμος των συμφερόντων καμμιά φορά βγάζει και άπλυτα στη φόρα. Πώς βγήκε η «SIEMENS»; Ποιος την έβγαλε; Την έβγαλε η σύγκρουση με τους Αμερικάνους. Πήγαν στο αμερικάνικο χρηματιστήριο, τους έκαναν έλεγχο και βγήκε διεθνώς. Έκαναν συμφωνία μετά κι όλα κουκουλώθηκαν. Αλήθεια, πού είναι τώρα όλες εκείνες οι διακηρύξεις της Κυβέρνησης ΣΥΡΙΖΑ; Καλά, οι άλλοι τα κουκούλωσαν. Εσείς; Πού είναι που θα ακυρώνατε τη συμφωνία; Μεγάλες κουβέντες. Το αντίθετο μάλιστα. Ο κ. Τσακαλώτος νομίζω - εάν δεν κάνω λάθος - της έκανε και διαφήμιση, ότι προσφέρει το τάδε πρόγραμμα και το ένα και το άλλο. Κάπου το άκουσα στην τηλεόραση. Τέλος, - επειδή τελείωσε και ο χρόνος μου - η τύχη των εξεταστικών είναι γνωστή. Δεν έχουμε καμμία αυταπάτη. Εδώ εννιακόσιες ώρες δουλειάς συνεδριάσεων για τη «SIEMENS» και τι βγήκε; Βγήκαν δύο άνθρωποι, οι οποίοι ήταν πασίγνωστοι. Και μάλιστα ο ένας παραπέμφθηκε. Και εάν βγει κάποια «Ιφιγένεια», υπάρχουν δικλίδες ασφαλείας του συστήματος και τα κλείνουν όλα. Εμείς να ξεκαθαρίσουμε τη θέση μας. Εμείς δεν συμφωνούμε με το σκεπτικό της Νέας Δημοκρατίας. Εμείς πάντα ψηφίζουμε υπέρ των εξεταστικών επιτροπών, εκτός εάν πρόκειται για μεγάλα πολιτικά ζητήματα, που δεν είναι θέμα εξεταστικών επιτροπών αλλά είναι θέμα πολιτικής. Παραδείγματος χάριν, λέγατε - τώρα, δεν ξέρω, αποσύρθηκε και το υιοθέτησε η Νέα Δημοκρατία και το ΠΑΣΟΚ - να γίνει εξεταστική για τα μνημόνια. Μα, τι ήταν τα μνημόνια, προϊόν συνωμοσίας; Ή κάποιοι «τα πήραν» και έφτιαξαν το μνημόνιο; Ήταν οι ανάγκες του κεφαλαίου, του καπιταλιστικού συστήματος σε συνθήκες κρίσης, όλες αυτές οι καπιταλιστικές αναδιαρθρώσεις, για να τσακίσουν τον κόσμο, για να δημιουργήσουν ευνοϊκές συνθήκες και να ξεπεραστεί όσο το δυνατόν πιο ανώδυνα για το κεφάλαιο η κρίση. Και στην περίοδο της ανάκαμψης έρχεστε εσείς - που τους τα έχετε προσφέρει όλα έτοιμα - και διαφημίζετε ότι η Ελλάδα έχει - λέει - τις καλύτερες προϋποθέσεις σε σχέση με το εργασιακό, ενώ είναι δούλοι. Γαλέρα, δηλαδή. Αυτό ήταν το μνημόνιο. Θα κάνεις εξεταστική γι' αυτό, δηλαδή; Τα έκανε κανένας με συνωμοσία; Σε όλο τον καπιταλιστικό κόσμο αυτά δεν γίνονταν; Με αυτή τη λογική αθωώνεται το ίδιο το σύστημα. Παρ' όλα αυτά - εκτός απ' αυτά που ανέφερα - εμείς ψηφίζουμε πάντα σταθερά να γίνει εξεταστική επιτροπή. Δεν έχουμε αυταπάτες. Προσπαθούμε όσο μπορούμε. Και εμείς δεν έχουμε τις προσβάσεις που έχουν τα αστικά και τα κυβερνητικά κόμματα. Τέλος, ας σταματήσει αυτό με τη δικαιοσύνη. Θα σας φέρω τα Πρακτικά την άλλη φορά να δείτε τι λέγατε εσείς, όταν ήταν κυβέρνηση η Νέα Δημοκρατία. Ακριβώς αυτό το πακέτο πήρε η Νέα Δημοκρατία και το λέει για εσάς: «Παρεμβάσεις στη δικαιοσύνη, κομματικό κράτος». Αλήθεια, είναι ανεξάρτητη η δικαιοσύνη; Για ποια ανεξάρτητη δικαιοσύνη μιλάμε σε ένα τέτοιο σύστημα; Δεν καλείται να εφαρμόσει νόμους; Οι νόμοι είναι ανεξάρτητοι; Ποιου συμφέροντα εξυπηρετούν; Δεν εξυπηρετούν τα συμφέροντα της κυρίαρχης τάξης, του κεφαλαίου; Όλοι σας οι νόμοι για ποιον είναι, για τον εργαζόμενο, για τον λαό; Να μη συνεχίσω. Είναι πενήντα επτά φοροαπαλλαγές. Θα τις αλλάξατε; Τότε τι φωνάζετε; Τώρα, λοιπόν, έχουμε το ίδιο από την πλευρά της Νέας Δημοκρατίας προς τον ΣΥΡΙΖΑ.
Κύριε Παφίλη, ολοκληρώστε.
Τελείωσα. Δεύτερον, ποιος διορίζει τη δικαιοσύνη; Όταν ήταν κυβέρνηση η Νέα Δημοκρατία, λέγατε τα ίδια, ότι η κυβέρνηση διορίζει τους δικούς της. Τώρα, λοιπόν, με τις νέες επιλογές η Νέα Δημοκρατία λέει τα ίδια για εσάς. Γιατί δεν πάτε σε μια άλλη πρόταση - δεν λέμε ότι θα ανατραπούν τα πράγματα - που η ηγεσία της δικαιοσύνης να εκλέγεται από ένα ευρύτερο σώμα; Και να γίνει συζήτηση γι' αυτό. Να το κάνετε τώρα που είναι και ο ΣΥΡΙΖΑ, ο οποίος φώναζε τόσο καιρό. Γιατί δεν το κάνετε αυτό; Γιατί δεν ανοίγει μια συζήτηση για το τι θα γίνει, να κατατεθούν και κάποιες προτάσεις; Δεν έχουμε καμμία αυταπάτη ότι θα γίνει «δίκαιη» η δικαιοσύνη, γιατί τους νόμους που φτιάχνετε καλούνται οι δικαστές να τους εφαρμόσουν. Άλλοι δείχνουν υπερβάλλοντα ζήλο. Υπάρχουν και φωτεινές εξαιρέσεις που πάνε κόντρα. Αυτή την υποκρισία, όμως, νομίζω ότι ο κόσμος την έχει πάρει χαμπάρι. Ευχαριστώ, κύριε Πρόεδρε.
Τον λόγο έχει ο κ. Δημήτριος Καβαδέλλας από την Ένωση Κεντρώων.
Ευχαριστώ, κύριε Πρόεδρε. Κύριοι συνάδελφοι, δεν χρειάζεται να είναι κάποιος ιδιαίτερα έμπειρος, για να κατανοήσει ότι όλο αυτό είναι ένα παιχνιδάκι της Νέας Δημοκρατίας με απώτερο σκοπό τη διάσπαση της κυβερνητικής συνοχής, ελλείψει πειστικού αντιπολιτευτικού λόγου. Ο Αρχηγός της Νέας Δημοκρατίας βιάζεται να κυβερνήσει. Εμείς είμαστε κεντρώοι. Εκπροσωπούμε το μέτρο και τη λογική. Οφείλουμε να είμαστε δίκαιοι και δεν χτυπάμε κάτω από τη ζώνη. Έχουμε κάνει - και κάνουμε - συνέχεια αυστηρή κριτική στη συγκυβέρνηση. Θεωρούμε ότι, όπως και οι προηγούμενες, είναι μια αποτυχημένη Κυβέρνηση. Δεν προτιθέμεθα, όμως, να παίξουμε αυτό το παιχνιδάκι. Και επιθυμούμε να έχουμε σοβαρά στοιχεία, για να μπορέσουμε να ψηφίσουμε ανεπηρέαστοι από ψιθύρους. Πρέπει να έχουμε στοιχεία και όχι υποθέσεις ότι ο Υπουργός χρησιμοποίησε την εξουσία που του παρέχει η δημοκρατία μας, προκειμένου να επηρεάσει απολογία κρατουμένου, που όντως είναι σοβαρό αδίκημα. Η Νέα Δημοκρατία, λοιπόν, κατηγορεί τον Υπουργό για αντιθεσμικά παιχνίδια, συλλαμβάνεται, όμως, και η ίδια κατά το παρελθόν κλέπτουσα οπώρας και γνωρίζετε τι εννοώ, αν όχι θα τα πούμε παρακάτω. Στη συνείδηση, λοιπόν, του ελληνικού λαού φαίνεται ως ευκαιριακή και εκδικητική αυτή η συμπεριφορά. Θα ρωτήσω με σεβασμό τον κ. Μητσοτάκη να μας εξηγήσει αυτά που ακούστηκαν κάποτε για τη «SIEMENS», γιατί εγώ δεν ξέρω κανέναν Έλληνα που να τον ξέχασε η «SIEMENS» και να μην πήγε να ζητήσει εγκαίρως να πληρώσει αυτά που έπρεπε να πληρώσει. Θέλω να πω ότι αυτό εξυπηρετεί και τους δύο διεκδικητές της εξουσίας, και τη Νέα Δημοκρατία και τον ΣΥΡΙΖΑ, διότι πολώνουν το κλίμα και, όσο πλησιάζουν οι εκλογές, θα ανεβαίνουν οι τόνοι. Εγώ δεν περίμενα από τη Νέα Δημοκρατία να καταλήξει σε λαϊκισμό. Συνήθως ο λαϊκισμός ήταν ίδιον της Αριστεράς, με ντουντούκες, με αποκλεισμούς με τέτοια πράγματα. Η Νέα Δημοκρατία, λοιπόν, καταδικάζει με λαϊκίστικο τρόπο μια επίσκεψη στο καζίνο, που μπορεί να χάλασε κάποιος εκατό λίρες, ή αν το αυτοκίνητο που επέβαινε ήταν Jaguar, που σήμερα τα πουλάνε δύο και τρεις χιλιάδες ευρώ. Εγώ βλέπω ότι υπάρχει έλλειψη πολιτικού λόγου, γι' αυτό και καταφεύγουν στον λαϊκισμό. Ας πάμε τώρα στην ουσία, δηλαδή αν ήταν σωστό ο κύριος Υπουργός να συνομιλεί με έναν έγκλειστο. Αν πάρουμε την πιο απλή περίπτωση, η απλή συνομιλία δεν αποτελεί έγκλημα καθαυτό, δηλαδή ποινικώς ενδιαφέρουσα συμπεριφορά. Στην Ελλάδα του 2017, που έχουμε δημοκρατία, ο καθένας μπορεί να μιλάει με τον καθένα. Όμως, βέβαια, για τους πολιτικούς υπάρχει κάποιο πρόβλημα. Εν πάση περιπτώσει, ο Υπουργός Εθνικής Άμυνας ισχυρίζεται ότι ενεθάρρυνε έναν εμπλεκόμενο, ο οποίος έχει καταδικαστεί, να πει την αλήθεια και να εμφανίσει στοιχεία τα οποία, αν και γνωρίζει, φοβάται να τα καταθέσει, δηλαδή, ισχυρίζεται ότι ενθάρρυνε κάποιον ο οποίος δηλώνει ότι γνωρίζει άγνωστα στη δικαιοσύνη και αξιόποινα γεγονότα να τα καταθέσει χωρίς φόβο. Βεβαίως, ο πολιτικός, ο Βουλευτής, ο Υπουργός έχει δικαίωμα και υποχρέωση, θα έλεγα, να πληροφορηθεί την αλήθεια από οποιονδήποτε επ' ωφελεία του ελληνικού λαού, να συνομιλήσει ακόμα - θα έλεγα σχηματικά - και με τον διάβολο. Εδώ, όμως, απ' ό,τι καταλαβαίνουμε και απ' ό,τι ξέρουμε όλοι, πρόκειται για σύγκρουση επιχειρηματικών συμφερόντων. Η πράξη του κ. Καμμένου θα μπορούσε δε να χαρακτηριστεί από κάποια μερίδα του ελληνικού λαού ως σύννομη, από κάποια άλλη ως αντισυμβατική, από κάποια άλλη μερίδα αντιθεσμική και κακουργηματική. Γι' αυτό τον λόγο ο κ. Καμμένος έχει την υποχρέωση να ζητήσει ο ίδιος να διερευνηθεί το περιστατικό, για να μην υπάρχει καμμία σκιά. Το συμφέρον της συγκυβέρνησης, αλλά και της δημοκρατίας μας, είναι να πέσει άπλετο φως στα συμβάντα. Η πατρίδα χρειάζεται όσο ποτέ άλλοτε να είμαστε ενωμένοι, την ώρα που εξωτερικοί εχθροί εποφθαλμιούν, την ώρα που Έλληνες πολίτες αυτοκτονούν εξαιτίας της ψηφοθηρικής πολιτικής του ΠΑΣΟΚ και της Νέας Δημοκρατίας που έριξαν το καράβι στα βράχια και εξαιτίας της ανικανότητας της συγκυβέρνησης ΣΥΡΙΖΑ - ΑΝΕΛ να πράξει αυτά που υποσχέθηκε. Δεν μπορούμε, λοιπόν, να εμπιστευτούμε μια Κυβέρνηση όπου ο Πρωθυπουργός αυταπατάται και οι Υπουργοί κάνουν αλλεπάλληλα λάθη, σαν αυτά του κ. Καμμένου ή του κ. Κουρουμπλή. Ούτε μία Αντιπολίτευση που να έχει θέσει ως σκοπό το κυνήγι της εξουσίας διά της μεθόδου του ώριμου φρούτου. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Ένα λεπτό, ακόμη, κύριε Πρόεδρε, δεν θα καταχραστώ τον χρόνο σας. Έρχεται, λοιπόν, η Νέα Δημοκρατία, σαν αγνή παρθένος, τώρα, εξελθούσα μόλις από την κολυμβήθρα του Σιλωάμ να θέσει ζήτημα υπογείων συνεννοήσεων. Όμως, κάτι μάλλον ξέρει η Νέα Δημοκρατία από υπόγειες συνεννοήσεις και υποπτεύεται τους πάντες, γιατί ακόμη μυρίζουν σαπίλα αυτές οι κασέτες του κ. Κασιδιάρη με τον κ. Μπαλτάκο. Κλείνοντας, εμείς δεν ισχυριζόμαστε ότι ο κ. Καμμένος είναι ένοχος ή ότι είναι αθώος. Πρέπει να διερευνηθεί η υπόθεση, γιατί υπάρχουν σκοτεινά σημεία, κάποιες μεταθέσεις δικαστικών λειτουργών, κάποιες πιέσεις να κατονομαστούν και να καταδειχθούν πρόσωπα, χρήση κινητού τηλεφώνου μέσα από τη φυλακή, αλλά βεβαίως ο σκοπός αγιάζει τα μέσα. Βασιζόμαστε στην ευθιξία του κ. Καμμένου, να ζητήσει ο ίδιος σύσταση εξεταστικής επιτροπής, αφού, όπως ισχυρίζεται, δεν έχει να κρύψει τίποτε. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Σπυρίδωνας Λάππας.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στην ουσία του θέματος, που συζητά σήμερα η Ολομέλεια, θα κάνω δύο παρατηρήσεις: Πρώτον, τιμά το πολιτικό σύστημα, τιμά το Κοινοβούλιο, τιμά την ιδιότητά μας ως Βουλευτών, αντιπροσώπων του ελληνικού λαού, η φρασεολογία, πριν από λίγο, του κ. Γεωργιάδη, ότι εμείς είμαστε «ανθρωπάκια», «κλέφτες», «αγύρτες», «απατεώνες» και δεν ξέρω τι άλλο είπε; Θέλει να μας πει, δηλαδή, υβρίζοντας συστηματικά ότι ο Καμμένος ή οποιοσδήποτε άλλος κάνει κάτι το οποίο δεν το θεωρεί σωστό. Και ξέρω ότι αυτό το ύφος, που υποκρύπτει και ένα πολιτικό ήθος κατά το ύφος, αυτή η φρασεολογία, αυτή η ρητορική, δεν βρίσκει σύμφωνους όλους τους Βουλευτές της Νέας Δημοκρατίας. Είμαι απολύτως βέβαιος γι' αυτό. Το λέω, λοιπόν, και το επισημαίνω, γιατί γίνεται συστηματικά. Δεν θέλω να του επιστρέψουμε τις κατηγορίες. Απλώς το τονίζουμε, για να καταλάβει ο ελληνικός λαός ποιοι χτυπούν την πόρτα της εξουσίας, με την έννοια ότι θέλουν να τον κυβερνήσουν και τι πολιτικό ήθος κρύβεται κάτω από το πολιτικό ύφος. Πολλοί συνάδελφοι των άλλων κομμάτων είπαν «τι διαφέρει η σημερινή πρόταση για σύσταση εξεταστικής από τις εξεταστικές που ήδη έχουν διενεργηθεί και έχουν βγάλει τα πορίσματά τους ή απ' αυτή που γίνεται τώρα, όπως αυτή για το σκάνδαλο στην υγεία;». Θα μιλήσω κατ' αρχάς ως νομικός και όχι ως Βουλευτής και θα το καταλάβουν οι νομικοί τουλάχιστον. Ακούστε να δείτε, η Βουλή για να συστήσει εξεταστική επιτροπή πρέπει να διερευνήσει φαινόμενα τα οποία έχουν να κάνουν με σύνολο δομών, υπηρεσιών, Υπουργείων, με αόριστο αριθμό ανθρώπων και ένα πολύ σημαντικό ζήτημα, το οποίο να αφορά έναν τομέα του κράτους, έναν τομέα της δημόσιας διοίκησης. Εδώ κοιτάξτε τι λέει η πρόταση της Νέας Δημοκρατίας. Είναι απολύτως εξατομικευμένη σε ένα πρόσωπο, για τα τηλεφωνήματα του κ. Καμμένου. Για ποιο σκάνδαλο μιλάτε; Τι αφορά; Έχει σχέση αυτό το πράγμα που αποδίδετε στον Υπουργό Εθνικής Άμυνας για τα τηλεφωνήματά του με τον ισοβίτη; Γιατί εκεί σταματάει η πρότασή σας. Να διερευνηθεί τι και για ποιον λόγο; Έχει σχέση με τα σκάνδαλα των ΜΜΕ από τους «μιντιάρχες» που στοίχισαν 1,5 δισεκατομμύριο ή το σκάνδαλο με τα δάνεια των κομμάτων που έχουν φτάσει το μισό δισεκατομμύριο; Αυτό είναι ένα φαινόμενο που αφορά την παθογένεια του πολιτικού συστήματος και είναι αρμόδια η Ολομέλεια να αποφασίσει τη σύσταση τέτοιων επιτροπών. Τώρα τι θα συζητήσουμε; Τι θα εξετάσουμε; Αν καλώς ή κακώς ο Υπουργός Εθνικής Άμυνας τηλεφωνήθηκε με τον ισοβίτη; Θα δούμε αν καλώς ή κακώς ο ισοβίτης επικοινώνησε με τον Υπουργό Εθνικής Άμυνας, όπως ανακοινώνει τουλάχιστον ο δημοσιογράφος. Άρα, λοιπόν, δεν μπορούμε να συστήσουμε εξεταστική επιτροπή για εξατομικευμένες περιπτώσεις έρευνας. Πρέπει να είναι γενικά, καθολικά τα αιτήματα και να αφορούν αόριστο αριθμό ατόμων και δομές. Ένα αυτό. Έχει καμμία σχέση η πρότασή σας με τα σκάνδαλα στον χώρο της υγείας; Όταν συζητούσαμε τη σύσταση της επιτροπής για τα σκάνδαλα στην υγεία, δεν υπήρχε πολιτική παράταξη που να διαφωνήσει για το ποσό του μαύρου χρήματος. Αρχή και τέλος της συζήτησης και της αντιπαράθεσης ήταν ότι το μαύρο χρήμα, που αφορά το σκάνδαλο στην υγεία, είναι 85 δισεκατομμύρια. Έχετε κάτι ανάλογο να προσάψετε ή να επιχειρηματολογήσετε ή να μας προτείνετε ότι θα προκύψει ένα τέτοιο μέγεθος, εάν διερευνήσουμε σήμερα το τηλεφώνημα του Υπουργού Εθνικής Άμυνας προς τον ισοβίτη; Δεν νομίζω. Αυτά ήθελα να πω ως προοίμιο. Τέλος, πλέον, με τον κ. Γεωργιάδη. Άκουσα πριν εδώ τον κ. Λοβέρδο, που μας έδωσε συγχαρητήρια, γιατί αλλάξαμε την Ευρώπη, θέλοντας να κάνει αναφορά για τα εκλογικά αποτελέσματα της Γερμανίας. Θα του έλεγα ότι εάν αυτή είναι η πολιτική του ανάλυση μετά από τόσα χρόνια ενασχόλησης με την πολιτική, τότε εμείς τον συγχαίρουμε δύο φορές. Μπράβο, κύριε Λοβέρδο, αυτή είναι σωστή ανάλυση, αυτή που κάνετε! Όμως, θα σταματήσω σε ένα δεύτερο σημείο απ' αυτά που είπε ο κ. Λοβέρδος, πέραν βεβαίως του πώς αναλύει την πολιτική κατάσταση στην Ευρώπη και στην Ελλάδα κατά τέτοιον τρόπο: Εμείς ευθυνόμαστε που δεν αλλάζει η Ευρώπη. Υπήρχε και μια απειλή. Είπε: Στη νέα Βουλή θα αναζητηθούν πολιτικές και ποινικές ευθύνες, κύριε Τσίπρα, κύριε Καμμένο και κύριοι του ΣΥΡΙΖΑ. Απειλή ευθεία. Δηλαδή, αυτό τι θα πει; Ότι εάν ο κ. Λοβέρδος στη νέα κυβέρνηση είναι Υπουργός, το πρώτο που θα κάνει είναι να συστήσει εξεταστική επιτροπή, για να ζητήσει ποινικές ευθύνες του Πρωθυπουργού, των Υπουργών, των Βουλευτών κ.λπ.. Κύριε Λοβέρδο, δεν ξέρω εάν ακούτε, αλλά θα σας πω εγώ μερικά πράγματα. Αντί να μας εκτοξεύετε ευθείες απειλές σε όλα τα θεσμικά όργανα και του Κοινοβουλίου και της Κυβέρνησης και του πολιτικού συστήματος, εσείς μπορείτε να μας απαντήσετε στα εξής ερωτήματα: Ήταν το δικό σας κόμμα που απαξίωσε και χρεοκόπησε το πολιτικό σύστημα συνολικά στην Ελλάδα ή όχι; Εμπεδώσατε αισθήματα αναξιοπιστίας και παρακμής στα ίδια τα κόμματα σας που κυβέρνησαν τη χώρα και απλώσατε ένα γκρίζο πέπλο απαξίωσης και παρακμής και στην ελληνική κοινωνία, φθάνοντας στο ναδίρ την αξιοπιστία του πολιτικού συστήματος και των προσώπων της, Υπουργών και Βουλευτών, τα τελευταία σαράντα χρόνια; Ποιος ευθύνεται για όλα αυτά; Δώστε μας μια απάντηση. Τρίτον, συνεργάτες του ανθρώπου που είχατε Πρωθυπουργό, έξι από τους επτά, ελέγχθηκαν ή ελέγχονται για σοβαρές κακουργηματικές πράξεις. Πλην ενός, του Νίκου Θέμελη, όλοι οι άλλοι ελέγχθηκαν ή ελέγχονται. Γι' αυτό έχετε μια απάντηση, για να δείτε πόσο ευθύνονται και πόσο «ανθρωπάκια» είμαστε εμείς του ΣΥΡΙΖΑ; Τέταρτον, έχετε χρεοκοπήσει το ίδιο το κόμμα σας, που οφείλει 220 εκατομμύρια και έχετε από το φθινόπωρο του 2011 να καταβάλετε έστω και 1 ευρώ; Μας είπατε ότι εσείς, ως κόμμα, ακόμα και για πράξεις και παραλείψεις των δικών σας στελεχών, αποφασίζατε ομόφωνα στο Κοινοβούλιο, για να συσταθεί επιτροπή. Και μετά από εκεί, τι κάνατε; Ερχόσασταν μέσα στις επιτροπές και παριστάνατε τον συνήγορο υπεράσπισης αυτών που η Βουλή αποφάσισε ως εγκαλούμενους και ελεγχόμενους. Ας ανατρέξει κάποιος στα πρακτικά της επιτροπής των δανείων των ΜΜΕ και των κομμάτων, για να δει τις ερωτήσεις σας, τις παρεμβάσεις σας και τον τρόπο με τον οποίο λειτουργήσατε. Λειτουργήσατε υπέρ της απόφασης της Ολομέλειας της Βουλής ή για την προστασία των ελεγχόμενων και των εγκαλούμενων; Πέμπτον, ενταφιάσατε τον ίδιο τον τίτλο σας, κύριοι της Δημοκρατικής Συμπαράταξης, ως Κεντροαριστερά ως προς το Κέντρο, αλλά κυρίως ως προς το δεύτερο συστατικό, αυτό της Αριστεράς; Το ενταφιάσατε οριστικώς και διά βίου σε αυτή τη χώρα; Θα τολμήσετε να πάτε να μιλήσετε και για την Αριστερά ως Κεντροαριστερά; Γι' αυτό δεν έχετε ευθύνες; Για όλα αυτά, λοιπόν, να κατηγορήσετε τον εαυτό σας, αφού κοιταχθείτε καλά στον καθρέφτη, εάν έχετε καθρέφτη, και όχι τους Βουλευτές του ΣΥΡΙΖΑ. Να πω και κάτι άλλο για τους Βουλευτές του ΣΥΡΙΖΑ. Εμείς έχουμε τιμή που είμαστε στο ελληνικό Κοινοβούλιο. Στην προηγούμενη ρήση - στο όριο της διαβολής, θα έλεγα - του κ. Μητσοτάκη, ότι λίγες είναι οι μέρες μας και θα γυρίσουμε στα σπίτια μας, ότι εκεί είναι ο ρόλος μας, του απαντώ ότι εμείς δεν θα γυρίσουμε στα σπίτια μας, κύριε Μητσοτάκη, θα γυρίσουμε στις δουλειές μας, που κοπιαστικά επί χρόνια, επί δεκαετίες διακονούσαμε το κοινωνικό σύνολο, ο καθένας από το μετερίζι τού επαγγέλματός του και της επιστήμης του. Στα σπίτια μας δεν θα πάμε και να το ξέρετε! [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Πάμε τώρα στο θέμα που συζητάμε. Τι δεν αντιληφθήκατε, κύριοι συνάδελφοι της Νέας Δημοκρατίας; Δύο πράγματα. Και αναφέρομαι κυρίως στους νομικούς. Στις 6 Ιουλίου καταθέσατε την πρότασή σας για τη σύσταση εξεταστικής επιτροπής. Τότε δεν υπήρχε καμμία δικαστική κρίση ούτε καμμιά απόφαση κανενός δικαστικού λειτουργού. Θα έλεγα ότι έχετε, βρε αδερφέ, μια υπόνοια ότι κάτι μπορεί να συνέβη. Επειδή ο κ. Κεφαλογιάννης πριν από λίγο κατέθεσε αυτούσιο το εισαγγελικό πόρισμα του κ. Μπρακουμάτσου, δεν είχα σκοπό να ασχοληθώ με αυτό, αλλά έχω το δικαίωμα τώρα να επικαλεστώ ό,τι έχει αποφασίσει. Ακούστε. Σημείωσα, διαβάζοντας το πόρισμα που επικαλέστηκε ο κ. Κεφαλογιάννης και κατέστη ήδη δημόσιο έγγραφο, τα εξής φοβερά και τρομερά, για να καταλάβετε εάν έχει βάση, την ελαχίστη βάση, νομική, πολιτική, λογική η πρότασή σας: Πρώτον, η εισαγγελέας κ. Τζίβα έκανε το καθήκον της, δεν συμμετείχε σε καμμία έκνομη δραστηριότητα με κίνητρο τη στοχοποίηση Μαρινάκη. Δεύτερον, ο ίδιος ο Γιαννουσάκης έδωσε αφορμή για την εμπλοκή του ονόματος του Μαρινάκη στην υπόθεση του «NOOR 1», καταθέτοντας και στο δικαστήριο και προανακριτικά εδώ. Τρίτον, γίνεται επισήμανση από τον αρμόδιο εισαγγελέα εφετών των τριών καταθέσεων του Γιαννουσάκη - τις προσκόμισε στις 26 Ιουνίου ο Υπουργός Εθνικής Άμυνας - που είχε δώσει με δική του πρωτοβουλία, όπως λέει ο εισαγγελέας εφετών. Δεν τον πίεσε κανένας. Δεν τον προέτρεψε κανένας. Μόνος του πήγε κι έκανε τρεις καταθέσεις κι εκεί ενέπλεξε τον Μαρινάκη για λαθρεμπόριο καυσίμων και ως πιθανό ύποπτο για το θέμα του «NOOR 1». Κανένας άλλος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Τέταρτον, το πόρισμα κάνει αναφορά - εγώ δεν θα το επικαλούμουν, αλλά το προσκόμισε ο κ. Κεφαλογιάννης και κατέστη δημόσιο έγγραφο και το διάβασα τώρα και αποκόμισα αυτά τα συμπεράσματα - σε όσα διαδραματίστηκαν το βράδυ της 17ης Ιουλίου 2017, όταν η εισαγγελέας κ. Τζίβα επισκέφθηκε τον Γιαννουσάκη στη φυλακή. Γιατί λέτε; Το πόρισμα λέει «διότι ο ισοβίτης επειγόντως επιθυμούσε την κυρία εισαγγελέα να προσέλθει και να της δώσει κατάθεση, γιατί φοβόταν για τη ζωή του και τη ζωή των μελών της οικογένειας του.» Κύριε Δένδια, που θα έρθετε μετά να μιλήσετε, αυτό να το θεωρείτε ως δεδομένο. Είναι τμήμα του πορίσματος του εισαγγελέα. Να, λοιπόν, γιατί έπρεπε να πάει γρήγορα η κυρία εισαγγελέας, γιατί το αξίωνε ο Γιαννουσάκης. Πέμπτον, το ίδιο το πόρισμα επισημαίνει ότι όταν ο Γιαννουσάκης κλήθηκε ενώπιόν του, για να υποστηρίξει τις καταγγελίες περί εκβιασμού εκ μέρους της εισαγγελέως, λέει ο Γιαννουσάκης στον κ. Μπρακουμάτσο: «Δεν μου ασκήθηκε καμμία μορφή εκβιασμού». Έβδομον, τονίζει ότι η εισαγγελέας Ειρήνη Τζίβα είχε επικοινωνήσει, πριν πάει στη φυλακή, με την εισαγγελέα του Αρείου Πάγου και την ενημέρωσε μετά τη φυγή της από τη φυλακή, λέγοντας ότι αρνήθηκε τελικά ο Γιαννουσάκης να καταθέσει. Όγδοον, το πόρισμα περιγράφει όλες τις παλινωδίες του ισοβίτη. Επισημαίνει ο ίδιος - λέει το πόρισμα - για να αποδείξει ότι συνεργάζεται με τις αρχές, προκειμένου να αποκαλυφθούν και άλλοι εμπλεκόμενοι στην υπόθεση του «NOOR 1». Ανέφερε αυθορμήτως ενώπιον του δικαστηρίου - αναφέρεται στα πρακτικά του πρωτόδικου δικαστηρίου - όπου είχε μιλήσει και είχε καταθέσει και τραπεζικό εξτρέ της εταιρείας του κ. Μαρινάκη. Ποιος λοιπόν, κύριοι συνάδελφοι, ενοχοποιεί τον άλφα ή τον βήτα επιχειρηματία; Η Κυβέρνηση; Ο Υπουργός Εθνικής Άμυνας; Κάποιο στέλεχος του ΣΥΡΙΖΑ; Κάποιος διοικητικός παράγοντας; Ο ίδιος ο ισοβίτης. Ένατον, για τη σύσταση συμμορίας σε βάρος του κ. Μαρινάκη από τον Χριστοφορίδη, τον Πατέρα και τον Μελισσανίδη ουδέν απεδείχθη και είναι παντελώς αβάσιμο. Άρα, λοιπόν, τι έχετε τώρα μπροστά σας; Έχετε ένα πόρισμα που από τα τρία βασικά ζητούμενα, τα τρία πραγματικά περιστατικά - που το πρώτο είναι το τηλεφώνημα του Γιαννουσάκη, το δεύτερο η επίσκεψη της εισαγγελέως στη φυλακή και το τρίτο η ανάμειξη Χριστοφορίδη - το πρώτο και το δεύτερο έχει κριθεί με αυτό το πόρισμα. Θα δούμε εάν διαφοροποιηθεί κάτι. Άρα είναι τελικώς αμετάκλητο και τελεσίδικο. Ένα τελευταίο, όσον αφορά τον ανακριτικό υπάλληλο, τον κ. Χριστοφορίδη, έχει δώσει εντολή ο εισαγγελέας να ερευνηθεί από το Ναυτοδικείο. Γιατί μέμφεστε την Κυβέρνηση; Ότι δεν έκανε τι; Προς ποια κατεύθυνση ότι δεν έκανε κάτι καλό; Κύριε Πρόεδρε, θα πω κάτι επί της ουσίας και ολοκληρώνω. Εν πάση περιπτώσει, τι το μεμπτό καταλογίζετε σε ένα πολιτικό πρόσωπο που ενθαρρύνει έναν ισοβίτη να δώσει στοιχεία για περαιτέρω έρευνα σε μια πάρα πολύ σοβαρή υπόθεση, όχι μόνο σε πανελλήνια, αλλά και σε πανευρωπαϊκή διάσταση; Τι το μεμπτό διακρίνετε; Μιλάτε για παρέμβαση και χειραγώγηση της δικαιοσύνης. Αυτή η απόφαση του εισαγγελέα εφετών, του Μπρακουμάτσου, πιστεύετε ότι είναι αποτέλεσμα χειραγώγησης; Αν υπαινίσσεστε αυτό, πείτε το εδώ δημόσια, αν τολμάτε. Πείτε ότι αυτό το πόρισμα δεν είναι προϊόν ελεύθερης δικαστικής πεποίθησης και κρίσης, αλλά είναι προϊόν εκβιασμού, απειλής ή πίεσης. Πείτε το για να καταλάβουν και οι δικαστές περί τίνος πρόκειται. Όσον αφορά τα θέματα που έχουν νομικό ενδιαφέρον, είναι η υπόθεση του ανακριτικού υπαλλήλου και η υπόθεση της φυλακής. Και τα δύο θέματα, μας ενημέρωσε ο αρμόδιος Υπουργός Δικαιοσύνης ότι ερευνώνται από τη δικαιοσύνη. Τι θέλετε να κάνει το πολιτικό σύστημα ή ο αρμόδιος Υπουργός ή η Κυβέρνηση; Να παρέμβει σε αυτά που ερευνάει η δικαιοσύνη; Τι υπολείπεται, λοιπόν, από την υπόθεση αυτή που φτιάχνει ολόκληρο αυτό το σενάριο της πρότασής σας; Τίποτα απολύτως. Τα πάντα ερευνώνται κανονικά και σύμφωνα με τον νόμο και το Σύνταγμα. Κλείνω, λέγοντας ένα τελευταίο, κύριε Πρόεδρε.
Κύριε Λάππα, είναι η πέμπτη φορά που λέτε ότι είναι τελευταίο αυτό που λέτε.
Τελείωσα, κύριε Πρόεδρε. Θα ήταν παράλειψη να μην το πω.
Αυτό τώρα να είναι πραγματικά το τελευταίο!
Τελείωσα, κύριε Πρόεδρε. Επειδή θεωρώ αυτό το πόρισμα του εισαγγελέα εφετών τολμηρό πόρισμα, θα ήταν παράλειψη, εάν δεν τόνιζα ότι είναι μια απόδειξη πραγματικά δικαστικής ανεξαρτησίας και τόλμης. Θέλω να αναφέρω δυο λέξεις που είπε κάποτε ο Σαρτζετάκης, τη δεκαετία του '80, ως Πρόεδρος της Δημοκρατίας, για τους τολμηρούς δικαστές: «Είναι πρώτιστα υπόθεση φρονήματος, δηλαδή εκπορεύεται από την ψυχή του δικαστικού λειτουργού και συνυφαίνεται με την προσωπική του αξιοπρέπεια, με μήνυμα παρρησίας ως εκφράσεως του ηθικούς θάρρους, αυτού του θάρρους που έχει ως αναπόφευκτο τίμημα την παρενόχληση και συνακόλουθα την εξέγερση των φαύλων, των μικρόψυχων και των ασήμαντων που συνασπίζονται και ασχημονούν, που φοβούνται και αντεπιτίθενται. Αυτό το θάρρος το ηθικό, το δύσκολο και πολύτιμο είναι για τον λειτουργό της δικαιοσύνης η αρετή sine qua non». Σήμερα μιλάμε για το τέλειο αγαθό της δικαιοσύνης, που είναι πραγματικά αυτό το αγαθό, η απονομή της, το summum bonum. Ευχαριστώ πάρα πολύ, κύριε Πρόεδρε.
Πριν δώσω τον λόγο στον τελευταίο ομιλητή, που είναι ο κ. Ψαριανός, ζήτησε τον λόγο ο κ. Βίτσας, ο Αναπληρωτής Υπουργός Εθνικής Άμυνας για ένα λεπτό. Ορίστε, κύριε Βίτσα, έχετε τον λόγο για ένα λεπτό.
Ευχαριστώ, κύριε Πρόεδρε. Όταν ζήτησα τον λόγο από τον Πρόεδρο, με ρώτησε αν θα μιλήσω για τις τέσσερις αναφορές που έκανε στο όνομά μου ο κ. Γεωργιάδης και του είπα «όχι» κι ούτε θα μιλήσω γι' αυτό. Το θεωρώ και εγώ - και φαντάζομαι - και ο Θοδωρής και ο Χρήστος Μαντάς, που αναφέρθηκαν τα ονόματά τους, κομμάτι της παράστασης. Οπότε έχουμε μία διαφορετική πολιτική αντίληψη για το πώς γίνεται η πολιτική και πώς γίνεται η συζήτηση. Γιατί να αναφερθώ σε αυτό το πράγμα; Εγώ μία ενημέρωση θέλω να κάνω στη Βουλή, γιατί εδώ συζητιόνται και πράγματα έξω από τη συζήτηση για την εξεταστική επιτροπή, που για μένα πια έχει μετατραπεί σε εξεταστική επιτροπή χαρακτήρα. Εγώ θέλω λοιπόν, να πω το εξής…
Ησυχία παρακαλώ!
Εγώ λέω γιατί θέλω να σας ενημερώσω. Η αεροπορική βάση του Αράξου είναι υπό ελληνική διοίκηση εδώ και πάρα πολλά χρόνια. Μετά την περίοδο της δικτατορίας δεν υπάρχουν πυρηνικά όπλα στην αεροπορική βάση του Αράξου, ούτε πρόκειται να υπάρξουν, ούτε υπάρχει κάποιος σχεδιασμός, ούτε έχει κάποια σχέση με οποιοδήποτε - θα έλεγε κάποιος - αμερικάνικο ειδικό συμφέρον. Άρα, αυτό να είναι καθαρό. Αυτή τη στιγμή που μιλάμε και αύριο υπάρχει ένα επιτελείο Αμερικάνων τεχνικών στον Άραξο, το οποίο ασχολείται με το F16 που βγήκε εκτός διαδρόμου και έχει υποστεί καταστροφή και γι' αυτόν τον λόγο είναι εκεί και μετά θα πάνε να δούνε και ένα F16 το οποίο έχει καταστραφεί ένα κομμάτι του, στη Σούδα. Θέλω να είναι καθαρό, θέλω να είναι γνωστό αυτό, όπως θέλω να είναι γνωστό ότι από εκείνη την παλιά βάση, μιλάμε για το 1967-1974, έχει παραμείνει μία ανενεργή κεραία, δηλαδή έχει μείνει το κουφάρι της, η οποία δεν μετακινείται λόγω κόστους. Μόλις έχουμε τη δυνατότητα να το κάνουμε, θα τη μετακινήσουμε. Θα ήθελα να πω ότι το κακό θα είναι ότι το 2020 δεν θα βλέπετε μόνο Βουλευτές του ΣΥΡΙΖΑ στη Βουλή. Θα βλέπετε και Υπουργούς του ΣΥΡΙΖΑ, όχι εμάς, κάποιους άλλους.
Ο κ. Ψαριανός έχει τον λόγο.
Κύριε Πρόεδρε, επί προσωπικού θα ήθελα τον λόγο.
Καθίστε κάτω. Ο κ. Ψαριανός είναι ο τελευταίος… [[Θόρυβος στην Αίθουσα]] Θα κάνετε λίγη ησυχία; Σας παρακαλώ πολύ! Μετά τον κ. Ψαριανό, ο οποίος είναι ο τελευταίος ομιλητής εκ του καταλόγου, θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας ο κ. Δένδιας και μετά ο κύριος Πρωθυπουργός ή ο κ. Καμμένος.
Θα μου δώσετε ένα λεπτό;
Σας παρακαλώ, δεν σας έδωσα τον λόγο. Κύριε Ψαριανέ, ξεκινήστε.
Ευχαριστώ, κύριε Πρόεδρε. Ευχαριστώ πάρα πολύ και τους παλιούς συντρόφους και κάποιους άγνωστους που είναι εδώ που έτυχε να βρεθούν εδώ και να με παρακολουθήσουν με προσοχή. Δεν υπάρχει κανένα πρόβλημα για μένα και για μας που θέλουμε κάτι καινούργιο σ' αυτή τη χώρα, θέλουμε να γίνει μία κανονική ευρωπαϊκή χώρα και να σταματήσει να είναι «κατσαπλιαδιστάν». Το έχω ξαναπεί. Δεν υπάρχει κανένα πρόβλημα με τους «Καμμένους», τους «Κουρουμπλήδες», τους «Παπαγγελόπουλους» από διάφορες παρατάξεις του παλιού πολιτικού συστήματος που κυβέρνησαν αυτή τη χώρα και τώρα καταριούνται τις κυβερνήσεις στις οποίες μετείχαν και συμμετέχουν σε μία Κυβέρνηση πρωτοφανούς συνεργασίας Αριστεροδεξιάς, μεταξύ ψεκασμού και επανάστασης, με πάρα πολλές αντιφάσεις: Είμαστε και με τον Ολάντ και κατά του Ολαντρέου. Είμαστε και με τον Αμόν και τον Μελανσόν και είμαστε και με τον Μακρόν εκ των υστέρων. Μπορούμε να στηρίζουμε και τη Μέρκελ και τον Σούλτς και τη Die Linke, δεν έχουμε κανένα πρόβλημα. Είμαστε και με τον Μαδούρο και με τον ρημαδούρο. Είμαστε και με τους λαθρέμπορους και με τους διώκτες τους. Είμαστε και με τις εκδιδόμενες και με τους προαγωγούς. Είμαστε και με τα συγκροτήματα και κατά των συμφερόντων. Όλα τα σφάζουμε, όλα τα μαχαιρώνουμε! Δεν έχουμε κανένα πρόβλημα. Και δεν έχουμε κανένα πρόβλημα γιατί πρέπει να ασκήσουμε εξουσία προς το συμφέρον του λαού. Τον λαό υπηρετούμε, υπηρέτες του λαού είμαστε. Και επειδή αυτά μας τα είχαν πει και άλλοι, ρώτησα έναν νυν και έναν πρώην Υπουργό, παλιό μου σύντροφο και του είπα: «Πώς το αντέχετε αυτό το πράγμα. Αντί να κάνετε πέντε πράγματα που ο λαός σας έδωσε την ευκαιρία να αλλάξετε αυτή τη χώρα, πώς κάνετε αυτά τα πράγματα που κάνετε και ανέχεστε αυτά και αυτούς που ανέχεστε και τα κάνετε γαργάρα; Κάνετε γαργάρα με πετρέλαιο, με πίσσα, με λαθρεμπόρια, με ρουλέτες, με ξενοδοχεία, με το «MANDARIN», με Jaguar, με υπερατλαντικές πτήσεις, με επαφές στο Τέξας, με μεγαλοσυμφέροντα καρχαριών του κεφαλαίου στη μητρόπολη του διεθνούς καπιταλισμού και ιμπεριαλισμού, στο Τέξας, Μασαχουσέτη, Αριζόνα! Πώς τα καταφέρνετε και τα κάνετε όλα αυτά;» Και μου είπαν και ο πρώην και ο νυν Υπουργός: «Γιατί και οι άλλοι αυτά δεν έκαναν;». Ναι, αλλά εσείς δεν είσαστε οι άλλοι. Εσείς βγήκατε γιατί είσαστε άλλοι από τους άλλους. Αυτό υποσχεθήκατε, ότι δεν είσαστε «οι άλλοι», ότι είσαστε εσείς, ότι είσαστε εμείς, ας πούμε! Ο κ. Καμμένος, θέλοντας με αυτήν την αριστερή Κυβέρνηση να ελέγξει τα ΜΜΕ, τις εφημερίδες, τα περιοδικά, τις τηλεοράσεις, τα ραδιόφωνα, πανηγύριζε μέσα στο αεροπλάνο, ενώ έκλεινε μία ιστορική εφημερίδα, και έκανε μία χειρονομία σαν «ευλογία» κάπως, κραδαίνοντας το φύλλο της εφημερίδας που έκλεινε εκείνη την ημέρα. Γιατί έχουμε ανοίξει καινούργιες εφημερίδες, «πουσάραμε» καινούργιους μεγαλοκαρχαρίες, αριστερούς, προς τα συμφέροντα του λαού, για να πάρουν κανάλια, εφημερίδες καινούργιες, να κρύβουμε τα πλοία με τα τσιγάρα, να βουλιάζουμε τα λαθρεμπορικά πλοία, να στέλνουμε για απάντληση πετρελαίου ένα λαθρεμπορικό πλοίο και την υπόθεση αυτή να την ελέγχει ο κ. Χριστοφορίδης, για τον οποίο ο παλιός μου σύντροφος, ο Νεκτάριος, είπε ότι δεν έχει ξεκινήσει καμμία έρευνα, που εμπλέκεται στην υπόθεση «NOOR 1». Και επειδή δεν έχει ξεκινήσει κανένας έλεγχος και καμμία έρευνα, τώρα του αναθέσαμε να κάνει και την καινούργια έρευνα, για τα λαθραία, για το πλοίο που πήγε να απαντλήσει το πετρέλαιο και κουβάλαγε ήδη λαθρεμπορικό. Κάναμε αυτές τις χειρονομίες της «ευλογίας», στείλαμε στα διαδίκτυα τις γραβάτες με τα πουλάκια - που όμως τα έβαλε το παιδάκι μας, δεν τα βάλαμε εμείς - έχουμε ένα σερί με εθνικολαϊκιστικές κορώνες κόντρα στην αριστερή Κυβέρνηση, για το Μακεδονικό, για τους ομοφυλόφιλους, για τα ανθρώπινα δικαιώματα, για τους μετανάστες, έχουμε αυτές τις ηρωικές πτήσεις με στολές παραλλαγής - πεζοναύτες είμαστε άλλωστε! - και έχουμε αυτές τις συνομιλίες με τους ισοβίτες που είναι απολύτως θεσμικές. Δεν υπάρχει κανένα θέμα: Ανά πάσα στιγμή και έχοντας τα τηλέφωνα όλων των ισοβιτών, να τα μοιράσουμε στους Υπουργούς και στους Βουλευτές, να τους παίρνουμε κανένα τηλέφωνο, να τους λέμε να ενισχύουν τη δικαιοσύνη, ρε γαμώτο. Δηλαδή, να μη σαπίζουν στις φυλακές έτσι, χωρίς να βάλουν ένα χεράκι να βοηθήσουν τη δικαιοσύνη. Κρίμα είναι! Δηλαδή δακρύζω και μόνο που το σκέπτομαι. Και είναι απολύτως θεσμική αυτή η λειτουργία. Μας το είπε και ο Υπουργός Δικαιοσύνης και ο Υφυπουργός Δικαιοσύνης και οι Αναπληρωτές και όλοι. Και όλα αυτά τα κάνετε γαργάρα, μεγάλη γαργάρα, γιατί πρέπει να εξαντλήσετε την τετραετία - σας το εύχομαι! - και να εξαντλήσετε και κανένα, δυο μήνες μετά, δηλαδή όσο προβλέπει το Σύνταγμα, όσο μπορείτε - και μπορεί να πάρετε και καθυστέρηση και πέναλτι - για να το προχωρήσετε λίγο, να ολοκληρωθεί δηλαδή αυτός ο αριστερός μετασχηματισμός της κοινωνίας μας. Κρίμα είναι να τον αφήσουμε στη μέση! [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Έχω συγκινηθεί πάρα πολύ, σύντροφοι! Είμαι βαθιά συγκινημένος. Και θέλω να σας πω «μαζί θα προχωρήσουμε», δηλαδή ο ένας συνεταίρος λέει ότι ο Ανδρέας ήταν αρχηγός της 17 Νοέμβρη και του ΠΑΣΟΚ και ο άλλος προσπαθεί να μιμηθεί τον Ανδρέα και κάνει τις παύσεις μετά το αναφορικό, ακριβώς όπως το έκανε ο Ανδρέας. Έχουμε διαβάσει πολλές ώρες βίντεο και προσπαθούμε τώρα να μαζέψουμε και από την Κεντροαριστερά και από την Κεντροδεξιά και από την «Κεντροκεντρώα» και βέβαια, από όλα. Και τα κάνουμε γαργάρα όλα τα υπόλοιπα, γιατί πρέπει να ολοκληρώσουμε προς το συμφέρον του λαού τον προοδευτικό μετασχηματισμό της χώρας, κύριε Γάκη μου, που γελάτε, παλιέ μου σύντροφε Ροδίτη. Και δεν θυμάστε αυτά που λέγαμε. Και αυτά που λέγατε, τα θυμόμαστε. Mερικοί τα θυμούνται και ντρέπονται, αλλά κρύβονται.
Κύριε Ψαριανέ, παρακαλώ, τελειώνετε.
Και αυτοί για εμένα είναι - πώς να σας πω; - οι πιο θλιβερές περιπτώσεις. Κάτι άλλους δεν τους υπολογίζω, που μπορεί να είναι πάνω με τα καδρόνια ενάντια στις Σκουριές και μετά να το παίζουν χαλαρά. Ξέρετε τι γίνεται;
Κύριε Ψαριανέ, τελειώνετε.
Ναι. Δεν έχω κανένα πρόβλημα με τους «Καμμένους» και με τους «ψεκασμένους» και με τους «Κουρουμπλήδες». Ποτέ δεν είχα, δεν έχω και τώρα. Μπορείτε να κάνετε όσες «κολλεγιές» θέλετε. Και με ένα μέρος της άλλης Δεξιάς επίσης μπορείτε να κάνετε διάφορα νταλαβέρια. Δεν έχω κανένα πρόβλημα με αυτά. Έχω ένα πρόβλημα με το αν ο κόσμος που μας ακούει έχει αρχίσει να καταλαβαίνει. Ειλικρινά, δεν είμαι σίγουρος. Δεν έχω καμμία αμφιβολία ότι συμπλέετε, διότι «όμοιος ομοίω αεί πελάζει» και διότι τα παιδία μας, που μας εψήφισαν και τώρα διορίζουμε, βελάζει. Αττική σύνταξη.
Κύριε συνάδελφε, έχετε τελειώσει.
Ναι, κύριε Πρόεδρε.
Μην επαναλαμβάνεστε, σας παρακαλώ.
Δεν την έχω ξαναπεί την παροιμία αυτή. Δεν είναι επανάληψη.
Όχι, την έχετε πει με άλλα λόγια.
Θέλω να κλείσω με έναν στίχο του Διονύση Σαββόπουλου.
Κλείστε.
Θέλω να κλείσω με έναν στίχο για εσάς, παλιοί μου σύντροφοι, που λέει: «Χόρευε τώρα, γύφτισσα μαϊμού, δεν έχει τέλος αυτό το πανηγύρι. Χειροκροτήστε άλλη μια. Ευχαριστώ».
Ωραία. Παρακαλώ, κάνετε ησυχία! Τα ακούσαμε όλα. Ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας έχει τον λόγο. Ορίστε, κύριε Δένδια, έχετε τον λόγο για πέντε λεπτά με μια μικρή ανοχή.
Κύριε Πρόεδρε, σας ευχαριστώ. Κυρίες και κύριοι συνάδελφοι, αν κατάλαβα καλά από την ανάλυση του εισηγητή της Πλειοψηφίας, του καθηγητή κ. Παρασκευόπουλου όσο και από τις τοποθετήσεις, κατ' αρχάς του Υπουργού Δικαιοσύνης, αλλά και του Κοινοβουλευτικού Εκπροσώπου κ. Λάππα, αυτά τα οποία συνέβησαν και αυτά τα οποία συζητάει η Εθνική Αντιπροσωπεία οφείλονται απλώς σε παραξενιές, σε παραλογισμούς της Αξιωματικής Αντιπολίτευσης και των άλλων κομμάτων. Αν κατάλαβα καλά, σε μια χώρα - μέλος της Ευρωπαϊκής Ένωσης είναι αυτονόητο τμήμα του θεσμικού πλαισίου η δυνατότητα ενός Υπουργού, οποιουδήποτε Υπουργού, σε αυτή την περίπτωση του Υπουργού Εθνικής Άμυνας, να διατηρεί τηλεφωνική συνδιάλεξη με βαρυποινίτη, ο οποίος παρανόμως κατέχει κινητό στις φυλακές, να διαλέγεται μαζί του, να τον προπέμπει να κάνει κάτι, να βοηθά, να ασχολείται με το ανακριτικό έργο και όλα αυτά να εντάσσονται σε ένα πλαίσιο ομαλής λειτουργίας της έννομης τάξης. Αν κατάλαβα καλά, αυτό ισχυρίζεται η κυβερνητική πλειοψηφία. Μάλιστα ο καθηγητής ο κ. Παρασκευόπουλος στην Επιτροπή Θεσμών και Διαφάνειας πήγε ένα ακόμα βήμα παραπέρα. Βρήκε και άρθρο συγκεκριμένο. Μου λένε - δεν σας άκουσα εγώ, κύριε καθηγητά και το θεωρώ απώλεια για τη νομική μου κατάρτιση - ότι επικαλεστήκατε το άρθρο 28 του ν.4139/2013 ως ενισχυτικό της θέσης της σύννομης συμπεριφοράς του κυρίου Υπουργού Εθνικής Άμυνας, ότι ενήργησε ως εντεταλμένο όργανο. Κυρίες και κύριοι συνάδελφοι, βεβαίως δεν θα ξέρετε σε τι αναφέρεται το άρθρο αυτό του νόμου. Θα σας το πω εγώ. Είναι στον νόμο περί ναρκωτικών. Αφορά αυτούς που στέλνει η Αστυνομία για να παγιδεύσουν στην αγορά ναρκωτικών. Αυτό το άρθρο επικαλείστε για να νομιμοποιήσετε τη συμπεριφορά του κυρίου Υπουργού Εθνικής Άμυνας. Καταλαβαίνω, κυρίες και κύριοι συνάδελφοι, ότι πρέπει να δημιουργηθεί εδώ μία παραμυθία, για να μπορέσετε να αντέξετε αυτό το οποίο καλείστε να πράξετε, να ψηφίσετε εναντίον της σύστασης εξεταστικής των πραγμάτων επιτροπής, μια παραμυθία η οποία υπό την αφελή, την παιδική της έκφανση, παρουσιάζει τον κύριο Υπουργό Εθνικής Άμυνας κάτι λίγο σαν Μπάτμαν στην Γκόθαμ Σίτυ: ο καλός που μάχεται το κακό σε όλες του τις εκφάνσεις, το κακό ως έκφανση εχθρού της εθνικής ασφάλειας, το κακό ως έκφανση του εγκλήματος, το κακό ως έμπορος ναρκωτικών. Όπου κακό, εκεί ο Υπουργός της Εθνικής Άμυνας με τη στολή του να το πολεμήσει, να το νικήσει, να το παλέψει! Και είναι και η πιο «σοφιστικέ» προσέγγιση, η νομική προσέγγιση, την οποία καλείται και υπερασπίζει ένας καθηγητής πανεπιστημίου, της νομικής επιστήμης, ένας Υπουργός Δικαιοσύνης, μέγας σφραγιδοφύλαξ του κράτους, ένας Αναπληρωτής Υπουργός Δικαιοσύνης και ένας δικηγόρος Κοινοβουλευτικός Εκπρόσωπος, εκτός από όλους τους άλλους συναδέλφους, οι οποίοι ισχυρίζονται ότι σε ένα σύγχρονο κράτος, με τον νομικό πολιτισμό μιας ευρωπαϊκής χώρας, δεν εμποδίζει τίποτα απολύτως έναν Υπουργό να συνομιλεί με έναν βαρυποινίτη μέσα στις φυλακές, ο οποίος κατέχει παράνομα ένα κινητό. Όλα αυτά είναι πράγματα απολύτως λογικά, κατανοητά, ευρωπαϊκά, επαινετέα, σύγχρονα, έντιμα, ηθικά, γενναία! Ότι έτσι διοικούνται οι χώρες στον εικοστό πρώτο αιώνα! Ότι αυτό περίμενε η ελληνική κοινωνία! Ότι γι' αυτό έφερε εσάς στην εξουσία, για να γίνονται αυτά τα ωραία, τα τίμια πράγματα, για να πολεμήσετε έτσι το εμπόριο ναρκωτικών! Εύγε, κύριοι συνάδελφοι! Με συγχωρείτε, αλλά αυτά τα οποία λέτε και τα οποία υποστηρίζετε δεν αντέχουν σε καμμία σοβαρή αντιμετώπιση. Δεν υπάρχει κανένας λόγος να καθίσει κανείς να συζητήσει μαζί σας ούτε για τα πολλά τηλέφωνα ούτε για τη διάρκειά τους ούτε για το τι γύρευε εκεί μια εισαγγελέας, ενώ υπήρχε εισαγγελέας για τις φυλακές, ούτε αν υπάρχει ηθική αυτουργία. Όλα αυτά παρέλκουν. Ένας σοβαρός άνθρωπος δεν θα ασχολούνταν με αυτά ούτε ένα δευτερόλεπτο. Θα τα πήγαινε στην μπάντα. Ένα πράγμα απλώς καλείσθε να καταλάβετε, υπό δύο θεσμικές εκφάνσεις: Πρώτον, εξεταστική επιτροπή: Καλείστε να απαντήσετε εάν είναι δικαίωμα της Πλειοψηφίας ή της Μειοψηφίας. Σας προλέγω ότι αυτό το οποίο λέτε, δηλαδή ότι είναι δικαίωμα και μόνο της κοινοβουλευτικής Πλειοψηφίας, αντίκειται στην ουσία του θεσμού. Η εξεταστική επιτροπή δεν είναι αυτό. Είναι δικαίωμα κοινοβουλευτικού ελέγχου και κατά συνέπεια, όπως πολύ σωστά ανέλυσε ο κ. Τζαβάρας και όπως ελέχθη και από τους εισηγητές μας, είναι δικαίωμα της Αντιπολίτευσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, θα ήθελα μισό λεπτό ακόμα. Οφείλετε, εάν έχετε στοιχειώδη δημοκρατική συνείδηση - δεν αναφέρομαι σε σοβαρότητα, σε αυτό αναφέρθηκα στο πρώτο κομμάτι της τοποθέτησης - , να δεχθείτε τη σύσταση της εξεταστικής των πραγμάτων επιτροπής, ανεξαρτήτως εάν συμφωνείτε ή διαφωνείτε με το πνεύμα της πρότασης με την οποία υποβάλλεται. Το δεύτερο στο οποίο καλείστε επιτέλους να καταλήξετε, κυρίες και κύριοι συνάδελφοι, είναι το θέμα της διάκρισης των εξουσιών. Εάν με την τοποθέτησή σας αυτή αποδεχθείτε τη δυνατότητα την οποία άσκησε ο Υπουργός Εθνικής Άμυνας, ο οποιοσδήποτε Υπουργός, της παρέμβασης στη δικαιοσύνη, τότε στην πραγματικότητα καταλύεται πλήρως το θεσμικό πλαίσιο όχι μόνον του νομικού μας πολιτισμού, αλλά και του τρόπου λειτουργίας του συστήματος. Τελειώνω λέγοντάς σας το εξής: Έχει γίνει αρκετά μεγάλη συζήτηση διεθνώς. Υπάρχει ένα βιβλίο - αν θέλετε, μπείτε στον κόπο να το διαβάσετε - των Ατζέμογλου και Ρόμπινσον για το γιατί καταρρέουν τα κράτη. Αναφέρεται στη θεσμική τους κατάρρευση. Θεσμική κατάρρευση μιας πολιτείας είναι αυτό το οποίο πρώτο, πάνω και πέρα απ' όλα δημιουργεί την παρακμή. Αυτό το οποίο έχετε κάνει αυτά τα χρόνια είναι μία ώθηση της χώρας όχι προς μία έξοδο από την κρίση, αλλά προς μία συνολική θεσμική της κατάρρευση. Αυτό το οποίο στηρίζετε σήμερα εδώ αποτελεί πραγματικά μία προμετωπίδα θεσμικής κατάρρευσης ενός κράτους που με τέτοιες αποφάσεις δεν μπορεί, κυρίες και κύριοι συνάδελφοι, να λέγεται «ευρωπαϊκό». Σας ευχαριστώ πολύ.
Ευχαριστούμε. Κύριε Παρασκευόπουλε, θέλετε να πείτε κάτι;
Κύριε Πρόεδρε, ο κ. Δένδιας αναφέρθηκε σε μένα προσωπικά.
Όχι, δεν είναι προσωπικό. Δεν ετέθη κάποιο ζήτημα προσωπικό. Επί των απόψεων είναι.
Μπορώ να λάβω τον λόγο αργότερα. Όμως, κάποια στιγμή πρέπει να το κάνω.
Ορίστε, έχετε τον λόγο για μισό λεπτό, αν θέλετε, να ανασκευαστεί κάτι.
Ευχαριστώ, κύριε Πρόεδρε. Η διάταξη στην οποία αναφέρεται ο κ. Δένδιας και στην οποία αναφέρθηκα κι εγώ, ειπώθηκε απ' αυτόν σωστά, πολύ σωστά. Έτσι λέει ο νόμος. Και δεν το λέει μόνο το άρθρο 27 της νομοθεσίας για τα ναρκωτικά, αλλά και η Ποινική Δικονομία τα ίδια λέει…
Το άρθρο 28.
Αυτό το λάθος, κύριε Δένδια, δεν είναι σημαντικό, έτσι δεν είναι; Καταλάβατε περί τίνος πρόκειται.
Όχι, είναι απλώς ένα ακόμα λάθος.
Το 253Α του Κώδικα Ποινικής Δικονομίας αναφέρεται σ' αυτό, τα ίδια περίπου προβλέπει και η διεθνής σύμβαση για το οργανωμένο έγκλημα και τα ίδια η σύμβαση για την τρομοκρατία. Αυτά είναι τα κυριότερα εργαλεία τα οποία έχει η έννομη τάξη, για να μπορέσει να καταπολεμήσει το οργανωμένο έγκλημα, η οποία λέει «Προκειμένου να χτυπηθεί το μεγάλο έγκλημα, μπορεί να δικαιολογηθεί και ένα μικρό πταίσμα».
Αναφερθήκατε το πρωί σ' αυτό εκτενώς.
Κύριε Πρόεδρε, θα μπορούσα να έχω κι εγώ τον λόγο;
Ορίστε, κύριε Δένδια, έχετε τον λόγο, για να λυθεί το νομικοπολιτικό ζήτημα.
Κύριε Πρόεδρε, με συγχωρείτε, ρωτώ ένα πράγμα, για να καταλάβω, διότι το νομικό εδώ παρέλκει και νομίζω ότι έγινε σαφές και από τη δική μου τοποθέτηση, αλλά και από την τοποθέτηση του κυρίου Υπουργού. Η κυβερνητική πλειοψηφία επικαλείται διάταξη που αφορά την παγίδευση αγοραπωλησίας ναρκωτικών ουσιών για τη συμπεριφορά του Υπουργού Εθνικής Άμυνας; Αυτό επικαλείται ως νομιμοποιητικό στοιχείο; Έστειλε, δηλαδή, η Αστυνομία, κατόπιν προφανώς εισαγγελικής παραγγελίας, τον κ. Καμμένο να παγιδεύσει έμπορο ναρκωτικών; Αυτό είναι το σενάριο το οποίο τώρα καλείται να υπερασπίσει η Πλειοψηφία; Σας ρωτώ για να καταλάβω.
Ευχαριστούμε. Από το πρωί εξελίχθηκε η συζήτηση και όλοι κατάλαβαν ό,τι ήταν να καταλάβουν. Καλώ στο Βήμα τον Πρωθυπουργό κ. Αλέξη Τσίπρα. Ορίστε, κύριε Τσίπρα, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, παρακολουθώντας όχι μόνο τη σημερινή συνεδρίαση - διότι δεν είχα τον χρόνο να την παρακολουθήσω και ενημερώθηκα από τους συνεργάτες μου - αλλά και τον τρόπο με τον οποίο ασκείτε αντιπολίτευση στη Διεθνή Έκθεση Θεσσαλονίκης αλλά και πιο πριν, τη σπουδή σας όλο αυτό το διάστημα που επικεντρώθηκε στο αφήγημα της παρένθεσης, στο αφήγημα της αδυναμίας ολοκλήρωσης της αξιολόγησης, της επίσπευσης των εκλογών, αλλά και αργότερα τον τρόπο με τον οποίο σε κάθε γεγονός που έρχεται μπροστά μας, ζητάτε διαρκώς παραιτήσεις Υπουργών - έχω μετρήσει πάνω από δεκαπέντε αιτήματα για παραιτήσεις Υπουργών από τότε που αναλάβαμε τη διακυβέρνηση - , έχω την αίσθηση ότι, αν έκρινα αποκλειστικά με κριτήρια εκλογικών σκοπιμοτήτων, θα ομολογούσα ευθαρσώς ότι η Νέα Δημοκρατία του κ. Μητσοτάκη μάς προσφέρει την αντιπολίτευση των ονείρων μας. Πρόκειται για μία Αντιπολίτευση που κάθε κυβέρνηση θα ήθελε να έχει, με έναν ακραίο πολιτικό λόγο, που κινείται διαρκώς στα όρια του παροξυσμού, χωρίς στρατηγική, με γραμμή που υπαγορεύουν πολλές φορές τα εκδοτικά συγκροτήματα και τα πρωτοσέλιδα των εφημερίδων, με θέσεις που δεν κρύβουν το αντικοινωνικό μένος της ηγετικής ομάδας και με διαρκείς ανοίκειες προσωπικές επιθέσεις δολοφονίας χαρακτήρων, για τις οποίες εγώ θα έλεγα ότι μόνο αφαιρούν από την αξιοπιστία και τη σοβαρότητα ενός κόμματος και μίας παράταξης που για χρόνια, παρά τις διαφωνίες βεβαίως που είχαμε, δεν μπορούσε κανείς παρά να παραδεχθεί ότι λειτουργούσε με όρους εξυπηρέτησης του δημόσιου συμφέροντος, όπως από τη δική της οπτική, τη συντηρητική, όριζε αυτό το δημόσιο συμφέρον. Σήμερα, όμως, σαν να θέλατε να μας αποδείξετε ότι αυτό δεν σας ενδιαφέρει καν. Δεν σας ενδιαφέρει καν δηλαδή, ακόμα και αν ο μέσος πολίτης θα συνειδητοποιήσει ότι ο τρόπος με τον οποίο αντιπολιτεύεστε έχει να κάνει πολλές φορές και με την εξυπηρέτηση συγκεκριμένων συμφερόντων και επιχειρηματικών σχεδιασμών. Βεβαίως, θα έλεγα, αν σκεφτόμουν αποκλειστικά - επαναλαμβάνω - με το κριτήριο της εκλογικής σκοπιμότητας, ότι αυτό που συμβαίνει είναι εξαιρετικά καλό για εμάς, όμως νομίζω ότι δεν είναι καλό τελικά για το πολιτικό σύστημα. Δεν προσφέρετε καλές υπηρεσίες στον τόπο, ιδιαίτερα όταν αυτός ο τόπος είναι ταλαιπωρημένος μετά από επτά χρόνια κρίσης, που η εμπιστοσύνη των πολιτών απέναντι στους θεσμούς έχει διαρραγεί και που η αξιοπιστία του πολιτικού συστήματος, των κομμάτων και των θεσμών έχει δεχθεί βαρύτατα πλήγματα. Είναι αμέτρητες οι φορές αυτό τον ενάμιση χρόνο, που ο κ. Μητσοτάκης είναι Αρχηγός της Αξιωματικής Αντιπολίτευσης και έχει υποπέσει σε πρωτοφανή ηθικά και πολιτικά ατοπήματα. Δίνει την αίσθηση ότι πάσχει από στερητικό σύνδρομο, σύνδρομο στέρησης εξουσίας. Από εκεί πηγάζει και το άγχος, ώστε με κάθε κόστος για τη χώρα, την οικονομία και τους ίδιους τους πολίτες, να επανέλθει το συντομότερο στις θέσεις της Κυβέρνησης. Η υπόθεση που μας φέρατε σήμερα εδώ να συζητάμε - εδώ και τρεις μήνες, βεβαίως, είχατε ζητήσει τη σύσταση αυτής της εξεταστικής επιτροπής - δεν είναι παρά ένα ακόμα επεισόδιο, ένα ακόμα σύμπτωμα, αν θέλετε, αυτής της καταστροφικής και αυτοκαταστροφικής πολιτικής. Στην προσπάθειά σας, όμως, να σπιλώσετε υπολήψεις, να ανακαλύψετε δήθεν μεγάλα σκάνδαλα εκεί όπου δεν υπάρχουν, να δημιουργήσετε εντυπώσεις, φαίνεται ότι έχετε υποπέσει και σε ένα ακόμη μοιραίο λάθος. Ταυτίζεστε με επιχειρηματικά και εκδοτικά συμφέροντα, με τρόπο που δεν ταιριάζει στην ιστορία της παράταξής σας. Κατηγορείτε έναν Υπουργό της σημερινής Κυβέρνησης ότι έκανε, τι ακριβώς; Ότι συνομίλησε με έναν κατάδικο, ο οποίος έσπευσε να τον βρει, να επικοινωνήσει μαζί του για να αναδείξει ένα θέμα του κοινού ποινικού εγκλήματος. Και τον κατηγορείτε γιατί έκανε τι; Τον παρέπεμψε στη δικαιοσύνη για τα δέοντα. Τρεις μήνες τώρα, που ανακυκλώνετε διαρκώς αυτή την κατηγορία, δεν έχω καταλάβει ακριβώς ποιο είναι το πρόβλημά σας με αυτό, με το ότι τον παρέπεμψε στη δικαιοσύνη. Είναι πρόβλημα που τον παρέπεμψε στη δικαιοσύνη; Θέλετε μήπως κάτι να μείνει κρυφό από τη δικαιοσύνη; Όμως, νομίζω ότι το πιο ενδιαφέρον το αποκόμισα πριν λίγο, όταν, σκεπτόμενος τη σημερινή ομιλία μου, θέλησα να διαβάσω την πρόταση που καταθέσατε για τη σύσταση της εξεταστικής επιτροπής. Στην πρόταση αυτή γράφετε εσείς - δεν το λέω εγώ - ότι ο κ. Καμμένος και συνακόλουθα η Κυβέρνηση στοχοποιεί έναν επιχειρηματία, ούτε λίγο ούτε πολύ, προκειμένου να εξοντώσει πολιτικά τον κ. Μητσοτάκη. Πράγματι, είναι λίγο περίεργη η ομολογία αυτή. Για ποιο λόγο να ομολογεί στην πρότασή της η Αξιωματική Αντιπολίτευση με τόσο κραυγαλέο τρόπο ότι - ακόμα και ας υποθέσουμε, εγώ δηλαδή να δεχτώ απολύτως το επιχείρημά σας, ότι θέλουμε να στοχοποιήσουμε, όπως λέει, έναν επιχειρηματία - η στοχοποίηση ενός επιχειρηματία εξοντώνει πολιτικά τον Αρχηγό της Αξιωματικής Αντιπολίτευσης; Ποιος είναι αυτός ο άρρηκτος δεσμός που ενώνει έναν επιχειρηματία, όποιος και να είναι αυτός, με τον Αρχηγό της Αξιωματικής Αντιπολίτευσης; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Εσείς τα λέτε αυτά στο κείμενο που καταθέσατε, δεν τα λέω εγώ. Επομένως, πρέπει να απαντήσετε επ' αυτού. Και να απαντήσετε και για κάτι ακόμα. Σε αυτή την πρόταση που καταθέσατε αναφέρεστε πολλές φορές στον επιχειρηματία, λες και είναι ανώνυμος ο επιχειρηματίας, δεν μας λέτε το όνομά του. Γιατί; Τι φοβάστε; Για να ξεκαθαρίσουμε ορισμένα πράγματα, λοιπόν, ο εν λόγω επιχειρηματίας, του οποίου αποφεύγετε ακόμα και να αναφέρετε το όνομά του, είναι γνωστός σε όλους μας, είναι ο κ. Μαρινάκης. Όσον αφορά τον κ. Μαρινάκη, όπως και κάθε επιχειρηματία που έχει εκκρεμείς υποθέσεις με τη δικαιοσύνη - και δεν είναι λίγοι αυτοί που έχουν εκκρεμείς υποθέσεις με τη δικαιοσύνη - δουλειά των κομμάτων δεν είναι ούτε να παρεμβαίνουν ούτε να προκαταλαμβάνουν τις αποφάσεις της δικαιοσύνης, είτε την ενοχή είτε την αθωότητα. Προς τι, λοιπόν, αυτός ο ζήλος και αυτή η πρεμούρα από πλευράς σας, προκειμένου να αναδείξετε ότι τάχα στοχοποιεί η Κυβέρνηση τον εν λόγω επιχειρηματία και ο λόγος για τον οποίο τον στοχοποιεί είναι για να εξοντώσει πολιτικά τον κ. Μητσοτάκη. Κυρίες και κύριοι συνάδελφοι, η Κυβέρνηση ούτε ενοχοποίησε ούτε στοχοποίησε τον κ. Μαρινάκη, παρά μονάχα στωικά και θεσμικά, όπως οφείλει να κάνει, περιμένει τις αποφάσεις της δικαιοσύνης. Αλήθεια, εσείς γιατί επισπεύδετε; Αυτό είναι το ερώτημα. Μήπως τελικά δεν έχετε εμπιστοσύνη στη δικαιοσύνη και στους δικαστικούς λειτουργούς; Ή μήπως οι ευαισθησίες σας και ο σεβασμός σας απέναντι στη δικαιοσύνη είναι α λα καρτ; Εμείς, λοιπόν, κυρίες και κύριοι της Νέας Δημοκρατίας, ούτε κατασκευάζουμε κατηγορίες ούτε προκαταλαμβάνουμε αποφάσεις. Άλλοι είναι αυτοί που καθημερινά κατασκευάζουν κατηγορίες και fake news και μολύνουν την πολιτική ζωή του τόπου με αθλιότητες και με μίσος. Και ας αναρωτηθούν αυτοί που μας παρακολουθούν το γιατί το κάνουν. Εγώ από την πλευρά μου δεν πρόκειται να κάνω κρίσεις για τις υποθέσεις που εξετάζονται από τη δικαιοσύνη και που αφορούν τον συγκεκριμένο επιχειρηματία είτε άλλους επιχειρηματίες. Θα ερευνηθούν και η δικαιοσύνη θα αποφασίσει. Και μακάρι - το λέω απολύτως ειλικρινά - ο εν λόγω άνθρωπος να είναι αθώος. Όμως, η δική σας σπουδή να προεξοφλήσετε τα αποτελέσματα των ερευνών είναι που γεννά ερωτηματικά. Μοιάζει πάρα πολύ με επιχείρηση παρέμβασης και επηρεασμού της δικαστικής κρίσης. Και αυτά ξέρετε είναι επικίνδυνα πράγματα. Είναι επικίνδυνα πράγματα για τη δημοκρατία, αλλά επικίνδυνα πράγματα και για την παράταξή σας και προσωπικά για τον κ. Μητσοτάκη. Διότι, όταν κάποιος συνδέεται αξεχώριστα με συγκεκριμένους επιχειρηματίες - και ομολογείτε μάλιστα στην πρότασή σας ότι όποιος επιχειρεί να πλήξει τον συγκεκριμένο επιχειρηματία, επιχειρεί να εξοντώσει τον Αρχηγό σας - τότε μάλλον κάτι πολύ σημαντικό είναι αυτό που σας ενώνει. Σε κάθε περίπτωση, αυτά τα πράγματα είναι επικίνδυνα γιατί στο τέλος της ημέρας μπορεί να βρεθείτε εσείς απολογούμενοι. Διότι, ξέρετε, αυτή η υπόθεση έχει κακοφορμίσει τώρα τρεις μήνες. Είχατε την ατυχία στην προηγούμενη συνεδρίαση, συζήτηση για την εξεταστική επιτροπή να τύχει αυτός ο σεισμός. Πέρασε καιρός, κύλησε νερό στο αυλάκι και σήμερα έχει αρχίσει αυτή η υπόθεση να γυρνάει μπούμερανγκ σε εσάς. Είναι αυτό που λέμε «πάτε για μαλλί και θα βγείτε κουρεμένοι» στο τέλος, γιατί αποδεικνύεται ότι τελικά εσείς είστε αυτοί που κάνετε αυτά για τα οποία μας κατηγορείτε. Μας λέτε ότι προσπαθούμε να ελέγξουμε τον Τύπο και τα μέσα ενημέρωσης. Όμως, εμείς βρισκόμαστε, εδώ που βρισκόμαστε, παρά τις διαρκείς και πρωτοφανείς επιθέσεις που δεχόμαστε καθημερινά από την πλειοψηφία του Τύπου και των μέσων ενημέρωσης. Ρίξτε μια ματιά στα κρεμασμένα πρωτοσέλιδα των εφημερίδων. Μας καίγεται καρφί για αυτό; Τρεις εκλογικές αναμετρήσεις δεν κερδίσαμε, δυο εκλογές και ένα δημοψήφισμα, με όλα σχεδόν τότε τα μέσα απέναντί μας; [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ποιον Τύπο να ελέγξουμε; Ποια η πρεμούρα μας να ελέγξουμε τον Τύπο και γιατί; Εσείς μάλλον έχετε αυτό το σαράκι, γιατί εσάς λιβανίζει απ' το πρωί μέχρι το βράδυ ο Τύπος, η πλειοψηφία του και άρα, μάλλον εσείς φοβάστε μην τυχόν και χάσετε αυτήν τη στήριξη. Και με μία έννοια, θα έλεγα, ότι και ο κάθε επιχειρηματίας που βλέπουμε το τελευταίο διάστημα, σε μια εποχή κρίσης του Τύπου, που μεγάλα εκδοτικά συγκροτήματα, με εκατομμύρια χρεών, χρεοκοπούν και που οι προηγούμενοι που σας λιβάνιζαν και υποστηρίζατε σε αυτήν εδώ την Αίθουσα δεν δίνουν δεκάρα για τους εργαζόμενους - ενδεχομένως ούτε και οι καινούργιοι να δίνουν, θα το δούμε - σε μια εποχή, λοιπόν, κρίσης του Τύπου, βλέπουμε κάποιοι να παίρνουν και μία και δύο και τρεις και τέσσερις εφημερίδες. Ο λόγος; Για να λιβανίζουν την Αντιπολίτευση και να καταδικάζουν την Κυβέρνηση. Ας έχουν και επτά και δεκαεπτά πρωτοσέλιδα. Το πρόβλημα είναι δικό τους, δεν είναι δικό μας. Δεν δίνουμε δεκάρα, ειλικρινά σας το λέω. Κι αν εσείς θεωρείτε ότι σας τιμά να έρχεστε σε αυτήν εδώ την Αίθουσα και να επικαλείστε παράνομα αποκτηθείσες συνομιλίες και ηχογραφήσεις, αν θεωρείτε ότι σας τιμά να επικαλείστε παρακολουθήσεις και φωτογραφίσεις της προσωπικής ζωής για να κάνετε αντιπολίτευση, αν θεωρείτε ότι με το να λειτουργείτε ως παρακράτος προσφέρετε υπηρεσίες στη δημοκρατία, τότε εγώ παραμένω άφωνος, αλλά είναι η αντιπολίτευση που έχετε επιλέξει και που ταιριάζει όχι στην παράταξή σας, αλλά σε κάποιους νεόκοπους που τώρα είδαν φως και μπήκαν. Εμάς καλό μας κάνετε, ειλικρινά σας το λέω, διότι δεν κερδίζετε με αυτά. Με τα ψέματα και τις επιθέσεις κάτω απ' το τραπέζι κάνετε ζημιά σε εσάς και καλό σε αυτούς που επιτίθεστε. Όπως πολύ μεγάλο καλό κάνατε σήμερα - πολύ μεγάλο καλό - στον Υπουργό Ναυτιλίας, τον κ. Κουρουμπλή, με το πρωτοσέλιδο του site «parapolitika.gr» «fake news» που έλεγε ότι ο Κουρουμπλής γλεντοκοπούσε στο πάρτι της ονομαστικής εορτής του πλοιοκτήτη του πλοίου «ΑΓΙΑ ΖΩΝΗ II», το οποίο διέρρευσε το πετρέλαιο και είχαμε την οικολογική αυτή καταστροφή, τη μόλυνση στον Σαρωνικό. Εάν κάποιος, λοιπόν, όλες αυτές τις μέρες είχε αρχίσει να είναι καχύποπτος απέναντι στον Κουρουμπλή και να μην τον συμπαθεί, με αυτά που κάνουν αυτοί που σας υποστηρίζουν, του κάνουν ένα μεγάλο δώρο. Και ο τελευταίος πολίτης σήμερα θα τον συμπαθήσει τον Παναγιώτη τον Κουρουμπλή, με αυτού του είδους τις κατηγορίες. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] [[Στο σημείο αυτό ο Πρόεδρος της Κυβέρνησης κ. Αλέξης Τσίπρας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επιλέξτε, αν θέλετε, αυτήν την τακτική. Είναι δικαίωμά σας. Επιλέξτε αυτήν την τακτική. Για την αποκατάσταση της αλήθειας μόνο να πω ότι επρόκειτο για την ετήσια εκδήλωση του Συνδέσμου Επιχειρήσεων Ναυπηγικής Βιομηχανίας. Όφειλε να βρίσκεται εκεί ο Υπουργός και έχουμε και την ανοιχτή επιστολή διαμαρτυρίας του Πανελλήνιου Συλλόγου Υπαλλήλων του Υπουργείου Εμπορικής Ναυτιλίας για αυτή την απίστευτη χυδαιότητα των μέσων ενημέρωσης, που στον βωμό της προπαγάνδας, της αντικυβερνητικής προπαγάνδας, δεν διστάζουν, δεν ορρωδούν προ ουδενός. Και θέλω να σας πω και κάτι τελευταίο, για να κλείσουμε αυτήν την υπόθεση. Σπεύσατε να την φέρετε ενώπιον της Βουλής, κατηγορώντας τον Υπουργό Άμυνας ως ηθικό αυτουργό, χωρίς να περιμένετε την απόφαση της δικαιοσύνης για τα κύρια αδικήματα. Και για τον κ. Καμμένο, σας προλαβαίνω, η δικογραφία ήρθε στη Βουλή, γιατί δεν έχει αρμοδιότητα η τακτική δικαιοσύνη. Είναι Υπουργός. Και τι έγινε στο μεταξύ; Εγώ δεν είμαι νομικός, αλλά ρωτήστε τους νομικούς σας. Για τους υποτιθέμενους φυσικούς αυτουργούς οι υποθέσεις μπήκαν στο αρχείο. Επομένως, σε τι συνίσταται η ηθική αυτουργία του Υπουργού Άμυνας; Πού πήγε το αδίκημα; Στο αρχείο. Άρα, δεν υπάρχει αδίκημα. Και χωρίς αδίκημα προφανώς δεν υπάρχουν και αυτουργοί, φυσικοί ή ηθικοί. Επομένως, τι αλήθεια συζητάμε εδώ; Για ποιον λόγο συγκαλέσατε τη Διάσκεψη; Για ποιο λόγο σήμερα μας ζητάτε τη σύσταση εξεταστικής επιτροπής; Εγώ θα σας πω για ποιον λόγο είμαστε σήμερα εδώ και για ποιο λόγο συζητάμε. Συζητάμε επί της υπόθεσης αυτής, διότι δεν έχετε τίποτα άλλο πλέον να πείτε, διότι κάνετε μια αντιπολίτευση, η οποία είναι αντιπολίτευση της πυρκαγιάς και της συμφοράς, διότι όλοι πλέον κατανοούν ότι βρίσκεστε σε στρατηγικό αδιέξοδο. Αντί να καταρρεύσει η οικονομία, που παρακαλάγατε επί ενάμιση σχεδόν χρόνο και η χώρα που προβλέπατε ότι θα πάει στα βράχια και θα καταρρεύσει και δεν θα κλείσουν οι αξιολογήσεις, κατέρρευσε το αφήγημά σας. Γι' αυτόν τον λόγο είμαστε σήμερα εδώ. Γιατί κατέρρευσε το αφήγημα της καταστροφολογίας, της κινδυνολογίας, της κατατρομοκράτησης των πολιτών. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Ρίξτε μια ματιά στα μεγέθη της πραγματικής οικονομίας, που επί δύο χρόνια μας λέγατε ότι καταρρέει και θα καταλάβετε γιατί δέχεστε πλέον κριτική και από τους σοβαρούς και συντηρητικούς ανθρώπους. Δείτε, λοιπόν, τα μεγέθη. Η ελληνική οικονομία βαδίζει με σταθερότητα στην έξοδο από την κρίση. Για πρώτη φορά τα θεμελιώδη μεγέθη ανακάμπτουν, οι άμεσες ξένες επενδύσεις, οι εξαγωγές, η βιομηχανική παραγωγή, το λιανικό εμπόριο και το διαθέσιμο εισόδημα των νοικοκυριών. Η ανεργία μειώνεται μήνα με τον μήνα. Θα θέλαμε με μεγαλύτερους ρυθμούς, μειώνεται όμως. Όλα δείχνουν ότι η χώρα βαδίζει, σε πείσμα δικό σας και αυτών των συμφερόντων που ασκούν αυτήν την ανοίκεια αντιπολίτευση, με σταθερά βήματα στην έξοδο από τα μνημόνια, στην έξοδο από το πρόγραμμα και τη μνημονιακή επιτροπεία. Το χρέος είναι σε πορεία ρύθμισης μετά την απόφαση της 15ης Ιουνίου. Η χώρα κατάφερε να έχει μια επιτυχημένη έξοδο στις αγορές. Οι διεθνείς οίκοι αξιολόγησης μάς αναβαθμίζουν και μάλιστα με θετική προοπτική. Μόλις σήμερα και επισήμως βγήκαμε από τη διαδικασία υπερβολικού ελλείμματος της Ευρωπαϊκής Επιτροπής, που είμαστε από τα χρόνια της αρχής της κρίσης, το 2009. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και βεβαίως, πριν από λίγες ώρες ο Πρόεδρος του Eurogroup - για τον οποίο κάποτε ορισμένοι, όχι εσείς, ορισμένοι φανατικοί της παραφυάδας της παράταξής σας, εσείς δεν τα λέγατε εσείς, εσείς λέγατε «Γερούν - γερά», προκειμένου να αντισταθεί στην ελληνική Κυβέρνηση - ο Γερούν πολύ γερά δήλωσε ότι η χώρα οδεύει στην καθαρή έξοδο από τα μνημόνια και αυτό είναι μια προοπτική ιστορικής σημασίας για τον τόπο. Αυτό δεν θέλετε να καταλάβετε, δεν θέλετε να χωνέψετε. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και τι σας έχει μείνει, λοιπόν, τώρα; Σας έχει μείνει να τροφοδοτείτε ή να σας τροφοδοτούν με δημοσιεύματα πικρόχολα και δηλητηριώδη στον εγχώριο Τύπο, αλλά και βεβαίως να τροφοδοτείτε τον διεθνή Τύπο με δυσφημιστικά δημοσιεύματα - εγώ, όμως, θα έλεγα όχι δυσφημιστικά για την Κυβέρνηση, δυσφημιστικά για τη χώρα - με στόχο να εμποδίσετε την ανάκαμψη. Σας το είπα όμως από την αρχή, δεν προσφέρετε καλές υπηρεσίες στη χώρα. Κάνετε ζημιά, αλλά ευτυχώς για τη χώρα η ζημιά που μπορείτε να κάνετε πια είναι πολύ μικρή, γιατί δεν μπορείτε να εμποδίσετε την προδιαγεγραμμένη πια πορεία της ανάκαμψης της οικονομίας. Δεν είναι, όμως, μόνο ότι κατέρρευσε το αφήγημα της καταστροφής ο λόγος για τον οποίον επιλέγετε αυτού του είδους την αντιπολίτευση και ο λόγος για τον οποίο βρισκόμαστε σήμερα εδώ. Η αιτία θα έλεγα ότι είναι ακόμα πιο βαθιά. Η αιτία είναι ότι κατανοείτε αυτό που κάποιοι εκ των συμβούλων σας μάλλον σας λένε, γιατί από ό,τι φαίνεται η ηγεσία σας δεν έχει πλήρη την εικόνα της ελληνικής κοινωνίας, ότι δηλαδή το πολιτικό σας πρόγραμμα, το πρόγραμμα του σοκ και δέους που προτείνετε για την ελληνική κοινωνία δεν μπορεί να γίνει και δεν θα γίνει ποτέ πλειοψηφικό. Κάθε φορά που μιλάτε με ειλικρίνεια για το πρόγραμμά σας, κάθε φορά που ομολογείτε τους πολιτικούς σας σχεδιασμούς και τις ιδεολογικές σας αντιλήψεις, κύματα ρίγους και ανατριχίλας διαπερνούν τον ελληνικό λαό, αλλά και πολλούς ακόμα από την ίδια σας την παράταξη. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Από πού να το πιάσει κάποιος και πού να το αφήσει. Από τον καθαγιασμό και τη δικαίωση των κοινωνικών ανισοτήτων, που είναι δήθεν φυσικά φαινόμενα; Από την απελευθέρωση των απολύσεων για τους δημόσιους υπαλλήλους; Από την πρότασή σας να πουλήσουμε μέχρι να ιδιωτικοποιήσουμε μέχρι και το Γενικό Λογιστήριο του Κράτους; Από την ταξικότητα των απόψεών σας για την αγορά εργασίας; Από τις απόψεις σας για την ανάγκη κατεδάφισης του συστήματος δημόσιας υγείας; Από τις απόψεις σας για το δημόσιο σχολείο, για την οποία αναγκάστηκε ο Αρχηγός σας να κάνει και διορθωτικές δηλώσεις μετά; Εγώ ένα πράγμα θα ήθελα να σας παρακαλέσω: Να συνεχίσετε έτσι, να μην κρύβετε την ιδεολογία σας, να λέτε αυτά που πιστεύετε συχνότερα και χωρίς αναστολές. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Διότι, κυρίες και κύριοι συνάδελφοι, η ιδεολογία που σήμερα πρεσβεύει η Νέα Δημοκρατία του Κυριάκου Μητσοτάκη και του Αδώνιδος Γεωργιάδη είναι ένα μείγμα πολιτικής που έκανε χθες ολόκληρη την Ευρώπη να προβληματιστεί πολύ, ένα μείγμα FDP και AFD μαζί, ένα μείγμα FDP ο κ. Μητσοτάκης ο φιλελεύθερος και AFD ο κ. Γεωργιάδης της ακραίας λαϊκής Δεξιάς. Αυτή είναι η ιδεολογία σας. Αυτό είναι το μείγμα της πολιτικής σας. Μακάρι, λοιπόν, για εμάς να συνεχίσετε στον ίδιο δρόμο, διότι γίνονται ευδιάκριτα, γίνονται φανερά και τα κοινωνικά συμφέροντα που εκπροσωπείτε. Και με αυτόν τον τρόπο φαίνεται και η κάθετη διαχωριστική γραμμή που τέμνει το πολιτικό σύστημα στα δύο. Διότι, εμείς πράγματι, μέσα από πολύ μεγάλες δυσκολίες, αναγκαστήκαμε και πήραμε πολύ δύσκολες αποφάσεις. Όμως, κάναμε ό,τι περνούσε από το χέρι μας για να προστατεύσουμε την κοινωνική πλειοψηφία. Κάναμε ό,τι είναι δυνατόν και κάνουμε ό,τι είναι δυνατόν για να αμβλύνουμε τις συνέπειες της κρίσης στο κοινωνικό σώμα, με το σύστημα πρωτοβάθμιας φροντίδας υγείας, την ενίσχυση του δημόσιου σχολείου και του δημόσιου πανεπιστημίου, τη χρηματοδότηση της έρευνας που στα χρόνια των παχέων αγελάδων ήταν στο 0,5% και το πήγαμε στο 1% του ΑΕΠ, δηλαδή 200 εκατομμύρια το 2015 σε συνθήκες δημοσιονομικής ασφυξίας, το κοινωνικό εισόδημα αλληλεγγύης, χωρίς περικοπές επιδομάτων, την ενίσχυση της διαπραγματευτικής δύναμης των εργαζομένων, με το νομοσχέδιο του Υπουργείου Εργασίας πριν λίγες εβδομάδες που εσείς το καταψηφίσατε, τον νόμο για τον εξωδικαστικό συμβιβασμό που συμπεριλαμβάνει και τις μικρές επιχειρήσεις, που εσείς το καταψηφίσατε, την εφάπαξ παροχή της υπεραπόδοσης της οικονομίας το 2015 στους συνταξιούχους, στους χαμηλοσυνταξιούχους που σχεδόν μας καταγγείλατε στους θεσμούς και μετά φυσικά καταψηφίσατε και άλλα πολλά, ων ουκ έστιν αριθμός. Είναι, λοιπόν, αυτό ακριβώς το πεδίο, κυρίες και κύριοι συνάδελφοι της Νέας Δημοκρατίας, που δεν μπορείτε να αντιπαρατεθείτε. Είναι ακριβώς αυτό το πεδίο της πολιτικής που θέλετε να αποφύγετε και γι' αυτόν τον λόγο βρισκόμαστε σήμερα εδώ, σε μια μεταχρονολογημένη ομολογώ έκκληση για σύσταση εξεταστικής επιτροπής που ούτε εσείς δεν την πιστεύετε πια. Και για αυτό αναγκάζετε και τους Βουλευτές σας, σύμφωνα με αυτήν την αξιολύπητη πρακτική, να δημιουργούν αντιπερισπασμούς, να κατασκευάζουν κατηγορίες, να μηχανεύονται σκευωρίες και τελικά - και αυτό είναι το χειρότερο για το πολιτικό σύστημα - να καταλήγουν στα μάτια της ελληνικής κοινωνίας ως ατζέντηδες προσωπικών στρατηγικών και επιχειρηματικών συμφερόντων. Εάν επιθυμείτε να συνεχίσετε έτσι, κάντε το. Καλό μας κάνετε, κακό σε σας κάνετε. Κακό του κεφαλιού σας. Συνεχίστε έτσι. Εμείς θα προχωρήσουμε όπως νομίζουμε, όπως ξέρουμε και όπως μπορούμε για το καλύτερο αυτής της χώρας και όχι για το καλύτερο ορισμένων συμφερόντων που έχουμε επιλέξει να στηρίζουμε.
Ευχαριστούμε πολύ. Καλώ στο Βήμα ως τελευταίο ομιλητή τον Πρόεδρο των Ανεξαρτήτων Ελλήνων και Υπουργό Εθνικής Άμυνας κ. Παναγιώτη Καμμένο. Ορίστε, έχετε τον λόγο για δεκαπέντε λεπτά.
Κύριε Πρόεδρε, κυρίες και κύριοι συνάδελφοι, θα είμαι αρκετά σύντομος, γιατί θεωρώ ότι όσα έπρεπε να λεχθούν έχουν ειπωθεί από τους συναδέλφους Κοινοβουλευτικούς Εκπροσώπους, από τους Υπουργούς, από τον ίδιο τον Πρωθυπουργό και από συναδέλφους Βουλευτές. Είναι χρήσιμο, όμως, ο ελληνικός λαός να μάθει και δυο - τρεις αλήθειες πέραν των νομικών που αναπτύχθηκαν κατά τη διάρκεια αυτής της πολύωρης συζήτησης. Διάγω αισίως, με τη βοήθεια του Θεού και με την ψήφο του ελληνικού λαού, μόνο με σταυρό προτίμησης, την τρίτη δεκαετία στη Βουλή των Ελλήνων. Εκλεγμένος από το 1993 ανελλιπώς μέχρι σήμερα, έξι φορές με τη Νέα Δημοκρατία, το 1993, το 1996, το 2000, το 2004, το 2007 και το 2009. Και όταν η Νέα Δημοκρατία διά του Αντώνη Σαμαρά αποφάσισε να διευρυνθεί με τα ακροδεξιά στελέχη του ΛΑΟΣ, με τον πρώην Πρόεδρο της νεολαίας της ΕΠΕΝ της χούντας, με τον υμνητή του Γκέμπελς και τον κ. Πλεύρη, όταν αποφάσισε να μετατρέψει τη Νέα Δημοκρατία σε συνήγορο υπεράσπισης του ΠΑΣΟΚ, που μέχρι και προηγουμένως βλέπαμε πώς υπερασπιζόντουσαν το ΠΑΣΟΚ που αντιπολιτεύετο τότε τη Νέα Δημοκρατία, τότε ξεχώρισαν οι δρόμοι μας και γεννήθηκαν οι Ανεξάρτητοι Έλληνες, ένα κίνημα πολιτών που συμπεριέλαβε στελέχη της Κεντροδεξιάς, του Κέντρου, της Κεντροαριστεράς, του πατριωτικού ΠΑΣΟΚ, όπως τον Αντιπρόεδρο, τον Παναγιώτη τον Σγουρίδη, και δημοκρατικούς πολίτες. Κύριε Πρόεδρε, ποτέ δεν συνεργάστηκα με την ακροδεξιά. Εγώ ξεκίνησα από τη ΔΗΑΝΑ του Κωστή Στεφανόπουλου και εν συνεχεία ανταποκρίθηκα στο κάλεσμα του Κωνσταντίνου Μητσοτάκη και υπηρέτησα μέχρι τον Κώστα Καραμανλή, εκείνον τον Πρωθυπουργό που έλεγε ότι δεν συνεργάζεται με τα άκρα. Φτάσαμε εδώ, λοιπόν, μετά από όλα αυτά τα χρόνια που ήμουν πιστός στους κοινοβουλευτικούς θεσμούς και στην κοινοβουλευτική διαδικασία, να έρχομαι σήμερα ερωτώμενος για το αν πρέπει να συσταθεί εξεταστική των πραγμάτων επιτροπή, διότι - λέει - συνομίλησα ως Υπουργός με έναν κρατούμενο, που ζήτησε εκείνος τη συνομιλία μαζί μου δι' ενός δημοσιογράφου, για να καταγγείλει την μεγαλύτερη υπόθεση ναρκωτικών που έχει ποτέ συλληφθεί στην Ελλάδα. Και μάλιστα, βλέπω για πρώτη φορά την Αξιωματική Αντιπολίτευση - και λυπούμαι γι' αυτό - να προτείνει τη διενέργεια εξεταστικής επιτροπής, όχι για την αποκάλυψη της αλήθειας ή έστω και για πολιτική σκοπιμότητα, αλλά με σαφέστατο τρόπο για την παρεμπόδιση της δικαιοσύνης και της δικαστικής έρευνας γι' αυτήν τη μεγαλύτερη υπόθεση ναρκωτικών. Είναι η πρώτη φορά που κόμμα κινδυνεύει να κατηγορηθεί ότι λειτουργεί ως πολιτικός βραχίονας μιας εγκληματικής οργάνωσης. Και δεν σας κρύβω ότι όταν άκουσα τον Γιάννη Κεφαλογιάννη προηγουμένως στην ομιλία του να χρησιμοποιεί τη λέξη «τζάμπα μάγκας» θυμήθηκα, τότε, τον Κώστα Σημίτη όταν έλεγε «τζάμπα μάγκα» τον Κώστα Καραμανλή. «Τζάμπα μάγκας» ήταν ο ορισμός του Κώστα Σημίτη στον Κώστα Καραμανλή. Και βεβαίως το «τζάμπα μάγκας» δεν είναι τυχαίο, διότι αυτή η υπόθεση θα αποδείξει ότι υπάρχουν πράγματι τζάμπα μάγκες αλλά και επί πληρωμή βλάκες ή απατεώνες στην πολιτική ζωή του τόπου, επί πληρωμή εκπρόσωποι συμφερόντων εγκληματικών και επιχειρηματικών. Και τα λεφτά είναι πολλά. Είναι πάρα πολλά τα λεφτά, γιατί θα πρέπει κανείς να ξέρει ότι αυτή η ποσότητα ναρκωτικών των δύο τόνων - δεν λέω των τριών τόνων - καθαρής ηρωίνης κοστίζει στην παραγωγή ένα εκατομμύριο δολάρια και όταν εμπλουτιστεί και φτάσει για να δολοφονήσει τα παιδιά μας μαζεύονται τρία δισεκατομμύρια μαύρα. Πολλά τα μαύρα, λοιπόν. Και αυτά τα μαύρα είναι αυτά που χρησιμοποιούνται για να βρίσκουν συνηγόρους υπερασπίσεως. Κυρίες και κύριοι συνάδελφοι, η ιστορία αυτή ξεκίνησε στις 15 Ιουνίου. Το μεσημέρι της 15ης Ιουνίου εκλήθην από έναν εκδότη - που δεν θα πω το όνομά του, αν θέλει, ο ίδιος να το πει - ο οποίος μου είπε ότι η δικαστική του συντάκτης του έφερε ένα άρθρο με τίτλο: «Ειδικό Δικαστήριο για τον Καμμένο». Και μάλιστα ότι το άρθρο αυτό ήταν προ - τυπωμένο, και επειδή την έχει χρόνια συνεργάτη, είναι από κάπου δοσμένο. Παρότι ο εκδότης αυτής της κυριακάτικης εφημερίδας είχε οικονομικά προβλήματα, όπως όλοι οι εκδότες, αρνήθηκε να το δημοσιεύσει. Είναι το άρθρο που έβγαλε «ΤΟ ΚΑΡΦΙ» στις 17 του μηνός και ξεκίνησε η διαδικασία της προτάσεως συστάσεως εξεταστικής των πραγμάτων επιτροπής, «Ειδικό Δικαστήριο για τον Καμμένο». Το αντίγραφο που μου έδωσε στα χέρια μου ο εκδότης, που το ενεχείρισε τότε η δικαστική συντάκτης για να το δημοσιεύσει, είναι ακριβώς το ίδιο με αυτό που δημοσίευσε «ΤΟ ΚΑΡΦΙ». Φαντάζομαι ότι θα έψαξαν και άλλες εφημερίδες για να το βγάλουν, προκειμένου να μην κατηγορηθούν ότι είναι ο Όμιλος που προάγει το συγκεκριμένο δημοσίευμα. Από εκείνη την ημέρα και μέχρι σήμερα εκδόθησαν δύο καινούργιες εφημερίδες, αγοράστηκε άλλη μία εφημερίδα, εξαγοράστηκαν άλλες τρεις υπο - εφημερίδες. Μέχρι σήμερα είμαι ο μόνος πολιτικός που είμαι πρωτοσέλιδο κάθε εβδομάδα και στις επτά αυτές εφημερίδες, για το έγκλημα του να οδηγήσω στην δικαιοσύνη έναν μάρτυρα που ήθελε να καταθέσει για μια υπόθεση ναρκωτικών. Στις υπόλοιπες είναι ο Πρωθυπουργός ή κάποιοι άλλοι Υπουργοί. Και αυτοί οι οποίοι εκτελούν τα συμβόλαια είναι αυτοί που λαμβάνουν και τα χρήματα. Κυρίες και κύριοι συνάδελφοι, δεύτερο γεγονός τζάμπα μάγκα ή βλάκα επί πληρωμή. Σήμερα δημοσιεύτηκε στο διαδίκτυο η μήνυση ενός επιχειρηματία της νύχτας, ενός επιχειρηματία που έγραψε στη ζωή του πολλά χρόνια, του Ευστράτιου Κακέτση, ιδιοκτήτη της γνωστής «ΝΕΡΑΙΔΑΣ», κατά του Ιωάννη Κουρτάκη, του Αλέξιου Κούγια και παντός υπευθύνου. Είναι ο επιχειρηματίας αυτός που κάλεσε τον δικηγόρο Αλέξη Κούγια για να τον προστατεύσει ως δικηγόρος σε υπόθεση που έχει με το ΤΑΙΠΕΔ για κέντρο που βρίσκεται στο Παλαιό Φάληρο. Τι έγινε εκεί, λοιπόν; Διαβάζω από τη μήνυσή του: «Πρέπει να επισημάνω στο σημείο αυτό ότι, πέραν της παραγράφου 3 του άρθρου 370 του Ποινικού Κώδικα, που τελέστηκε από αμφότερους τους μηνυομένους - εγκαλουμένους, στρέφω τη μήνυσή μου ευθέως κατά του δικηγόρου και ως δράστη του αδικήματος της παραγράφου 2, ότι δηλαδή αποτύπωσε σε υλικό φορέα το περιεχόμενο της ιδιωτικής συνομιλίας του με εμένα χωρίς τη συναίνεσή μου, δεδομένου ότι στην εν λόγω συζήτηση δεν συμμετείχε και δεν παρευρίσκετο κανένας άλλος πέραν εμού και του δικηγόρου και εκ των πραγμάτων δεν μπορεί η συνομιλία αυτή να υπεκλάπη από κανένα άλλο πρόσωπο, παρά μόνον από τον ίδιο». Και συνεχίζει: «Και ενώ γνώριζε ότι η συνομιλία μου αυτή έλαβε χώρα αποκλειστικά λόγω της ιδιότητάς του ως πληρεξουσίου δικηγόρου μου και επ' αφορμής της εντολής, πολλώ δε μάλλον ότι η συναισθηματική μου κατάσταση ήταν τραγική, όχι μόνον λόγω της έξωσής μου, αλλά και της απειλής ότι αυτή θα δημοσιοποιηθεί από τα ΜΜΕ του δεύτερου εγκαλουμένου και εφοπλιστή Ευάγγελου Μαρινάκη, οι οποίοι σε περίπτωση που αποδεχόμουν να καταθέσω ενώπιον του κ. Εισαγγελέα Εφετών Πειραιώς, ενοχοποιώντας τρίτα πρόσωπα, θα μου έδιναν πλούσια ανταμοιβή άνω του ενός εκατομμυρίου ευρώ και θα έσωζα την περιουσία μου». Καταθέτω τη μήνυση. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένα εκατομμύριο ευρώ θα πλήρωναν, για να βγει ο επιχειρηματίας και να μας κατονομάσει. Γιατί; Γιατί ο κ. Μπρακουμάτσος, κάνοντας την έρευνα, δυστυχώς γι' αυτούς, στη μήνυση την οποία υπέβαλαν κατά της εισαγγελέως έκρινε ότι δεν υπάρχει φυσικός αυτουργός. Άρα, δεν υπάρχει και ηθικός αυτουργός. Άρα, όλη αυτή η συνωμοσία η οποία στήθηκε για να σταματήσει η έρευνα, δεν θα πήγαινε καλά. Ο συγκεκριμένος δεν πήρε το ένα εκατομμύριο, όπως δεν το πήρε και ο εκδότης, που είχε ανάγκη από διαφημίσεις, όπως δεν τα πήραν πιθανώς και άλλοι, αλλά κάποιοι άλλοι τα πήραν. Και όχι απλώς τα πήραν, αλλά λειτουργούν πραγματικά ως πιστόλια της συγκεκριμένης εγκληματικής ομάδος. Και έρχομαι στη Βουλή. Ανέφερε ο Πρωθυπουργός προηγουμένως για το πρωτοσέλιδο που αφορούσε τον Υπουργό κ. Κουρουμπλή. Πράγματι, και εγώ όταν είδα το πρωί ότι ο κ. Κουρουμπλής ήταν - λέει - στη γιορτή του εφοπλιστή, που βούλιαξε το καράβι και μάλιστα χόρευε και ζεμπέκικο, τον πήρα κάνα - δυο φορές τηλέφωνο. Δεν μπόρεσα να τον βρω. Είδα σε λίγο την ανακοίνωσή του και την ανακοίνωση των εργαζομένων στα ναυπηγεία στη ζώνη του Περάματος και την ανακοίνωση των πολιτικών υπαλλήλων. Στοχοποιήθηκε ο Κουρουμπλής και του έφτιαξαν μαϊμού - είδηση, την οποία την έφερε εδώ, ποιος άλλος; Ο εκπρόσωπος των συμφερόντων, ο Αντιπρόεδρος της Νέας Δημοκρατίας, για να ανακοινώσει στο Σώμα την μαϊμού - είδηση. Και ποια άλλη είδηση μας έφερε εδώ; Έφερε αγωγή, η οποία με καταδικάζει, γιατί εμπλέκω τον κ. Κουρτάκη στην υπόθεση του “NOOR 1». Και διαβάζω την απόφαση πριν από λίγο. Δέκα σελίδες είναι η απόφαση. Τις τρεις σελίδες κατέθεσε. Παραδέχεται ότι ο κ. Κουρτάκης - γιατί δεν μπορεί να μην το παραδεχτεί η αγωγή - ήταν υπάλληλος του εγκεφάλου του Αιμίλιου Κοτσώνη, όπου συνεχίζει να συστεγάζει την εταιρεία του κ. Κοτσώνη, το “ΜΕΤΡΟΡΑΜΑ”, στην ίδια διεύθυνση, αλλά τον απαλλάσσει, γιατί δεν είχε ποινική εμπλοκή μέχρι τώρα ο κ. Κουρτάκης στην υπόθεση του “NOOR 1”.
Παρακαλώ, πάρα πολύ, να κάνετε ησυχία. Μη ρωτάτε, για να μην υπάρχουν και απαντήσεις.
Τρίτον, βγήκε ο συγκεκριμένος πάλι εκπρόσωπος των συμφερόντων, όταν κατέπεσε η σκευωρία με το πόρισμα Μπρακουμάτσου, έπρεπε να βρουν άλλον τρόπο. Ποιος ήταν ο τρόπος; Η παρακολούθησή μου, παρακολούθηση όπου με έβρισκαν. Πήγα, λοιπόν, στο Λονδίνο σε επίσημο ταξίδι. Δεν έμεινα στο ξενοδοχείο στο οποίο είχα κλείσει από την αρχή, γιατί από κάτω ήταν δύο συγκεκριμένα πρόσωπα, οι οποίοι έκαναν αυτή τη δουλειά και με ειδοποίησε η ασφάλειά μου. Έκλεισα δωμάτιο και το πλήρωσα με την κάρτα μου, το οποίο το καταθέτω, γιατί ήθελε να το δει ο κ. Γεωργιάδης. Το πλήρωσα με την κάρτα μου, εδώ είναι και η κάρτα μου, να την δείτε όλοι, το πλήρωσα από την τσέπη μου. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τι βγήκε και είπε πρωί - πρωί στον «ΣΚΑΪ»; Είπε ότι ο Υπουργός Εθνικής Άμυνας πρέπει να παραιτηθεί, γιατί ο Κανονισμός του Υπουργικού Συμβουλίου δεν του επιτρέπει να μπαίνει σε καζίνο. Ψάχνω να βρω τον Κανονισμό του Υπουργικού Συμβουλίου, δεν υπάρχει. Παίρνω τον κ. Μπαλτάκο, τον πρώην Γραμματέα της Κυβέρνησης του κ. Γεωργιάδη, δεν υπάρχει ούτε υπάρχει τέτοια διάταξη. Μαϊμού - είδηση, προκειμένου να δημιουργήσει δήθεν νέο για ποιον λόγο πρέπει να παραιτηθούμε.
Κάντε λίγο ησυχία.
Κι επόμενη εμπλοκή. Είναι ο συγκεκριμένος που όταν θα φτάσουμε στο να ανοίξουμε πράγματι την υπόθεση και να διερευνήσουμε με εξεταστική επιτροπή ή μάλλον με προανακριτική επιτροπή, όταν θα λήξει η διαδικασία της δικαιοσύνης, θα πρέπει να απολογηθεί, μαζί με άλλους για ποινικά αδικήματα, τα οποία έχουν εκτελέσει. Και βεβαίως, το πρώτο ποινικό αδίκημα και σοβαρότερο είναι ο εκβιασμός δικαστών. Καταθέτω ενδεικτικά τα εξής πρωτοσέλιδα: «Οι ποινικές ευθύνες Τζίβα και Χριστοφορίδη δεν παραγράφονται» - απειλή κατά δικαστή που αθωώθηκε, «Γιατί είναι ακόμα στην υπόθεση του «NOOR 1» η Τζίβα», «Ως ύποπτοι στον εισαγγελέα Τζίβα, λιμενικός και Τριανταφυλλόπουλος», «Παναγιωτόπουλος: Η κ. Τζίβα έπρεπε να μετατεθεί από τον Φεβρουάριο», «Όταν ο Καμμένος προαναγγέλλει και η Τζίβα εκτελεί», «Να ανοίξουν οι τηλεφωνικές συνομιλίες Τζίβα και Χριστοφορίδη» - τώρα βρήκε ότι έχω μιλήσει εγώ και με τη Τζίβα και με τον Χριστοφορίδη και έχω συναντηθεί και μαζί τους - «Παναγιωτόπουλος: Περίεργοι οι ρόλοι της Τζίβα και του Χριστοφορίδη», «Τζαβάρας: Επελέγη η Τζίβα για να κάνει τη δουλειά».
Εγώ; Το διαψεύδω.
Στα «ΠΑΡΑΠΟΛΙΤΙΚΑ». Δώστε το στον κ. Τζαβάρα. Δεν το καταθέτω. Διάβασέ το. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Μαϊμού είναι, Κώστα; Μαϊμού είναι; Fake news είναι από τα «ΠΑΡΑΠΟΛΙΤΙΚΑ» του Κουρτάκη;
Μήνυση!
«Μήνυση» λέει ο Τζαβάρας. Αυτό πρέπει να κάνετε, κύριοι συνάδελφοι. Μηνύσεις να κάνετε, για να κάνουμε μια πραγματική εξεταστική επιτροπή, να δούμε ποιοι είναι αυτοί οι οποίοι χρησιμοποιούν τον πολιτικό κόσμο πέραν των υπαλλήλων τους, επί πληρωμή νόμιμη ή όχι. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Συνεχίζω με τα πρωτοσέλιδα: «Παπαθεοδώρου: Θα παρέμβουμε για τον ρόλο της Τζίβα», «Θεοχαρόπουλος: Θα παρέμβουμε στον Άρειο Πάγο για τον ρόλο της Τζίβα», «Καμμένος - Gate: Καυτά ερωτήματα για την εισαγγελέα Πειραιώς», «Κούγιας για «NOOR 1»: Θα καθίσουν στο σκαμνί για κατάχρηση εξουσίας», «Θυμίζουν παραδικαστικό κύκλωμα οι μεθοδεύσεις για τη «σωστή» κατάθεση», «Λοβέρδος για «NOOR 1»: Με εντολή Τσίπρα στο απυρόβλητο ο λιμενικός». Και καμιά πενηνταριά ακόμα δημοσιεύματα. [[Στο σημείο αυτό ο Υπουργός Εθνικής Άμυνας - Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα πρωτοσέλιδα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι αποδεικνύουν αυτά τα δημοσιεύματα; Αποδεικνύουν ότι το αδίκημα της εκβίασης δικαστικού λειτουργού το έχουν διαπράξει. Έχουν διαπράξει ξεκάθαρα αυτό το αδίκημα, όπως επίσης και το αδίκημα της χρήσης παράνομα αποκτηθεισών τηλεφωνικών συνομιλιών ή άλλων. Διότι, κύριοι συνάδελφοι, αν υπάρχουν επίσημες συνομιλίες - το ζητώ από το Βήμα της Βουλής από την Εθνική Υπηρεσία Πληροφοριών - και περιλαμβάνουν κι εμένα μέσα, ζητάω να κατατεθούν σε όλη τη Βουλή. Να τις πάρουμε όλοι. Αν έχουν δικές μου συνομιλίες, που θα έπρεπε να έχουν αν παρακολουθούσαν, να δοθούν στη Βουλή. Όμως, όχι το κόψε - ράψε των διάφορων ισοβιτών, που είναι δικοί σας συνομιλητές και όχι δικοί μου συνομιλητές. Επίσης, ο Εισαγγελέας Εφετών Πειραιώς κρίνει: Οι συνομιλίες που προσκομίστηκαν στη δικογραφία είναι παράνομες υποκλοπές και δεν λαμβάνονται υπ' όψιν. Συνεπώς, όσοι τις προσκόμισαν κι όσοι έκαναν χρήση αυτών των πληροφοριών διέπραξαν κακούργημα του άρθρου 370 του Ποινικού Κώδικα που επισείει ποινή καθείρξεως δέκα ετών, πέραν του ότι οι συνομιλίες προκύπτει εξόφθαλμα ότι είναι παραποιημένες, νοθευμένες και μονταρισμένες. Αυτές είναι οι συνομιλίες, στις οποίες στάθηκαν όλο αυτό το διάστημα, προσπαθώντας να χτίσουν την εξεταστική των πραγμάτων επιτροπή. Και αντί να ζητήσουν σήμερα συγγνώμη από την έντιμη εισαγγελέα που συκοφαντούσαν, έχουν το θράσος να παριστάνουν τους κατηγόρους. Μάλιστα, στην ίδια δικογραφία, ο κ. Ιωάννης Κουρτάκης, σε συνεργασία με τον διορισμένο δικηγόρο Αλέξιο Κούγια, καταμήνυσαν επιπλέον ως δήθεν συμμέτοχούς μου, πέραν της εισαγγελέως και του λιμενικού υπαλλήλου, έναν ακόμα λιμενικό υπάλληλο και συγκεκριμένα, τον βασικό μάρτυρα κατηγορίας στη δίκη του «NOOR 1», Γεώργιο Κατσούλη, ο οποίος εδώ και πολλούς μήνες βρίσκεται στο εξωτερικό ως προξενικός λιμενάρχης. Και απαντώ ευθέως στους ισχυρισμούς του κόμματος του κ. Μητσοτάκη: Πρώτον, ο Γιαννουσάκης επεδίωξε την επαφή μαζί μου κι όχι εγώ μαζί του. Δεύτερον, υποστήριξε ότι θα αποκάλυπτε εγκλήματα και φοβόταν για τη ζωή του και τη ζωή της οικογένειάς του. Τρίτον, εγώ έπραξα το αυτονόητο, επικοινώνησα ως όφειλα με τον Υπουργό Δικαιοσύνης κι αυτός έκανε το θεσμικό του καθήκον, επικοινώνησε με την αρμόδια εισαγγελέα προϊσταμένη της εισαγγελίας Πειραιά, που εκκρεμούσαν ήδη συναφείς δικογραφίες. Κυρίες και κύριοι συνάδελφοι, δικαιοσύνη δεν είναι να ψειρίζεις το γράμμα του νόμου για να αποφυλακίζεις τα λαμόγια της «ENERGA”, που κάποιοι εκ των συναδέλφων κατηγόρων ήταν δικηγόροι τους. Δικαιοσύνη δεν είναι οι τροπολογίες που πέρναγε τη νύχτα ο κ. Αθανασίου για να φυγαδεύονται βαρόνοι ναρκωτικών και μιζαδόροι εξοπλιστικών. Δικαιοσύνη είναι το ηθικό χρέος που έχουμε να αποκαλύψουμε και να συντρίψουμε αυτούς που δολοφονούν αργά και σαδιστικά τριακόσιες χιλιάδες παιδιά, που ρίχνουν στην πυρά τριακόσιες χιλιάδες οικογένειες, για να πλουτίσουν οι ίδιοι και οι συνεργοί τους. Δολοφονούν την κοινωνία και πλουτίζουν οι ίδιοι. Και κάποιοι από εδώ μέσα δέχονται να πάρουν από τα χέρια τους το αιματοβαμμένο αντίδωρο, για να τους συγκαλύψουν. Σας δηλώνω από το Βήμα της Βουλής ότι δεν θα προσκυνήσω τα καθάρματα της ηρωίνης, για να εξαγοράσω διθυραμβικά πρωτοσέλιδα στις εφημερίδες, που προφανώς ελέγχουν. Δεν προσκύνησα ούτε τότε τους μεσολαβητές των εξοπλιστικών, όταν έλεγαν από τον κ. Βενιζέλο με τον κ. Λοβέρδο ότι ήταν αριθμοί τηλεφώνων οι αριθμοί των λογαριασμών και το πλήρωσα ακριβά. Χρησιμοποιούν το ότι δήθεν λέω για τα παιδιά μου και την οικογένειά μου. Συνελήφθησαν στο σπίτι μου στην Ικαρία οι υπάλληλοι του Κουρτάκη να φωτογραφίζουν τα ανήλικα παιδιά. Βγήκαν εν συνεχεία και είπαν ότι οι γιοι μου, δεκαέξι και είκοσι τριών ετών, είναι αναρχικοί και φίλοι της Πόλας Ρούπα. Ο ένας είναι στον Αμερική έξι χρόνια και ο άλλος δεν έχει περάσει το Παλαιό Φάληρο να ανέβει ποτέ πάνω. Αλλά, τους βάζουν τη ρετσινιά. Καταδικάζονται σε είκοσι τρεις μήνες φυλακή. Συνεχίζουμε. Στοχοποιούν εν συνεχεία τον πατέρα μου, ως τοκογλύφο που έχει σκοτώσει παιδιά. Για τη μάνα μου είπαν ότι «ανοίξτε τις offshore της Καμμένου». Ογδόντα έξι χρονών! Και, βεβαίως, έβαλαν την οικογένειά μου μπροστά. Κυρίες και κύριοι συνάδελφοι, αυτή η τακτική - αν αύριο δεν τους κάνετε κάποιοι το κέφι - θα στραφεί κατά της δικής σας οικογένειας. Διότι αυτοί δεν «κωλώνουν» με κανέναν τρόπο όταν κάποιοι δεν “πηγαίνουν με τα νερά τους”. Και αν τους αφήσουμε να υπάρχουν, τότε θα έχουμε ευθύνη όλοι μας. Κυρίες και κύριοι συνάδελφοι, όσον αφορά τα υπόλοιπα, ειπώθηκαν πολλά για την υπόθεση του «NOOR 1» και από τον Κοινοβουλευτικό μας Εκπρόσωπο και από τους δύο Βουλευτές, τον eισηγητή και τον Βουλευτή που μίλησε, με κατάθεση μάλιστα και λογαριασμών που έφερναν τα χρήματα από τον Μαρινάκη για τις εταιρείες του Γιαννουσάκη. Δεν είμαστε υπεύθυνοι να τα εξετάσουμε εμείς. Η ανεξάρτητη δικαιοσύνη θα τα εξετάσει, αλλά πρέπει να την αφήσουμε να ανοίξει λογαριασμούς, να βρει τη ροή του χρήματος. Μακάρι να είναι αθώοι. Κανείς δεν θέλει να είναι ένοχοι. Δεν έχω κανέναν προσωπικό λογαριασμό με τον Μαρινάκη. Κανέναν προσωπικό λογαριασμό! Αν, όμως, είναι πίσω από αυτή την υπόθεση, όπως και αν λέγεται, πρέπει να πληρώσει. Διότι η υπόθεση αυτή του «ναρκω - πλοίου» είναι υπόθεση που έχει να κάνει με εκκρεμείς ποινικές υποθέσεις, των οποίων τα βουλεύματα αργούν εδώ και ενάμιση χρόνο.
Κύριε Πρόεδρε, θα ήθελα το λόγο. Δεν υπάρχει περίπτωση να μην μου δώσετε το λόγο.
Υπάρχει η υπόθεση των στημένων αγώνων, η οποία, με πρόταση Δασκαλόπουλου για προφυλάκιση, με αιτήσεις εξαιρέσεων που γίνονται καθημερινώς, παραμένει στο συρτάρι. Και, δυστυχώς, δεν έχει γίνει έλεγχος για το ποιος την κρατά στο συρτάρι. Υπάρχουν εκκρεμείς υποθέσεις για τον ίδιο επιχειρηματία. Να προχωρήσει η διερεύνησή τους και αν είναι αθώος, να αθωωθεί. Αν είναι ένοχος, να πληρώσει. Κάποιοι ανακάλυψαν την τουρκική ηρωίνη τώρα. Αλλά η τουρκική ηρωίνη - θυμίζω, κυρίες και κύριοι συνάδελφοι - είναι αυτή που πλήρωσε τους δολοφόνους του Θεόφιλου Γεωργιάδη στην Κύπρο. Πέντε κιλά πήραν στα χέρια τους οι δολοφόνοι του Θεόφιλου Γεωργιάδη από τη ΜΙΤ. Η τουρκική ηρωίνη είναι αυτή που το 1994 προμήθευαν ο Χουσεΐνογλου και ο Σαΐτ Σαμπάν ως παλιοί υπάλληλοι της στρατοχωροφυλακής στα ελληνικά στρατόπεδα, σκοτώνοντας ολόκληρες κωμοπόλεις κάθε χρόνο. Και κάποιοι τους αθώωναν και τους άφηναν να φύγουν. Ποιος δεν θυμάται τον αείμνηστο Εισαγγελέα του Αρείου Πάγου, Ανδρέα Φλούδα, ο οποίος συνέταξε το πόρισμα καταπέλτη το 1991 για διεφθαρμένους λειτουργούς, που κάλυπταν τον Χουσεΐνογλου; Εδώ, λοιπόν, κυρίες και κύριοι συνάδελφοι, είναι νομική υποχρέωση της δικής μου παρέμβασης. Υπαγορεύεται από το άρθρο 37 παράγραφος 2 και το άρθρο 40 του Κώδικα Ποινικής Δικονομίας ως πολίτης, αλλά και ως δημόσιος λειτουργός. Και δεν είμαι εγώ που ανακάλυψα τον κ. Μαρινάκη. Τον κατονόμασε τρεις φορές ο Γιαννουσάκης. Στη «Δίκη στον ΣΚΑΪ» το έπαιζαν από το πρωί μέχρι το βράδυ. Μετά τα βρήκαν. Η δικαιοσύνη πρέπει να αφεθεί να κάνει τη δουλειά της. Κυρίες και κύριοι συνάδελφοι, θέλω να σας διαβεβαιώσω, ανακεφαλαιώνοντας, ότι όσον αφορά τις δικές μου ενέργειες, όλες οι επαφές και οι συνομιλίες μου γίνονται από το προσωπικό μου τηλέφωνο κι όχι από πακιστανικά τηλέφωνα στο όνομα Φαταούλ Χακέ, σαν αυτά που χρησιμοποιούσαν κάτι αθώοι ολιγάρχες, για να στήνουν δικαστικές έδρες. Ουδέποτε μίλαγα για την υπόθεση με εισαγγελικό ή άλλο λειτουργό, που ασχολείται με αυτή. Ουδέποτε εκβίαζα τον Γιαννουσάκη να εμπλέξει τον μεγαλοεπιχειρηματία Μαρινάκη στην υπόθεση του «NOOR1». Το έχει καταθέσει εξάλλου στη συνέντευξη του Τριανταφυλλόπουλου. Το έχει κάνει και μόνος του σε πανελλαδική συχνότητα, πριν από τη συνομιλία που είχα μαζί του, το έχει κάνει και στις απόρρητες καταθέσεις του. Και φυσικά, δεν ήμουν σε θέση να καθοδηγήσω εγώ τα λεφτά του κ. Μαρινάκη, ώστε να καταλήξουν στον Γιαννουσάκη. Ο εφοπλιστής Ευάγγελος Μαρινάκης είναι στενός φίλος και συνεργάτης του παραπάνω ναρκεμπόρου Ευθύμιου Γιαννουσάκη, στενός φίλος του καταδικασμένου για την υπόθεση Αιμίλιου Κοτσώνη, στενός φίλος και συνεργάτης της Ντόρας Μπακογιάννη και του συζύγου της Ισίδωρου Κούβελου. Και ρωτάω: Εργάζεται εκεί ή όχι; Εργάζεται στο γραφείο του κ. Μαρινάκη ή όχι ο κ. Κούβελος; Στενός φίλος και συνεργάτης του Μάκη Βορίδη, ο οποίος είναι και δικηγόρος τους. Και βέβαια, είναι δικηγόρος και των «ΠΑΡΑΠΟΛΙΤΙΚΩΝ» του κ. Κουρτάκη. Κυρίες και κύριοι συνάδελφοι, θέλω να θυμίσω ότι κάποιοι, που σήμερα γίνονται συνήγοροι, ήταν αυτοί που κατηγορούσαν τον Μαρινάκη. Ας δει κανείς τι έλεγε για τις παράνομες υποκλοπές ο Αλέξης Κούγιας. Τον αποκαλούσε «χούντα του ποδοσφαίρου», «παχύδερμο», «μέλος εγκληματικής οργάνωσης». Τώρα είναι δικηγόρος του. Κυρίες και κύριοι συνάδελφοι, ο Ευάγγελος Μαρινάκης και το «γιουσουφάκι», το οποίο ενεργεί ως εγκληματική οργάνωση, δολοφονώντας χαρακτήρες, ο κ. Ιωάννης Κουρτάκης, θα πρέπει να αντιληφθούν ότι σε αυτή τη χώρα δεν διατάζουν ούτε οι σουλτάνοι ούτε οι Εσκομπάρ. Σε αυτή τη χώρα υπάρχουν θεσμικά, δικαιοδοτικά όργανα, υπάρχει δικαιοσύνη, που σύντομα θα αποφανθούν εάν είναι τυχαίο το γεγονός, συμπτώσεις ή επίορκες συναλλαγές, οι καθυστερήσεις των βουλευμάτων, οι αυστηροί εισηγητές σε βάρος όσων πολιτών συνομιλούν με μεγαλεμπόρους ναρκωτικών. Συνεργάτες δε, των κατηγορουμένων που απαλλάσσουν τόσο οι ποινές - χάδι σε μεγαλεμπόρους ναρκωτικών από αναπληρωματικές θέσεις, τόσο οι μειοψηφίες για την αποφυλάκιση μεγαλεμπόρων ναρκωτικών, ενώ οι Ηριάνες παραμένουν στη φυλακή, τόσο οι περισσότερες συναντήσεις κατηγορουμένων και υποδίκων με ανώτερους δικαστικούς λειτουργούς, τόσο οι καθυστερήσεις στις ανακριτικές διαδικασίες, τόσο οι διαβρώσεις μεγάλης μερίδας δημοσίων λειτουργών, όσο φυσικά και στα στοχευμένα οργανωμένα, συντονισμένα και μολυσματικά δημοσιεύματα υπανθρώπων του Τύπου, που υποκρίνονται ότι δεν έχουν νταβατζήδες, για να κρύψουν το πόσο εκδιδόμενη είναι η λάσπη και η συκοφαντία, που τολμούν να ρίχνουν απέναντι σε ανθρώπους που υπηρετούν την αλήθεια κι όχι τα κελεύσματα του Εσκομπάρ, ο οποίος, κύριοι της Αντιπολίτευσης, πιστέψτε με, δεν θα επικρατήσει. Προτιμώ τον ρόλο του «τζάμπα μάγκα», παρά τον ρόλο του επί πληρωμή βλάκα και απατεώνα της πολιτικής.
Κύριε Πρόεδρε, μπορώ να έχω τον λόγο;
Κύριε Πρόεδρε, θα μου δώσετε κι εμένα τον λόγο.
Θα δώσω τον λόγο στον κ. Αθανασίου μόνο, γιατί δεν είχε την ευχέρεια…
Κύριε Πρόεδρε, μετά θα δώσετε τον λόγο και σε εμένα.
Σας παρακαλώ, κύριε Γεωργιάδη! Θα δώσω τον λόγο στον κ. Αθανασίου και στην κ. Μπακογιάννη, αν θέλει, διότι δεν είχαν την ευχέρεια να εκφράσουν τις απόψεις του από του Βήματος. Ο κ. Γεωργιάδης μίλησε δώδεκα λεπτά.
Μετά θα δώσετε τον λόγο και σε εμένα. Ήταν ο ορισμός του προσωπικού.
Τον λόγο θα τον δίνω σε όποιον θέλω, όποτε θέλω κι όποτε πρέπει.
Θα μου δώστε τον λόγο κατά τον Κανονισμό. Με ανέφερε τρεις φορές ως «εκπρόσωπο συμφερόντων». Είναι ο ορισμός του προσωπικού. Δεν θα μου στερήσετε τον λόγο.
Όχι, κύριε Γεωργιάδη. Για τον κ. Καμμένο…
Κύριε Πρόεδρε, τρεις φορές με κατονόμασε ως «εκπρόσωπο συμφερόντων». Θα μου δώσετε τον λόγο.
Καθίστε και ακούστε.
Θα μου δώσετε τον λόγο. Δεν θα ακούσω.
Κύριε Γεωργιάδη, θα ακούσετε και δεν θα σας δώσω τον λόγο, διότι μιλήσατε δώδεκα λεπτά.
Δεν έχει σημασία. Τώρα το ανέφερε. Κύριε Πρόεδρε, είναι ο ορισμός του προσωπικού. Το ξέρετε καλά. Σας παρακαλώ πάρα πολύ.
Φέρατε μία είδηση, η οποία απεδείχθη…
Είναι ο ορισμός του προσωπικού, το ξέρετε καλά.
Καθόλου δεν είναι προσωπικό.
Δεν είστε τύραννος και δεν μπορείτε να δίνετε τον λόγο όποτε θέλετε.
Τύραννος δεν είμαι, αλλά από το πρωί εξακόσιες δώδεκα φορές ακούστηκε το όνομα του κ. Καμμένου.
Κύριε Πρόεδρε, περιμένω τον λόγο. Τρεις φορές με ανέφερε.
Εσείς θα περιμένετε, αλλά όχι σε αυτήν τη συνεδρίαση. Σας το λέω ευθύτατα.
Μη χαλάσετε την καλή σας εικόνα, συμπεριφερόμενος ως τύραννος.
Σας παρακαλώ! Η καλή εικόνα συμπεριλαμβάνει την ισηγορία και την ισονομία. Κύριε Γεωργιάδη, επί μία εβδομάδα και σήμερα ιδιαίτερα…
Κύριε Πρόεδρε, μη χαλάσετε την καλή σας εικόνα, για να σώσετε τον Καμένο. Είναι ο ορισμός του προσωπικού. Θα μου δώσετε τον λόγο.
Δεν υπάρχει προσωπικό. Τον λόγο έχει ο κ. Αθανασίου για δύο λεπτά.
Ευχαριστώ, κύριε Πρόεδρε. Σύμφωνα με το άρθρο 68 του Κανονισμού, κύριε Πρόεδρε, ο κ. Γεωργιάδης έχει δίκιο. Παρακαλώ, οι συνεργάτες σας να σας δείξουν το άρθρο 68. Είναι η πρώτη περίπτωση. Τώρα, όσον με αφορά, κύριε Καμένο, για ποια διάταξη λέτε και πότε έγινε αυτή; Και ποια είναι η ιστορία της διάταξης, που ο Υπουργός Δικαιοσύνης έκρινε ειδική διάταξη για να βγαίνουν έξω οι «βαρώνοι»;
Αυτή που ανακαλέσατε μέσα σε μία εβδομάδα.
Παρακαλώ, κύριε Υπουργέ! Κύριε Καμμένο, παρακαλώ μην απαντάτε. Συνεχίστε, κύριε Αθανασίου.
Είστε άσχετος. Δεν είστε μόνο συκοφάντης. Κανονικά, δεν θα έπρεπε κανείς να απαντά σε ένα συκοφάντη, ο οποίος αποτελεί βάναυση προσβολή της αισθητικής αυτής της Βουλής. [[Θόρυβος - διαμαρτυρίες από τις πτέρυγες του ΣΥΡΙΖΑ και των ΑΝΕΛ]] Θα τα ακούσετε!
Ήσυχα, κύριοι συνάδελφοι!
Εν πάση περιπτώσει, όμως, υπήρχαν πολλές καταδίκες - παρακαλώ και τον κ. Παρασκευόπουλο να συμπληρώσει - από το Δικαστήριο Ανθρωπίνων Δικαιωμάτων για τη συμφόρηση των φυλακών. Οι προκάτοχοί μου Υπουργοί και οι επόμενοι Υπουργοί, πράγματι πήραμε μέτρα με διατάξεις, για την αποσυμφόρηση των φυλακών. Μέσα στο πλαίσιο αυτό, εφόσον είχαν τις προϋποθέσεις της υφ' όρων απόλυσης και είχαν εκτίσει ένα μέρος της ποινής, πράγματι απολύθηκαν πάρα πολλοί κατηγορούμενοι. Μεταξύ αυτών μπορεί να ήταν και κατηγορούμενοι για ναρκωτικά. Οι δικές μου διατάξεις, όμως, προέβλεπαν μέχρι δέκα χρόνια κάθειρξη γενικώς και εξαιρούσαν πολλά αδικήματα. Η διάταξη που ακολούθησε μετά, όχι μόνο δεν εξαιρούσε αδικήματα, αλλά το πήγε μέχρι και είκοσι χρόνια. Αυτό ήταν ένα θέμα το οποίο συζητήσαμε και όταν ήταν ο κ. Παρασκευόπουλος και προχθές όταν ήρθε η διάταξη για την παράταση την οποία έκανε ο κ. Κοντονής. Είναι μια πραγματικότητα. Αυτή, όμως, είναι η ιστορία. Όχι όμως, ότι έγινε επίτηδες για συγκεκριμένα άτομα. Τώρα, όσον αφορά το συγκεκριμένο ζήτημα - που είναι παρεμφερές, γιατί αφορά και την δική μας κυβέρνηση, αλλά και πριν - κύριε Καμμένο, δεν απαντήσατε στην ουσία του θέματος. Δεν είναι το θέμα εάν δεν υπάρχει φυσικός, ηθικός αυτουργός.
Παρακαλώ, αυτό παρέλκει της συζήτησης. Δεν είναι αυτό το προσωπικό.
Έχετε παραβιάσει το άρθρο 186 του Ποινικού Κώδικα, «Πρόκληση σε τέλεση αδικήματος». Και αυτό έπρεπε να ερευνήσει η Βουλή και - εάν υπάρχουν στοιχεία και τα συλλέξει - να μπορέσει ενδεχομένως….
Ευχαριστούμε πολύ, κύριε Αθανασίου.
Αυτή είναι η ιστορία και να μην συκοφαντείτε. Αυτό που σας λέω! Και παρακαλώ τον κ. Παρασκευόπουλο να πει εάν είναι έτσι το ιστορικό της αποσυμφόρησης.
Ευχαριστούμε πολύ. Το ιστορικό είναι γνωστό. Παρακαλώ, κυρία Μπακογιάννη, έχετε τον λόγο. Εάν θέλετε, μη σηκωθείτε.
Κύριε Πρόεδρε, έχω μάθει να σέβομαι το Κοινοβούλιο. Και έχω μάθει ότι το Κοινοβούλιο έχει μια βασική αρχή, τον διάλογο. Ομολογώ ότι μου έκανε αλγεινή εντύπωση ότι ο Πρωθυπουργός της χώρας και ο κ. Καμμένος μιλούν τελευταίοι, διότι φοβούνται τις απαντήσεις. Και υπάρχουν απαντήσεις, κύριοι συνάδελφοι.
Παρακαλώ, κάντε ησυχία, για να κλείσουμε τη συζήτηση.
Ηρεμήστε, κύριοι συνάδελφοι. Και επειδή, είμαι λίγο πιο παλιά από τους περισσότερους από εσάς εδώ μέσα, τζάμπα μάγκας είναι αυτός που σηκώνεται από εκεί και προκαλεί να γίνει εξεταστική επιτροπή και στην εξεταστική κρύβεται πίσω από τις φούστες του κ. Τσίπρα. Αυτός είναι ο τζάμπα μάγκας.
Κάντε ησυχία, κύριοι συνάδελφοι!
Τα παντελόνια του κ. Τσίπρα, αν αυτό σας ενόχλησε. Εν πάση περιπτώσει, κύριε Πρόεδρε, ο κ. Καμμένος ανέφερε ότι είμαι φίλη με τον κ. Μαρινάκη. Τον διόρθωσα. Είμαι κουμπάρα του από το 1996. Με έχει παντρέψει και έχω βάλει λάδι στον γιο του, ο οποίος σήμερα είναι δεκαοκτώ ετών, προς αποκατάσταση της αλήθειας. Αλλά, επειδή εγώ από το 1996 είμαι στη Νέα Δημοκρατία, θυμάμαι πάρα πολύ καλά τις εξαιρετικές σχέσεις του κ. Καμμένου με τον κ. Μαρινάκη. Και σας διαβεβαιώ ότι εγώ μεν είχα κοινωνικές σχέσεις και με τον κ. Καμμένο, για να είμαι ειλικρινής, αλλά και με τον κ. Μαρινάκη, και είναι γνωστό τοις πάσι, διότι, όπως ξέρετε, ο γάμος μου μεταδόθηκε live σε ολόκληρη την Ελλάδα, εκείνη την εποχή…. [[Θόρυβος στην Αίθουσα]] Ψυχραιμία! Μη συγχύζεστε.
Κάντε ησυχία, παρακαλώ! Σας παρακαλώ ολοκληρώστε, κυρία Μπακογιάννη.
Ο κ. Καμμένος, όμως, ο οποίος δεν είχε αυτού του είδους την κουμπαριά με τον κ. Μαρινάκη, τον επισκέπτετο πολλές φορές στο γραφείο του. Έτσι δεν είναι, κύριε Καμμένε;
Εγώ;
Εσείς. Και όταν βρισκόσασταν σε αδυναμία, τώρα τελευταία, στέλνατε και τη σύζυγο να τον επισκεφθεί, κύριε Καμμένε. Έτσι δεν είναι;
Κύριε Πρόεδρε, ζητώ τον λόγο.
Και επειδή θα σας πρότεινα να είστε προσεκτικός, διότι στη ζωή αυτή το ψέμα έχει κοντά ποδάρια, κύριε Καμμένε, και επειδή τα νταηλίκια καλό είναι να μπορεί κανένας να τα υποστηρίξει και άλλως πώς, με προσοχή, με σεβασμό για ό,τι έχετε να πείτε - αν θέλετε, επειδή παλιά σας έλεγα και καμμιά συμβουλή - αν έχετε στοιχειώδη δημοκρατική ευαισθησία, θα σηκωθείτε και αυτό που είπατε από αυτό το έδρανο θα το πείτε τώρα σε όλους τους συναδέλφους του ΣΥΡΙΖΑ. Θα τους πείτε «ψηφίστε την εξεταστική, για να μην γίνετε εσείς «ρόμπα»».
Πριν απαντήσει ο κ. Καμμένος, για λόγους τάξης και για να κλείσει καλά η συνεδρίαση, θα πάρει τον λόγο για ένα - δύο λεπτά και ο κ. Γεωργιάδης επί του συγκεκριμένου θέματος, για να τα λάβει υπόψη του και ο κύριος Υπουργός. Έχετε τον λόγο, κύριε Γεωργιάδη.
Ευχαριστώ πάρα πολύ, κύριε Πρόεδρε, που δεν χαλάσατε την καλή γνώμη που έχω για εσάς. Ως Πρόεδρο εννοώ. Κύριοι συνάδελφοι, πάμε με τη σειρά. Εγώ κατέθεσα, κύριε Καμμένε, ολόκληρη την απόφαση του δικαστηρίου, από την πρώτη μέχρι την τελευταία σελίδα. Η απόφαση στην οποία αναφερθήκατε, σας καταδικάζει για συκοφαντική δυσφήμιση εναντίον του κ. Κουρτάκη στο ύψος των 10.000 ευρώ.
Εν μέρει.
Το «εν μέρει» είναι γιατί ζητούσε περισσότερα χρήματα.
Α, αυτό είναι;
Άρα, λοιπόν, ξαναλέω ότι έχετε 10.000 ευρώ να πληρώσετε, γιατί το δικαστήριο είπε ότι είστε συκοφάντης. Τώρα, επειδή αναφέρατε εκ νέου τα ίδια, προφανώς θα σας ξανακάνει αγωγή και θα πολλαπλασιαστεί το ποσό. Αλλά αυτό είναι δική σας δουλειά. Δεύτερον, επειδή είχατε το θράσος να κατονομάσετε εσείς εμένα για εκπρόσωπο συμφερόντων - εσείς, ο Πάνος Καμμένος, ο οποίος ωρυόταν εδώ στη Βουλή ότι ούτε πεθαμένος δεν θα ψηφίσει το μνημόνιο ή δεν θα συνεργαστεί με κανέναν για το μνημόνιο και εδώ τα ψηφίζετε όλα - πάμε να τα δούμε, λοιπόν, με τη σειρά. Πρώτα απ' όλα, την κάρτα σας θα τη δω. Εγώ είπα δύο πράγματα, μην βιάζεστε. Πρώτον, είπα να δούμε την πιστωτική σας κάρτα - θα τη δούμε - και δεύτερον, να μας δώσετε την άδεια να ρωτήσουμε το καζίνο πόσα λεφτά παίξατε. Αυτό ξεχάσατε να μας το πείτε. Δεν μας λέτε, κύριε Υπουργέ, τώρα που θα μιλήσετε, πόσα λεφτά παίξατε στη ρουλέτα; [[Θόρυβος στην Αίθουσα]] Μην πετάγεστε, κύριοι συνάδελφοι.
Κάντε ησυχία, παρακαλώ!
Ακούστε, κύριοι συνάδελφοι, τώρα το καλύτερο. Τι είπε ο κύριος Πρόεδρος των Ανεξαρτήτων Ελλήνων και συγκυβερνήτης σας; «Πήρα» - λέει - «τηλέφωνο τον κ. Μπαλτάκο». Εσείς, κύριε Τσίπρα, δεν μας λέγατε τον κ. Μπαλτάκο ακροδεξιό, χρυσαυγίτη και δεν ξέρω τι άλλο; Ο συγκυβερνήτης σας τον παίρνει και τηλέφωνο; Φιλαράκια με τον κ. Μπαλτάκο;
Γραμματέας σας ήταν.
Πάμε τώρα στο τελευταίο, που είναι και το πιο σοβαρό. Ο κ. Καμμένος ανεφέρθη, σε δημοσιογράφους για το σπίτι του στην Ικαρία και τα παιδιά του. Πράγματι, κύριε Υπουργέ, όποτε είστε σε δύσκολη θέση, βάζετε μπροστά τα παιδιά σας. Καταθέτω στα Πρακτικά. [[Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το δημοσιογραφικό ενδιαφέρον δεν είναι για τα παιδιά σας, κύριε Υπουργέ, στο σπίτι σας στην Ικαρία. Είναι γιατί οι κύριοι συνάδελφοι του ΣΥΡΙΖΑ δεν γνωρίζουν ότι έχει επιβληθεί πρόστιμο σε αυτό το σπίτι, διότι…
Δικό μου είναι;
Της πεθεράς σας. Διότι έκλεψαν το κράτος. Πήραν τα λεφτά του ΕΣΠΑ, είπαν ότι θα το κάνουν τουριστικό κατάλυμα, το κάνανε βίλα, φάγανε το πρόστιμο και τώρα δεν πληρώνουν και το πρόστιμο. Αυτό είναι το δημοσιογραφικό ενδιαφέρον για το σπίτι στην Ικαρία.
Κύριε Γεωργιάδη, ευχαριστούμε, ολοκληρώσατε.
Και το τελευταίο.
Κύριε Γεωργιάδη, έχετε ολοκληρώσει.
Για τον δε Γεώργιο Γεωργαλά…
Τελευταίο ήταν το προηγούμενο.
..σε μένα δεν τολμήσατε να πείτε «κιχ» και καλά κάνατε, γιατί μαζί σας τον είδα στο γραφείο σας, όταν με υπεδέχθη το '96.
Το δικό μου;
Εγώ, εσείς και αυτός. Να είστε καλά!
Ο κύριος Υπουργός έχει τον λόγο.
Τον Ιωάννη τον Μεταξά τον είδατε στο γραφείο μου μήπως, κύριε Γεωργιάδη; Στο γραφείο μου δεν περνούσες ούτε απ' έξω. Ούτε εσύ ούτε τα άλλα φασιστοειδή. Από το γραφείο το δικό μου μέσα δεν τολμούσες να περάσεις ποτέ. Εσύ και τα άλλα τα φασιστοειδή δεν μπαίνατε ούτε για χαιρετισμό μέσα, ούτε για έρανο.
Καλά, καλά, εντάξει.
Δεύτερον, όσον αφορά τις φωτογραφίες, να σας στείλουμε καμμιά φωτογραφία από την κρεβατοκάμαρά μας; Άμα δεν σας δίνει ο Κουρτάκης, να σας δώσουμε εμείς. Η κάρτα είναι εκεί, μπορείτε να την ελέγξετε. Κυρία Μπακογιάννη, τον κ. Μαρινάκη τον συνάντησα ενώπιόν σας, του κ. Γιακουμάτου και άλλων συναδέλφων σε μια χριστουγεννιάτικη γιορτή με τον κ. Πατέρα. Αυτή ήταν η φορά που τον συνάντησα. Η γυναίκα μου, λοιπόν, δεν τον συνάντησε ποτέ. Τον μόνο που συνάντησα εν συνεχεία ήταν τον κ. Κουρτάκη και όταν έκανα την περίφημη εκπομπή στα «ΠΑΡΑΠΟΛΙΤΙΚΑ» ήλθε και ο κ. Μαρινάκης να χαιρετίσει. Αυτές είναι οι συναντήσεις. Για πείτε μας, κυρία Μπακογιάννη, εκείνο το εκατομμύριο στο Λονδίνο που σας βρήκαν στο «πόθεν έσχες», μήπως έφυγε από ναυτιλιακή που συστεγάζεται ο κ. Μαρινάκης; Φέρτε, λοιπόν, πίσω τα κλεμμένα και αφήστε τη λάσπη σε μένα.
Κύριε Πρόεδρε, τον λόγο, παρακαλώ.
Για ένα λεπτό, κυρία Μπακογιάννη, για το εκατομμύριο. Και ύστερα ξανά, κύριε Καμμένε, θα σας δώσω τον λόγο, αλλά όταν ανοίγουν θέματα και όταν υπάρχει προσωπική διένεξη - διότι εδώ μέσα το ξέρετε καλύτερα εμού ότι μιλάμε διά του Προέδρου - όταν είναι ερωταπάντηση, πρέπει να δοθεί. Εσείς θα κλείσετε, σε κάθε περίπτωση. Κυρία Μπακογιάννη, παρακαλώ, επί του θέματος, το οποίο είναι γνωστό.
Κύριε Πρόεδρε, εμένα δεν με εκπλήσσει η χυδαιότητα του κ. Καμμένου. Αλλά επειδή ακούει ο ελληνικός λαός, έχω υποχρέωση να θυμίσω ότι όταν έγινε η ιστορία με το «πόθεν έσχες», όπου αναρωτήθηκαν εάν αυτό το ένα εκατομμύριο ήταν μετοχές ή μετρητά, εγώ, κύριε Καμμένε, επειδή φοράω παντελόνια, προσήλθα σε αυτή τη Βουλή και είπα…
Παρακαλώ!
Προσήλθα σε αυτή τη Βουλή και ζήτησα από τους συναδέλφους έναν - έναν να ψηφίσουν υπέρ της άρσης της ασυλίας μου. Και επειδή ο Μανώλης Γλέζος ζει, ήλθε και με ρώτησε το εξής: «Μα, θέλεις να ψηφίσουμε όλοι υπέρ της άρσης ασυλίας σου»; Και είπα «ναι». Πήγα στο δικαστήριο, αθωώθηκα πανηγυρικά και φάνηκε ότι ήταν μία στημένη πολιτικά υπόθεση και όχι ότι μπήκε στο αρχείο, κύριε Καμμένε…
Από πού ήταν τα λεφτά;
Από τη ναυτιλιακή δραστηριότητα του άντρα μου.
Πού είναι το γραφείο του;
Αλλά αυτό είναι γνωστό τοις πάσι. Εσείς, λοιπόν, προσέξτε, κύριε Καμμένε, διότι εμένα με έχουν ψάξει άνθρωποι άλλου επιπέδου. Σας διαβεβαιώ, πριν και μετά το Βουκουρέστι, με έψαξαν άνθρωποι, όχι του δικού σας επιπέδου. Δεν έχω, λοιπόν, τίποτα να φοβηθώ. Εσείς, όμως, με τον τρόπο που έχετε μαζέψει τα λεφτά σας, προσέξτε, διότι μιλήσατε και στα Πρακτικά γράφτηκαν.
Ευχαριστούμε, κυρία Μπακογιάννη.
Και δεν υπάρχει χειρότερο πράγμα, παρά να μην έχεις καν το θάρρος να πεις σ' αυτούς τους ατυχείς συναδέλφους, που οι μισοί απ' αυτούς είναι μουγκοί σήμερα, ότι τους δίνεις τη δυνατότητα να ψηφίζουν υπέρ της εξεταστικής.
Κύριε Καμμένο, έχετε τον λόγο.
Τα χρήματα, λοιπόν, του χαμένου εκατομμυρίου της κ. Μπακογιάννη πήγαν από ναυτιλιακή εταιρεία, η οποία κατά τύχη είχε έδρα τις εταιρείες του κ. Μαρινάκη. Εμένα μου αρκεί αυτό, για να γίνει μία πράγματι μεγάλη εξεταστική, όταν θα τελειώσει η δικαιοσύνη και να δούμε ποιος είχε σχέσεις με ποιον.
Ευχαριστούμε πολύ.
Κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για σύσταση Εξεταστικής Επιτροπής, σχετικά με τη διερεύνηση της εμπλοκής του Υπουργού Εθνικής Άμυνας κ. Πάνου Καμμένου και άλλων στελεχών και λειτουργών σε εκκρεμή δικαστική υπόθεση. Θα ακολουθήσει ονομαστική ψηφοφορία, η οποία θα διεξαχθεί σύμφωνα με τις διατάξεις του άρθρου 72 του Κανονισμού της Βουλής. Οι αποδεχόμενοι την πρόταση λέγουν «ΝΑΙ». Οι μη αποδεχόμενοι την πρόταση λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η Γραμματέας της Βουλής κ. Αναστασία Γκαρά από τον ΣΥΡΙΖΑ και ο Βουλευτής Ημαθίας κ. Απόστολος Βεσυρόπουλος από τη Νέα Δημοκρατία. Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της πρότασης. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχει έλθει στο Προεδρείο επιστολή του συνάδελφου Χριστόφορου Παπαδόπουλου, ο οποίος μας γνωρίζει ότι απουσιάζει από την ψηφοφορία και ότι αν ήταν παρών, θα ψήφιζε «ΟΧΙ». Επίσης, οι κ.κ. Κυριάκος Μητσοτάκης, Γεώργιος Κουμουτσάκος, Γεώργιος Κασαπίδης, Χρήστος Σταϊκούρας, Κωνσταντίνος Σκανδαλίδης, Ευάγγελος Βενιζέλος, Χαρούλα Κεφαλίδου, Σπυρίδων Λυκούδης και Σπυρίδων Δανέλλης απουσιάζουν και με επιστολή μας γνωρίζουν ότι αν ήταν παρόντες και παρούσες, θα ψήφιζαν «ΝΑΙ». Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας. Ψήφισαν συνολικά 272 Βουλευτές. Υπέρ της πρότασης της Νέας Δημοκρατίας, δηλαδή «ΝΑΙ», ψήφισαν 121 Βουλευτές. Κατά της πρότασης της Νέας Δημοκρατίας, δηλαδή «ΟΧΙ», ψήφισαν 151 Βουλευτές. «ΠΑΡΩΝ» ψήφισε ουδείς. Συνεπώς η πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του για σύσταση Εξεταστικής Επιτροπής, σχετικά με τη διερεύνηση της εμπλοκής του Υπουργού Εθνικής Άμυνας κ. Πάνου Καμμένου και άλλων στελεχών και λειτουργών σε εκκρεμή δικαστική υπόθεση, απορρίπτεται.
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Συνεπώς το Σώμα παρέσχε τη ζητηθείσα εξουσιοδότηση. Έχουν έρθει δύο αιτήματα προς τον Πρόεδρο της Βουλής για άδειες απουσίας στο εξωτερικό. Ο Βουλευτής κ. Θεοχάρης (Χάρης) Θεοχάρης ζητεί άδεια ολιγοήμερης απουσίας στο εξωτερικό από 28 Σεπτεμβρίου έως και 29 Σεπτεμβρίου 2017, για να παραστεί σε συνέδριο. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, ο Βουλευτής κ. Γεώργιος Στύλιος ζητεί άδεια ολιγοήμερης απουσίας σε χώρα της Ευρωπαϊκής Ένωσης, για προσωπικούς λόγους, από 27 έως και 30 Σεπτεμβρίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.33΄ λύεται η συνεδρίαση για την προσεχή Πέμπτη 28 Σεπτεμβρίου και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.